
Esipuhe 


Käsillä oleva kirja perustuu tutkimukseen, joka on monella tavalla ainutlaa- 
tuinen. Joukko tutkijoita toteutti yhteistyössä sosiaali- ja terveysalan työyh- 
teisöjen kanssa toimintatutkimuksen nimellä ”Kulttuurien välisen työn val- 
miuksien kehittäminen sosiaali- ja terveydenhuollon työssä” (MULTI-TRAIN). 
Hankkeen tavoitteena oli tuottaa tietoa siitä, miten sosiaali- ja terveydenhuol- 
lon organisaatioita tulisi kehittää tilanteessa, jossa henkilöstöstä ja asiakas- 
kunnasta yhä suurempi osuus on kotoisin Suomen rajojen ulkopuolelta. Em. 
tilanne alkaa olla uusi normaali yhä useammalle organisaatiolle — isommat 
kaupungit etunenässä. Monimuotoistuminen ei tarkoita vain tilannetta, jossa 
maahanmuuttajien osuus organisaatiossa nousee, vaan erilaisten elämäntapo- 
jen ja näkemysten variaatio rikkoo perinteistä kuvaa yhtenäisestä Suomesta. 

Tulevaisuuteen nojallaan olevissa organisaatioissa on kyse siitä, että yh- 
teiskunnan erilaistuminen ja monimuotoistuminen edellyttää uudenlaista 
työotetta, jossa itsestäänselvyydet kaikkien osapuolten kohdalla kyseenalais- 
tetaan. MULTI-TRAIN-hankkeen alussa työyhteisöt nojasivat vielä tuttuun ja 
turvalliseen: harvat suomalaisvastaajat asettivat lisääntyvästä monimuotoi- 
suudesta nousevia osaamisvaatimuksia kantaväestöä edustavalle henkilöstöl- 
le. Tilanne oli uusi, ts. organisaatiossa ei ollut opittu hyödyntämään muualla 
hankitun ammattitaidon tuottamaa lisäarvoa ja muita ns. mukana tuotuja 
taitoja. Selittävinä tekijöinä voivat olla sosiaali- ja terveydenhuollon organisaa- 
tioita vaivaavat työn kuormittavuus, kiire sekä resurssien niukkuus. 

Läpileikkaava ja hyvin keskeinen teema tutkimuksessa on yhdenvertaisuus, 
ja sen soveltaminen työn arjessa. Yhdenvertaisuus ymmärrettiin tutkituissa 
organisaatioissa samanlaisuutena. Perustuslaillinen yhdenvertaisuus, joka to- 
teutuakseen edellyttää tarpeiden mukaista erityiskohtelua, asettuu vastakoh- 
taiseksi samanlaisen kohtelun kanssa, joka tuottaa eriarvoisessa työyhteisössä 
epätasa-arvoisen lopputuloksen. Konkreettisimmillaan tämä tuli esiin tiedon- 
välityksessä: mikäli koko henkilöstölle kohdistetaan samalla tavalla — kirjalli- 
sesti suomeksi — tiedotusta samoista asioista, tasa-arvon katsotaan toteutuvan. 
Kuitenkin maahanmuuttajataustainen henkilöstö koki usein jäävänsä tästä 
syystä tiedotuksessa paitsioon. 


Annika Forsander 


Saavuttaakseen yhdenvertaisuuden monimuotoisen työyhteisön tulisi tie- 
toisesti ottaa käyttöön työtapoja ja rakenteita, joilla eri taustoista tulevia työn- 
tekijöitä ja koko työyhteisöä kehitetään niin, että kaikkien osaaminen saadaan 
maksimaalisesti käyttöön, työn laatu paranee ja sekä työyhteisön että asiakkai- 
den hyvinvointi viedään uudelle tasolle. Yksittäisten ongelmatilanteiden reak- 
tiivinen ratkominen johtaa vaan pahenevaan kiireen kehään sekä voi aiheuttaa 
syyttelyä ja katkeruutta, kun jotkut eivät hoida hommiaan asiallisesti”. 

Työtapojen ja rakenteiden tasolla kirja tuo esiin monistettavia ja käyttö- 
kelpoisia toimia: mentorointi, jonka avulla alussa hankaliksi koetut kirjaa- 
miset ja puhelinasioinnit tehdään vähitellen vieraskielisille työntekijöille hel- 
pommiksi; uudenlaisten selkokieleen perustuvien ohjeistusten käyttöönotto; 
tehtävien uudelleenorganisointi vahvimpien osaamisten mukaan niin, että 
suomen ammattikielen osalta vaativimmat tehtävät kanavoidaan niille joille 
se on helpointa, kun taas vieraskielinen henkilökunta hoitaa kielitaitonsa ja 
kulttuurisen osaamisensa puitteissa sitä asiakaskuntaa joka heidän osaamises- 
taan eniten hyötyy. Edellä mainitut uudistukset edellyttävät useampaa asiaa: 
resursseja ja motivaatiota uudistaa työyhteisöä, johdon tukea uudistuksille, 
sekä avointa viestintää, jota kautta työyhteisön uudenlaiset työtavat ja arvot 
jaetaan ja sisäistetään. Satsaukset tuntuvat alussa hintavilta, mutta maksavat 


itsensä takaisin. 


Helsingissä 30.8.2017 


Annika Forsander, dosentti, kehittämispäällikkö 
Kotouttamisen osaamiskeskus 


Työ- ja elinkeinoministeriö 

Johdanto 


Katja Keisala, Pirkko Pitkänen ja Vuokko Niiranen 


Kulttuurinen monimuotoisuus on viime vuosikymmeninä lisääntynyt sosiaa- 
li- ja terveysalan työyhteisöissä. Tämä on luonut paineita perinteisten työsken- 
tely- ja vuorovaikutustapojen tarkistamiselle. Sosiaali- ja terveysalan (jatkossa 
sote-ala) organisaatioissa keskustellaan yhä enemmän siitä, miten päivittäinen 
toiminta monikulttuurisissa työyhteisöissä olisi mahdollisimman sujuvaa, te- 
hokasta ja kaikille työyhteisön jäsenille miellyttävää. Onko ulkomaalaistaus- 
taisten työntekijöiden sopeuduttava olemassa oleviin työ- ja toimintatapoihin, 
vai pitäisikö työyhteisöjen käytäntöjä muuttaa monimuotoistuvan henkilös- 
tön tarpeita vastaaviksi? 

Kulttuurisen monimuotoisuuden ajatellaan usein tarkoittavan, että ulko- 
maista syntyperää olevan henkilöstön määrä organisaatiossa kasvaa. Esimer- 
kiksi terveydenhuollossa työskentelee yhä enemmän ulkomaalaistaustaisia 
lääkäreitä, sairaanhoitajia, lähihoitajia ja hoiva-avustajia. Lääkäreillä on ta- 
vallisesti ulkomailla hankittu ammattitutkinto, mutta hoitajat ovat lääkärei- 
tä useammin joko kouluttautuneet tai pätevöityneet tehtäviinsä Suomessa. 
Hoitajia on myös rekrytoitu suoraan ulkomailta työvoiman saatavuuden tur- 
vaamiseksi. Toisaalta joissakin sosiaalialan ammateissa toimii huomattavan 
vähän ulkomaalaistaustaisia työntekijöitä. (Ailasmaa 2015, 7-8.) Esimerkik- 
si sosionomikoulutuksen tai sosiaalityöntekijäkoulutuksen saaneiden osuus 
ammattikunnan jäsenistä on alle prosentin. Sosiaalialan koulutuksen saaneet 
työskentelevät usein esimerkiksi vastaanottokeskuksissa tai päiväkodeissa. 
(Janne Seppälä, Talentia, suullinen tiedonanto 20.6.2017.) 

Henkilöstön ohella myös asiakaskunta on enenevästi kielellisesti ja kult- 


tuurisesti monimuotoista: sosiaali- ja terveydenhuollon työ muuttuu paitsi 

suomalaisen yhteiskunnan monimuotoistumisen myötä myös kansainvälisen 
yhteistyön lisääntymisen seurauksena (esim. terveysmatkailu FinnHealth). 
On myös syytä muistaa, ettei tarve monimuotoisuuden huomioimiseen työ- 
yhteisöjen arjessa johdu ainoastaan kansallisista tai kielellisistä eroista. Myös 
erilaisista ammatillisista, koulutuksellisista ja elämänkatsomuksellisista taus- 
toista tai sukupuolten ja sukupolvien välisistä eroista voi seurata erilaisia kult- 
tuurisia ajattelu- ja toimintamalleja. Kun organisaatiot on suunniteltu juuri 
tietynlaisille ihmisille — yleensä enemmistön edustajille - monimuotoistumi- 
sen myötä herää tarve pohtia, miten organisaatiot voisivat olla kaikille sopivia. 

Kulttuurisen monimuotoisuuden on tutkimuskirjallisuuden perusteella 
havaittu tuottavan sekä hyötyä että ongelmallisia tilanteita. Usein raportoi- 
tuja hyötyjä ovat esimerkiksi luovuuden ja innovatiivisuuden lisääntyminen, 
ongelmanratkaisun tehostuminen sekä henkilöstön kulttuurisen ja kielellisen 
osaamisen mahdollistama taito palvella monimuotoista asiakaskuntaa. On- 
gelmien on nähty puolestaan liittyvän heikkoon paikallisen kielen taitoon, 
erilaisiin vuorovaikutustyyleihin ja erilaisiin näkemyksiin työn tekemisen 
tavoista ja työnantaja-työntekijä-suhteesta. (Cox & Blake 1991; Kandola & 
Fullerton 1998; Kofman 2007; Pitkänen 2011; Sippola 2007, 72-73.) Kielelli- 
sen, kansallisen ja kulttuurisen monimuotoisuuden mukanaan tuomat haas- 
teet ovat usein suurimpia palvelualoilla, sillä hyvä asiakaspalvelutyö perustuu 
onnistuneeseen viestintään ja vuorovaikutukseen. 

Tämän kirjan keskeinen viesti on, että monikulttuurisissa sosiaali- ja 
terveydenhuollon työyhteisöissä tarvitaan paitsi kulttuurien välistä oppimista 
myös organisatoristen rakenteiden kehittämistä ja uudenlaista johtamisosaa- 
mista. Suotuisat olosuhteet päivittäiselle vuorovaikutukselle ovat välttämät- 
tömiä molemminpuolisen sopeutumisen tukemiseksi, asiakas- ja potilastur- 
vallisuuden takaamiseksi ja myönteisen ilmapiirin luomiseksi työyhteisössä. 
Potilasturvallisuuden, työtehon ja koko henkilöstön hyvinvoinnin turvaa- 
miseksi on myös välttämätöntä kehittää henkilöstöhallinnon käytäntöjä (ks. 
Adams & Kennedy 2006, 43). 

Suomessa ja ulkomailla tehdyissä tutkimuksissa on tuotu usein esiin kult- 
tuurien välisen työn hankauspisteitä ja ongelmia, mutta havaittujen ongelmien 


korjaaminen on pääsääntöisesti jätetty käytännön toimijoiden vastuulle. Tut- 

kimustieto ei aina siirry käytännön toiminnaksi, vaikka sitä käytettäisiinkin 
esimerkiksi päätösten perustelussa (Niiranen 2015, 309-310). Tässä julkaisussa 
käsitellään tutkimushanketta, jossa lähestymistapa oli toimintatutkimuksen 
mallin mukainen, eli tutkimus toteutettiin tiiviissä yhteistyössä kohdeorga- 
nisaatioiden kanssa. Joukko alan tutkijoita suunnitteli hankkeen, jossa ei pel- 
kästään nostettu esiin ongelmia vaan niitä myös pyrittiin ratkaisemaan yhteis- 
työssä työyhteisöjen kanssa. Suomen Akatemian rahoituksella syksyllä 2013 
käynnistetyssä toimintatutkimuksessa ”Kulttuurien välisen työn valmiuksien 
kehittäminen sosiaali- ja terveydenhuollon työssä? (MULTI-TRAIN)' tehtiin nel- 
jän vuoden ajan tiivistä yhteistyötä viiden monikulttuurisen sote-alan organi- 
saation kanssa eri puolilla Suomea. 

MULTI-TRAIN-hankkeen tavoitteena oli tuottaa yleisemminkin tietoa sii- 
tä, miten monikulttuurisia sosiaali- ja terveydenhuollon organisaatioita tu- 
lisi kehittää. Hankkeessa selvitettiin työyhteisöjen kulttuurien välisen työn 
sujumista, kehitettiin uusia käytäntöjä, koulutettiin työyhteisöjen jäseniä ja 
arvioitiin toteutettujen kehittämistoimien vaikutuksia. Kehittämistoimien 
vaikutuksia arvioimalla pyrittiin vastaamaan kysymykseen, millaisia muutos- 
prosesseja monikulttuurisissa sote-alan työyhteisöissä tarvitaan, jotta voidaan 


luoda edellytykset onnistuneelle kulttuurien väliselle työlle. 


Monikulttuurisia sote-alan työyhteisöjä mukaan kehittämistyöhön 


Tutkimukseen osallistuneet työyhteisöt edustivat julkisia ja yksityisiä organi- 
saatioita ja sijaitsivat eri puolella Suomea. Kaikki olivat monikulttuurisia ja 
suurin osa oli rekrytoinut aktiivisesti henkilöstöä ulkomailta. Mukana olivat 
Hatanpään sairaala ja Koukkuniemen vanhainkoti Tampereelta, Karhulan 
sairaala Kotkasta, Kuopion yliopistollinen sairaala kys ja kolme Mainio Vi- 
reen pääkaupunkiseudun yksikköä. 

Tutkimuksessa mukana olleet organisaatiot samoin kuin alueet, joilla ne 
sijaitsevat, erosivat toisistaan sen mukaan, kuinka kansainvälisiä ja kulttuuri- 


sesti monimuotoisia ne olivat. Koukkuniemen vanhainkotia lukuun ottamat- 


l MULTITRAIN toteutettiin Suomen Akatemian rahoituksella vuosina 2013-2017 


Tampereen yliopiston kasvatustieteiden tiedekunnassa yhteistyössä Itä-Suomen yliopis- 
ton sosiaali- ja terveysjohtamisen laitoksen kanssa (ks. lisää http://www.uta.fi/multitrain). 

ta kaikki organisaatiot olivat rekrytoineet henkilöstöä suoraan ulkomailta. 
Siinä missä Hatanpään sairaalan ja KYSin erikoissairaanhoidossa työskenteli 
vain vähän ulkomaista syntyperää olevia henkilöitä, Mainio Vireen yksiköissä 
työskentelevistä hoitajista jopa puolet olivat ulkomaalaistaustaisia. Ulkomaa- 
laistaustaisten työntekijöiden syntyperään vaikutti osaltaan myös organisaa- 
tion sijainti: etenkin itäisessä Suomessa sijaitsevissa organisaatioissa työsken- 
teli venäläistaustaista henkilöstöä. 

Tampere oli 2010-luvun lopulla Suomen kolmanneksi suurin kaupunki, 
jossa asui noin 230 000 ihmistä. Vuonna 2015 väestöstä alle seitsemän prosent- 
tia oli vieraskielisiä ja yli neljä prosenttia ulkomaan kansalaisia. Tampereella 
asuvat ulkomaan kansalaiset olivat useimmiten virolaisia, venäläisiä, kiinalai- 
sia, afganistanilaisia ja intialaisia. Vieraskielisistä asukkaista useimmat puhui- 
vat venäjää, arabiaa, persiaa, viroa ja englantia. (Tampereen kaupunki 20174; 
2017b.) 

Hatanpään sairaala on erikoissairaanhoidon palveluja tarjoava yksikkö 
Tampereella. Erikoissairaanhoidolle tyypillisesti Hatanpäällä oli vain vä- 
hän ulkomaalaistaustaisia työntekijöitä siitäkin huolimatta, että sairaala oli 
kohdannut ongelmia saada riittävästi työhön sitoutunutta terveydenhuollon 
henkilöstöä, erityisesti erikoislääkäreitä. Henkilöstövajetta paikkasivat jos- 
sain määrin ulkomaalaistaustaiset lääkärit ja muihin hoitoalan tehtäviin ha- 
keutuneet ulkomaalaistaustaiset työntekijät. Lisäksi Hatanpäälle rekrytoitiin 
vuosina 2008-2011 sairaanhoitajia suoraan Filippiineiltä. Vaikka työyhteisöjä 
oli valmisteltu ulkomaalaistaustaisten sairaanhoitajien tuloon ja filippiini- 
läishoitajat olivat motivoituneita sopeutumaan Suomeen (Vartiainen-Ora 
2015), suurin osa Filippiineiltä suoraan rekrytoiduista hoitajista lähti Hatan- 
pään sairaalasta. Hatanpään motiivina osallistua MULTI-TRAIN-tutkimukseen 
olikin edistää ulkomaalaistaustaisten hoitajien ja lääkärien integroitumista 
työyhteisöihin. 

Tampereella niin ikään toimiva Koukkuniemen vanhainkoti on yksi Poh- 
joismaiden suurimmista vanhustenhuollon yksiköistä, jossa oli vuonna 2017 
yli 400 asukaspaikkaa 20 osastolla. MULTI-TRAIN-hankkeen alkaessa Koukku- 
niemen vanhainkodissa ei ollut vielä kovin paljoa ulkomaalaissyntyisiä työnte- 


kijöitä, ja valtaosa asukkaistakin oli suomalaistaustaisia. Ulkomaalaistaustai- 

sia työntekijöitä oli palkattu normaalien rekrytointikäytäntöjen kautta, ja he 
olivat tulleet usein työyhteisöön ensin opiskelijoina tai harjoittelijoina samoin 
kuin heidän suomalaistaustaiset työtoverinsakin. Tutkimukseen osallistu- 
misen motivaationa oli Koukkuniemessä halu varautua sote-alan oletettuun 
kulttuuriseen monimuotoistumiseen tulevaisuudessa. 

Karhulan sairaala sijaitsee Kotkan kaupungissa, jossa oli vuonna 2016 noin 
54 000 asukasta. Suurin osa kaupungissa asuvista ulkomaalaisista oli venäläisiä 
ja seuraavaksi eniten virolaisia ja irakilaisia. (Kotkan kaupunki 2016.) Asuk- 
kaiden kielellinen, kansallinen ja kulttuurinen moninaisuus näkyi jonkin ver- 
ran sosiaali- ja terveydenhuollon työyhteisöissä: vuonna 2014 Kotkan terveys- 
ja sosiaalipalvelujen työntekijöistä kolme prosenttia oli ulkomaan kansalaisia. 
Henkilöstössä puhuttiin äidinkielenä 64 eri kieltä, yleisemmin venäjää, viroa 
ja ruotsia. (Tilastokeskus 24.10.2016, kirjallinen tieto.) Suurin osa Karhulan 
sairaalassa työskentelevistä ulkomaalaistaustaisista lääkäreistä, sairaan- ja lä- 
hihoitajista sekä laitoshuoltajista oli kouluttautunut ammattiinsa Suomessa. 
Sairaalassa työskenteli kuitenkin myös Venäjällä valmistuneita lääkäreitä. 
Merkittävä osa ulkomaalaistaustaisista työntekijöistä tuli Venäjän lisäksi Vi- 
rosta. Koska sairaalalla oli ollut vaikeuksia rekrytoida tarpeeksi sairaanhoita- 
jia, se rekrytoi vuonna 2012 kolme sairaanhoitajaa Espanjasta, jotka kuitenkin 
palasivat hankkeen aikana lähtömaahan. Osallistumalla MuLTI-TRAIN-tutki- 
mukseen Karhulan sairaala toivoi parantavansa työviihtyvyyttä, edistävänsä 
henkilökunnan pysyvyyttä ja vahvistavansa osaamistaan kulttuuritietoisen 
palvelun tarjoajana. 

Kuopion yliopistollinen sairaala (KYs) vastaa Pohjois-Savon sairaanhoi- 
topiirin alueen erikoissairaanhoidosta ja lisäksi lähes miljoonan itä- ja keski- 
suomalaisen erikoissairaanhoidosta. Vuonna 2016 Pohjois-Savon alueella pu- 
huttiin yli 80 eri kieltä. Vieraista kielistä yleisimmät olivat venäjä, arabia, viro 
ja englanti. (SVT 2017a; 2017b.) KYS sijaitsee Kuopion kaupungissa, jossa oli 
vuoden 2017 alussa noin 118 000 asukasta. Vuoden 2016 lopussa 2,5 prosent- 
tia väestöstä oli ulkomaan kansalaisia, heistä suurin osa venäläisiä ja virolaisia. 
Yli kolme prosenttia kuopiolaisista puhui äidinkielenään muuta kuin suomea, 


ruotsia tai saamea. Kaiken kaikkiaan Kuopion väestöön kuului hiukan yli 

sadan eri kansalaisuuden edustajia, jotka puhuivat äidinkielenään 75 kieltä. 
(Kuopion kaupunki 2016; 2017.) 

Kuopion yliopistolliseen sairaalaan KYSiin oli rekrytoitu ulkomaalaisia 
hoitajia 2010-luvulla ja ulkomaalaisia lääkäreitä jo 1980-luvulta lähtien. Vuo- 
den 2016 lopussa KYsissa työskenteli noin 4 200 työntekijää, joista lähes kaksi 
prosenttia oli syntyperältään ulkomaalaisia. Enimmäkseen Euroopan maista 
ja Venäjältä tulleita ulkomaalaistaustaisia työntekijöitä oli niin lääkäreissä 
kuin lähi- ja sairaanhoitajissakin. Yliopistosairaalana KYS osallistui kansain- 
väliseen tutkija-, opiskelija- ja työntekijävaihtoon sekä 2010-luvun lopulle 
ajoittuvaan kansainväliseen Finn Health -terveysmatkailuhankkeeseen (Kuo- 
pion yliopistollisen sairaalan strategia 2017—2020). MULTI-TRAIN-tutkimus- 
hankkeessa kys halusi kehittää kansainvälisyysosaamista sekä työntekijöiden 
kulttuurien välisen vuorovaikutuksen taitoja. Sairaalalle oli tärkeää tunnistaa 
ja kehittää toimivia käytäntöjä monikulttuurisen työn arkeen. 

Ikäihmisten hoiva- ja sosiaalipalveluja tarjoavan yksityisen Mainio Vireen 
tutkimushankkeessa mukana olevat yksiköt sijaitsivat pääkaupunkiseudul- 
la, missä asuu noin viidennes Suomen koko väestöstä ja lähes puolet maan 
ulkomaalaistaustaisista ja vieraskielisistä ihmisistä. Vuonna 2015 Helsingin 
seudun väestöstä yli 11,5 prosenttia oli vieraskielisiä, ja Helsingin kaupungin 
yli 630 000 asukkaan väestöstä ulkomaan kansalaisia lähes yhdeksän prosent- 
tia. Helsingissä asuvista ulkomaalaistaustaisista yli puolet oli lähtöisin Eu- 
roopasta, lähes neljännes Aasiasta ja lähes viidennes Afrikasta. Suurimman 
ulkomaalaisryhmän muodostivat virolaiset, sitten venäläiset ja seuraavaksi 
somalialaiset. Kaiken kaikkiaan Helsingin väestö edusti vuonna 2016 noin 
170 kansalaisuutta. Helsingin vieraskielisten henkilöiden yleisin äidinkieli 
oli vuonna 2016 venäjä, jota puhui joka viides vieraskielinen. Seuraavaksi suu- 
rimmat ryhmät olivat viron-, somalin- ja englanninkielisiä. Kaiken kaikkiaan 
Helsingissä rekisteröitiin vuoden 2016 alussa 137 eri äidinkieltä. (Helsingin 
kaupunki 20174; 2017b; 2017c.) 

Mainio Vire on Mehiläinen konserniin kuuluva hoiva-alan yritys, joka 
tutkimushankkeen aikaan tarjosi sosiaali- ja hoivapalveluja yksityiselle ja 
julkiselle sektorille yli 80 paikkakunnalla eri puolilla Suomea. Vuonna 2017 


yritys työllisti lähes 1 400 sairaanhoitajaa, lähihoitajaa ja muuta sosiaali- ja 

terveysalan ammattilaista. Asiakkaat ja asukkaat olivat pääosin suomalaisia. 
Ulkomaalaistaustaista henkilöstöä oli määrältään eniten pääkaupunkiseudun 
yksiköissä. Eri yksiköihin oli rekrytoitu sairaanhoitajia myös suoraan Espan- 
jasta, Filippiineiltä, Kreikasta ja Kiinasta. MULTI-TRAIN-tutkimuksen alkaessa 
Espanjasta palkattiin neljä sairaanhoitajaa kahteen eri pääkaupunkiseudun 
yksikköön. Tutkimushankkeeseen osallistui kolme pääkaupunkiseudun yk- 
sikköä, joiden hoitohenkilöstöstä noin puolet oli ulkomaalaistaustaisia. Mai- 
nio Vire halusi osallistua hankkeeseen, koska kehittämistoimien tuloksena 


organisaatiolle uskottiin jäävän konkreettisia hyötyjä myös jatkossa. 


Kansainvälistyvä sosiaali- ja terveydenhuollon kenttä 


Yhä useamman sosiaali- ja terveysalan organisaatiossa työskentelevän lääkärin 
tai hoitajan syntymämaa on nykyisin Suomen rajojen ulkopuolella. Kun vuon- 
na 2000 syntyperältään muita kuin suomalaisia sosiaali- ja terveydenhuollon 
ammattilaisia oli 1,6 prosenttia (4 810 henkilöä) henkilöstöstä, vuonna 2012 
heidän osuutensa oli jo 4,2 prosenttia (16 204 henkilöä) (Ailasmaa 2015, 2). 
Vuonna 2013 syntyperältään muiden kuin suomalaisten työntekijöiden määrä 
oli noussut jo 4,5 prosenttiin koko sote-alan henkilöstöstä (THL 2016, 62) ja 
ulkomaalaistaustaisen henkilöstön määrä kasvoi edelleen vuonna 2014 (Tilas- 
tokeskus 30.3.2017, kirjallinen tieto). 

Osalla ulkomaalaistaustaisista lääkäreistä ja hoitajista on Suomen ja osalla 
jonkin muun maan kansalaisuus. Ulkomaan kansalaisia työskentelee suhteel- 
lisesti eniten Helsingin, Uudenmaan ja Vaasan sairaanhoitopiireissä ja Ahve- 
nanmaan maakunnassa. Vaasan alueella ja Ahvenanmaalla ulkomaalaiset ovat 
enimmäkseen ruotsalaisia, Helsingin alueella virolaisia ja Itä-Suomen alueella 
venäläisiä. Sote-alan ammattiryhmistä lääkärit ovat useimmiten ulkomaan 
kansalaisia tai ulkomaalaistaustaisia. Vuonna 2012 kaikista lääkärin amma- 
tissa toimivista oli ulkomaan kansalaisia 3,9 prosenttia (652 henkilöä) ja syn- 
typerältään muita kuin suomalaisia 8,4 prosenttia (1 408 henkilöä). (Ailasmaa 
2015, 3, 10.) Ulkomaalaistaustaisten lääkärien määrä on viime vuosina jatka- 
nut kasvuaan. Lääkäreillä on myös hoitajia useammin lähtömaassa hankittu 
koulutus, joka saattaa poiketa suurestikin suomalaisesta lääkärikoulutuksesta. 


Esimerkiksi Suomen ja Venäjän lääkärikoulutuksissa on selviä eroja. Niinpä 

EU/ETA-alueen ulkopuolelta tulevilta lääkäreiltä vaaditaankin vahvaa panos- 
tusta paitsi suomen tai ruotsin kielen opiskeluun myös ammatillisen osaami- 
seen täydentämiseen. 

VALVIRAN edellyttämät pätevyysvaatimukset ovatkin todellinen haaste 
monille Venäjältä tai muista EU/ETA-alueen ulkopuolelta Suomeen muutta- 
neille lääkäreille. Suomessa lääkäreinä toimivista ulkomaan kansalaisista vii- 
desosa on venäjänkielisiä, mutta maassa on myös joukko Venäjällä lääkärin 
koulutuksen saaneita, jotka ovat joko muissa tehtävissä tai työelämän ulko- 
puolella, koska eivät ole saaneet myönteistä laillistamispäätöstä Suomessa. EU/ 
ETA-alueelta tulleiden lääkärien kohdalla tilanne on toinen, sillä heiltä edelly- 
tetään ainoastaan panostusta paikallisen kielen opiskeluun. Etenkin monille 
virolaisille suomen tai ruotsin oppiminen on suhteellisen helppoa. Nykyisin 
noin kolmannes Suomessa työskentelevistä ulkomaalaislääkäreistä puhuu äi- 
dinkielenään viroa. (Kirkonpelto & Vallimies-Patomäki 2016, 7-8.) 

Myös ulkomaalaistaustaisten lähihoitajien määrä on lisääntynyt merkittä- 
västi 2000-luvun aikana. Vuonna 2012 viisi prosenttia lähihoitajista oli syn- 
typerältään muita kuin suomalaisia ja määrä on seuraavina vuosina jatkanut 
kasvuaan. Lähihoitajan ammatista näyttääkin tulleen Suomessa eräänlainen 
maahanmuuttajien sisääntuloammatti. Etenkin yksityisen sektorin vanhus- 
palvelutyössä on enenevästi kysyntää lähihoitajille. Koska ulkomailla tutkin- 
tonsa suorittaneiden sairaanhoitajien on vaikea saada Suomessa koulutustaan 
vastaavaa työtä, monet heistä työskentelevät lähihoitajina. Lähihoitajina 
työskentelevät ulkomaalaistaustaiset ovat muuttaneet Suomen enimmäkseen 
naapurimaista ja EU:n alueelta, mutta yhä useammin myös Aasian ja Afrikan 
maista. (Ailasmaa 2015, 6-9; Tilastokeskus 30.3.2017, kirjallinen tieto.) 

Hoito- ja hoiva-alan ammattilaisia on myös rekrytoitu suoraan ulkomailta. 
Terveydenhuollon henkilöstön kansainvälinen rekrytointi yleistyi erityisesti 
2010-luvun taitteessa. Taustalla oli huoli hoitohenkilökunnan riittävyydestä 
ikääntyvässä ja eläköityvässä Suomessa. Työvoimapulasta kärsittiin perus- ja 
lähihoitajien tehtävissä, sosiaalityössä, lääkäripalveluissa ja lasten päivähoidos- 
sa, ja tilanteen ennakoitiin vaikeutuvan tulevina vuosina. Vuonna 2012 Työ- 
ja elinkeinoministeriö arvioi sote-alan työvoimavajeen saattavan olla vuonna 
2025 jopa 59 000 henkilöä (Koponen, Laiho & Tuomaala 2012, 31). Tuolloin 

vaikutti siltä, että työvoimavajetta ei pystytä täyttämään ilman kansainvälistä 
rekrytointia. Ministeriö laatikin oppaan, jonka tarkoituksena oli auttaa rekry- 
toijia, viranomaisia, kouluttajia ja oppilaitoksia kansainvälisen rekrytoinnin 
toimintatapojen kehittämisessä (TEM 2012). 

Sen sijaan vuonna 2015 arvioitiin, että vuonna 2030 sote-alan työntekijöi- 
tä tarvitaan 460 ooo henkilöä, mikä olisi 17 prosenttia työllisistä eli vain yh- 
den prosenttiyksikön verran enemmän kuin vuonna 2015. Siinä missä vuonna 
2012 uskottiin henkilöstön kansainvälisen rekrytoinnin olevan välttämätön- 
tä, vuonna 2015 vaikutti siltä, että nuoret ikäluokat riittäisivät täyttämään 
työvoimavajeen. Edellytyksinä kuitenkin mainittiin, että sote-alan vetovoima 
ja työelämän laatu kehittyvät ja että koulutusta järjestetään asetettujen tavoit- 
teiden mukaisesti. Jos ehdot eivät täyty, kansainväliselle rekrytoinnille katsot- 
tiin olevan yhä tarvetta. (Koponen 2015, 1-2, 21.) 

Tätä kirjoitettaessa Suomessa on pulaa hoito- ja hoiva-alan henkilöstöstä 
ainoastaan alueellisesti. Keski-Suomessa ja Vaasan rannikkoalueella on tervey- 
denhuollon organisaatioilla ollut vaikeuksia palkata riittävästi lääkäreitä ja 
sairaanhoitajia, ja Itä-Suomessa on ollut hakijapulaa erityisesti lääkärien osalta 
(Kirkonpelto & Vallimies-Patomäki 2016, 11). Vaikka alueellinen lääkärivaje 
on osin tasoittunut, lääkäreistä oli edelleen jonkin verran pulaa koko maassa: 
syksyllä 2015 julkisesta terveydenhuollosta puuttui 616 lääkäriä. (Koponen 
2015, 10; Lääkäriliitto 2016, 34—36.) Tilanteen korjaamiseksi lääkärien koulu- 
tusta onkin Suomessa viime vuosina lisätty. 

Terveydenhuollon henkilöstön rekrytointi suoraan ulkomailta on toistai- 
seksi ollut Suomessa suhteellisen vähäistä. Sairaanhoitajia on rekrytoitu muun 
muassa Filippiineiltä ja Espanjasta erilaisiin hoitoalan tehtäviin. Kummassa- 
kin tapauksessa hoitajille on järjestetty lähtömaakoulutusta ennen Suomeen 
muuttoa. Filippiineiltä on vuoden 2008 jälkeen rekrytoitu kahden henkilös- 
töpalveluyrityksen avustuksella yli 300 sairaanhoitajaa pääasiassa yksityisen 
sektorin palvelukseen. Huolimatta sairaanhoitajan pätevyydestä ja alan työ- 
kokemuksesta, useimmat Filippiineiltä rekrytoidut hoitajat työskentelevät 
lähihoitajan tai hoiva-avustajan tehtävissä (Vartiainen, Alenius, Pitkänen & 


Koskela 2017). 

Lisäksi Espanjasta on rekrytoitu noin 150 sairaanhoitajaa vuodesta 2012 
lähtien lähinnä julkisen sektorin vanhuspalvelutyöhön. Tätä kirjoitettaessa 
noin puolet Espanjasta rekrytoiduista sairaanhoitajista oli muuttanut pois 
Suomesta. Maassa edelleen olevista osa toimii lähihoitajan ja osa sairaanhoita- 
jan tehtävissä. (Kivilahti, suullinen tieto 6.6.2014; Lumiaho 2014.) 

Samaan aikaan, kun Suomessa on alueellista pulaa sosiaali- ja terveyden- 
huollon henkilöstöstä, monet alan koulutuksen saaneet ulkomaalaistaustaiset 
ovat joko muun alan työssä tai työttöminä (Ailasmaa, 2015, 3). Tutkimusten 
mukaan ulkomaalaistaustaisten sote-alan ammattilaisten alalle pääsyä ja työ- 
elämään integroitumista vaikeuttavat monet tekijät. Ongelmat voivat liittyä 
tutkintojen tunnustamiseen ja aiemmin opitun tunnistamiseen, suomen tai 
ruotsin kielen taitoon, työyhteisöjen monikulttuurisuusvalmiuksiin tai syrjin- 
tään ja epäasialliseen kohteluun (Kirkonpelto & Vallimies-Patomäki 2016, 14; 
Koivuniemi 2012, 4). 

Sosiaali- ja terveydenhuollon työyhteisöjen käytännöissä ja rakenteissa vai- 
kuttaa olevan myös tekijöitä, jotka vaikeuttavat ulkomaalaistaustaisten inte- 
groitumista työyhteisöihinsä. Arkiset työn tekemisen käytännöt, esimerkiksi 
työntekijöiden keskinäiset neuvottelut työn jakamisesta tai työhön perehdy- 
tys, saattavat johtaa eriarvoisuuteen, jos normina on suomalaista syntyperää 
oleva työntekijä (Lauren & Wrede 2010, 175-189). Myös työyhteisön asenneil- 
mapiiri vaikuttaa ulkomaalaistaustaisen henkilöstön integroitumiseen vas- 
taanottavaan työyhteisöön. Vuosina 2008-2010 suoritetussa tutkimuksessa 
Sulkeutuuko Suomi? Kulttuurien välinen vuorovaikutus kohtaamisen areenoil- 
la monet ulkomaalaistaustaiset hoitajat raportoivat syrjäytymisen ja turhautu- 
misen kokemuksista (Pitkänen 2011). 

Aiempien tutkimusten tulokset viittaavat siihen, että ulkomaalaistaustai- 
sen terveydenhuollon ammattilaisten integroimiseen suomalaisiin työyhtei- 
söihin tarvitaan tarkoituksenmukaisia tukitoimia. Erityisesti ulkomaalais- 
taustaisen henkilöstön yksilöllinen työhön perehdytys vaikuttaa tärkeältä. 
Suomalaisten hoitokäytäntöjen opettamisen ja ulkomaalaisten työntekijöiden 
tutkinnoista puuttuvien osaamisalueiden täydentämisen lisäksi ulkomaalais- 
taustaisille kannattaisi järjestää alan ammattikieleen keskittyviä kielikursse- 


ja opiskelijoiden lähtötason mukaisesti. Perehdytysta ja työnohjausta ei tuli- 

si rajoittaa pelkästään työnteon aloittamiseen vaan ohjauksen tarvetta tulee 
selvittää säännöllisin väliajoin. Kaiken kaikkiaan kulttuuriseen monimuo- 
toisuuteen on syytä kiinnittää huomiota sekä terveydenhuollon organisaa- 
tioiden johtamisessa että henkilöstön ja työyhteisöjen kehittämisessä. (Aalto 
ym. 2013.) Huomionarvoista on, että kun työyhteisön monikulttuurisuus ja 
kulttuurien välinen osaaminen huomioidaan henkilöstövoimavarojen johta- 
misessa, ne voivat lisätä organisaation työhyvinvointia ja tuloksellisuutta sekä 
myönteistä mielikuvaa organisaatiosta (Aycan, Kanungo & Mendonga 2014, 
320—323). Suomalaisissa työyhteisöissä keväällä 2016 tehdyn Monimuotoi- 
suusbarometrin tulosten mukaan erityisesti kielitaustan, etnisen taustan ja us- 
konnollisen taustan merkitys on lisääntynyt. Uudenlaisia työyhteisötaitoja ja 
monikulttuurisuuden merkityksen ymmärtämistä edellytetään yhä enemmän 
sekä johtajilta että työntekijöiltä (Bergbom, Toivanen, Airila & Väänänen 
2016, 53—55). 

Monikulttuurisia hoitotyön työyhteisöjä koskevat tutkimukset ovat 
tuoneet esiin myös kansainvälisen rekrytoinnin ongelmia. Monet filippii- 
niläishoitajat pitävät Suomen sosiaali- ja terveydenhuollon järjestelmää ja 
sote-alan työyhteisöjä koskevaa koulutustaan käytännön hoitotyössä selviä- 
misen kannalta riittämättömänä. Puutteita on havaittu lähtömaa-, perehty- 
mis- ja työyhteisökoulutuksessa sekä erityisesti kielikoulutuksessa. Kielivai- 
keuksien ja kulttuurieroihin liittyvien ongelmien lisäksi filippiiniläishoitajat 
ovat myös kokeneet syrjintää vastaanottavissa työyhteisöissä. (Pispala-Tapio, 
Rahkamaa-Alingue & Wellman 2011; Wellman 2009.) Ainoastaan pieni osa 
Filippiineiltä rekrytoiduista sairaanhoitajista on saanut sairaanhoitajan päte- 
vyyden Suomessa. 

Kaiken kaikkiaan aiemmin Suomessa tehty tutkimus osoittaa, että so- 
te-alan kansainvälistyminen haastaa kehittämään sekä koulutuskäytäntöjä 
että työyhteisöintegraatiota. Esimerkiksi lähtömaakoulutusta ei pitäisi nähdä 
ainoastaan suomen kielen opetuksena työntekijän lähtömaassa, vaan elimel- 
lisenä osana kansainvälisen rekrytoinnin prosessia. Prosessin onnistumista 
voidaan mitata ulkomaalaistaustaisen henkilöstön integroitumisella suoma- 
laisiin työyhteisöihin. Sen lisäksi, että uusien työntekijöiden koulutusta ja 


perehdytystä olisi kehitettävä, myös työyhteisöjä tulisi valmentaa ottamaan 

vastaan ulkomaalaistaustaista henkilöstöä. Työyhteisöt kokonaisuudessaan 
ovat uusien haasteiden edessä, sillä ulkomaisen hoitohenkilöstön tulo työyh- 


teisöihin muuttaa työympäristöjä merkittävästi. (Raunio 2013.) 


Toimintatutkimus menetelmänä 


Useimmat MULTI-TRAIN-hankkeen tutkijat — tämän kirjan kirjoittajat — oli- 
vat jo aikaisemmin tutkineet monikulttuurisia työyhteisöjä, usein sosiaali- ja 
terveydenhuollon alalla. Olimme raportoineet kulttuurien väliseen työhön ja 
vuorovaikutukseen liittyvistä ongelmista, esittäneet näkemyksiämme siitä, 
miten työyhteisöjen arki sujuisi paremmin ja kirjoittaneet, miten monimuo- 
toisuus kannattaisi ottaa johtamisessa huomioon (ks. Hammar-Suutari 2009; 
Keisala 2012; Sainola-Rodriguez 2009; Pitkänen 2011; Sippola 2007; Vartiai- 
nen-Ora 2015). Tässä esiteltävässä hankkeessa tutkijoilla oli kuitenkin aiem- 
paa aktiivisempi rooli työyhteisöjen kehittämisessä: ongelmien kartoittamisen 
lisäksi osallistuimme kehittämistoimien suunnitteluun, toteuttamiseen ja ar- 
viointiin. Vaikka toimintatutkimuksellinen orientaatio oli useimmille hank- 
keen tutkijoista uusi, ajatus siitä, että tutkimuksen avulla voisi oikeasti vaikut- 
taa asioihin, motivoi ja innosti tutkimusryhmän jäseniä. 
Toimintatutkimuksessa on keskeistä, että tutkija ei pyri tarkastelemaan 
tutkimaansa kohdetta etäältä vaan osallistuu tutkimansa yhteisön toimin- 
taan. Keskeisenä tavoitteena on tutkimuksen ja toiminnan samanaikainen 
kehittäminen: tutkimalla todellisuutta opitaan muuttamaan sitä ja muutta- 
malla todellisuutta opitaan siitä lisää. Olennaista on, että tuotetulla tiedolla 
on sellaista käytännön arvoa, että se auttaa korjaamaan ongelmallisiksi koet- 
tuja asioita tai toimintamalleja. (Heikkinen 2007a, 196; Susman 1983, 95-97.) 
Tutkimuksen ja käytännön toiminnan yhdistämisen tavoitteena on nähdä 
syvemmälle työyhteisön käytäntöihin ja tuottaa niitä koskevaa tietoa käytän- 
nön työvälineeksi. Toimintaan liittyvä tieto on usein niin sanotusti hiljaista 
tietoa, joka sisältää itsestään selvyyksinä pidettyjä, tiedostamattomia ajatte- 
lu- ja toimintamalleja. Hiljaista tietoa pyritään nostamaan tutkimuksen avul- 
la näkyväksi, arvioitavaksi ja keskusteltavaksi. Tällöin saattaa paljastua, että 


vallitsevat käytännöt eivät tue organisaation julkilausuttujen arvojen toteutu- 

mista tai tavoitteiden saavuttamista, minkä vuoksi käytäntöjen kehittäminen 
nousee tärkeäksi. (Heikkinen 2007a, 197, 201.) 

Tutkimuksellista tietoa tuotetaan ratkomalla konkreettisissa olosuhteissa 
esiintyviä ongelmia. Lähtökohtana voi esimerkiksi olla työyhteisössä esiinty- 
vä ongelmallinen tilanne, jonka määrittämiseen ja ratkaisemiseen tutkijat ja 
työyhteisön edustajat ovat sitoutuneita (Susman 1983, 95). Vaikka tutkija on 
keskeisessä roolissa toiminnan havainnoinnissa, suunnittelussa ja toimeenpa- 
nossa, oleellista myös on, että yhteisön edustajat osallistuvat mahdollisimman 
aktiivisesti toimintatutkimuksen eri vaiheisiin. Uuden tiedon tuottamisessa 
ja toiminnan kehittämisessä tutkijoiden ja tutkimuksessa mukana olevien or- 
ganisaatioiden välinen vuorovaikutus on tärkeää. (Kuula 1999, 66—67, 124.) 
Tutkijoiden ja tutkittavien vuoropuhelu mahdollistaa ammatillisen kasvun 
edistämisen, käytäntöjen kehittämisen ja koko organisaation oppimisen. Li- 
säksi se tukee tutkijan kykyä yhdistää tutkimuksen tuloksia käytännön toimi- 
naan ja lisää taitoa kuvata tutkimuksen tuloksia niin, että tieto niistä välittyy 
myös käytännön tasolle. 

Käytännössä toimintatutkimus etenee itsereflektiivisenä kehänä, jossa to- 
dellisuuden havainnointi, sen reflektointi, uudelleen suunnittelu ja toiminta 
seuraavat toisiaan (kuvio 1). Uutta tietoa tuotetaan koko ajan samalla kun työ- 
yhteisön edustajat ja tutkijat tietävät enemmän itsestään ja toimintatavoistaan. 
Oppimisprosessin tuloksena myös osallistujien taidot toiminnan kehittämi- 
seen kasvavat. (Heikkinen 2007b, 34-35; Kuula 1999, 150; Susman 1983, 101.) 

Tutkijan rooli yhteisössä voi vaihdella reflektiivisen ajattelun edistämisestä 
ja aloitteiden tekemisestä interventioiden toimeenpanemiseen ja vaikkapa eri 
intressiosapuolten välisten näkemysten sovittelemiseen. Koska tutkija osallis- 
tuu aktiivisesti tutkimansa yhteisön toimintaan, tutkimuksessa tuotettu tieto 
ei ole havainnoijasta riippumatonta eikä siinä mielessä objektiivista. Siksi on 
tärkeää, että myös tutkija pyrkii tiedostamaan oman tietämisensä ehtoja ja ra- 
joituksia ja arvioi oman suhteensa rakentumista tutkimuskohteeseen. (Heik- 


kinen 2007a, 205; Heikkinen & Syrjälä 2007, 152; Kuula 1999, 146.) 

TOIMINNAN KEHITTÄMINEN 


HAVAINNOINTI 


REFLEKTOINTI 


HAVAINNOINTI 
PARANNETTU 


SUUNNITELMA 


REFLEKTOINTI 


TOIMINTA 
SUUNNITELMA 


Kuvio 1. Toimintatutkimuksen spiraali (Heikkinen 2007a, 205) 


Kulttuurien välisen työn kehittäminen toimintatutkimuksen avulla 


MULTI-TRAIN-hankkeessa selvitettiin arjen vuorovaikutuksen ongelmakohtia, 
kehitettiin korjaavia toimenpiteitä sekä arvioitiin interventioiden vaikutuksia. 
Tavoitteena oli hankkia kokemusperäistä tietoa sujuvan monikulttuurisen ar- 
jen mahdollistavista käytännöistä. Vastausta haettiin kysymykseen: Millaisia 
muutosprosesseja monikulttuurisissa sosiaali- ja terveysalan työyhteisöissä tar- 
vitaan, jotta voidaan luoda puitteet onnistuneelle ja tulokselliselle kulttuurien 
väliselle työlle? Tutkimus- ja kehitystyön kohteina olivat monimuotoisuuden 
johtaminen, rekrytointi ja kvalifikaatiot, kulttuurien välinen vuorovaikutus ja 
kulttuurien välinen oppiminen. Tavoitteena oli myös saada aikaan kulttuuri- 
en välistä työtä tukevia käytäntöjä ja rakenteita, sillä vain toimivia käytäntöjä 
vakiinnuttamalla muutoksista tulee pysyviä. 

Toiminnan konkreettiset tavoitteet määriteltiin yhdessä kunkin tutki- 
mukseen osallistuvan organisaation edustajien kanssa. Työyhteisöjen edusta- 
jat osallistuivat ongelmallisten tilanteiden määrittelyyn, toiminnan suunnit- 
teluun, toteuttamiseen ja arviointiin. Kaikissa organisaatiossa muodostettiin 
kehittämisryhmät, jotka työskentelivät tiiviissä yhteistyössä hankkeen tutki- 
joiden kanssa tavoitteiden saavuttamiseksi. Kehittämisryhmät koostuivat or- 


ganisaatioiden johdon, henkilöstöhallinnon ja henkilöstön edustajista. Lisäksi 

hankkeelle nimettiin ohjausryhma, joka koostui hankkeessa mukana olevien 
organisaatioiden edustajista ja monikulttuurisuuden valtakunnallisista asian- 
tuntijoista. Kehittämisryhmien ja ohjausryhmän kokousten muistiot muodos- 
tivat tärkeän osan hankkeen tutkimusaineistoa. 

Tutkimuksen käytännön toteutus jakaantui viiteen vaiheeseen, joita olivat 
(1) kehittämistarpeiden kartoittaminen, (2) toiminnan suunnittelu, (3) toi- 
minta, (4) arviointi ja (5) oppimisen erittely (ks. Susman 1983). Vaikka yksit- 
täisissä tutkimuskohteissa vaiheiden toisistaan erottaminen saattoi toisinaan 
olla mahdotonta, tutkimuksen ymmärtäminen vaiheittaiseksi mahdollisti 
sen, että kaikissa organisaatioissa edettiin suurin piirtein samaan tahtiin. Tut- 
kimushankkeen eteneminen esitetään kuviossa 2. 

Kehittämistarpeiden kartoittamisvaiheessa kartoitettiin haastattelujen 
avulla keskeisiä kulttuurien välisen työn hankauspisteitä ja ongelmia tutki- 
mukseen osallistuneissa organisaatioissa. Lisäksi tutkijat analysoivat organi- 
saatioiden strategiadokumentteja. Tutkijat ja työyhteisöjen edustajat keskus- 
telivat työn sujumisesta ja suunnittelivat haastattelujen toimeenpanemista. 
Ennen haastattelujen aloittamista kehittämisryh missä käytiin läpi tutkijoiden 
suunnittelemat haastatteluteemat ja -kysymykset sekä haastateltaville jaettavat 
informaatio- ja suostumuslomakkeet. Haastattelut olivat puolistrukturoituja 
teemahaastatteluja, ja ne toteutettiin henkilökunnan työajalla. Kysymykset 
liittyivät ulkomaalaistaustaisen henkilöstön rekrytointiin, perehdytykseen, 
kulttuurien väliseen vuorovaikutuksen ja oppimiseen sekä monimuotoisen 
työyhteisön johtamiseen. Ennen ensimmäisiä haastatteluja kysymyksiä testat- 
tiin muissa kuin tutkittavissa organisaatioissa työskentelevillä sote-alan hen- 
kilöstön edustajilla, jotta voitiin varmistua siitä että käytetyt termit ja kysy- 
mykset olivat heidän näkökulmastaan ymmärrettäviä ja järkeviä. 

Kartoittamisvaiheen haastattelut toteutettiin vuoden 2014 keväällä, kesäl- 
lä ja syksyllä. Haastateltaviksi pyydettiin ulkomaalais- ja suomalaistaustaisia 
henkilöstön jäseniä, sekä eri tason johtajia että eri ammatteja edustavia työnte- 
kijöitä. Organisaatioiden työntekijöitä ryhmiteltiin ammatin, iän, äidinkielen 
ja sukupuolen perusteella sekä sen mukaan, ovatko työntekijät suorittaneet 
ammattipätevyytensä Suomessa vai jossain muualla, ja ovatko he suomalais- 


vai ulkomaalaistaustaisia. Työntekijät ryhmiteltiin suomalais- ja ulkomaalais- 

Haastattelut 


Kehittämisryhmien 
keskustelut 


Dokumenttianalyysi 


KEHITTÄMISTARPEIDEN 
KARTOITTAMINEN 
2014 


Jatkotoimenpiteiden 


suunnittelu Toimintasuunnitelman 


OPPIMISEN : 
Työyhteisökoulutusten ERITTELY TOIMINNAN luominen 
suunnittelu SUUNNITTELU 


2016 2014-2015 


TOIMINTA 
2015 


ARVIOINTI 
2015-2016 


Haastattelut Koulutuksia & työpajoja 


Kehittämisryhmien Informaation jakamista 


arviointikeskustelut Intressiryhmien 


tapaamisia 


Kuvio 2. MULTI-TRAIN-toimintatutkimuksen eteneminen työyhteisöissä 


taustaisiin syntymämaan perusteella: Suomessa syntynyt ihminen laskettiin 
suomalaistaustaiseksi ja jossain muussa maassa syntynyt ulkomaalaistaustai- 
seksi. Ryhmittelyä suomalais- ja ulkomaalaustaustaisiin työntekijöihin käytet- 
tiin, koska tutkimuksen tavoitteiden kannalta oli olennaista, että pystyimme 
arvioimaan, kuinka kansallisesti, kulttuurisesti ja kielellisesti monimuotoisia 
työyhteisöt olivat, miten monimuotoisuus työyhteisöissä ilmeni ja seurasiko 
monimuotoisuudesta tilanteita ja ongelmia, joihin työyhteisöissä ei ollut osat- 


tu varautua ja joita ei osattu ratkaista. Lisäksi kulttuurien välisen työn hel- 

pottaminen liittyi tutkimushankkeessa yhdenvertaisuuden edistamiseen ja 
vähemmistöjen toimintaedellytysten vahvistamiseen. 

MULTI-TRAIN-tutkimukseen osallistuneissa organisaatioissa työskentelevät 
ulkomaalaistaustaisiksi ryhmittelemämme ihmiset olivat heterogeeninen ryh- 
mä, jonka jäsenet olivat tulleet Suomeen erilaisista syistä. Osa oli rekrytoitu 
työyhteisöön suoraan ulkomailta, osa oli tullut Suomeen omasta aloitteestaan 
opiskelemaan tai työskentelemään, jotkut olivat tulleet perhesyistä ja jotkut 
turvapaikanhakijoina tai kiintiöpakolaisina. Osalla oli ulkomailla suoritettu 
ammattipätevyys, osa oli saanut koulutuksensa Suomessa, joidenkin suomen 
kielen taito oli erittäin hyvä, kun taas toisilla oli ongelmia suomen kielen 
käyttämisessä. Jotkut olivat varmoja jäämisestään Suomeen ja toiset valmiita 
lähtemään pois — jotkut tutkimuksessa mukana olleet lähtivätkin takaisin ko- 
timaihinsa. Syntymämaidensa perusteella ulkomaalaistaustaisiksi luokitellut 
haastateltavat edustivat jokaista mannerta. Enemmistö oli kuitenkin syntynyt 
Euroopan maissa, etenkin itäisessä Euroopassa. Ulkomaalaistaustaisten haas- 
tateltavien joukossa oli eniten Virossa syntyneitä. 

Haastattelut tehtiin yksilö, pari- tai ryhmähaastatteluina. Yhteensä haas- 
tateltiin 124 henkilöä, joista 43 oli syntyperältään ulkomaalaisia (35 %). Haas- 
tateltavista seitsemän oli johdon ja henkilöstöhallinnon edustajia (6 %), 15 
osastonhoitajia tai vastaavia osastonhoitajia (12 %), 12 lääkäreitä (10 %), 38 
sairaanhoitajia (31 %), 40 lähi- ja perushoitajia (32 %), 7 hoiva-avustajia (6 %) 
ja loput viisi henkilöä muiden ammattien edustajia. Joissain organisaatioissa 
tietoa täydennettiin fokusryh mähaastatteluin (15 osallistujaa) ja asiantuntija- 
haastatteluin (3 osallistujaa). 

Haastattelut kestivät 40-60 minuuttia ja ne toteutettiin työajalla. Haas- 
tattelukielenä oli pääosin suomi, mutta joissain tapauksissa myös englanti tai 
espanja. Haastatteluihin osallistuminen oli vapaaehtoista, ja jokaiselta haasta- 
teltavalta pyydettiin kirjallinen suostumus. Kaikki haastattelut nauhoitettiin 
ja litteroitiin sanatarkasti. Tutkijat analysoivat haastattelut laadullisen sisäl- 
lönanalyysin avulla. 

Kartoittamisvaiheen haastattelujen avulla pyrittiin tunnistamaan paitsi 
onnistumisen kokemuksia myös mahdollisia kulttuurien välisen työn ongel- 


matilanteita. Tavoitteena oli hankkia tietoa siitä, millaisia toimenpiteitä työ- 

yhteisöissä tarvitaan, jotta eri toimijat pystyvät työskentelemään onnistuneesti 
yhdessä. Haastattelujen tuloksista ja havainnoista keskusteltiin kehittämis- 
ryhmien jäsenten ja organisaatioiden muiden edustajien kanssa. Tutkijoiden 
tulkinta kulttuurien välisen työn ja vuorovaikutuksen tilanteista kussakin or- 
ganisaatiossa syveni ja täsmentyi näiden keskustelujen myötä. 

Toiminnan suunnitteluvaiheessa etsittiin tunnistettuihin ongelmakohtiin 
ratkaisuja yhdessä työyhteisöjen edustajien kanssa. Talvella 2014-2015 erilaisia 
toimintavaihtoehtoja arvioitiin ja ratkaisumahdollisuuksia suunniteltiin yh- 
teistyössä kehittämisryhmien, tutkijoiden ja hankkeen ohjausryhmän kesken. 
Eräissä tutkimuksessa mukana olevissa organisaatioissa myös lähijohtajat ja 
työntekijät osallistuivat ratkaisujen suunnitteluun tai suunnitelmien täsmen- 
tämiseen. Kunkin organisaation kehittämisryhmä laati työyhteisökohtaisen 
toimintasuunnitelman yhdessä tutkijoiden kanssa. Kun tarvittavat toimenpi- 
teet oli sovittu, tutkijat valmistelivat organisaatioiden käyttöön tiedotus- ja 
koulutusmateriaalia, joka käytiin läpi ja hyväksyttiin kehittämisryhmissä. 
Koulutusmateriaalia tuotettiin muun muassa kulttuurien välisen vuorovaiku- 
tuksen kysymyksistä (Keisala & Niiranen 2016), yhdenvertaisuudesta (Nuuti- 
nen 2016), suomen kielen oppimisesta (Raunio 2016), perehdytyksestä (Sippo- 
la 2016) ja monimuotoisuuden johtamisesta (Sippola 2016). 

Toimintavaiheessa  työyhteisökohtaiset toimintasuunnitelmat otettiin 
käyttöön. Kehittämistoimet ja hankkeeseen sisältyneet interventiot toteu- 
tettiin pääosin vuoden 2015 aikana. Sen lisäksi, että tutkijat toimivat kou- 
luttajina ja työpajojen ohjaajina, työyhteisöissä myös jaettiin informaatiota 
monimuotoisuuteen liittyvistä kysymyksistä. Työpajoja ja koulutusta järjes- 
tettiin muun muassa monimuotoisuuden johtamisesta, yhdenvertaisuudesta, 
selkeän suomen kielen käyttämisestä, kulttuurien välisestä vuorovaikutuk- 
sesta sekä perehdytyksen ja mentoroinnin kehittämisestä. Vaikka tutkijat 
vastasivat interventioiden toteuttamisesta, niiden suunnittelu, järjestäminen 
ja lähijohtajien ja työntekijöiden osallistuminen vaativat vahvaa panosta myös 
kehittämisryhmiltä ja muilta organisaatioiden edustajilta. Interventioiden li- 
säksi järjestettiin tapaamisia sairaaloiden johtoryhmien, kaupunkien johdon, 
sosiaali- ja terveysalan oppilaitosten edustajien ja muiden keskeisten intressi- 


ryhmien kanssa. Lisäksi Tampereen yliopistossa järjestettiin 25.—26.4.2016 

konferenssi Kansainvalistyva sosiaali- ja terveydenhuolto, johon kutsuttiin 
tutkimukseen osallistuneiden työyhteisöjen edustajia, muita alan ammattilai- 
sia, viranomaisia ja tutkijoita. Konferenssin teemoja olivat 1) kansainvälinen 
rekrytointi, 2) kielen oppiminen työssä ja 3) tutkintojen tunnustaminen (ks. 
Vartiainen 2016). 

Kehittämistoimien vaikutuksia arvioitiin keräämällä yksilö- ja ryhmähaas- 
tattelujen sekä koulutuspalautteiden avulla palautetta suomalais- ja ulkomaa- 
laistaustaisten henkilöstön edustajien kokemuksista. Erityisenä kiinnostuksen 
kohteena oli, kokivatko vastaajat, että heidän tiedolliset, taidolliset ja asenteel- 
liset valmiutensa kulttuurien väliseen työhön olivat parantuneet. Tavoitteena 
oli myös selvittää, olivatko henkilöstöhallinnon käytännöt muuttuneet ja mi- 
ten. 

Haastatteluprosessi eteni kehittämisryhmien ja tutkijoiden yhteistyönä 
samalla tavoin kuin kehittämistarpeiden kartoittamisvaiheessa. Tällä kertaa 
haastateltaviksi pyrittiin saamaan lähijohtajia ja eri ammattiryhmien edusta- 
jia, joista ainakin osa oli osallistunut kehittämistoimiin. Haastattelut toteutet- 
tiin talven 2015-2016 aikana yksilö-, pari- ja ryhmähaastatteluina. Kaikkiaan 
haasteltiin 52 henkilöä, joista 21 oli syntyperältään ulkomaalaisia (40 %). Yli 
puolet haastateltavista oli haastateltu jo ensimmäisellä kierroksella. Haastatel- 
tavista 3 oli johdon ja henkilöstöhallinnon edustajia (6 %), 10 osastonhoitajia, 
apulaisosastonhoitajia tai vastaavia osastonhoitajia (19 %), 4 lääkäreitä (8 %), 
15 sairaanhoitajia (29 %), 18 lähi- ja perushoitajia (35 %) ja loput kaksi mui- 
den ammattien edustajia. Lisäksi toteutettiin kuusi fokusryhmähaastattelua, 
joihin osallistui yhteensä 27 henkilöä. Haastateltavista 11 oli osallistunut kar- 
toittamisvaiheen haastatteluihin. 

Haastattelut olivat jälleen puolistrukturoituja teemahaastatteluja, jotka 
nauhoitettiin ja litteroitiin sanatarkasti. Haastattelut kestivät noin 30 mi- 
nuuttia, ja haastattelukielinä olivat suomi ja englanti. Tutkimusaineisto ana- 
lysoitiin laadullisen sisällönanalyysin menetelmällä, ja tuloksia käsiteltiin 
yhdessä kehittämisryhmien ja ohjausryhmän kanssa. Vielä tässäkin vaiheessa 
tutkijoiden käsitys työyhteisöjen kulttuurien välisen työn ongelmakohdista 


saattoi täsmentyä. Toimintatutkimuksessa tämä on tavallista, sillä koko tutki- 

musprosessia voidaan pitää ongelmallisen tilanteen määrittelynä ja uudelleen 
määrittelynä (Susman 1983, 111). 

Haastattelujen lisäksi kaikilta koulutuksiin ja työpajoihin osallistuneilta 
pyydettiin kirjallinen palaute. Palautelomakkeet olivat samanlaisia kaikissa 
organisaatioissa. Joissain työyhteisöissä kerättiin myös suullista palautetta. Li- 
säksi jokaisen organisaation kehittämisryhmän jäsenet, tutkijat ja hankkeen 
ohjausryhmä keskustelivat hankkeen etenemisestä ja vaikutuksista sekä omas- 
ta toiminnastaan erillisissä arviointikeskusteluissa. Arviointivaiheen lopuksi 
kehittämisryhmät ja tutkijat arvioivat hankkeen vaikuttavuutta ja suunnit- 
telivat tutkimukseen osallistuneiden tulevia kehittämistarpeita. Tavoitteena 
oli, että kehittämisryhmät tarkastelisivat ja arvioisivat omia organisaatio- ja 
oppimisympäristöjään ja tuottaisivat kuvaa toivotunlaisesta tulevaisuudesta. 

Oppimisen erittelyvaiheessa tutkimusryhmä, kehittämisryhmät ja hank- 
keen ohjausryhmä suunnittelivat työyhteisökohtaisia jatkotoimenpiteitä. 
Tavoitteena oli miettiä jatkettavia toimenpiteitä kussakin organisaatiossa 
ja sitouttaa organisaatioiden johtoa ottamaan vastuuta jatkotoimenpiteistä. 
Toimintatutkimukselle on tyypillistä, että kun organisaation edustajien taito 
ja motivaatio kehittämiseen on kasvanut tutkimusta toimeenpantaessa, sitä 
voidaan käyttää hyväksi vielä tutkimusprosessin päätyttyäkin (Susman 1983, 
111-112). 

Kaiken kaikkiaan tutkimusaineisto sisälsi hankkeen alussa ja loppupuolel- 
la tehtyjen haastattelujen lisäksi organisaatioiden kehittämisryhmien tapaa- 
misten sekä tutkijoiden, lähiesimiesten ja työntekijöiden välisten tapaamisten 
muistioita, koulutusten ja työryhmien aineistoja, ryhmätöitä ja välitehtäviä 
sekä suullisia ja kirjallisia palautteita, havainnointiaineistoa, kehittämisryh- 
mien arviointikeskustelujen muistioita ja joissain organisaatioissa myös orga- 
nisaatioita koskevia strategiadokumentteja. 

Tutkimusaineiston analyysissä käytettiin laadullista teoriasidonnaista si- 
sällönanalyysia. Analyysiä ohjasivat yhtäältä kaikille organisaatioille yhteiset 
tutkimuksen teemat (monimuotoisuuden johtaminen, rekrytointi ja kvalifi- 
kaatiot, kulttuurien välinen vuorovaikutus ja kulttuurien välinen oppiminen), 
toisaalta organisaatioittain vaihtelevat teoreettiset lähestymistavat: monimuo- 


toisuuden johtaminen (Mainio Vire, KYS), kaksisuuntainen integraatio (Ha- 


30 PIRKKO PITKÄNEN, KATJA KEISALA JA VUOKKO NIIRANEN (TOIM.) 


tanpää) ja kulttuurien välinen vuorovaikutus (Karhulan sairaala, Koukkunie- 
men vanhainkoti). 

Tutkimusaineiston tulkintaan vaikuttivat myös tutkimukseen osallistu- 
neissa organisaatioissa käydyt keskustelut sekä ohjausryhmän jäsenten näke- 
mykset. Ymmärrys työyhteisöjen kehittämistarpeista ja niiden edellyttämistä 
toimenpiteistä täydentyi vuorovaikutteisessa prosessissa koko hankkeen ajan. 
Koska tutkimuksessa mukana olleet organisaatiot olivat erilaisia, myös niiden 
kehittämistarpeet ja toiminta vaihtelivat jonkin verran. Kehittämistarpeiden 
ja toiminnan määrittelyyn vaikuttivat myös aineiston analyysiä ohjaavat teo- 
reettiset lähestymistavat. Lisäksi organisaatioiden kehittämisryhmät olivat 
kiinnostuneita kehittämään erilaisia kulttuurien välisen työn piirteitä. 

Seuraavissa luvuissa esitellään viidessä sosiaali- ja terveydenhuollon orga- 
nisaatiossa toteutetun toimintatutkimuksen eri vaiheita ja kehittämistoimien 
tuloksia. Artikkeleissa käytettyjä lainauksia haastatteluista on usein muutettu 
yleiskielen suuntaan haastateltavien tunnistettavuuden ehkäisemiseksi. Ar- 
tikkeleissa tuodaan myös esiin tutkijoiden sekä ohjaus- ja kehittämisryhmien 
jäsenten näkemyksiä siitä, miten sote-alalla tulisi toimia, jotta kulttuurien vä- 


linen työ saataisiin sujumaan parhaalla mahdollisella tavalla. 


31 


Katja Keisala, Pirkko Pitkänen ja Vuokko Niiranen 


Lähteet 


Aalto, A-M., Elovainio, M., Heponiemi, T., Hietapakka, L., Kuusio, H. & Lämsä, R. 
(2013). Ulkomaalaistaustaiset lääkärit ja hoitajat suomalaisessa terveydenhuollossa. 
Haasteet ja mahdollisuudet. Raportti 7/2013. Terveyden ja hyvinvoinnin laitos. 

Ailasmaa, R. (2015). Terveys- ja sosiaalipalvelujen henkilöstön kansainvälinen liikkuvuus 
2012. Tilastoraportti. Terveyden ja hyvinvoinnin laitos. 

Aycan, Z., Kanungo, R.N. & Mendonga, M. (2014). Organizations and Management in 
Cross-cultural Context. Los Angeles: Sage. 

Bergbom, B., Toivanen, M., Airila, A. & Väänänen, A. (2016). Monimuotoisuusbarometri 
2016. Fokuksessa monikulttuurisuus ja osaaminen. Helsinki: Työterveyslaitos. 

Cox, TJ. & Blake, S. (1991). Managing cultural diversity: Implications for organizational 
competitiveness. Academy of Management Executive 5(3), 45-55. 

Hammar-Suutari, S. (2009). Asiakkaana erilaisuus. Kulttuurien välisen viranomais- 
toiminnan etnografia. Karjalan tutkimuslaitoksen julkaisuja N:o 147. Joensuun 
yliopisto. 

Heikkinen, H.L.T. (20074). Toimintatutkimus — Toiminnan ja ajattelun taitoa. Teoksessa 
J. Aalto & R. Valli (toim.) Ikkunoita tutkimusmetodeihin I. Metodin valinta ja 
aineiston keruu: vinkkejä aloittelevalle tutkijalle. Jyvaskyla: ps-kustannus, 197- 
211. 

Heikkinen, H.L.T. (2007b). Tutkiva ote toimintaan. Toimintatutkimuksen lähtökohdat. 
Teoksessa H.L.T. Heikkinen, E. Rovio & L. Syrjälä (toim.) Toiminnasta tietoon. 
Toimintatutkimuksen menetelmät ja lähestymistavat. Helsinki: Kansanvalistus- 
seura, 15—37. 

Heikkinen, HL.T. & Syrjälä, L. (2007). Tiede, totuus ja toimintatutkimus. Tutkimuksen 
arviointi. Teoksessa H.L.T. Heikkinen & E. Rovio & L. Syrjälä (toim.) Toimin- 
nasta tietoon. Toimintatutkimuksen menetelmät ja lähestymistavat. Helsinki: 
Kansanvalistusseura, 143-161. 

Kandola, R. & Fullerton, J. (1998). Managing the Mosaic: Diversity in Action. London: 
Institute of Personnel Development. 

Keisala, K. (2012). Monikulttuurisen työyhteisön viestintä. Tampere: Tampere University 
Press. 

Kirkonpelto, T-M.& Vallimies-PatomäkiM. (2016). Sosiaali-ja terveydenhuoltohenkilöstön 
kansainvälinen rekrytointi. Maailman terveysjärjestö WHO:n suosituksiin perus- 
tuvat eettiset pelisäännöt Suomessa. Sosiaali- ja terveysministeriön raportteja ja 
muistioita 2016:4. Helsinki: Sosiaali- ja terveysministeriö. 

Kofman, E. (2007). The Knowledge Economy, Gender and Stratified Migrations. Studies 
in Social Justice 1, 122—135. 

Koivuniemi, S. (2012). Maahanmuuttajataustainen koulutettu hoitohenkilöstö sosiaali- ja 
terveydenhuollon työyhteisöissä. Tehyn julkaisusarja B: 1/2012. Helsinki: Tehy ry. 

Koponen, E-L. (2015). Sosiaali- ja terveysalan työvoiman riittävyys nyt ja tulevaisuudessa. 
Työ- ja elinkeinoministeriön julkaisuja. TEM raportteja 13/2015. Helsinki: Työ- ja 
elinkeinoministeriö. 


32 PIRKKO PITKÄNEN, KATJA KEISALA JA VUOKKO NIIRANEN (TOIM.) 


Koponen, E-L., Laiho, U-M. & Tuomaala, M. (2012). Mistä tekijät sosiaali- ja terveysalalle 
— työvoimatarpeen ja -tarjonnan kehitys vuoteen 2025. TEM-analyysejä. Helsinki: 
Työ- ja elinkeinoministeriö. 

Kuula, A. (1999). Toimintatutkimus. Kenttätyötä ja muutospyrkimyksiä. Tamperc: 
Vastapaino. 

Lauren, J. & Wrede, S. (2010). Työkäytännöt ja institutionaalinen rasismi — lähihoitajan 
työ. Teoksessa S. Wrede & C. Nordberg (toim.) Vieraita työssä. Työelämän 
etnistyvä eriarvoisuus. Helsinki: Palmenia, 172-192. 

Lumiaho, K. 2014. Sairaanhoitajien rekrytointi Espanjasta: työyhteisön kokemuksia 
espanjalaisten sairaanhoitajien ammatillisesta osaamisesta ja vuorovaikutuksesta 
heidän kanssaan. Kymenlaakson ammattikorkeakoulu. Hoitotyön koulutus- 
ohjelma. Opinnäytetyö. 

Niiranen, V. (2015). Tiedolla johtaminen — mistä tulossa, minne menossa? Teoksessa P. 
Virtanen, J. Stenvall & P.-H. Rannisto (toim.) Tiedolla johtaminen. Teoriaa ja 
käytäntöjä. Tampere: Tampere University Press, 305-318. 

Pispala-Tapio, H., Rahkamaa-Alingue, K. & Wellman, E. (2011). Tutkimus työssäviih- 
tymiseen vaikuttavista tekijöistä monikulttuurisessa hoitotyön työyhteisössä kos- 
kien työperusteisen maahanmuuton perehdytysmallinen kehittämistä sosiaali- ja 
terveysalalle. Helsinki: Amiedu. 

Pitkänen, P. (2011). Kulttuurien kohtaamisia arjessa. Tampere: Vastapaino. 

Raunio, P. (2013). Työhön Suomeen? Tutkimus työperusteiseen maahanmuuttoon liittyvistä 
koulutusprosesseista. Väitöskirja. Tampere: Tampereen yliopisto. 

Sainola-Rodriguez, K. (2009). Transnationaalinen osaaminen. Uusi terveydenhuoltohen- 
kilöstön osaamisvaatimus. Väitöskirja. Kuopio: Kuopion yliopisto. 

Sippola, A. (2007). Essays on Human Resource Management Perspectives on Diversity 
Management. Acta Wasaensia 180. 

Susman, G. (1983). Action Research: A Sociotechnical Systems Perspective. Teoksessa G. 
Morgan (toim.) Beyond Method: Strategies for Social Science Research. London: 
Sage Publications, 95—113. 

THL, Terveyden ja hyvinvoinnin laitos (2016). Sosiaali- ja terveysalan tilastollinen 
vuosikirja 2015. Suomen virallinen tilasto. Tampere: Juvenes Print — Suomen Yli- 
opistopaino Oy. 

Vartiainen, P., Alenius, P., Pitkänen, P. & Koskela, M. (2017). Ulkomailta muuttaneiden 
hoitajien integraatio ja oppimisen polut sosiaali- ja terveydenhuollon työyhtei- 
söissä. Työelämän tutkimus 15(2), 148-162. 

Vartiainen-Ora, P. (2015). Filippiiniläisen sairaanhoitajan tie kohti suomalaisen 
työyhteisön jäsenyyttä. Ammattikasvatuksen aikakauskirja 17 (2), 12-26. 
Wellman, E. (2009) Cultural Competence needs special skills. Journal Nursing Paper: A 

Nurse, Finland 2009. 


33 


Katja Keisala, Pirkko Pitkänen ja Vuokko Niiranen 


Sähköiset lähteet 

Adams, E. & Kennedy, A. (2006). Positive Practice Environments. Key Considerations 
for the Development of a Framework to Support the Integration of International 
Nurses. International Centre of Nurse Migration. Geneva. http://www. 
intlnursemigration.org/wp-content/uploads/2014/10/IC NM Pos Practice 
Env.pdf. Luettu 5.6.2017. 

Helsingin kaupunki (2017a). Tietokeskus. Ulkomaalaistaustaiset Helsingissä. http:// 
www.ulkomaalaistaustaisethelsingissa.fi/fi/ulkomaalaistaustaiset. Luettu 
28.2.2017. 

Helsingin kaupunki (2017b). Tietokeskus. Ulkomaalaistaustaiset Helsingissä. http:// 
www.ulkomaalaistaustaisethelsingissa.fi/fi/ulkkansalaiset. Luettu 28.2.2017. 

Helsingin kaupunki (2017c). Tietokeskus. Ulkomaalaistaustaiset Helsingissä. http:// 
www.ulkomaalaistaustaisethelsingissa.fi /fi/vieraskieliset. Luettu 28.2.2017. 

Kotkan kaupunki (2016). Tilastotietoja. = http://www.kotka.fi /instancedata/ 
prime product julkaisu/kotka/embeds/kotkawwwstructure/29108 
Tilastotietoja 2016.pdf Kotkan kaupunki (2016). Karhulan sairaala. http:// 
www.kotka.fi/asukkaalle/terveyspalvelut/sairaalat/karhulan sairaala. Luettu 
21.10.2017. 

Kuopion kaupunki (2017). Tilalstotiedote 15/2017 — Kuopion ulkomaalaiset, kooste 2016 
(4.10.2017). http:/7www.kuopio,fi/tilastotieto. Luettu 20.10.2017. 

Lääkäriliitto (2016). Lääkärit Suomessa. Tilastotietoja lääkäreistä ja terveydenhuollosta. 
https://www.laakariliitto.fi/site/assets/files/1268/ll16 tilasto20o16 
neti 170114.pdf. Luettu 13.2.2017. 

SVT, Suomen virallinen tilasto (20172). Tilastokeskus. Väestö 31.12. muuttujina Maa- 
kunta, Kansalaisuus, Ikä, Sukupuoli ja Vuosi. http://pxnetz.stat.fi/PX Web/ 
pxweb/fi/StatFin/StatFin vrm vaerak/o20 vaerak tau 101.px/table/ 
tableViewLayout1/?rxid=c62f5 8 62-f10c-4a2c-baf7-64f3a771199a. Luettu 
5.4.2017. 

SVT, Suomen virallinen tilasto (2017b). Tilastokeskus. Kieli iän ja sukupuolen mu- 
kaan maakunnittain 1990-2016, — http://pxnet2.stat.fi/PX Web/pxweb/ 
fi/StatFin/StatFin vrm vaerak/o30 vaerak tau 102.px/table/ 
tableViewLayout1/?rxid=c62f5862-f10c-432c-baf7-64f3a771199a. Luettu 
5.4.2017. 

Tampereen kaupunki (2017a). Tietoa Tampereesta. http://www.tampere.fi/tampereen- 
kaupunki/tietoa-tampereesta.html. Luettu 28.2.2017. 

Tampereen kaupunki (2017b). Väestö ja väestönmuutokset. https://public.tableau.com/ 
profile/tampereen.kaupunkif!/vizhome/Vestjavestn muutokset o/Etusivu. 
Luettu 28.2.2017. 

TEM (2012). Kokemuksia kansainvälisistä rekrytoinneista Suomeen -opas. https:// 
tem.fi/documents/1410877/2934378/Kokemuksia+kansainv%C3 %A 4lisist % 
C3% A4+rekrytoinneista+Suomeen+opas. Luettu 3.6.2017. 


34 PIRKKO PITKÄNEN, KATJA KEISALA JA VUOKKO NIIRANEN (TOIM.) 


Terveysmatkailu — FinnHealth. Pohjois-Savon sairaanhoitopiiri. https://www.psshp.fi/ 
sairaanhoitopiiri/hankkeet/terveysmatkailu. Luettu 3.6.2017. 

Vartiainen, P. (2016). Sosiaali- ja terveysala kansainvälistyy. Kotouttaminen.fi-blogi 
16.3.2016. http://kotouttaminen.fi/blogi/-/blogs/sosiaali-ja-terveysala- 
kansainvalist-1. 


MULTI-TRAIN-hankkeessa tuotettu koulutusmateriaali 

Keisala, K.& Niiranen, K. (2016). Kulttuurien välinen vuorovaikutus sosiaali-ja terveyden- 
huollon työyhteisössä. Tavoitteena sujuva arki http://www.uta.fi/edu/tutkimus/ 
tutkimushankkeet/multitrain/tutkimustulokset/tulokset/kulttuurien valinen ' 
vuorovaikutus sosiaali ja terveydenhuollon tyoyhteisossa.pdf. 

Nuutinen, K. (2016). Yhdenvertaisuus sosiaali- ja terveysalan monikulttuurises- 
sa työyhteisössä. Tavoitteena sujuva arki http://www.uta.fi/edu/tutkimus/ 
tutkimushankkeet/multitrain/tutkimustulokset/tulokset/yhdenvertaisuus ' 
sosiaali ja terveysalan monikulttuurisessa tyoyhteisossa.pdf. 

Raunio, P. (2016). Suomen kielen oppiminen sosiaali- ja terveydenhuollon työssä. Ta- 
voitteena sujuva arki http://www.uta.fi/edu/tutkimus/tutkimushankkeet/ 
multitrain/tutkimustulokset/tulokset/suomen kielen oppiminen sosiaali ja 
terveydenhuollon tyossa.pdf. 

Sippola, A. (2016). Monimuotoisuuden johtaminen sosiaali- ja terveydenhuollon työssä. 
Tavoitteena sujuva arki http://www.uta.fi/edu/tutkimus/tutkimushankkeet/ 
multitrain/tutkimustulokset/tulokset/monimuotoisuuden johtaminen 
sosiaali ja terveydenhuollon tyossa.pdf. 

Sippola, A. (2016). Perehdytys monikulttuurisessa sosiaali- ja terveysalan työyhteisössä. 
Tavoitteena sujuva arki http://www.uta.fi/edu/tutkimus/tutkimushankkeet/ 
multitrain/tutkimustulokset/tulokset/perehdytys_monikulttuurisessa_ 
sosiaali_ja_terveysalan_tyoyhteisossa.pdf. 


35 


36 


Katja Keisala, Pirkko Pitkänen ja Vuokko Niiranen 


PIRKKO PITKÄNEN, KATJA KEISALA JA VUOKKO NIIRANEN (TOIM.) 


Hatanpään sairaala kaksisuuntaisen 
oppimisen ympäristönä 


Päivi Vartiainen ja Pirkko Pitkänen 


Tavoitteena aidosti monikulttuurinen organisaatio 


Hatanpään sairaala on erikoissairaanhoidon palveluja tarjoava yksikkö. Sai- 
raala kuuluu Tampereen kaupungin sairaala- ja kuntoutuspalvelut -tuotan- 
toalueeseen, johon kuuluvat Hatanpään lisäksi Kaupin ja Rauhaniemen sai- 
raalat sekä Oriveden terveyskeskus. Tuotantoalue aloitti toimintansa vuoden 
2015 alussa. Tuotantoalueella työskenteli vuoden 2015 lopussa 136 lääkäriä ja 
985 hoitohenkilöstöön kuuluvaa työntekijää sekä hallinto- ja tukipalveluhen- 
kilöstöä. 


Rekrytointikokeilun kokemukset käyttöön 


Ulkomaalaistaustaista henkilöstöä oli Hatanpäällä tutkimusajankohtana 
suhteellisen vähän. Tämä on tyypillistä erikoissairaanhoidossa jossa sairaan- 
hoitajan toimia on suhteessa enemmän kuin esimerkiksi vanhusten hoivapal- 
veluissa, missä henkilöstö koostuu pääasiassa lähihoitajista ja nykyisin myös 
hoiva-avustajista. Etninen segmentoituminen (Näre 2013) näkyi Hatanpäällä 
hoitohenkilöstön parissa siten, että mitä korkeammin koulutetusta henkilös- 
töstä oli kyse, sitä vähemmän joukossa oli ulkomaalaistaustaisia. Marraskuus- 
sa 2016 koko kaupunginsairaalan 140 lääkäristä ulkomaalaistaustaisia oli 12 
(ylilääkäri Jussila, sähköposti 12/2016). 

Tuotantoalueen haasteena oli riittävä osaavan ja työhön sitoutuneen ter- 


veydenhuollon henkilöstön saatavuus (Sairaala- ja kuntoutuspalvelujen hen- 

kilöstösuunnitelma 2016). Pulaa oli etenkin erikoislääkäreistä. Hatanpäälle 
lääkärin työhön ja erilaisiin hoitoalan tehtäviin hakeutunut ulkomaalaistaus- 
tainen henkilöstö oli jossain määrin paikannut henkilöstövajeita, ja sairaan- 
hoitajia on myös rekrytoitu kokeiluluonteisesti suoraan ulkomailta. 

Pilottihankkeessa vuosina 2008—2011 kokeiltiin sairaanhoitajien rekry- 
tointia erikoissairaanhoidon tehtäviin suoraan Filippiineiltä. Tavoitteena oli 
kokeilla, miten filippiiniläishoitajat voisivat tehokkaasti oppia suomen kieltä 
ja täydentää sujuvasti tutkintonsa ja päästä siten laillistetuiksi sairaanhoitajiksi 
Suomessa. Hatanpäälle palkatuilla viidellä hoitajalla oli Filippiineillä suorite- 
tun sairaanhoitajan koulutuksen lisäksi kokemusta erikoisairaanhoidon työs- 
tä. He myös osallistuivat jo lähtömaassa suomalaisen henkilöstöpalveluyri- 
tyksen järjestämään suomen kielen opetukseen, joka jatkui Suomessa. Lisäksi 
hoitajat opiskelivat Suomessa työn ohessa opintojaksoja, jotka täydensivät hei- 
dän tutkintonsa suomalaista sairaanhoitajan tutkintoa vastaavaksi. Täyden- 
nyskoulutus suoritettiin monimuoto-opintoina ammattikorkeakoulussa noin 
kahdessa vuodessa. 

Filippiiniläisten sairaanhoitajien rekrytointihanke nousi usein esiin 
MULTI-TRAIN-hankkeen aikana. Hatanpään sairaala oli panostanut vahvasti 
tulijoihin: kaikille oli nimetty mentorit, jotka olivat saaneet tehtäväänsä varten 
lyhyen koulutuksen muun muassa filippiiniläisestä yhteiskunnasta ja kulttuu- 
rista. Työyhteisöjä oli valmisteltu vastaanottamaan uudet tulokkaat pitämällä 
osastokokouksissa tiedotustilaisuuksia tulijoiden taustoista. Myös filippiini- 
läishoitajat itse olivat erittäin motivoituneita oppimaan kieltä ja sopeutumaan 
Suomeen (Vartiainen-Ora 2015). Kuitenkin keväällä 2016 ainoastaan yksi 
viidestä vuosina 2018—2011 rekrytoidusta ja koulutetusta sairaanhoitajasta oli 
enää töissä Hatanpäällä. Muut neljä olivat muuttaneet pääkaupunkiseudulle, 


missä he työskentelivät sairaanhoitajina vanhuspalveluissa. 

Pitkäjänteistä kehittämisyhteistyötä Hatanpäällä 

MULTI-TRAIN-hanke käynnistyi Hatanpään sairaalassa kehittämisryhmän 
perustamisella maaliskuussa 2014. Kehittämisryhmässä sovittiin, mitkä osas- 


tot osallistuvat toimintatutkimukseen ja miten hanke Hatanpäällä toteute- 


taan. Kehittämisryhmä oli koko hankkeen ajan hyvin sitoutunut hankkeen 

suunnitteluun ja seuraamiseen. Ryhmässä oli edustettuna Hatanpään sairaa- 
lan hallinnon, lääkärikunnan ja hoitajien lisäksi Tampereen kaupungin hen- 
kilöstöosasto. 

Hatanpään vastuututkijat tutustuivat aluksi kehittämisryhmän opastuk- 
sella sairaalan käytäntöihin ja kävivät kohdeosastojen osastokokouksissa ker- 
tomassa tutkimuksesta. Vaikka tutkimuksen kohteena oli koko Hatanpään 
sairaala organisaationa, hankkeessa keskityttiin tarkemmin neljän osaston 
hoitohenkilöstöön ja lääkäreihin. Kolme osastoa oli mukana alkukartoituk- 
sesta lähtien ja neljäs tuli mukaan interventiovaiheessa. Perusteena kyseisten 
osastojen valinnalle oli, että niiden henkilöstössä oli eri kieli- ja kulttuuritaus- 
taista henkilöstöä keskimääräistä enemmän. Osa kohdeosastoista oli myös 
ollut mukana edellä mainitussa filippiiniläisten sairaanhoitajien rekrytointi- 
hankkeessa. 

Molemmat kirjoittajat osallistuivat aktiivisesti kehittämisryhmän toimin- 
taan. Ensimmäinen kirjoittaja oli havainnoinut ja haastatellut Filippiineiltä 
rekrytoituja sairaanhoitajia, heidän työyhteisöjensä jäseniä ja rekrytointi- 
hankkeen avainhenkilöitä Hatanpäällä jo vuonna 2011 väitöskirjaansa varten. 
Myös toinen kirjoittaja oli tehnyt aiemmin tutkimusta Hatanpään sairaalassa. 
Tämä auttoi rakentamaan luottamuksellista suhdetta tutkittaviin, mikä oli 
oleellista toimintatutkimuksen onnistumisen kannalta (Huovinen & Rovio 


2009, 101—103; Kuula 1999). 


Moniarvoinen työyhteisö syntyy kaksisuuntaisen oppimisen kautta 


Kehittämistoimien suunnittelua ja tutkimuksen käytännön toteutusta mää- 
ritti vastuututkijoiden käsitys, että aidosti monikulttuurinen ja moniarvoinen 
työyhteisö syntyy ainoastaan kaksisuuntaisen sosiokulttuurisen oppimisen 
kautta (esim. Fuller 2007). Aidosti monikulttuurisella työyhteisöllä tarkoi- 
tetaan tässä yhteisöä, joissa erilaiset ihmiset ja heidän kulttuuritaustansa 
hyväksytään yhdenvertaisina (Wrede & Saukkonen 2015). Tutkimuksen to- 
teutusta määritti myös tilannesidonnaisen oppimisen teoria (Lave & Wenger 
1991), jossa korostetaan osallistumisen ja kokemusten jakamisen merkitystä 
(työ) yhteisön kehittämisessä. Vaikka täysivaltaisen jäsenyyden edellytykseksi 


nähdään kyky toimia yhteisön tunnistamien ja arvostamien käytäntöjen mu- 

kaisesti, etenkin teorian myöhemmässä kehittelyssä (Alenius 2015; Contu & 
Willmott 2003; Fuller 2007) korostetaan myös kaksisuuntaisuutta käytäntö- 
jen luomisessa. Siksi kehittämistoimien lähtökohtana oli, etteivät ainoastaan 
uudet tulokkaat vaan myös työyhteisön ”kantahenkilöstön? edustajat ovat 
osallisina kulttuurisen oppimisen prosesseissa (Pitkänen 2011). 

Näistä lähtökohdista arvioitiin, miten ulkomaalaistaustaiset hoitajat ja lää- 
kärit integroituvat tutkimuksen kohteena oleviin työyhteisöihin. Otetaanko 
uudet tulokkaat mukaan työyhteisön toimintaan, ollaanko tietoa ja kokemuk- 
sia valmiita jakamaan, ja ovatko myös suomalaistaustaiset henkilöstön jäsenet 
valmiita oppimaan? Oletuksena oli, että työyhteisöön integroituminen on ul- 
komaalaistaustaiselle pitkällinen sopeutumisprosessi. Esimerkiksi Xu (2008, 
199-200) erottaa työyhteisöön sopeutumisessa alkuvaiheen lyhyen aikavälin 
sopeutumisen, jonka Xu nimeää siirtymävaiheeksi (transition) ja pitkän aika- 
välin sopeutumisen, jonka hän määrittelee integraatioksi (integration). Tavoit- 
teeksi asetettiin, että toimintatutkimuksen puitteissa saataisiin käynnistettyä 
positiivisia muutosprosesseja, jotka jatkuisivat hankkeen päättymisen jälkeen. 

Ulkomaalaistaustaisten työyhteisön jäseneksi pääsemistä tarkasteltiin 
myös inkluusion käsitteen avulla, jota käytetään usein silloin, kun halu- 
taan tutkia maahanmuuttajien pääsemistä mukaan johonkin yhteiskunnan 
osa-alueeseen, esimerkiksi työelämään (Castles, Korac, Vasta & Vertovec 2003, 
115). Tutkimuksessa haluttiin korostaa sitä, että uusien tulijoiden mukaan 
pääseminen yhteisöön edellyttää sekä tulijoilta itseltään että vastaanottavalta 
yhteisöltä tietoista ja aktiivista toimintaa (emt. 217—218). Niinpä ulkomaalais- 
taustaisia työntekijöitä vastaanottavien työyhteisöjen käytäntöjä arvioitiin sii- 
tä näkökulmasta, kuinka tietoisesti ja aktiivisesti ne toimivat uusien tulijoiden 
inkluusion edistämiseksi. 

Seuraavassa esitellään Hatanpään sairaalassa toteutetun toimintatutki- 
muksen eri vaiheita ja esitellään keskeisiä tuloksia. Toimintatutkimuksen vai- 
kutuksia arvioidaan suhteessa seuraaviin kysymyksiin: (1) Kenen tai keiden 
tehtäväksi oppiminen ymmärretään: nähdäänkö oppiminen yksi- vai kaksi- 
suuntaisena prosessina, (2) Millaisia kokemuksia ja käsityksiä työyhteisöjen 


ulkomaalais- ja suomalaistaustaisilla henkilöstön edustajilla on työyhteisön 

jäseneksi pääsemisestä ja (3) Kuinka inklusiivista eli aktiivisesti tulijoita vas- 


taanottavaa työyhteisöjen toiminta on? 


Alkukartoituksessa arki näkyväksi 


Tutkimusaineiston keräämistä suunniteltiin tiiviissä yhteistyössä kehittämis- 
ryhmän kanssa. Kohdeosastoiksi valittiin osastoja, joissa oli ulkomaalaistaus- 
taista henkilöstöä, ja erityisesti mukaan haluttiin osastoja, jotka olivat olleet 
mukana filippiiniläisten sairaanhoitajien rekrytointipilotissa vuosina 2008- 


2011. 
Henkilöstön ääni laajasti kuuluviin 


Kehittämisryhmän ehdotuksesta alkukartoitukseen valittiin kolme osastoa, 
joilla haastateltaisiin kaikkia ulkomaalaistaustaisia hoitajia ja lääkäreitä, sekä 
heidän esimiehiään (osastonhoitajia) ja suomalaistaustaisia työtovereita. Li- 
säksi päätettiin haastatella sairaalan hallinnon ja johdon edustajia. Koska koh- 
deosastojen lääkäreitä ei onnistuttu saamaan haastateltaviksi, tehtiin muuta- 
mia lääkärihaastatteluja myös muilla osastoilla. 

Kehittämisryhmässä käsiteltiin MULTI-TRAIN-hankkeen yhteisiä haastat- 
teluteemoja ja haastattelukysymyksiä, mutta yksittäisiin haastattelukysymyk- 
siin tehtiin pieniä muokkauksia organisaation erityistarpeiden mukaisesti. 
Alkukartoituksen haastattelut olivat puolistrukturoituja teemahaastattelu- 
ja, ja ne toteutettiin henkilökunnan työajalla pääasiassa yksilöhaastatteluina 
(kolme haastattelua tehtiin parihaastatteluna). 

Huhti-syyskuussa 2014 haastateltiin yhteensä 26 suomalais- ja ulkomaa- 
laistaustaista työyhteisön jäsentä. Haastateltavista sairaanhoitajia ja lähihoi- 
tajia oli 24, joista ulkomaalaistaustaisia oli kuusi. Ulkomaalaistaustaisten 
hoitajien ryhmä koostui: (1) Suomessa hoitoalan koulutuksen hankkineista 
hoitajista, (2) Suomeen ensisijaisesti muista kuin työperusteisista syistä muut- 
taneita, ulkomailla kouluttautuneita ja Suomessa terveydenhoidon ammattiin 
pätevöityneistä hoitajista ja (3) Suomeen suoraan ulkomailta sairaanhoitajan 
tehtävään rekrytoiduista hoitajista. Lisäksi haastateltiin kahta ulkomailla 
koulutuksen hankkinutta lääkäriä. Ulkomaalaistaustaisten lisäksi haasta- 


teltaviksi pyydettiin suomalaista syntyperää olevia työtovereita ja esimiehiä. 

Varsinaisten alkukartoitushaastattelujen lisäksi tehtiin kolme asiantuntija- 
haastattelua; haastateltavina olivat kaksi Hatanpään sairaalan ylilääkäriä ja 
Tampereen kaupungin henkilöstösuunnittelija. Myös näissä haastatteluissa 
teemoina olivat rekrytointi ja kvalifikaatiot, kulttuurien välinen vuorovaiku- 
tus, kulttuurien välinen oppiminen ja monimuotoisuuden johtaminen. 
Haastatteluaineisto analysoitiin laadullisen teoriasidonnaisen analyysin 
avulla. Analyysin lähtökohtana olivat haastatteluteemat, taustateoria ja tut- 
kijoiden aiempi perehtyneisyys tutkimusaiheeseen liittyvään kirjallisuuteen. 


(ks. Grönfors 1982, 33—37.) 


Suomessa suoritettu koulutus koettiin tutuksi ja turvalliseksi 


Vaikka ulkomailla koulutuksensa saaneiden sairaanhoitajien ja lääkärien klii- 
nisiä taitoja pidettiin pääsääntöisesti hyvinä, kantaväestöä edustavien hoita- 
jien haastatteluissa kuitenkin ilmeni, että suomalaista koulutusta pidettiin 
usein laajempana tai muulla tavalla parempana. Seuraavassa lainauksessa suo- 
malainen sairaanhoitaja pohtii, mitä merkitystä on sillä, että koulutus on han- 
kittu ulkomailla. Sitaatissa näkyy käsitys ulkomailla suoritetun koulutuksen 
tarkemmin määrittelemättömästä puutteellisuudesta suomalaiseen koulutuk- 
seen verrattuna: 
Ei kai sillä, tai siis on se tietenkin sillä lailla, että ei voi tietää mimmoset 
ne koulutukset on siellä, siellä toisessa maassa, että kyllähän se, mitä minä 
ittekin olin maassa X, niin kyllähän se koulutus on siellä huomattavasti eri- 
lainen tähän suomalaiseen koulutukseen verrattuna. (...) Että eihän siellä, 
jos valmistuu sairaanhoitajaks, niin ei niillä oo iv-lupia eikä mitään muu- 
takaan... 
Ulkomaalaistaustaisten hoitajien ryhmän heterogeenisuus tuli esiin niin 
suomalais- kuin ulkomaalaistaustaistenkin haastateltujen näkemyksissä ja 
kokemuksissa. Suomessa kouluttautuneiden ja ulkomailla opiskelleiden välillä 
nähtiin eroja muun muassa kielitaidossa, kyvyssä ottaa terveydenhoidon 
ammattilaiselle kuuluvaa vastuuta sekä motivaatiossa kielen oppimiseen ja 
yhteiskuntaan integroitumiseen. Suoraan ulkomailta rekrytoiduilla hoitajilla 


kuvattiin olevan eniten vaikeuksia kielen, työkäytäntöjen ja hoitokulttuurin 

oppimisessa sekä yhteiskuntaan sopeutumisessa. Tämän ryhmän edustajiin 
myös suhtauduttiin muita ryhmiä kielteisemmin. 

Valtaväestöä edustavat haastateltavat luottivat Suomessa hankittuun kou- 
lutukseen selvästi eniten, ja Suomessa kouluttautuneet lääkärit ja hoitajat 
näyttäytyivät haastateltaville tutumpina ja luotettavampina kuin ulkomail- 
la koulutuksensa hankkineet. Suomeen muista kuin työperusteisista syistä 
muuttaneet muodostivat välikategorian suomalaistaustaisten käsityksissä. 
Myös joidenkin perhesyistä muuttaneiden tai Suomessa kouluttautuneiden 
ulkomaalaistaustaisten puheessa tuli esiin vertailu suoraan ulkomailta rekry- 
toituihin. Tässä vertailussa korostuivat yhtäältä suorarekrytoitujen kieli- ja 
sopeutumisongelmat ja toisaalta itsenäisesti muuttaneiden polun haastavuus 
verrattuna suorarekrytoitujen saamaan tukeen: 

Esimerkiks mä olen myös ulkomaalainen, mutta ei mulle anneta paljon etu- 

ja. Ei osastonhoitaja esimerkiks huolehdi mun kaikkia työasioita. (...) Mä 


olen itse kaikki työpaikat etsinyt ja soittanut ja suorittanut lääketentit suo- 
men kielellä. 


Tukitoimet aiheuttivat epäoikeuden mukaisuuden kokemuksia 


Haastatteluissa nousivat suhteellisen usein esiin kokemukset filippiiniläishoi- 
tajien rekrytointihankkeesta 2008-2011. Vaikka haastatelluista osastoista 
vain kahdelle oli tuolloin tullut filippiiniläisiä hoitajia, ja osastojen henkilöstö 
oli osin vaihtunut noiden vuosien jälkeen, monet haastateltavat ottivat pilotin 
esiin. Myös sellaiset haastateltavat, joilla ei ollut omia kokemuksia hankkeesta, 
pohtivat, kuinka vaikeaa filippiiniläisten oli oppia ottamaan suomalaisen sai- 
raanhoitajan vastuuta ja miten filippiiniläishoitajilla oli suomen kielen kanssa 
vuosienkin kuluttua ongelmia. 

Haastatteluista kävi ilmi, että vahvat tukitoimet ulkomailta rekrytoiduille 
voivat aiheuttaa epäoikeudenmukaisuuden kokemuksia. Filippiiniläiset sai- 
raanhoitajat olivat aloittaneet työskentelyn sairaanhoitajaopiskelijan nimik- 
keellä ja pätevöityneet työn ohessa Suomessa laillisteluiksi sairaanhoitajiksi. 
Vaikka pilotin toimijat kokivat panostaneensa vahvasti tiedottamiseen, työ- 
yhteisöissä liikkui vielä vuosien jälkeen huhuja ja vääriä tietoja hankkeesta. 


Osalla vastaajia oli virheellinen käsitys, että Filippiineiltä rekrytoidut hoitajat 

olisivat saaneet opiskeluaikanaan täyttä sairaanhoitajan palkkaa. Haastatellut 
hoitajat kokivat epäoikeudenmukaiseksi sen, että henkilö, joka ei pysty heikon 
suomen kielen taidon vuoksi täysipainoisesti ottamaan sairaanhoitajalle kuu- 
luvaa vastuuta, saa samaa palkkaa kuin muut. 
... kun hän tekee kuitenkin samaa työtä, sairaanhoitajan työtä, niin tulee 
semmonen olo, että nyt mä joudun vielä ton toisenkin hommat hoitamaan 


jossain tilanteissa. Kyllähän siinä väkisinkin tulee vähän semmonen ajatus, 
että hän saa kuitenkin saman palkan tästä kun me muutkin, että ... 


Monet haastateltavat toivat esiin, miten paljon suoraan rekrytoituihin hoita- 
jiin oli organisaatiossa panostettu ohjausta ja muuta tukea. Tukitoimien vas- 
tineeksi työyhteisöissä odotettiin uusien hoitajien oppivan ja sopeutuvan no- 
peasti. Vaikka pilotin toteuttajat tavoittelivat erityistoimilla hyvää — tulijoille 
nopeaa kielen oppimista ja koulutuksen tunnustamista ja työyhteisöön osaavia 
ammattilaisia joiden kielitaito kehittyy nopeasti — niin työyhteisöissä tulkinta 
oli toinen. Jyrkimmillään tuotiin esiin näkökulma, että Suomessa ”hyysätään” 
liikaa ulkomaalaistaustaisia hoitajia, eikä vaadita heiltä riittävästi esimerkik- 
si suomen kielen taitoa. Jyrkintä suhtautumista edustaa seuraava suomalaista 
syntyperää olevan hoitajan näkemys: 
... että mun mielestä meillä ois vara olla vähän ylpeempiä, vaatia niiltä tuli- 
joilta jotain, eikä niin että me annetaan kaikki. Meiltä kerättiin astioita ja 
polkupyöriä ja liinavaatteita ja kaikkea näille filippiiniläisille ja palkkioksi 
me saadaan kahvipöytään istumaan joku joka hymyilee nätisti, eikä pysty 
suoriutumaan itsenäisesti töistään, kun ei osaa kieltä. 
Vaikka suurin osa vastaajista suhtautui yllä lainattua hoitajaa myönteisemmin 
filippiiniläisten hoitajien työtaitoihin ja vastuunottoon, myös muiden vas- 
taajien kommentit viittasivat siihen, että erityistoimia pidettiin yhdenvertai- 
suuden vastaisina ja epäoikeudenmukaisina. Yhdenvertaisuus ymmärrettiin 
työyhteisössä melko yleisesti samanlaisuutena siten että kaikille työyhteisön 
jäsenille ajateltiin kuuluvan samanlaiset oikeudet ja velvollisuudet taustoista 
ja lähtötilanteesta riippumatta. Tosiasiallisen yhdenvertaisuuden tavoitteluun 
yhdenvertaisuuslain hengessä kuitenkin kuuluu, että henkilöstön lähtökoh- 
taiseen eriarvoisuuteen puututaan aktiivisesti. Mahdollisuuksien tasa-arvon 


takaamiseksi ja yhdenvertaiseen lopputulokseen pääsemiseksi työntekijöitä 

voidaan kohdella myös eri tavalla (Yhdenvertaisuussuunnittelun opas 2010). 
Vaikka haastatellut hoitajat näkivät kansainvälisen rekrytoinnin prosesseissa 
paljon kehitettävää, filippiiniläishoitajien lähteminen pois koko organisaatios- 


ta kaikkien tukitoimien jälkeen koettiin myös epäreiluksi. 


Ulkomailla opiskelleiden lääkärien asema ongelmallinen 


Suhtautumiseen ulkomailla hankittuun koulutukseen liittyi usein huoli hen- 
kilön suomen kielen taidon riittävyydestä. Epäilyjä esitettiin myös siitä, mi- 
ten ulkomainen korkeatasoinenkaan koulutus soveltuu Suomen olosuhteisiin. 
Suomalaishaastateltavat näkivät usein ideaalina sen, että kaikilla olisi samaa 
Suomessa hankittua ja tuttua osaamista. Nämä tulokset tukevat Suvi Niemi- 
sen (2011) raportoimia tuloksia ulkomaalaistaustaisten sairaanhoitajien am- 
matillisen osaamisen aliarvioinnista työyhteisöissä. Toisaalta jotkut haastatel- 
tavat mainitsivat ulkomailla koulutettujen sairaanhoitajien kliinisten taitojen 
olevan suomalaista osaamista korkeammalla tasolla. Lisäksi etenkin Aasian 
maista tulleiden hoitajien asiakaspalvelutaitoja kiiteltiin. 

Haastatellut ulkomaalaistaustaiset lääkärit olivat suorittaneet lääkärin 
tutkinnon EU/ETA-alueen ulkopuolella. He kokivat epäoikeudenmukaisek- 
si sen, että heiltä vaaditaan Suomessa lääkärin laillistamisprosessissa paljon 
enemmän kuin EU/ETA-maista tulleilta lääkäreiltä. Lääkärin laillistamispro- 
sessi oli heidän mielestään monimutkainen, ja siitä oli vaikea saada tietoa. 
Myös Terveyden ja hyvinvoinnin laitoksen (THL) tutkimus osoittaa, että ni- 
menomaan EU/ETA-alueen ulkopuolelta tulleiden lääkärien laillistusprosessi 
muodostui usein pitkäkestoiseksi ja hankalaksi tiedon ja ohjauksen puutteen 
vuoksi (Lämsä, Manderbacka, Kuusio, Aalto & Elovainio 2012). Tiedon saan- 
nin vaikeudet ja epäselvät vaatimukset tulevat esiin myös Haukilahden (2014) 
väitöstutkimuksessa ET4-alueen ulkopuolella tutkintonsa suorittaneet lääkärit 
Suomessa. 

Ulkomaista syntyperää olevat lääkärit pitivät osaa laillistamiseen kuuluvis- 
ta tenteistä lähes ylivoimaisen vaativina. He myös kyseenalaistivat joidenkin 
tenttien tarpeellisuuden lääkärin ammatin harjoittamisen kannalta. Kritiikin 


kohteeksi nousi esimerkiksi sosiaalilääketieteen tentti, jota myös Haukilahden 

(2014, 59) haastattelemat lääkärit pitivät vaativimpana. Eräs haastateltava kri- 
tisoi eritaustaisten lääkärien laillistamisprosessia näin: 
Koska materiaali sosiaalilääketieteelliseen tenttiin, se oli niin paksu, ja mi- 
nun pitää tietää kaikki, mutta kuitenkin se, joka tulee Euroopasta, EU:sta, 


sitten hän voi tulee erikoislääkäriksi, vaikka hän ei tiedä mitään sosiaalilää- 
ketieteestä. Epäreilua. 


Haastateltujen ylilääkärien mukaan ulkomaalaisten lääkärien laillistamis- 
prosessissa on ongelmallista, että kaikki tentit pitää suorittaa suomeksi tai 
ruotsiksi. Osaamisen osoittaminen kirjallisessa tentissä uudella kielellä voi 
olla hankalaa, vaikka tenttijä hallitsisi tentittävän asiakokonaisuuden. Toisena 
ongelmana haastateltavat toivat esiin sen, että koska Suomessa kaikki lääkärit 
joutuvat ennen erikoistumistaan toimimaan yleislääkäreinä, myös muualta 
tuleva valmis erikoislääkäri joutuu tenttimään kaikkia lääketieteen aloja saa- 
vuttaakseen yleislääkärin osaamisen. Monien maiden lääkärikoulutuksessa 
panostetaan yleislääketieteen opintoihin huomattavasti Suomea vähemmän. 
Hatanpäällä työskentelevä ylilääkäri kuvasi ongelmaa seuraavasti: 
Me voitais hyödyntää näitä paremmin. Sanotaan, että sieltä tulisi esimerkik- 
si vatsakirurgi, joka olis sillä alalla hyvä, niin suomalainen järjestelmä pa- 
kottaa heidät opiskelemaan niin kauan, että he saavat suoritettua nää tentit, 
jotka koskee yleislääkärin asioita. (...) Eli kuulustelujärjestelmä niille, jotka 


tulevat siinä vaiheessa, kun ovat erikoistuneet ja olleet esimerkiksi pitkään 
työssä, niin se on aika hankala. 


Suomen kielen heikko osaaminen huolestutti 


Sekä suomalaista että ulkomaista syntyperää olevat haastateltavat nostivat 
suomen kielen osaamisen ykköshaasteeksi ulkomaalaisten hoitajien ja lääkä- 
rien työskentelyssä ja työyhteisöön sopeutumisessa. Etenkin ulkomaalaistaus- 
taisten lääkärien heikko suomen kielen taito huolestutti ja turhautti sekä hoi- 
tajia että lääkäreitä. Ajateltiin, että hoitajilla on sentään työyhteisö tukenaan 
niin, että vieraskielinen hoitaja voi kysyä ja tarkistaa asioita helpommin kuin 
lääkäri, jonka työ on yksinäisempää. Moni arveli myös, että sairaalamaailman 
perinteinen hierarkkisuus voi vaikuttaa siihen, ettei lääkärin ole ehkä yhtä 


helppo kysyä kuin hoitajan, jos jotain jää epäselväksi kielen takia. Lääkärien 

kohdalla myös vaihtuvuus koettiin ongelmalliseksi: oppimista ei ehdi tapah- 
tua, kun työympäristöt ja ihmiset vaihtuvat tiuhaan. 

Haasteellisimpia vuorovaikutustilanteita vieraskieliselle henkilöstölle oli- 
vat puhelimessa puhuminen, jatkohoitoon liittyvien asioiden sopiminen koti- 
palvelun ja muiden vastaavien toimijoiden kanssa, omaisten kanssa keskustelu, 
lääkärinkierto ja kirjaaminen. Jotkut ulkomaalaistaustaiset hoitajat kuvasivat 
näitä tilanteita vaativiksi, stressaaviksi tai jopa pelottaviksi, kuten seuraava si- 
taatti osoittaa: 

Mä luulen, että olen selvinnyt ihan hyvin. En oo tehnyt, mä en oo tehnyt 

vahinkoa, Aina mä rukoilen, minä rukoilen, että ei tulisi virhettä, koska sitä 

olisi tosi vaikea, vaikea hyväksyä... 
Etenkin epävirallisia vuorovaikutustilanteita tulkittiin eri tavalla riippuen 
siitä, oliko kertoja suomalainen vai ulkomaalaistaustainen. Suomalaiset saat- 
toivat esimerkiksi pitää osastolla työskentelevää ulkomaalaistaustaista vetäy- 
tyvänä, henkilönä joka ”haluaa varmaan olla rauhassa” esimerkiksi kahvitau- 
on aikana. Ulkomaalaistaustainen itse sen sijaan tulkitsi saman tilanteen niin 
että työtoverit olivat etäisiä, eivätkä halunneet tutustua häneen. 

Kulttuurien välisen vuorovaikutuksen ja yhteistyön kannalta oli eduksi, 
että henkilöstöllä oli yhteistä tekemistä myös työajan ulkopuolella ja että työ- 
hyvinvointiin panostettiin. Eräs haastateltava kertoi osastonsa tyky-päivien 
suosiosta näin: 

Kun just toinen osasto ei meinaa saada porukkaa, ne on tossa jossain neuvot- 

teluhuoneessa jonkun päivän istuu, niin meillä oli mökki tuolla ja meillä oli 

semmonen firma, joka tuli esittelemään sen lääkitysmuotoa meille sinne ja 

tarjos ruuan ja oli iloa ja riemua (...) Saunottiin ja uitiin. 
Kulttuurien välinen hierarkia ilmeni vuorovaikutustilanteissa eri tavoin. 
Muutamat suomalaistaustaiset hoitajat mainitsivat Suomen lähimaista tul- 
leiden kohdalla ei-toivottuina asioina potilaiden hierarkkisen kohtaamisen 
ja ”röyhkeäksi” koetun käytöksen. Sekä suomalais- että virolaissyntyisten 
hoitajien puheessa virolaiset näyttäytyivät usein ryhmänä, joka on kieli- ja 
kulttuuritaustansa vuoksi lähempänä suomalaisia kuin muut ulkomaalaiset. 
Virolaiset olivat siis suomalaisten ja muiden ulkomaalaisten ”välissä”. Joissain 


tapauksissa eri ryhmien työnantajalta saamat palvelut ja etuudet loivat jännit- 

teitä ulkomaalaishoitajien välille: jotkut itsenäisesti työpaikkansa hankkineet 
hoitajat kokivat suorarekrytoitujen ulkomaalaishoitajien olevan etuoikeute- 
tussa asemassa liittyen esimerkiksi työsuhdeasioiden hoitamiseen ja kieliopin- 


tojen järjestämiseen. 
Kulttuurinen moninaisuus ilon ja hämmennyksen aiheena 


Toisaalta monet haastateltavat kuvasivat erilaisuutta myös rikkautena. Erilais- 
ten kulttuuritaustojen sanottiin tuottavan työyhteisöihin toivottua ja hyväksi 
koettua moninaisuutta ja värikkyyttä. Ulkomaalaistaustaisten työtoverien 
ominaisuuksina mainittiin usein ystävällisyys, kohteliaisuus ja ahkeruus. 
Muualta muuttaneiden ihmissuhdetaitoja ja palveluasennetta ihailtiin monis- 
sa vastauksissa: 
... potilaathan tykkää yleensä kyllä ... hirveen ystävällisiä ja palvelualttiita 
(...) ja se kommunikointi potilaiden kanssa on mun mielestä hyvin ystäväl- 
listä ja semmosta aika lämminhenkistä ... Niin poikkee ... Nythän mä taval- 
laan sanoin, että suomalaisilla ei oo ystävällisyyttä! (naurua) En tarkota sitä, 
mutta sanotaan, että se on jotenkin semmonen silmiinpistävä asia. 
Vastaajien suhtautumisessa oli havaittavissa myös etnosentristä ajattelua, jossa 
omat kulttuuriset käytännöt otetaan itsestään selvyyksinä ja niiden mukaan 
toimiminen näyttäytyy universaalisti normaalina (Sutherland 2002). Seuraa- 
vassa esimerkissä suomalainen sairaanhoitaja tuo esiin suomalaisen hoitotyö- 
kulttuurin tavalla, joka korostaa suomalaiskansallisia toimintatapoja kulttuu- 
risina itsestään selvyyksinä. 
Tietysti meillä ne hoitotyön periaatteet, meil on ne kaikki, mitä ohjaa meidän 
toimintaa, mun mielestä se on se lähtökohta, että ei liikaa voida kuitenkaan 
jonkun tietyn kulttuurin mennä täällä, koska potilaat on suomalaisia ja hei- 
dän takiahan me täällä ollaan. (...) jokaisella on vapaus tehdä se työ, koska 


me suomalaiset, mehän tehään jokainen eri tyylillä sitä työtä. Kun se vaan 
Pysyy niissä rajoissa, mikä on se yleinen se meidän hoitotyökulttuuri täällä. 


Toisaalta osa kantaväestön edustajista oli oppinut kyseenalaistamaan omia 
perinteisiä käsityksiään, esimerkiksi stereotypiaa ahkerista suomalaisista, 
saatuaan työtovereiksi monenmaalaisia ahkeria ihmisiä. Eri maista tulleiden 


työtoverien kanssa työskentely oli näiden vastaajien kohdalla auttanut tiedos- 

tamaan ja kyseenalaistamaan omia etnosentrisiä oletuksia ja ennakkoluuloja 
(vrt. Huttunen, Löytty, Rastas 2005, 23—24). 

Erilaiset opitut ja itsestään selvinä pidetyt viestintätavat ja tottumukset 
vaikeuttivat työn tekemisen arkea. Jotkut ulkomaalaistaustaiset harmitteli- 
vat, että suomalaiset eivät opasta heitä riittävästi vaan kaikki pitää osata kysyä 
itse, ja toivoivat että maassa syntyneet auttaisivat enemmän kysymättä (myös 
Lauren & Wrede 2010; Pitkänen 2011). Suomenkieliset puolestaan olivat eten- 
kin Aasian maista tulleiden kanssa viestiessään epävarmoja, onko kuulija ym- 
märtänyt viestin halutulla tavalla. He kokivat hankalaksi sen, etteivät nämä 
aina kysy, vaikka eivät ymmärtäisi suomenkielistä viestiä. Aasialaistaustaisten 
oma käsitys sen sijaan oli, että he kysyvät aina, jos eivät ymmärrä. 

Kaikkein tärkeimmäksi tekijäksi kulttuurien välisen vuorovaikutuksen 
onnistumisen kannalta osoittautui työyhteisön yleinen ilmapiiri ja toimiva 
vuorovaikutus: kulttuurien välinen vuorovaikutus sujui hyvin siellä missä 
osaston ilmapiiri yleisesti koettiin hyväksi. 

Ollaan aika tiiviiksi yhteisöksi muodostuttu. Ehkä on enemmän persoonia, 

kuin että oltais eri maista (...) Kun ihmisten kanssa täällä toimitaan, niin se 


semmonen yhteistyökyky ja yhdessä olemisen taito on ehkä se kaikista ratkai- 
sevin asia. 


Haastateltavien yleinen näkemys oli, että osaston rento ilmapiiri edisti kult- 
tuurien välistä vuorovaikutusta ja kaikkien sopeutumista. Monet myös ku- 
vasivat ulkomaalaisten tuoneen työyhteisöön rentoutta. Tämä tulos tukee 
aiempia tutkimustuloksia (Pasca & Wagner 2011; Xiao, Willis & Jeffers 2014) 
joiden mukaan hyvinvoivassa työyhteisössä kulttuurien välinen vuorovaiku- 
tuskin sujuu paremmin. Useat suomalaistaustaiset haastateltava kuvasivat 
ulkomaalaistaustaisia iloisemmiksi, eikä niin helposti stressaantuviksi kuin 
suomalaiset keskimäärin. Parhaimmillaan työyhteisöön oli syntynyt hyvän 
kierre: positiivinen ilmapiiri edesauttoi vuorovaikutusta ja sopeutumista, ja 
toisaalta uudet tulijat vahvistivat rennolla asenteellaan hyvää ilmapiiriä. 
Toisaalta hyvinvoivillakin osastoilla sopeutumisen edellytyksenä näytti 
olevan tiettyjen suomalaiskansallisiksi miellettyjen toimintatapojen noudat- 
taminen. Esimerkiksi uskonnollisten symbolien tai käyttäytymistapojen nä- 


kymistä työpaikalla pidettiin sopimattomana. Sopeutuminen ymmärrettynä 

kulttuurisen sulautumisen merkityksessä kävi ilmi monissa haastatteluissa. 

Eräässä haastattelussa suomalaisiksi koettujen normien noudattamisen rajat 

piirtyivät seuraavasti: 
Kun nää on nyt niin sopeutunut tähän meidän työyhteisöön, että ne ei tuo 
sitä omaa kulttuuriaan, eikä semmosta. (...) Molemmat on ahkeria, perheel- 
lisiä ja puolisot, kyllä he on työssäkäyviä kans. (...) Että on ihan niin kuin 
perussuomalaisia perheitä ihan samalla lailla. Mut sitten jos ne tulis tänne 
töihin ja ne kattois kelloa, että nyt täytyy pitää joku rukoushetki tai joku, 
mitä ne pitää. (...) Niin, kyllä sit varmaan menis hermot, että ei kestäis sem- 
mosia. Tää on kuitenkin niin semmosta kiireistä, että ei 00 varaa semmoseen 


pelleilyyn. 


Kaksisuuntaisen oppimisen ensiaskeleita 


Suomalaisten ja lähialueelta tulleiden mielestä vastuu oppimisesta oli vain tai 
pääasiassa uusilla työyhteisöön tulijoilla. Monen suomalaisvastaajien mielestä 
ulkomailta muuttaneen työntekijän tuli oppia suomen kieli lähes täydellisesti 
sekä osoittaa halua ja kykyä sopeutua suomalaisiksi ymmärrettyihin kulttuu- 
risiin ja ammatillisiin käytäntöihin. Työyhteisöissä oltiin valmiita tukemaan 
oppimista, mikäli ulkomaalaisella oli peruskielitaito hallussa ja hän oli itse 
innokas ja motivoitunut oppimaan. Vain hyvin harvat suomalaisvastaajat 
asettivat kulttuurien välisyydestä nousevia osaamisvaatimuksia kantaväestöä 
edustavalle henkilöstölle (vrt. Laurén & Wrede 2010; Pitkänen 2011). 

Työyhteisöissä ei pyritty ainakaan tietoisesti synnyttämään yhteistä ym- 
märrystä jakamalla kokemuksia ja osaamista eri maissa kouluttautuneiden 
kesken. Taustalla lienee yhtäältä tilanteen uutuus: organisaatiossa ei ole opittu 
näkemään ja arvostamaan esiin eri maissa suoritetun koulutuksen mukanaan 
tuomaa lisäarvoa. Toisaalta tutustumista ja toinen toisiltaan oppimista estä- 
nee myös työn kuormittavuus ja jatkuva kiire (Vartiainen, Alenius, Pitkänen 
& Koskela 2017). 

Vaikka haastateltavat korostivat, että kieltä voi oppia työssä, suomenkieli- 
set muistuttivat, että kielitaidon tulisi riittää perustyön itsenäiseen hoitami- 
seen heti alusta lähtien. Ulkomaalaisten hoitajien ja lääkärien laajasta kielitai- 
dosta oli toisaalta ollut myös hyötyä vieraskielisten potilaiden hoitamisessa. 


Esimerkiksi venäjänkielisen lääkärin ja hoitajan kerrottiin auttaneen muuta 

henkilökuntaa kielellisesti paitsi venäjänkielisten myös muita slaavilaisia kie- 
liä puhuvien potilaiden kanssa. 

Ulkomaalaistaustaiset lääkärit kuvasivat oppineensa työssä ennen kaik- 
kea suomen kieltä. He arvioivat oppimista edistäneen sen, että heillä oli aina 
mahdollisuus kysyä ja tarkistaa kieleen liittyviä asioita hoitajilta tai lääkäreiltä. 
Hoitajien ja lääkärien välinen yhteistyö ja tasa-arvoinen asema oli haastatel- 
luille ulkomailla koulutetuille lääkäreille myönteiseksi koettu uusi asia. Eräs 
lääkäri kuvasi oppineensa muun muassa tiimityötä hoitajien kanssa: 

Esimerkiksi mun lähtömaassa ei oo, ei toimi näin tiimityö. Kyllä lääkäri an- 

taa ohjeet ja hoitajat tekee ja piste. Se on niin. Täällä, kun hoitajat viettää 


aikaa potilaiden kanssa paljon enemmän, on tärkeetä kuunnella, mitä ne on 
nähnyt, mitä ne haluaa sanoa, se on tosi hyvä. 


Ulkomaalaistaustaiset lääkärit pitivät organisaation matalaa hierarkiaa kai- 
ken oppimisensa kannalta tärkeänä: he uskalsivat paljastaa epävarmuutensa ja 
lähestyä myös esimiestään rennosti. Suhteellisen matala hierarkia näyttäytyi 
näin oppimista edistävänä tekijänä näille haastateltaville, jotka kuvasivat läh- 
tömaidensa työkulttuurien olevan selvästi hierarkkisempia. 
Täällä on erilainen, että noi ylilääkärit, ne on sun kollegat, sä voit kysyä ja 
keskustella milloin vain, häiritä vaikka joka viis minuuttia. Kyllä meidän 


kulttuurissa, siellä pomo on pomo, ja sun pitää varata ajan, jos haluat keskus- 
tella heidän kanssa. 


Perehdytykseen liittyvissä keskusteluissa korostui kiire, resurssipula ja nopeu- 
den vaatimus. Useimmat haastateltavat toivat esiin, että kaikkien työntekijöi- 
den perehdytyksen määrää ja laatua tulisi kehittää, ja erityisesti vieraskielisille 
tulisi järjestää enemmän aikaa työyhteisön toimintaan perehtymiseen. Toi- 
saalta tuotiin esiin myös kokemus, että ulkomaalaistaustainen voi oppia työ- 
tä nopeamminkin kuin kantaväestöön kuuluva, koska hän ei oleta tietävänsä 
kaikkea vaan on avoin ja motivoitunut oppimaan uutta. 

Suurin osa haastateltavista toivoi vieraskielisille lääkäreille ja hoitajille 
enemmän aikaa perehdytykseen kielen ja osin myös erilaisen työkulttuuritaus- 
tan vuoksi. Tutkituilla osastoilla ulkomaalaistaustaisten odotettiin ottavan 
vastaan uutta tietoa samoilla ehdoilla kuin suomenkielisten, mikä näkyi eri- 


tyisesti perehdytykseen ja työyhteisön tiedonkulkuun liittyvissä käytännöissä. 

Perehdytysmateriaalit ja työohjeet olivat saatavilla pääasiassa vain suomeksi. 
Hoitajien mukaan osastoilla ei ollut käytössä yhtenäisiä perehdytyskansioita. 
Niitä työntekijät toivoivat kaikkien uusien työntekijöiden käyttöön. 

Joskus yhdellä sairaanhoitajalla saattoi olla monta ulkomaalaistaustaista 
perehdytettävää tai ohjattavaa opiskelijaa yhtä aikaa. Näin eräs hoitaja kuvasi 
omaa tilannettaan haastattelupäivänä: 

Esimerkiks nyt mulla on tää afrikkalaistaustainen opiskelija X ja sit mul on 

ollu tää sairaanhoidon opiskelija mun työryhmässäni, ja hänen pitäisi jo hal- 

lita kokonaisuus, mutta kun ei hän sillai tiedä talon tapoja kaikkia. Ja sitten 

on osastolla vielä se ulkomaalaistaustainen lääkäri Y siinä, niin ei, kun lää- 

kärikään ei oikein ymmärrä ja tiedä... 
Ulkomaalaistaustaisilla itsellään oli erilaisia kokemuksia perehdytyksestä. 
Yksi vastaaja kehui lääkärien perehdytysopasta, toisen mielestä taas orga- 
nisaatiossa odotettiin aivan liikaa tulijalta: uuden työntekijän pitäisi pystyä 
kysymään kaikkea itse. Eräs ulkomaalaistaustainen lääkäri arvioi liian lyhyen 
perehdytyksen ja kovan työpaineen hidastaneen alkuvaiheen oppimistaan 
seuraavasti: 

Mutta minulla on hirveästi kysymyksiä, ja olen vähän niin kuin, pitäisikö 

minun just niin kuin istua, olla hiljainen”. Pari ensimmäistä viikkoa se oli 

tosi paha. Sen jälkeen varmasti pari kuukautta, se kesti kuitenkin se olo, sel- 
lainen fiilis, sen jälkeen pikkuhiljaa alkoi olemaan, että ”okei, nyt se sujuu 
jonkin verran”. 
Perehtyminen voidaan ymmärtää myös alkuvaiheen siirtymää laajemmin 
työyhteisön jäseneksi pääsemisenä, sopeutumisena tai inkluusiona. Haastat- 
teluissa tuotiin usein esiin, että tiivistahtisessa työssä on tärkeää sopeutua työ- 
yhteisöön. Eräs esimiesasemassa oleva pohti ulkomaisen koulutuksen ja työko- 
kemuksen merkitystä ja päätyi toteamaan lopuksi: 

Sit aina on ollu tärkeetä just se, että onko kiinnostunu ja miten tavallaan 

just kohtelee niitä muita ihmisiä ja vähän sitäkin, että mitenkä sitten siihen 


porukkaan pääsee sisälle ... Ne on ehkä kuitenkin ne kaikista tärkeimmät 
tekijät, oli sitten ulkomaalaistaustanen tai suomalainen. 


Kantasuomalaisten vastaajien parissa työyhteisöön sopeutumisen edistäjäk- 
si mainittiin usein ”ulkomaalaisen? työntekijän oma persoona ja ”ulkomaa- 


laisten? motivaatio oppia ja sopeutua. Myös ulkomaalaistaustaiset korostivat 

oman positiivisen asenteensa auttavan heitä sopeutumaan. He toivat kuiten- 
kin usein esiin myös sen, miten työyhteisön tuki ja riittävä perehdytys helpot- 
tivat työyhteisön jäseneksi pääsemistä. Työyhteisön tuen merkitystä tuskin 
voi korostaa liikaa. Tämä on tuotu toistuvasta esiin myös kansainvälisisissä 
tutkimuksissa (esim. Alexis, Vydelingum & Robbins 2007; Xiao ym. 2014). 
Jo jonkin aikaa Suomessa töissä ollut hoitaja kertoi tarvitsevansa vieläkin apua 
etenkin kirjaamisessa ja painotti hyvän työyhteisön merkitystä omalle oppi- 
miselleen ja sopeutumiselleen: 
Kysyn aika usein, että jos on jotain virallisempi hoitotyöstä liittyen, että voit- 
ko tarkistaa, onko kaikki hyvin kirjoitettu, onko kaikki tuplat, vokaalit ja 
konsonantit paikalla. (naurua) Saan hyvää palautetta työkavereilta, ne on 
aina valmiina auttamaan. Onneksi, se on todella iso apu, mä oon tosi kiitol- 
linen siitä. 
Osa ulkomaalaistaustaisista mainitsi tärkeäksi myös samankielisten työnteki- 
jöiden tuen erityisesti työskentelyn alkuvaiheessa. Joidenkin vastaajien mieles- 


tä sopeutumista edistivät myös ystävälliset potilaat. 


Yhdenvertaisuus ymmärrettiin samanlaisuutena 


Onnistunutta kulttuurien välistä vuorovaikutusta ja oppimista voidaan tukea 
johtamisen avulla. Monimuotoisuuden johtaminen ymmärretään tässä artik- 
kelissa sellaisen yhdenvertaisen työ- ja toimintakulttuurin luomisena, jossa 
jokainen työntekijä tuntee olevansa osallinen ja arvostettu ominaisuuksistaan 
riippumatta (Sippola 2007). Hatanpään sairaalassa suoritettujen haastattelu- 
jen valossa yhdenvertaisuus osoittautui hankalaksi ja ristiriitaisesti ymmär- 
retyksi käsitteeksi. Yhdenvertaisuuden edistäminen nousikin organisaatiossa 
yhdeksi kehittämiskohteeksi. 

Alkuhaastatteluissa yhdenvertaisuus ymmärrettiin yleisesti samanlaisuu- 
tena: ajateltiin että tasa-arvoisuuden nimissä kaikkia tulisi kohdella samalla 
tavalla. Kaikkien työntekijöiden tasa-arvoinen ja oikeudenmukainen kohtelu 
nousivat haastatteluissa esiin monissa yhteyksissä. Haastateltavien puheissa 
toistui usein ihmisten samanlaisuutta korostava ”ihminen taustasta riippu- 
matta” -ajatus. Tämän perimmäisen ihmisten samanlaisuuden katsottiin ole- 


van perustelu sille, että kaikkia tulisi kohdella samalla tavalla. 

Erityisesti suorarekrytointi-pilottiin liittyen korostettiin, että samaa palk- 
kaa ja oikeuksia vastaan kaikilla työntekijöillä tulisi olla myös samanlaiset 
velvollisuudet ja työtehtävät. Tasapuolisuus ja oikeudenmukaisuus asetettiin 
näin vastakkain kohdennettujen tukitoimien kanssa (ks. Rask 2014). Tut- 
kimukseen osallistuneilla osastoilla tuli esiin kokemus, että koska suomea 
heikommin osaavat ulkomaalaistaustaiset hoitajat eivät pysty ottamaan tar- 
vittavaa sairaanhoitajan vastuuta, he rasittavat muita hoitajia. Tämä lisäsi epä- 
oikeudenmukaisuuden kokemusta suomea hyvin osaavien keskuudessa. 

Haastateltavat korostivat usein, että Suomessa ei haastatteluajankohtana 
ollut pulaa hoitajista, ja siksi resurssien käyttämistä ulkomailta rekrytointiin 
kritisoitiin. Kuten aiemmin tässä raportissa on kuvattu, työyhteisöissä oli 
myös vääriä käsityksiä suoraan rekrytoitujen palkkauksesta. Joissain tapauk- 
sissa myös epäiltiin virheellisesti, että työnantaja maksaisi filippiiniläisille hoi- 
tajille lomamatkoja lähtömaahan. Koska suoraan rekrytoitujen luultiin olevan 
paremmassa asemassa kuin muut, tilanne herätti katkeruutta osassa muuta 
henkilöstöä. 

Osa esimiehistä ja hoitajista kyseenalaisti tutkimuksen kysymyksenaset- 
telua ulkomaalaistaustaisista omana ryhmänään. Tämän voi tulkita kertovan 
ulkomaalaistaustaisten hyvästä integroitumisesta työyhteisöön. Toisaalta sen 
voi tulkita myös niin, että suomalaisuus näyttäytyi työyhteisössä niin vahvana 
normina, että siihen sopeutumista pidettiin itsestään selvyytenä. Voidaankin 
pohtia, millaista kulttuurien välistä kompetenssia monikulttuurisessa työyh- 
teisössä tarvitaan. Howell (1982, 29—33) on esittänyt kulttuurisen kehityksen 
asteikon, jossa kulttuurien välinen kompetenssi nähdään nelitasoisena kehi- 
tyksenä, jonka tasot ovat: (1) tiedostamaton epäpätevyys, (2) tiedostettu epä- 
pätevyys, (3) tiedostettu pätevyys ja (4) tiedostamaton pätevyys. Ensimmäi- 
sessä vaiheessa henkilö ei tiedosta mikä omassa tai toisen käyttäytymisessä on 
kulttuurisidonnaista. Tiedostettu pätevyys on puolestaan opittua kulttuurien 
välistä kompetenssia, jossa henkilö osaa sopeutua tiedostamattaan monenlai- 
siin tilanteesiin muokkaamalla omaa käytöstään tilanteen vaatimalla tavalla. 
(Emt.; vrt. Bennett 1998.) 

Jotkut esimiehet olivat sitä mieltä, että he tarvitsevat työssään uusia kieleen 


ja kulttuuriin liittyviä valmiuksia monikulttuurisuuden lisääntyessä tervey- 

denhuoltoalalla. Näitä valmiuksia voi heidän mukaansa kehittää työssä, mutta 
myös sosiaali- ja terveysalan johtamiskoulutuksiin kaivattiin monimuotoisuu- 
den johtamisen teemoja. Eräs esimies sen sijaan koki, että työntekijät on koh- 
dattava yksilöinä, eikä monikulttuurisuuteen siten tarvitse kiinnittää erityistä 
huomiota: 

Haastattelija: Otaks sä omassa osaston johtamisessa jotenkin huomioon sen 

joissain asioissa ... tai tarviiko sun ottaa missään asioissa huomioon, että on 

tämmönen monikulttuurinen työyhteisö? 

OH: Ei. 
Suomenkielisten haastateltavien keskuudessa epäiltiin, että ulkomaalaistaus- 
taiset eivät saa riittävästi tietoa tai ymmärrä työyhteisössä jaettua tietoa yhtä 
hyvin kuin suomenkieliset. Myös osa ulkomaalaistaustaisista kertoi, ettei aina 
ymmärrä mitä kokouksissa puhutaan tai mitä kirjallisissa tiedotteissa sano- 
taan. Osastokokousten kielenä oli suomi, ja kokousten muistiot oli tapana 
laittaa verkkoon tai lähettää henkilöstölle sähköpostilla pelkästään suomeksi. 
Yhdenvertaisuus ymmärrettiin siis tiedonkulussakin yleisesti samanlaisuute- 
na. Tämä tuli esiin myös suomalaistaustaisten hoitajien pohdinnoissa kysyt- 
täessä, millainen käsitys heillä on siitä, saavatko ulkomaalaistaustaiset työnte- 
kijät riittävästi tietoa työyhteisön asioista: 

Kyllähän he saa ihan saman tiedon ku me kaikki muutkin. Meillä on ker- 


ran viikossa osastotunti, joka tulee myös kirjallisena sähköpostiin kaikille. (...) 
Kaikista muutoksista ja muista tiedotteista tulee kaikille sähköpostiviesti. 


Heillä pitäs olla ihan tieto siitä, että se tulee se osastotuntimuistio sinne säh- 

köpostiin ja muuta. Se, että käykö he sen lukemassa, on ihan heidän oma 

asia. 
Kulttuurierot tuottivat jonkin verran haasteita johtamiselle. Jotkut vastaajat 
olivat huolissaan siitä, että ulkomaalaistaustaiset (mies)lääkärit eivät olleet 
valmiita kuuntelemaan naispuolisten hoitajien näkemyksiä. Tosin eräs vastaaja 
huomautti, että joskus myös suomalaistaustaisten (mies)lääkärien on vaikeaa 
myöntää, että hoitaja hallitsee jonkin lääkärin ammatilliseen osaamiseen kuu- 
luvan asian lääkäriä paremmin. Kysymys voikin siten olla sukupuoleen tai am- 


mattiasemaan, eikä kansalliseen tai kulttuuriseen taustaan liittyvästä ilmiöstä. 

Monikulttuurista arkea kehittämässä 


Diagnoosivaiheen jälkeen kehittämisryhmässä mietittiin, millaisiin kehit- 
tämistoimiin alkukartoitus antaa aihetta. Haastatteluaineiston analyysin 
pohjalta päädyttiin siihen, että toimien olisi hyvä liittyä yhdenvertaisuuden 
ymmärtämiseen, perehdytyksen kehittämiseen ja suomen kielen oppimisen 


tukemiseen. 


Tavoitteena syvempi ymmärrys yhdenvertaisuudesta 


Kehittämisryhmässä todettiin haastatteluaineiston osoittavan, että tutkituis- 
sa työyhteisössä oli vallalla osin yhdenvertaisuuslain vastaisia käsityksiä yhden- 
vertaisuudesta. Yhdenvertaisuus ymmärrettiin yleensä samanlaisuutena tai sa- 
manlaisena kohteluna. Kehittämisryhmä piti tärkeänä, että koko henkilöstöä 
ohjattaisiin yhdenvertaisuuden periaatteen syvällisempään ymmärtämiseen. 
Ryhmässä myös tuotiin esiin, että organisaatiossa oli hyvin toimivia käytän- 
töjä, joita tulisi levittää osastolta toiselle. Yhteisen käsityksen luomisen yhden- 
vertaisuudesta nähtiin kuuluvan myös hyvään perehdytykseen. 
Yhdenvertaisuuskysymyksiin perehtynyt MULTI-TRAIN-hankkeen tutki- 
ja piti koko Hatanpään henkilöstölle avoimen yhdenvertaisuuskoulutuksen. 
Toinen koulutus järjestettiin esimiehille. Yhdenvertaisuuden teema oli myös 
vahvasti esillä perehdytystä kehittävissä työpajoissa. Koulutuksissa tutustut- 
tiin yhdenvertaisuutta ohjaavaan lainsäädäntöön, erityisesti Yhdenvertaisuus- 
lakiin (1325/2014), ja reflektoitiin yhdenvertaisuuden ymmärtämistä ja näky- 
mistä käytännössä työyhteisössä. Koulutuksissa korostettiin, että arki tulisi 
sujuvammaksi ja kaikki voisivat paremmin, jos ymmärretään, että yhdenver- 


taisuus sisältää erilaisuuden arvostamisen ja erilaisen kohtelun hyväksymisen. 
Perehdytyksen kehittäminen työpajoissa 


Perehdytyksen kehittämiseksi Hatanpäällä päätettiin järjestää neljän iltapäi- 
vän mittainen työpajakokonaisuus. Työpajoissa perehdytyksen kehittämiseen 
otettiin laaja työyhteisöön sosiaalistumisen näkökulma. Alkuperehdytyksen 
lisäksi huomiota kiinnitettiin etenkin ulkomaalaistaustaisten työntekijöiden 
sosiaalistumiseen työyhteisöön (esim. Sippola 2007) ja kaksisuuntaiseen oppi- 
miseen työyhteisössä (Fuller & Unwin 2004; Fuller 2007). 

Lähtötilanteessa organisaatiossa oli vallalla käsitys, jossa perehdytys näh- 
tiin ensivaiheen siirtymän ohjauksena, jonka tavoitteena on saada uusi työn- 
tekijä mahdollisimman nopeasti suorittamaan sitä tehtävää mihin hänet on 
palkattu. Perehdytystä ja perehtymistä ei siis nähty kaksisuuntaisena oppimis- 
prosessina, jossa myös vanhat työntekijät voisivat oppia uusilta jäseniltä, eikä 
työyhteisön roolia inkluusion aktiivisena osapuolena juurikaan tunnistettu 
(ks. Castles ym. 2003). 

Työpajoissa käsiteltiin perehdytystä ja vuorovaikutusta siten, että ymmär- 
rys inkluusiosta ja kaksisuuntaisesta oppimisesta työyhteisöissä vahvistuisi. 
Työpajojen teemoina olivat yhdenvertaisuus, kulttuurien välinen vuorovai- 
kutus, kielen oppimisen tukeminen työssä sekä ulkomaalaistaustaisten pe- 
rehdytyksen erityispiirteet. Työpajatyöskentelyyn osallistui kultakin kolmel- 
ta haastatellulta osastolta ja yhdeltä myöhemmin mukaan tulleelta osastolta 
kahdesta neljään henkilöä. Ryhmään osallistuivat kunkin osaston esimiehet 
sekä lähihoitajia ja sairaanhoitajia. Tapaamisten välillä osallistujat veivät oppi- 
maansa omille osastoilleen ja keskustelivat annetuista teemoista koko osaston 
henkilöstön kanssa. Työpajaprosessin lopuksi pidettiin kaikille avoin tulevai- 
suusdialogi, jossa työpajoihin osallistuneet levittivät oppimaansa koko sairaa- 
lan henkilöstölle. 


Suomen kielen opetuskokeilu lääkäreille 


Kehittämisryhmässä keskusteltiin, mitä pitäisi tehdä, jotta teoreettinen kie- 
liosaaminen muuttuisi sujuvaksi käytännön kielitaidoksi. Monilla kantaväes- 
töön kuuluvilla henkilöstön jäsenillä oli käsitys, että ulkomaalaistaustainen ei 
osaa kieltä, ellei hän osaa ääntää hyvin tai puhua sujuvasti. Haasteena oli, mi- 
ten saada suomalaiset ymmärtämään, ettei riittävä suomen kielen taito tarkoi- 
ta samaa kuin suomalaisella aksentilla, täydellisillä suomen kielen rakenteilla 
ja täydellisesti äännetty suomi. Ryhmässä myös keskusteltiin, mitä työelämäs- 
sä käsitetään hyvällä kielitaidolla: millainen kielitaito riittää? 

Riittävästä kielitaidosta on käyty runsaasti akateemista keskustelua niin 
Suomessa (esim. Härmälä 2008; Seilonen & Suni 2015; Suni 2010; 2011; Vir- 
tanen 2011) kuin muissa ei-englanninkielisissä maissa (Dahle & Seeberg 2013; 


Magnusdottir 2005). Kielitaidon moniulotteisuudesta ja kietoutumisesta 

muihin kulttuurisiin ja sosiaalisiin tekijöihin kertoo se, että kielitaidon heik- 
kous on todettu työssä selviämisen ja työyhteisöön sisään pääsemisen hidas- 
teeksi myös englannin kielisissä maissa (Alexis ym. 2007; Fa, Ouinn Griffin, 
LEplattenier & Fitzpatrick 2008; Xiao ym. 2014), vaikka ulkomailta rekrytoi- 
dut olisivat suorittaneet terveydenhoitoalan tutkintonsa lähtömaassa englan- 
nin kielellä. 

Vieraskielisille työntekijöille kehittämisryhmä toivoi vietävän viestiä, ettei 
heidän kannata tyytyä suoriutumaan rimaa hipoen, vaan työssä ja työyhtei- 
sössä kehittymiseen kuuluu jatkuva oppiminen. Pohdittiin myös, miten ulko- 
mailta muuttaneita voisi motivoida ja kannustaa puhumaan niin, ettei suomen 
puhumista koeta pakoksi, vaan positiiviseksi mahdollisuudeksi oppia. Kehit- 
tämisryhmän jäsenet kertoivat kokemuksiaan, että ulkomaalaistaustainen 
työntekijä voi olla henkilönä niin ujo tai tulijan oma vaatimustaso voi olla niin 
korkea, ettei tämä uskalla edes yrittää puhua suomea. Toisaalta suomalaista 
syntyperää oleva työtoveri voi olla liian auttavainen ja mennä liian nopeasti 
avuksi esimerkiksi omaistilanteisiin, jolloin vieraskielinen ei saa onnistumisen 
kokemusta. 

Tutkimukseen osallistuvien osastojen henkilöstölle päätettiin järjestää 
koulutusta kielen oppimisesta. Tilaisuuksissa pohdittiin asiantuntijan joh- 
dolla, miten koko työyhteisö yhdessä voi edistää kielitaitoa ja keskinäistä vuo- 
rovaikutusta. Koulutuksissa korostettiin, että kielen oppimisen prosessi olisi 
hyvä nähdä koko työyhteisön prosessina, joka etenee keskinäisen tuen avulla 
(esim. Suni 2011). Tällöin oppiminen vaikuttaa myös työyhteisön ilmapiiriin 
myönteisesti. 

Koska ulkomaalaistaustaisten lääkärien suomen kielen taito oli osoittau- 
tunut haastatteluissa ongelmalliseksi, päätettiin Hatanpäällä lisäksi järjestää 
koulutusta lääkärien kielitaidon kehittämiseksi. Kurssi suunniteltiin yhteis- 
työssä kehittämisryhmän ja kahden ylilääkärin kanssa. Vieraskielisille ama- 
nuensseille tarjottiin koulutusta, jossa he kävivät läpi kirjoittamiaan potilas- 
kertomuksia suomen kielen näkökulmasta suomen kielen opettajan kanssa. 
Ylilääkärit osallistuivat vuorotellen koulutuksiin lääketieteellisen terminolo- 


gian asiantuntijoina. Potilaskertomuksista oli poistettu kaikki nimet ja muut 

tunnistetiedot. Koulutuksiin osallistui viisi ulkomaista syntyperää olevaa 


amanuenssia tai erikoistuvaa lääkäriä. 


Tuloksena oivalluksia ja itsearviointia 


Hankkeen vaikutusten arviointia varten Hatanpään sairaalassa haastateltiin 
henkilöstöä ja käytiin kehittämisryhmän arviointikeskustelu. Haastatelta- 
viksi valittiin hankkeen eri toimenpiteisiin osallistuneilta osastoilta yhteensä 
17 työntekijää (14 sairaanhoitajaa/lähihoitajaa, 3 lääkäriä). Haastatelluista 7 
oli ulkomaalaistaustaisia ja 10 suomalaistaustaisia. Haastattelut tehtiin tam- 
mi-helmikuussa 2016. Haastatteluaineisto analysoitiin kohdeorganisaatiossa 
asetettujen toimintatutkimuksen kehittämistavoitteiden (yhdenvertaisuus, 
suomen kieli, perehdytys) mukaan kaksisuuntaisen oppimisen, työyhteisön 
jäseneksi pääsemisen ja inkluusion teoreettisessa kehyksessä. Analyysissä py- 
rittiin selvittämään, kenen tai keiden tehtäväksi oppiminen ymmärretään, eli 
näyttäytyykö oppiminen yksi- vai kaksisuuntaisena prosessina. Lisäksi selvi- 
tettiin, millaisia kokemuksia ja käsityksiä työyhteisöjen ulkomaalaistaustaisil- 
la ja toisaalta valtaväestöön kuuluvilla oli työyhteisön jäseneksi pääsemisestä. 
Tavoitteena oli arvioida, kuinka inklusiivista eli tietoista ja aktiivista vastaan- 


ottavan työyhteisön toiminta on. 


Ideoita yhdenvertaisuudesta ja asenteiden tunnistamisesta 


Yhdenvertaisuus mainittiin arviointihaastatteluissa usein teemana, josta han- 
ke oli tarjonnut uutta tietoa. Hankkeen toimenpiteet olivat herättäneet mo- 
nia pohtimaan yhdenvertaista kohtelua muuna kuin samanlaisena kohteluna. 
Muodollinen ja tosiasiallinen yhdenvertaisuus (esim. Rask 2014, 75) olivat 
työyhteisöissä uusia käsitteitä, ja niitä maisteltiin osin kriittisesti, osin hyväk- 
syvästi. Moni haastateltava oli alkanut reflektoida yhdenvertaisuuden toteu- 
tumista omassa työssään koulutusten antaman teoriatiedon valossa. Haasta- 
teltavat olivat myös alkaneet miettiä, olivatko oma toiminta ja työyhteisön 
toimintakäytänteet tosiasiallisesti vai vain näennäisesti yhdenvertaisia. 
Samoin kuin hankkeen alkuvaiheessa, monikulttuurisuus ymmärrettiin 
yleensä kuvailevassa merkityksessä yhteisön tilana, jossa eri kulttuuritaustaisia 


henkilöitä on edustettuna yhteisössä ilman, että pyritään eri ihmisten tai ryh- 

mien yhdenvertaisuuden kehittämiseen (esim. Saukkonen 2013, 115). Yleinen 
käsitys henkilöstön keskuudessa oli, että työpaikalla ei tule tuoda esiin työyh- 
teisön jäsenten kulttuuritaustoja. Hyväksi ja tavoiteltavaksi tilaksi kuvattiin 
sitä, etteivät kulttuuritaustat näkyisi lainkaan. Näytti, että työyhteisöissä jäi 
usein huomaamatta, että todellisuudessa kantaväestön kulttuuri ja totutut ta- 
vat määrittivät sekä työkäytäntöjä että työyhteisön vuorovaikutusta. 

Sekä ulkomaalaistaustaiset että kantaväestön edustajat kertoivat asenneil- 
mapiirin ulkomaalaistaustaisia kohtaan kiristyneen vuonna 2015 niin sairaa- 
lassa kuin muuallakin suomalaisessa yhteiskunnassa. Tämän nähtiin johtuvan 
tuona vuonna nopeasti lisääntyneestä turvapaikanhakijoiden määrästä Suo- 
messa ja muualla Euroopassa sekä uuden tilanteen herättämästä yhteiskun- 
nallisesta levottomuudesta. Yhteiskunnalliseen tilanteeseen liittyi kärjekästä 
kansalaiskeskustelua verkossa, vihapuhetta ja jopa iskuja turvapaikanhakijoita 
vastaan. Eräs jo jonkin aikaa Suomessa asunut ulkomaalaistaustainen haasta- 
teltava kertoi omista kokemuksistaan: 

Silloin kun mä tulin, ei ollut mitään, mutta valitettavasti nyt, kun on tullut 

paljon pakolaisia, ihan kadulla on sellasia, jonkinlaisia juttuja. Ja mä huo- 

masin, että jos on huivi päässä, ne ajattelee, että jaa, tää on pakolainen. 

Osa ulkomaalaistaustaisista vastaajista toi esiin, että tutkimushankkeen osoit- 
tama kiinnostus kulttuurien välisiä asioita kohtaan tuntui heistä arvostavalta 
ja työyhteisön ilmapiiriä parantavalta. Hankkeessa mukana olemisen koettiin 
korostavan monikulttuurisuutta myönteisenä asiana ja edistävän ulkomaalais- 
taustaisten arvostusta organisaatiossa. Eräs ulkomailta Suomeen muuttanut ja 
MULTI-TRAIN-hankkeen toimiin osallistunut kuvasi tuntemuksiaan seuraa- 
vasti: 

Mun mielestä monetkin oli kiinnostuneita näistä ja kysyi mitä tää homma 

on, mitä koulutusta meillä on, kahvihuonekeskustelussa ja semmosia. Mä 

oon selittänyt mitä tää projekti tarkoittaa, tästä monikulttuurisuudesta ja 


erilaisuudesta. Ja että tää projekti on yliopistojen kautta tullut ja kaupunki- 
kin on tässä hommassa mukana, mä selitin niille. 


Oivalluksia yhteisöllisestä kielen oppimisesta 


Moni haastateltava kuvasi oppineensa hankkeen aikana selkokielen käyttä- 


mistä ja erilaisia keinoja tukea vieraskielisten työtoverien suomen kielen op- 

pimista. Sekä esimiehet että suomalaista syntyperää olevat työtoverit kertoivat 
kiinnittäneensä hankkeen koulutusten ja niiden herättämien keskustelujen 
ansiosta aiempaa enemmän huomiota omaan suomen kielen käyttöönsä. Mo- 
net suomenkieliset olivat myös heränneet miettimään, kuinka raskasta on teh- 
dä hoitotyötä vieraalla kielellä, ja missä kaikissa tilanteissa vieraskielinen voi 
tarvita apua. Työyhteisöissä oli siis jossain määrin opittu huomaamaan, että 
kielen oppiminen on kaksisuuntaista ja että vastaanottava yhteisö voi tukea 
aktiivisesti tulijoita pääsemään mukaan yhteisöön yhteisen kielen hallinnan 
kautta. Eräs lähihoitaja kertoi oppimastaan näin: 

Kyllähän sitä toiselle työkaverille yrittää antaa sen enemmän selkokielellä, 

jos on ulkomaalaistaustainen, että pyrkii siihen, että toinen varmasti ym- 

märtää mitä nyt täytyy tehdä. 
Toisaalta joidenkin ulkomaalaistaustaisten heikko kielitaito kuvattiin asiaksi, 
josta kumpuaa kielteisiä asenteita ja yhteistyöhaluttomuutta ulkomaalaistaus- 
taisia kohtaan. Kiireisessä hoitotyössä kaikilla ei aina ollut voimia eikä aikaa 
vieraskielisten tukemiseen tai jaetun työkielen kehittämiseen. Eräs työntekijä 
kuvasi osastonsa ilmapiiriä seuraavasti: 

Mun mielestä näyttää osalla hoitajista sellainen negatiivinen suhtautumi- 

nen turhautumisena ja sellaisena kielteisenä asenteena, että taas joutuu sen 

kans ja taas se ei tajunnu. Kyllä joillakin esiintyy tosi negatiivista puhetta. 
Ulkomaalaistaustaiset lääkärit kertoivat kehittyneensä suomen kielen käyttä- 
jinä (ks. taulukko 1). He saivat hankeen kielikoulutuksessa konkreettista apua 


etenekin potilaskertomusten kielen käyttöön. 

Taulukko 1. Lääkärien kielikoulutuksen palaute 


Koulutus oli hyödyllistä, selvitin kysymyksiä kieliopista. 
Hyvä koulutus, ensimmäistä kertaa suomen kielen koulutuksessa oli 
opittu sananparseja, jotka helpottava joka päivän työtä. 


Mielestäni kielikoulutus meni hyvin. Se oli hyödyllistä. Valitettavasti 
koulutuksessa olin vain osalla. 


Minä olin vain kerran, mutta minun mielestäni se oli hauska ja hyödyl- 
listä. 


Yleisarvio 
koulutuksesta 


Miten lyhennetään lauseet ja miten ne kuulostavat paremmalta. 


Pitää oppia muutama sanaparsia ja myös pitää tarkistaa potilaalta jos 
jotakin hänen sanottu jäi epäselväksi. 


Oikeasti en tiennyt, että suomen kielessä vain kivun verbejä ovat noin 
12. Lisäksi kotitehtäväksi annettu kirjoita oikean vastauksen numero 
viivalle ”kielikuvia ihmisen ruumiinosista”. Tämä oli mielenkiintoista. 


Opin uusia fraaseja, joita en tiennyt ennen. Milla eri tavoilla ilmoittaa 
kipua. Opin myös, että pitää keskustella potilaan kanssa ja kysyä, jos ei 
ymmärrä jotain. 


Tärkein asia 
jonka opit 


Lääkärit kaipasivat edelleen tietoa ja taitoa esimerkiksi siihen, millä sanoil- 
la asiakkaalta on sopivaa kysyä mielenterveyden ongelmista tai mikä on hyvä 
tapa kertoa potilaalle vakavasta diagnoosista. Ulkomaalaistaustaisten lääkä- 
rien tiedontarve ei siis rajoittunut vain suomen kielen sanastoon ja kielioppiin, 
vaan ennen kaikkea haluttiin kehittää taitoa viestiä kulttuurisesti sopivilla ta- 


voilla asiakastyössä (myös Seilonen & Suni 2015). 


Perehdytys teoriassa ja käytännössä — muutos vaatii resursseja 


Perehdytys oli konkreettinen kehittämistehtävä Hatanpään sairaalassa, sillä 
perehdytykseen toivottiin työyhteisössä muutosta. Vaikka hankkeen koulu- 
tusten koettiin lisänneen ymmärrystä perehdytyksestä työyhteisön jäseneksi 
kasvamisena, konkreettisten muutosten todettiin vaativan uudenlaista resur- 
sointia. Etenkin osastonhoitajat toivoivat perehdytykseen lisää aikaa ja henki- 
löstöresurssia. Ulkomaalaistaustaisten perehdytykseen he ehdottivat mento- 
rikäytäntöä, ja mentorille työaikaa hoitaa tehtäväänsä. Toisena toiveena oli, 
että ulkomaalaistaustaiset hoitajat voisivat olla alkuvaiheessa oppimassa työtä 


ylimääräisinä, eivätkä heti hoitajavahvuuteen laskettuina. 

Työpajat olivat saaneet osallistujat reflektoimaan omia ajattelu- ja toiminta- 
tapojaan. Moni kertoi alkaneensa kyseenalaistaa työssä ja vuorovaikutuksessa 
itsestään selvinä pitämiään asioita. Parhaassa tapauksessa reflektio oli johtanut 
esimerkiksi valmiuteen tarjota apua pyytämättä. Eräs sairaanhoitaja oli alka- 
nut ajatella arjen työtilanteita myös ulkomaalaistaustaisten näkökulmasta: 

Ennen mäkin oon ehkä pitänyt itsestään selvänä, että kun ollaan hoitajia, 

että en 00 huomannut, että se ulkomaalainen saattais tarvita apua jossain 

arjen asiassa. (...) Että ei pidä itsestään selvänä, että kaikki hoituu, ja että 

ei se ulkomaalainen välttämättä uskalla pyytää. (...) Semmonen on mulla 

tullut, kun oltiin siinä Multi-Train-projektissa. 
Osastonhoitajat ilmaisivat huolensa siitä, ettei lääkäreitä juurikaan ehditty 
perehdyttää osastoilla työhönsä. Hoitajat toivoivat etenkin ulkomaalaistaus- 
taisille lääkäreille huomattavasti pidempää ja intensiivisempää perehdytystä. 
Moni pohti, että vieraskielisillä hoitajilla oli sentään työyhteisö, jonka tuella 
kieliongelmista selvittiin aina jotenkin, kun taas vieraskieliset lääkärit joutu- 
vat selviämään niin suomen kielen kuin uuden työnkin kanssa enimmäkseen 
yksin. Eräs osastonhoitaja kuvasi tilannetta toteamalla, että ”ne vaan tuodaan 
osastolle, ja sanotaan, ‘tas on sun Pegasos-tunnukset, täs on avaimet, lähde kier- 
tämään” 

Osa esimiehistä koki saaneensa työpajoissa tietoa ja ideoita monikulttuuri- 
suuden (usein ymmärrettynä ”ulkomaalainen henkilöstö”) huomioon ottami- 
seen. Monet haastateltavat kaipasivat kuitenkin vielä lisää kulttuuritietoa sekä 
itselleen että etenkin työyhteisölleen. Koska potilaskunnassa oli enenevästi 
muita kuin Suomessa syntyneitä, moni kaipasi lisätietoa esimerkiksi islamis- 
ta ja muista uskonnollisista ja kulttuurisista tekijöistä, jotka voivat vaikuttaa 
hoitotyöhön. Vaikka kulttuuritietoa kaivattiin, toisaalta muiden kulttuurien 
tapoihin suhtauduttiin joskus etnosentrisesti niin että suomalaisista tavoista 
poikkeavat käytännöt näyttäytyivät eksoottisen kummallisina tai peräti hu- 
vittavina, kuten voi havaita seuraavasta esimerkistä: 

Meilläkin yks lähihoitaja, hän oli Turkissa ollut kuukauden itte opiskelijana, 

ja siellä oli ollut ihan erilaista touhua. Etta siellä oli esimerkiks laitettu hans- 


kat käteen ja leikattu sormenpäät niistä pois, että on helpompi työskennellä 
(naurua). Tällaisia ihan uskomattomia juttuja. 

Yllä siteerattu haastateltava koki oppineensa hankkeen toimenpiteissä muun 
muassa yhdenvertaisuudesta. Haastattelulainaus kuitenkin viittaa siihen, että 
etnosentrisiä tulkintoja ympäröivästä todellisuudesta on vaikea havaita ja että 
asenteet muuttuvat hitaasti. Yhdellä koulutusprosessilla voi olla merkitystä 
prosessin käynnistäjänä tai sen eteenpäin viejänä, mutta pysyvät ja syvälliset 
asennemuutokset vaativat enemmän aikaa (Mähönen & Jasinskaja-Lahti 2013; 
Paluck & Green 2009). 

Kuten taulukko 2 osoittaa, kirjallisessa palautteessa yhdenvertaisuus mai- 
nittiin useimmin asiana, josta oli opittu työpajoissa. Myös muun muassa aja- 
tusten vaihtoa työtovereiden kanssa ja verkostoitumista toisten osastojen kans- 


sa pidettiin työpajojen tärkeänä antina. 


Taulukko 2. Työpajojen palaute 


e Tarpeellinen koulutus, nosti esiin eri näkökulmia. 
+ Hyvää myös verkostoituminen muihin osastoihin. 
Yleisarvio e Tärkeä aihe, hyvä vetäjä. 

koulutuksesta + Mukavan tiivis kokonaisuus. 

* Ajankohtainen, tärkeä. 

+ Hyvä! Eri näkökulmat asioihin hyvin esillä. 


e Yhdenvertaisuusasiat (Mainittu neljä kertaa) 
+ Perehdytys, mentorointi, verkostoituminen. 
* Paljon on itsestä ja omasta asenteesta kiinni. Suvaitsevaisuus 


gs te on tärkeää. 

Tärkein asia jonka 

opit + Puhu kirjakieltä! 

+ Miksi meidän pitää oppia heidän kulttuuristaan, eikö heidän pidä 
sopeutua suomalaiseen kulttuuriin? Jos liikaa turvaudutaan 
esim. kääntäjiin, maahanmuuttajalle tehdään karhunpalvelus, ja 
hän ei koskaan opi suomea kunnolla. 


Osastonhoitajat kokivat monikulttuurisuuteen liittyvät asenteet eniten kehit- 
tämistä kaipaavaksi osa-alueeksi osastoillaan. Haastateltavilta kysyttiin, oli- 
siko heistä hyvä jos työyhteisössä olisi enemmän ulkomaalaistaustaisia. Suu- 
rin osa vastasi, ettei taustalla ole väliä, jos tulijoiden suomen kielen taito on 
riittävä. Toisaalta muutama jatkoi vastaustaan toteamalla, että ”meillä on jo 


riittävästi, ei enää aina meille”. Kun ottaa huomioon, että suurimmalla osalla 

tutkimukseen osallistuneista osastoista oli ulkomaalaistaustaisia vain muuta- 
ma henkilö, vastauksen voi tulkita kertovan enemmän asenteista kuin asioi- 


den todellisesta tilasta. 


Asenteet ja kulttuuriset itsestään selvyydet näkyviksi 


Yhteenvetona voidaan todeta, että MULTI-TRAIN-hankkeen selkein vaikutus 
Hatanpään sairaalan kohdeosastoilla oli itsereflektion lisääntyminen sekä yk- 
silöiden että työyhteisöjen tasolla: hanke auttoi sekä henkilöstön että johdon 
edustajia kyseenalaistamaan itsestään selvinä pitämiään asioita. Osa haastatel- 
luista koki hankkeella olleen suoraa vaikutusta oman osastonsa toimintaan, 
osa taas näki vaikutukset epäsuorempina. Tutkimustuloksissa korostui, että 
kulttuurien välisyyden esiin nostaminen on tärkeää jotta koko yhteisön tie- 
toisuus yhdenvertaisuudesta ja kaikkien osallisuudesta vähitellen kasvaisi ja 


johtaisi inkluusiota edistävään toimintaan. 


Vastaanottavan työyhteisön avoimuus ja aktiivisuus 
edistävät aitoa monikulttuurisuutta 
Osa tutkimukseen osallistuneista koki melko vähäisenkin ulkomaalaistaus- 
taisten määrän työyhteisön arjen kannalta pikemmin rasitteeksi kuin rik- 
kaudeksi, joskin yleisellä tasolla saatettiin ihmisten erilaisuutta ja monikult- 
tuurisuutta pitää rikkautena. Monikulttuurinen työyhteisö ymmärrettiin 
tavallisesti yhteisöksi, jossa on työntekijöitä eri kieli- ja kulttuuritaustoista, 
mutta jossa kielellisen tai kulttuurien moninaisuuden ei oletettu muuttavan 
työyhteisön tapoja tai käytäntöjä (Vartiainen-Ora 2015). Tutkitut työyhtei- 
söt voisi siten määritellä Wreden ja Saukkosen (2015) jaottelun mukaan pi- 
kemmin monietnisiksi kuin monikulttuurisiksi. Monietninen työyhteisö on 
Wreden mukaan yhteisö, jossa kyllä työskentelee ihmisiä eri etnisistä ryhmis- 
tä, mutta monikulttuurisiksi hän näkee vasta sellaiset yhteisöt, joissa erilaiset 
kulttuuritaustat hyväksytään elämään rinnakkain yhdenvertaisina. 
Hatanpään sairaalan monikulttuurisuuden polulla yksi merkittävä koke- 
mus oli pilottihanke, jossa kokeiltiin sairaanhoitajien rekrytointia erikoissai- 
raanhoidon tehtäviin suoraan Filippiineiltä. Pilotissa pyrittiin eettiseen rekry- 


tointiin, jossa ulkomaalaistaustaisten hoitajien osaaminen otetaan käyttöön ja 

heidän tutkintonsa täydennetään suomalaista sairaanhoitajan tutkintoa vas- 
taavaksi. Pilotissa mukana olleet viisi sairaanhoitajaa olivat saaneet tavoittei- 
den mukaisesti sairaanhoitajan laillistuksen Suomessa. Vaikka pilotti oli tut- 
kintojen tunnustamisen näkökulmasta onnistunut kokeilu, työyhteisötasolla 
pilottia kuitenkin kritisoitiin. 

Jälkikäteen arvioiden pilotissa olisi ollut syytä korostaa enemmän vas- 
taanottavien työyhteisöjen aktiivista, inkluusiota edistävää roolia. Vaikka 
työyhteisöille tarjottiin lyhyitä tietoiskuja muun muassa filippiiniläisestä 
kulttuurista, niiden lisäksi olisi voinut painottaa yhteisöä osallistavaa, arjen 
työssä tapahtuvaa monisuuntaista oppimista (Pitkänen 2011; Vartiainen-Ora 
2015). On myös syytä kysyä, missä määrin stereotyyppiset käsitykset ja ennak- 
ko-oletukset vaikuttivat kantahenkilöstön suhtautumiseen (Nieminen 2011, 
155—156). Ohjasivatko ennakkokäsitykset näkemään ongelmia sielläkin, missä 
niitä ei ehkä ollut? 

Suoritettu tutkimus toi työyhteisöissä esiin jonkin verran kielteisiä ulko- 
maalaisasenteita. Näiden asenteiden esille tuleminen ja tiedostaminen voi par- 
haimmillaan olla uuden kehityksen alku: ennakkoasenteiden muuttamiseksi 
on helpompi toimia kun ne ovat tulleet näkyviksi. On myös muistettava, että 
asenteiden ilmeneminen on monimutkaista, eikä tutkija voi aina olla varma, 
onko ilmaisun taustalla ”pysyvä” asenne vai vastaajan kulloinenkin mielentila 
(vrt. Vesala & Rantanen 2007, 35-38). Esimerkiksi joidenkin monikulttuuri- 
suuteen kielteisesti suhtautuvien kannanottojen taustalla saattaakin olla vas- 
taajan tyytymättömyys työtilanteeseensa haastatteluajankohtana, esimerkiksi 
väsymys oman työn kuormittavuuteen. 

Hatanpäällä järjestetyissä työpajoissa käytiin oletuksia ja stereotypioita 
avaavia keskusteluja. Lisäksi esimiehet pystyivät puuttumaan kielteisiin asen- 
teisiin ja henkilöstön parissa liikkuviin vääriin tietoihin, kun he saivat työ- 
pajojen ja hankkeen kehittämisryhmän kautta niitä tietoonsa. Näillä toimilla 
hanke edisti mukana olleiden työyhteisöjen valmiuksia ottaa entistä aktiivi- 
semmin vastaan ulkomaalaistaustaisia työntekijöitä. Avoimessa ilmapiirissä 
myös kulttuuritaustaan liittyvistä käytännöistä oli helpompi kysyä suoraan. 

Työtoverit olivat valmiita auttamaan ulkomaalaistaustaisia kollegoja muun 


muassa kielen oppimisessa, mutta erityiskohtelu näytti aiheuttavan hanka- 

luuksia sekä käytännön että ryhmädynamiikan tasolla. Myös useimmilla ul- 
komaalaistaustaisilla työntekijöillä, erityisesti Suomessa kouluttautuneilla, oli 
vahva halu olla tasavertaisia työyhteisön jäseniä ilman erityiskohtelua. Siksi 
mahdolliset alkuvaiheen erityisjärjestelyt tulee perustella koko työyhteisölle 
avoimesti. Tässä yhteydessä on hyvä tuoda esiin myös yhdenvertaisuuden pe- 
riaatteita ja korostaa, että tosiasiallinen yhdenvertaisuus ei tarkoita kaikkien 
samanlaista kohtelua (Rask 2014, 75). 

Työyhteisöissä oli havaittavissa jonkin verran viitteitä etnisistä hierarkiois- 
ta. Esimerkiksi eri ryhmien työnantajalta saamat palvelut ja etuudet loivat 
jännitteitä ulkomaalaishoitajien välille. Virolaiset työntekijät nähtiin suoma- 
laisten ja ulkomaalaisten välissä olevana ryhmänä, jonka koettiin olevan kie- 
li- ja kulttuuritaustansa vuoksi lähempänä suomalaisia kuin muiden ulkomaa- 
laisten. Tämä tulkinta tuli esiin sekä suomalais- että ulkomaalaissyntyisten 
parissa. 

Toimintatutkimukseen osallistuneet kertoivat loppuhaastatteluissa saa- 
neensa hankkeen toimenpiteistä uusia ajatuksia ja näkökulmia kulttuurien 
väliseen vuorovaikutukseen ja oppimiseen. Ideoiden käytäntöön siirtämisessä 
tuntui kuitenkin olevan jonkin verran vaikeuksia. Erityisesti yhdenvertaisuu- 
teen liittyviä uusia näkökulmia pidettiin kannatettavina, mutta työyhteisöis- 
sä vaikutti olevan osin epäselvää, kenen tai keiden vastuulla uusien ajatusten 


käyttöönotto olisi. 
Kielen oppiminen työyhteisön yhteisenä oppimisprosessina 


Kansainvälisissä monikulttuurista hoitoalaa koskevissa tutkimuksissa on tun- 
nistettu monia kielitaitoon liittyviä ongelmia, joita tuli esiin myös tässä tut- 
kimuksessa. Etenkin vieraalla kielellä puhelimessa puhumisen ja kirjaamisen 
vaikeuksista on raportoitu myös Suomen rajojen ulkopuolella (esim. Pung & 
Goh 2016). Myös suomalaisissa tutkimuksissa (esim. Aalto ym. 2013; Pitkä- 
nen 2011; Seilonen & Suni 2015) on saatu samansuuntaisia tuloksia. Jatkossa 
olisikin hyvä keskittyä ongelmien esiin nostamisen sijaan tilannetta konkreet- 
tisesti korjaaviin toimiin. Tästä hyvänä esimerkkinä on Hatanpäällä pilotoitu 
vieraskielisten lääkärien suomen kielen opetuskokeilu, jossa suomen kielen 


opettaja kävi yhdessä lääketieteen ammattilaisen kanssa osallistujien tekstejä 

läpi jokaista henkilökohtaisesti auttaen. Vaikka koulutus vaatii aikaa ja rahaa, 
se tulisi maksamaan itsensä takaisin ajan säästönä työssä, parantuneena työn 
laatuna ja asiakastyytyväisyytenä. 

MULTI-TRAIN-hanke edisti käsitystä suomen kielen oppimisesta työyhtei- 
sön yhteisenä oppimisprosessina. Työyhteisöissä havaittiin, että vastaanottava 
yhteisö voi tukea tulijoita aktiivisesti pääsemään mukaan yhteisöön yhteisen 
kielen hallinnan kautta. Kiireisen hoitotyön paineissa kielen oppimisen odo- 
tettiin kuitenkin etenevän nopeammin kuin on realistista. Kielen oppiminen 
on hidas, työyhteisön yhteinen prosessi, pysähdysvaiheita voi tulla ja niihin 
voidaan puuttua (esim. Aalto, Mustonen & Tukia 2009; Suni 2011). Näitä kie- 
len oppimisen piirteitä tulisi tuoda entistä enemmän esiin perehdytyksessä ja 


esimieskoulutuksissa. 


Lääkärien osaaminen saatava joustavammin käyttöön 


Myös lääkärien laillistamisprosessin kehittämisen suhteen suoritettu tut- 
kimus tukee aiempia tutkimustuloksia. Esimerkiksi Haukilahden (2014) ja 
THL:n (Aalto ym. 2013; Lämsä ym. 2012) mukaan etenkin EU/ETA-maiden 
ulkopuolelta tulevien lääkärien tiedonsaantia ja ohjausta tulisi parantaa. On 
myös syytä kysyä, tarvitseeko ulkomailla kouluttautuneiden ja kokeneiden 
erikoislääkärien aina opiskella yleislääketiedettä suomalaisen mallin mukaan 
voidakseen toimia omalla erikoisalallaan. Ehkä tässä olisi mahdollisuuksia 
nykyistä suurempaan joustavuuteen ja tilannekohtaisiin arviointeihin. Myös 
räätälöityyn suomen kielen koulututukseen olisi syytä panostaa, jotta kaikki 


kallisarvoinen osaaminen saataisiin käyttöön. 


Hatanpään askeleet tulevaisuuteen 


Hatanpään sairaalan kehittämisryhmä kävi keväällä 2016 arviointikeskuste- 
lun hankkeen toteuttamisesta ja lyhyen ja pitkän tähtäimen vaikutuksista. En- 
nen kaikkea arviointikeskustelussa paneuduttiin tulevaan: mitä tästä opim- 
me ja miten eteenpäin. Seuraavassa esiteltävät ehdotukset jatkotoimiksi ovat 


hankkeen tutkijoiden ja kehittämisryhmän yhteisen pohdinnan tuloksia. 

Sairaanhoitajien ja lääkärien laillistamisprosesseja 

tulee kehittää tutkimustiedon pohjalta 

Kehittämisryhmässä tuotiin toistuvasti esiin, että EU/ETA-alueen ulkopuolelta 
tulevien lääkärien laillistamisprosessi on Suomessa monimutkainen ja siitä on 
vaikea saada tietoa (myös Haukilahti 2014; Lämsä ym. 2012). Kehittämisryh- 
mä katsoi, että Suomen viranomaisten tulisi kyetä tarjoamaan paitsi ulkomail- 
ta Suomeen muuttaville lääkäreille myös hoitajille (mielellään jo lähtömaissa) 
tietoa ja selvät reitit osaamisen tunnistamiseen ja tutkintojen tunnustamiseen. 
Näin säästettäisiin sekä viranomaisten että tulijoiden aikaa ja resursseja. Ny- 
kykäytännöissä tulija joutuu hakemaan tietoa monilta eri viranomaisilta, ja 
tieto voi olla ristiriitaista. 

Erikoistuvia ulkomaalaistaustaisia lääkäreitä olisi tulossa Hatanpäälle ny- 
kyistä enemmän. Kehittämisryhmä linjasi, että kaikilla osastoilla tulisi olla 
suomen kieltä hallitseva osastonlääkäri ja kahdesta erikoistuvasta lääkäristä 
toisen tulisi olla suomenkielinen. Näin taataan riittävä kielitaito osastotyössä 
ja luodaan hyvät edellytykset muun kielisen erikoistujan suomen kielen op- 
pimiselle. Kuten haastatellut ulkomaalaistaustaiset lääkärit totesivat, etenkin 
herkissä ja vakavissa tilanteissa tarvitaan kielitaidon ohella kulttuuritunte- 
musta. Vieraskielisellä lääkärillä tulisi aina olla mahdollisuus saada apua suo- 
malaistaustaiselta kollegalta vaativissa potilastilanteissa, esimerkiksi kun täy- 
tyy tehdä päätös kuolevan potilaan hoitolinjasta, ja kertoa asiasta potilaalle ja 
omaisille. 

Kehittämisryhmä ei nähnyt tarvetta hoitajien suoralle rekrytoinnille ul- 
komailta. Ryhmä linjasi, että mikäli tilanne tulevaisuudessa muuttuu, filip- 
piiniläishoitajia rekrytoineen pilottihankkeen kokemuksia tulee analysoida 
tarkasti ja ottaa kaikki hankkeessa opittu käyttöön niin että mahdolliset tule- 
vat rekrytoinnit noudattavat eettisesti ja taloudellisesti kestävän rekrytoinnin 


periaatteita prosessin kaikissa vaiheissa. 


Tavoitteena jatkuva kaksisuuntainen oppiminen 


Perehdytystä halutaan tarkastella Hatanpäällä jatkuvana kaksisuuntaisena 
oppimisprosessina, jonka tavoitteena on kaikkien työntekijöiden pääsy työ- 
yhteisön täysivaltaisiksi jäseniksi. Perehdytyksen kehittäminen on jatkossakin 

tärkeää. Alkuvaiheen oppimisessa päävastuu on tulijalla, mutta työyhteisö 
tukee aktiivisesti uusien jäsentensä oppimista ja toisaalta pitkällä aikavälillä 
koko henkilöstö oppii toinen toisiltaan. 

Kehittämisryhmä suositteli mentorikäytäntöä erityisesti ulkomailla kou- 
luttautuneiden lääkärien ja hoitajien perehdytykseen. Mentorit tulee vapaut- 
taa joistain muista tehtävistään mentoroinnin ajaksi. Koska etenkin ulkomaa- 
laistaustaisten lääkärien kynnys kysyä neuvoa hoitajilta tai kollegoilta voi olla 
korkea, luottamussuhteen rakentamiseen kokeneen mentorilääkärin kanssa 
tulisi varata riittävästi aikaa, jotta varmistetaan tehokas työssä oppiminen. 

Perehdytyksen kehittämisen haasteeksi todettiin henkilöstöresurssien vä- 
häisyys. Tarvitaan uusia käytäntöjä siihen, miten ulkomaalaistaustainen työn- 
tekijä olisi mahdollista pitää perehdytysvaiheessa ylimääräisenä — ei henkilös- 
tövahvuuteen laskettuna — työntekijänä niin että oppimiseen ja ohjaamiseen 
jäisi aikaa. Kehittämisryhmä toivoi perehdytyksen kehittämiseen taloudellista 
resursointia sekä Tampereen kaupungilta että valtiolta. 

Suomen kielen oppimisen tukemiseen saatiin MULTI-TRAIN-hankkeesta 
konkreettista apua. Yhteisöllisyyden painotusta kielen oppimisessa haluttiin 
vahvistaa työyhteisöissä. Kun sekä asiakkaat että työtoverit voivat tulevaisuu- 
dessa yhä useammin olla vieraskielisiä, jaettu vastuu yhteisestä työkielestä ja 
sen kehittämisestä on yhä tärkeämpää. 

Ulkomaalaistaustaisille lääkäreille järjestettyä potilaskertomusten kirjoit- 
tamisen koulutusta pidettiin hyvänä päänavauksena. Koulutus sai myös hyvää 
osallistujapalautetta. Kehittämisryhmä toivoi, että Tampereen kaupungilta (ja 
mahdollisesti myös valtiolta) löytyisi resursseja lääkärien kielikoulutuksen jat- 
kamiseen. Tämä olisi osa perehdytyksen kehittämistyötä. Kielen oppimiseen 
panostaminen tulisi myöhemmin moninkertaisena takaisin. 

Ulkomaalaistaustaisten työntekijöiden kontakteja ja asiantuntemusta 
omista lähtömaistaan ja heidän kielitaitoaan tulisi hyödyntää nykyistä parem- 
min. Eri kielten ja kulttuurien tuntemuksen tarve vahvistuu tulevina vuosina, 
kun terveyspalvelujen asiakaskunnasta tulee maahanmuuton lisääntyessä yhä 
enemmän äidinkieleltään ja kulttuuritaustaltaan moninaisempaa. Konkreet- 


tisesti kulttuurien välistä vuorovaikutusta voisi edistää myös vapaa-ajalla jär- 

jestettävillä vapaamuotoisilla kulttuuri-illoilla ja muulla henkilöstön yhteisel- 
lä toiminnalla. 

Kulttuurien välisen vuorovaikutuksen ja asenneilmapiirin kehittymisen 
osalta kehittämisryhmä olisi toivonut MULTI-TRAIN-hankkeelta selkeämpiä 
tuloksia. Kehittämisryhmässä todettiin, että levoton maailmanpoliittinen ti- 
lanne ja erityisesti Syyrian ja Irakin pakolaiskriisien leviäminen Eurooppaan 


vuosina 2015—2016 vaikuttivat osaltaan kielteisesti ulkomaalaisasenteisiin. 


Kansainvälisyys ja yhdenvertaisuus takaavat menestyksen 


Tampereen kaupunki organisaationa näki jo tutkimusajankohtana kansainvä- 
lisyyden tärkeänä menestystekijänä ja oli valmis investoimaan siihen. Tutki- 
muksen perusteella voidaan kuitenkin todeta, että jatkossa olisi tärkeää tuoda 
vielä enemmän myönteisessä hengessä esiin, miten ulkomaalaistaustaisia on 
rekrytoitu onnistuneesti koko kaupunkiorganisaatiossa. Monilla aloilla ul- 
komaalaistaustaiset työntekijät ovat elinehto palvelujen toiminnalle. Tämä 
näkyy jo vahvasti pääkaupunkiseudulla, ja kehitys on samansuuntaista myös 
Tampereella. Kansainvälistyminen tulisi nostaa entistä vahvemmin kaupun- 
gin ja sairaalaorganisaation vetovoimatekijäksi. 

Pätevän ja sitoutuneen hoitohenkilöstön varmistamiseksi Hatanpäällä 
on kehitetty sijaishenkilöpoolia. Poolin tavoitteena on, että alle viikon sijai- 
suuksiin ei tarvitsisi palkata ulkopuolista henkilökuntaa. Lyhyistä, vaihtuvis- 
ta sijaisuuksista luopumisen on koettu edistävän paitsi potilasturvallisuutta ja 
hoidon laatua myös myönteistä työilmapiiriä ja työyhteisön hyvinvointia. Ke- 
hittämisryhmä totesi, että hyväksi koettua käytäntöä laajennetaan edelleen. 
Sijaishenkilöstöön pyritään rekrytoimaan lisää ulkomaalaistaustaisia työn- 
tekijöitä, mikä lisäisi kulttuurien välisen työn kokemuksia ja tukisi osaltaan 
kulttuurien välistä osaamista koko organisaatiossa. 

Keskustelu yhdenvertaisuudesta ja sen merkityksestä on käynnistynyt 
Hatanpäällä. Vaikka muutokset asenteiden tasolla ovat hitaita, yhdenver- 
taisuuden kehittymisen osalta hankkeen tuloksiin voidaan olla tyytyväisiä. 
Haastattelutuloksista kävi ilmi, että henkilöstö kokee saaneensa uutta tietoa 
yhdenvertaisuuden kysymyksistä ja moni sanoi muuttaneensa myös omaa toi- 


mintaansa. Kehittämisryhmä painotti, että yhdenvertaisuus liittyy hoitami- 

sen etiikkaan ja että samanlaistaminen ei ole oikea tapa toimia työtoverien 
eikä potilaiden kanssa. Etiikkaan ja yhdenvertaisuuteen liittyvä keskustelu ja 
koulutus jatkuvat Hatanpäällä hankkeen päättymisen jälkeen. 
Kehittämisryhmä piti erityisen hyvänä sitä, että MULTI-TRAIN-hanke oli 
toimintatutkimuksena osallistava ja käytännönläheinen. Onnistuakseen kult- 
tuurien välisen osaamisen kehittämisessä kaikkien pitää olla mukana toimin- 
nassa. Kansainvälisyyttä ja kulttuurien välisyyttä halutaan pitää esillä positii- 


visessa hengessä jatkossakin. 


72 PIRKKO PITKÄNEN, KATJA KEISALA JA VUOKKO NIIRANEN (TOIM.) 


Hatanpään sairaala kaksisuuntaisen oppimisen ympäristönä 


Lähteet 


Aalto, A-M., Elovainio, M., Heponiemi, T., Hietapakka, L., Kuusio, H. & Lämsä, R. 
(2013). Ulkomaalaistaustaiset lääkärit ja hoitajat suomalaisessa terveydenhuollossa. 
Haasteet ja mahdollisuudet. Raportti 7/2013. Terveyden ja hyvinvoinnin laitos. 

Aalto, E., Mustonen, S. & Tukia, K. (2009). Funktionaalisuus toisen kielen opetuksen 
lähtökohtana. Virittäjä 3, 402-423. 

Alenius, P. (2015). Informal Learning in a Transnational Setting. Exploring learning spaces 
of people migrating between Estonia and Finland. Acta Universitatis Tamperensis 
2034. Tampere. Tampere University Press. 

Alexis, O., Vydelingum, V. & Robbins, I. (2007). Engaging with a new reality: experiences 
of overseas minority ethnic nurses in the NHS. Journal of Clinical Nursing 16(12), 
2221—2228. 

Bennett, M.J. (1998). Intercultural communication: A current perspective. Teoksessa M J. 
Bennett (toim.) Basic Concepts of Intercultural Communication. Selected Readings. 
Yarmouth, MA: Intercultural Press, 1-34. 

Castles, S., Korac, M., Vasta, E. & Vertovec, S. (2003). Integration: Mapping the Field’. 
UK: Home Office. 

Contu, A. & Willmott, H. (2003). Re-embedding Situatedness: the Importance of Power 
Relations in Learning Theory. Organization Science 14(3), 283-296. 

Dahle, R. & Seeberg, M.L. (2013). ‘Does She speak Norwegian?’ Ethnic Dimensions of 
Hierarchy in Norwegian Health Care Workplaces. Nordic Journal of Migration 
Research 3(2), 82-90. 

Ea, E.E., Quinn Griffin, M., LEplattenier, N. & Fitzpatrick, J. J. (2008). Job Satisfaction 
and Acculturation among Filipino Registered Nurses. Journal of Nursing 
Scholarship 40(1), 46-51. 

Eskola, J. (2001). Laadullisen tutkimuksen juhannustaiat. Laadullisen tutkimuksen 
analyysi vaihe vaiheelta. Teoksessa J. Aaltola & R. Valli (toim.) Ikkunoita 
tutkimusmetodeihin II. Näkökulmia aloittelevalle tutkijalle tutkimuksen 
teoreettisiin lähtökohtiin ja analyysimenetelmiin. Jyväskylä: PS-kustannus, 33-157. 

Fuller, A. (2007). Critiguing Theories of Learning and Communities of Practice. 
Teoksessa J. Hughes, N. Jewson & L. Unwin (toim.) Communities of Practice. 
Critical Perspectives. London and New York: Routledge, 17—29. 

Fuller, A. & Unwin, L. (2004). Young People as Teachers and Learners in the Workplace: 
Challenging the Novice-Expert Dichotomy. International Journal of Training 
and Development 8(1), 32-42. 

Grönfors, M. (1982). Kvalitatiiviset kenttätyömenetelmät. Helsinki: wsoy. 

Haukilahti, R-L. (2014). ETA-alueen ulkopuolella tutkintonsa suorittaneet lääkärit 
Suomessa. Acta Universitatis Tamperensis 1986. Tampere: Tampere University 
Press 

Howell, W.S. (1982). The empathic communicator. Belmont: Wadsworth. 


TAVOITTEENA SUJUVA ARKI 73 


Päivi Vartiainen ja Pirkko Pitkänen 


Huovinen, T. & Rovio, E. (2009). Toimintatutkija kentällä. Teoksessa H.L-T. Heikkinen, 
E. Rovio, & L. Syrjälä (toim.) Toiminnasta tietoon. Toimintatutkimuksen 
menetelmät ja lähestymistavat. Helsinki: Kansanvalistusseura, 94—113. 

Huttunen, L., Löytty, O. & Rastas, A. (2005). Suomalainen monikulttuurisuus. Teoksessa 
A. Rastas, L. Huttunen & O. Löytty (toim.) Suomalainen vieraskirja, kuinka 
käsitellä monikulttuurisuutta. Tampere: Vastapaino, 16-40. 

Härmälä, M. (2008). Riittääkö Ett ögonblick näytöksi merkonomilta edellytetystä 
kielitaidosta?: Kielitaidon arviointi aikuisten näyttötutkinnoissa. Jyväskylä: 
Jyväskylän yliopisto. 

Kuula, A. (1999). Toimintatutkimus. Kenttätyötä ja muutospyrkimyksiä. Tampere: 
Vastapaino. 

Lauren, J. & Wrede, S. (2010). Työkäytännöt ja institutionaalinen rasismi: lähihoitajien 
työ. Teoksessa S. Wrede & C. Nordberg (toim.) Vieraita työssä. Työelämän 
etnistyvä eriarvoisuus. Helsinki: Palmenia, 172-192. 

Lave, J. & Wenger, E. (1991). Situated Learning. Legitimate Peripheral Participation. 
Cambridge: Cambridge University Press. 

Lämsä, R., Manderbacka, K., Kuusio, H., Aalto, A.-M & Elovainio, M. (2012). Ylilääkärien 
ja ulkomaalaistaustaisten lääkärien kokemuksia toimilupaprosessista. Suomen 
Lääkärilehti 67, 2555-2560. 

Magnusdottir, H. (2005). Overcoming strangeness and communication barriers: a 
phenomenological study of becoming a foreign nurse. International Nursing 
Review 52, 263—269. 

Mähönen, T. A. & Jasinskaja-Lahti, I. (2013). Etniset ryhmäsuhteet ja maahanmuuttajien 
akkulturaatio. Teoksessa T. Martikainen, P. Saukkonen & M. Säävälä (toim.) 
Muuttajat: Kansainvälinen muuttoliike ja suomalainen yhteiskunta. Helsinki: 
Gaudeamus, 247-261. 

Nieminen, S. (2011). Kuulumisen politiikkaa. Maahanmuuttajasairaanhoitajat, ammatti- 
kuntaan sisäänpääsy ja toimijuuden ehdot. Tampere: Tampereen yliopisto. 

Näre, L. (2013). Ideal workers and suspects: employers’ politics of recognition and the 
migrant division of care labour in Finland. Nordic Journal of Migration Research 
3(2), 72-81. 

Paluck, E.L. & Green, D.P. (2009). Prejudice reduction: What works? A critical look 
at evidence from the field and the laboratory. Annual Review of Psychology 6o, 
339-367. 

Pasca, R. & Wagner, S.L. (2012). Occupational Stress, Mental Health and Satisfaction in 
the Canadian Multicultural Workplace. Social Indicators Research 109(3), 377- 
393. 

Pitkänen, P. (2011). Terveydenhuollon kansainvälistyvät toimintaympäristöt. Teoksessa 
P. Pitkänen (toim.) Kulttuurien kohtaamisia arjessa. Tampere: Vastapaino, 75-99. 

Pung, L.-X. & Goh, Y.-S. (2016). Challenges faced by international nurses when migrating: 
an integrative literature review. International Nursing Review 64, 146-165. 


74 PIRKKO PITKÄNEN, KATJA KEISALA JA VUOKKO NIIRANEN (TOIM.) 


Hatanpään sairaala kaksisuuntaisen oppimisen ympäristönä 


Saukkonen, P. (2013). Erilaisuuksien Suomi. Vähemmistö- ja kotouttamispolitiikan 
vaihtoehdot. Helsinki: Gaudeamus. 

Seilonen, M. & Suni, M. (2015). Puhetta työstä: kansainvälisten terveydenhuollon 
ammattilaisten suomen kielen puhumistaidon arviointi. Ammattikasvatuksen 
aikakauskirja 2, 27—43. 

Sippola, A. (2007). Essays on Human Resource Management Perspectives on Diversity 
Management. Acta Wasaensia 180. 

Suni, M. (2011). Missä ja miten maahanmuuttajat kehittävät ammatillista kielitaitoaan? 
Ammattikasvatuksen aikakauskirja 13 (2), 8-22. 

Sutherland, L. L. (2002). Ethnocentrism in a pluralistic society: A concept analysis. 
Journal of Transcultural Nursing 13(4), 274. 

Vartiainen, P., Alenius, P., Pitkänen, P. & Koskela, M. (2017). Ulkomailta muuttaneiden 
hoitajien integraatio ja oppimisen polut sosiaali- ja terveydenhuollon työ- 
yhteisöissä. Työelämän tutkimus 15(2), 148—162. 

Vartiainen-Ora, P. (2015). Filippiiniläisen sairaanhoitajan tie kohti suomalaisen 
työyhteisön jäsenyyttä. Ammattikasvatuksen aikakauskirja 2/2015, 12-26. 

Vesala, K.M. & Rantanen, T. (2007). Laadullinen asennetutkimus: lähtökohtia, 
periaatteita, mahdollisuuksia. Teoksessa K.M. Vesala & T. Rantanen (toim.) 
Argumentaation ja tulkinta. Laadullisen asennetutkimuksen lähestymistapa. 
Helsinki: Gaudeamus, 11-61. 

Virtanen, A. (2011). Käsityksiä kansainvälisesti rekrytoitujen hoitajien ammatillisesta 
kielitaidosta ja sen kehittymisestä. Mediakeskusteluiden ja asiantuntijan 
haastattelun analyysia. Puhe ja kieli 31(4), 153—172. 

Xiao, L. D., Willis, E. & Jeffers, L. (2014). Factors affecting the integration of immigrant 
nurses into the nursing workforce: A double hermeneutic study. International 
Journal of Nursing Studies 51, 640-653. 

Xu, Y. (2008). Facilitating Adaptation of International Nurses: Need for an Evidence- 
Based Transition and Integration Program. Home Health Care Management & 
Practice 20 (2), 199—202. 

Yhdenvertaisuussuunnittelun opas (2010). Sisäasiainministeriön julkaisuja 10/2010. 


Sähköiset lähteet 

Rask, R. (2014). Positiivinen erityiskohtelu työelämässä. Julkaisussa Kirjoituksia työ- 
oikeudesta, 73-85. https://oikeus.fi/hovioikeudet/helsinginhovioikeus/ 
material/attachments/oikeus hovioikeudet helsinginhovioikeus/julkaisut/ 
painetutjulkaisut/kirjoituksiatyooikeudesta2009/Joc2URps5/09 
Positiivinen erityiskohtelu tyoelamassa Riikka Rask.pdf. Luettu 30.1.2017. 

Sairaala- ja kuntoutuspalvelujen henkilöstösuunnitelma (2016). http://www.tampere.fi/ 
tiedostot/s/ E6Hk HpIN Y/sakujo ts 18012016.pdf. Luettu 3.2.2017. 


TAVOITTEENA SUJUVA ARKI 75 


Päivi Vartiainen ja Pirkko Pitkänen 


Suni, M. (2010). Työssä opittua. Työntekijän näkökulma ammatilliseen kielitaitoonsa. 
Teoksessa M. Garant & M. Kinnunen (toim.) 4FinLA-e: Soveltavan kielitieteen 
tutkimuksia 2. Jyväskylä: AFinLA, 45-58. http://ojs.tsv.fi/index.php/afinla/ 
article/viewFile/3875/3657. Luettu 3.2.2017. 

Wrede, S. & Saukkonen, M. (2015). Monietnisen työyhteisön haasteena yhteinen työ- 
kulttuuri. — http://blogs.helsinki.fi/glocalcarework/files/2015/08/Monietnisen- 
ty %C3%Béyhteis%C3%Bé6n-haasteena-yhteinen-ty%C3% Békulttuuri.pdf. 
Luettu 30.1.2017. 

Yhdenvertaisuuslaki 1325/2014. — http://www.finlex.fi/fi/laki/smur/2014/20141325. 
Luettu 7.11.2016. 


76 PIRKKO PITKÄNEN, KATJA KEISALA JA VUOKKO NIIRANEN (TOIM.) 


Kulttuurien välisen vuorovaikutuksen 
kehittäminen Karhulan sairaalassa 


Katja Keisala, Marja Koskela ja Sari Hammar 


Tavoitteena työviihtyvyyden ja henkilökunnan 
pysyvyyden parantaminen 


Satamakaupunki itärajan tuntumassa 


Karhulan sairaala sijaitsee kielellisesti ja kansallisesti kirjavassa Kotkan kau- 
pungissa. Vuonna 2014 Kotkassa asui noin 51 000 henkilöä. Heistä oli venä- 
läisiä 1480, virolaisia 459 ja irakilaisia 115. Äidinkielenä puhuttuja kieliä löytyi 
alueelta yli sata. (Kotkan kaupunki 2014a.) Kaupungissa on toiminut vuodes- 
ta 1999 lähtien vastaanottokeskus, jonka majoitusyksiköissä oli 295 asiakas- 
paikkaa vuonna 2016 (Kotkan kaupunki 20164). 

Asukkaiden kulttuurinen moninaisuus näkyy jonkin verran myös sosiaali- 
ja terveydenhuollon työyhteisöissä. Vuonna 2014 Kotkan terveys- ja sosiaali- 
palveluissa (mukaan lukien lasten päivähoito) työntekijöistä kolme prosenttia 
oli ulkomaan kansalaisia (yhteensä 4 000, joista virolaisia 43, venäläisiä 24 ja 
muita kansalaisuuksia 36). Henkilöstössä puhuttiin äidinkielenä 64 eri kieltä 
(venäjää 76, viroa 46 ja ruotsia 30 henkilöä). (Tilastokeskus 24.10.2016 kirjal- 


linen tieto.) 


Toimintaympäristönä Karhulan sairaala 


Karhulan sairaala on Kotkan sosiaali- ja terveystoimeen kuuluva terveyskes- 
kussairaala, jonne tullaan potilaaksi erikoissairaanhoidosta, päivystyksestä tai 
terveysasemilta. Keskimääräinen hoitoaika on 14 vuorokautta. Potilaat ko- 
tiutuvat hoitojakson jälkeen joko omaan kotiin tai hoivakotiin. Vuonna 2016 


sairaalassa oli 99 potilaspaikkaa. (Kotkan kaupunki 2016b.) 

MULTI-TRAIN-hankkeen alkaessa sairaalassa oli viisi vuodeosastoa, polik- 
linikka ja erikoislääkärijohtoinen muistiklinikka. Paivystysvastaanoton lisäk- 
si osastot olivat erikoistuneet sisätauteihin ja infektioihin, kirurgiseen jatko- 
kuntoutukseen, syöpä- ja saattohoitoon, neurologiseen kuntoutukseen sekä 
sisätauteihin. Vuonna 2016 osastojen määrä väheni neljään, kun kaksi osastoa 
yhdistettiin. 

Karhulan sairaalassa lääkäreinä, sairaan- ja lähihoitajina sekä laitoshuol- 
tajina työskentelevistä ulkomaalaistaustaisista työntekijöistä suurin osa oli 
kouluttautunut Suomessa. Merkittävä osa heistä tuli, maantieteellisen sijain- 
ninkin takia, Venäjältä. Työntekijöiden kansalaisuuksia ei tilastoitu, joten 
tarkkaa selkoa ulkomaalaistaustaisten työntekijöiden lähtömaista ei voida 
esittää. Vuonna 2012 rekrytoitiin Espanjasta kolme sairaanhoitajaa, koska 
sairaalalla oli ollut vaikeuksia rekrytoida tarpeeksi sairaanhoitajia Suomesta. 
Vuoden 2014 loppuun mennessä nämä henkilöt olivat palanneet Espanjaan. 

Ensimmäisessä hankkeen tutkijoiden ja työyhteisön edustajien välises- 
sä tapaamisessa Karhulan sairaalan edustajat toivoivat, että hankkeen avulla 
voitaisiin parantaa työviihtyvyyttä ja henkilökunnan pysyvyyttä. Erityisesti 
ulkomaalaistaustaisen henkilökunnan työyhteisöön integroitumisen ja sitou- 
tumisen edistäminen nousi esille. Koska myös potilaina oli yhä useammin ul- 
komaalaistaustaisia henkilöitä, haluttiin lisäksi vahvistaa osaamista kulttuuri- 
tietoisen palvelun tarjoajana. Tavoitteiden saavuttamisen kannalta tärkeäksi 
nähtiin koko henkilökunnan vuorovaikutustaitojen sekä ulkomaalaistaustais- 
ten työntekijöiden suomen kielen taitojen vahvistaminen. Edelleen haluttiin 
varmistaa, että myös ulkomaalaistaustaisilta työntekijöiltä saataisiin ja osattai- 


siin ottaa vastaan työtä ja työyhteisön toimintaa koskevaa palautetta. 


Katse kulttuurien välisen työn valmiuksiin 


Valmiutta toimia kulttuurisesti monimuotoisessa ympäristössä lähdettiin 
Karhulan sairaalassa kehittämään vuorovaikutuksen näkökulmasta käsin. 
Vuorovaikutustaidot ovat olennainen osa sosiaali- ja terveysalan työntekijöi- 
den ammatillista osaamista, sillä työ on yleensä vuorovaikutuskeskeistä. Jos- 
kus ihmisten väliset eroavaisuudet ovat niin huomattavia, että syntyy erilaisia 


tulkintoja ja odotuksia siitä, millainen toiminta ja vuorovaikutus on tilantee- 

seen sopivaa. Tällöin voidaan puhua kulttuurien välisestä vuorovaikutustilan- 
teesta (Ruben 2015, 22; Spitzberg & Cupach 1993, 58). 

Kulttuurilla ei viitata vain kansallisiin kulttuureihin, koska eroavaisuutta 
voivat tuottaa myös esimerkiksi alueelliset, kielelliset, etniset, organisatoriset 
ja ammatilliset tekijät (Ladegaard & Jenks 2015, 5). Kulttuuriksi voidaankin 
ymmärtää kaikki vuorovaikutuksessa luodut ja sosiaalisten ryhmien jakamat 
symbolit, mielikuvat, periaatteet ja käytännöt (Ruben 2015, 23). Ihminen ei 
näin ajatellen edusta vain yhtä kulttuuria, vaan hän on monenlaisten kulttuu- 
risten vaikutteiden muovailema yksilö. Ihminen myös pystyy pohtimaan ajat- 
teluaan, toimintaansa ja vaikuttimiaan niiden taustalla, sekä ainakin joiltain 
osin valitsemaan, mitkä kulttuuriset vaikutteet ovat hänelle merkityksellisiä. 
(Kealey 2015, 15.) 

Luettaessa Karhulan sairaalan haastatteluaineistoja etsittiin merkkejä siitä, 
oliko työtilanteissa ollut erilaisia käsityksiä sopivista toimintatavoista ja kuin- 
ka niitä oli osattu ottaa esille ja selvittää. Tutkijat myös tarkastelivat, kuin- 
ka työyhteisössä ymmärrettiin kulttuurit, kulttuurinen monimuotoisuus ja 
kulttuurien vaikutus yhteistyöhön. Tässä yhteydessä he kiinnittivät huomio- 
ta siihen, esiintyikö työyhteisössä puhetta kulttuurisesta erilaisuudesta, ja jos 
esiintyi, missä määrin tämä puhe tuotti työntekijöiden jaottelua ”normaaleiksi 
suomalaisiksi” ja ”erilaisiksi ulkomaalaisiksi”, ja millaisin seurauksin. Taustal- 
la oli ymmärrys siitä, että kulttuurisista eroista puhuminen (mitä myös kult- 
tuurien välisen vuorovaikutuksen kirjallisuudessa yhä vielä esiintyy) voi tuot- 
taa ja uudelleen tuottaa kulttuurista ymmärrystä, jossa yhdenlainen toimijuus 
näyttäytyy normina, jota vasten muunlaiset toimijuudet arvioidaan erilaisiksi 
(Ahonen, Tienari, Meriläinen & Pullen 2014, 274). 

Kehittämistoimien lähtöoletuksena oli, että henkilö, jolla on hyvät kult- 
tuurien väliset vuorovaikutustaidot, osaa viestiä sopivalla ja tehokkaalla 
tavalla erilaisen kulttuurisen taustan omaavien ihmisten kanssa (Perry & 
Southwell 2011, 456). Nämä taidot voidaan jakaa affektiivisiin (asenteet ja tun- 
teet), kognitiivisiin (tietoisuus ja tieto) ja toiminnallisiin (taidot, toiminta ja 
käyttäytyminen) (Martin 2015, 6; Martin & Nakayama 2015, 17-18). Aineis- 
toa analysoidessa kiinnitettiin huomiota siihen, millaisia asenteita ja tunteita 


työntekijöillä monikulttuurisissa kohtaamisissa esiintyi sekä ymmärsivätkö 

haastateltavat oman taustansa ja asemansa vaikuttavan tapaansa havainnoida, 
päätellä, tuntea, käyttäytyä ja viestiä (Jokikokko 2010, 95). Tutkijat tarkkai- 
livat myös, miten haastateltavat tunnistivat ennakkoluuloja ja eriarvoistavia 
toimintatapoja (Bairoh & Trux 2010, 218; Morgan & Dennehy 2004, 376) 
sekä miten he osallistuivat vuorovaikutukseen (Kemppainen 2009, 120-122). 

Kulttuurien välisen vuorovaikutuksen tutkimuksen haasteena on, miten 
yksilön taitojen mittaaminen suhteutuu laajempaan, koko toimintaympä- 
ristön kattavaan tarkasteluun — mielenkiinnon kohteena on kuitenkin ym- 
päröivän yhteiskunnan ja jopa globaalien muutosten tuottamat vaikutukset 
ihmisten väliseen vuorovaikutukseen (Collier 2015, 10; Kramsch 2002, 284; 
Ladegaard & Jenks 2015, 3; Piller 2011, 173). Yksilön taidot eivät aina ole 
yksistään merkittäviä senkään kannalta, kuinka päteväksi hänet työssään 
mielletään, ja varsinkin tiimityössä suoritusta arvioidaan aina myös osana ko- 
konaisuutta. Asiaa tutkittaessa on huomattu, että pätevyyden puutteeksi voi- 
daan mieltää paitsi tietyt henkilökohtaiset ominaisuudet, myös kulttuuristen 
ryhmien jäsenyydet tai jopa tapa käyttää yhteistä kieltä (esimerkiksi aksentti) 
(Piller 2011, 147, 168). Karhulan sairaalassa tutkijat tarkastelivat muun muassa 
sitä, miellettiinkö jotkin työntekijät vähemmän päteviksi kuin muut, mitkä 


syyt taustalta löytyivät ja miten tätä selitettiin. 


Tilanteen arviointi tutkijoiden ja työyhteisön jäsenten yhteistyönä 


Lähtökohtana samanlainen kohtelu kaikille 


Kulttuurien välisen vuorovaikutuksen onnistumista pohdittiin Karhulassa 
monesta näkökulmasta ja myös monen hankkeen tutkijan kesken. Kehittämis- 
toimissa korostettiin yhdessä tekemistä ja osallisuutta: tutkijat toivat hank- 
keen resurssit työyhteisön käyttöön sairaalan väen toimiessa oman työnsä ja 
toimintaympäristönsä asiantuntijoina. Tärkeää on huomata, että keskiössä 
ollut kulttuurien välisen vuorovaikutuksen kehys nivoutuu yhteen hankkeen 
muiden kantavien teemojen — perehdytyksen, suomen kielen taidon, yhden- 
vertaisuuden ja moninaisuuden johtamisen — kanssa. 

Perehdytys ei voi onnistua ilman (kulttuurien välisiä) vuorovaikutustaito- 
ja, koska perehdyttäjät eivät tietäisi, mitä ja miten heidän pitäisi työskentelystä 

ja työyhteisöstä kertoa. Yhteisen kielen hallitseminen on taas ensimmäinen 
ehto vuorovaikutukseen osallistumiselle — heikko suomen kielen taito myös 
paranee, jos työtoverit ja työyhteisö kokonaisuutena osaavat tukea kielen oppi- 
mista. Yhdenvertaisuuden toteutuminen puolestaan vahvistaa koko yhteisöä. 
Jos työntekijöitä kohdellaan työyhteisössä eriarvoisesti, ei kaikilla ole saman- 
laisia mahdollisuuksia osallistua vuorovaikutukseen. Tämä heikentää integroi- 
tumista ja sitoutumista sekä lisää vuorovaikutuksen ongelmia vahvistaessaan 
työntekijöiden välistä epävirallista hierarkiaa. Kulttuurien välisen vuorovai- 
kutuksen onnistumiseen — kuten myös perehdytykseen, suomen kielen taidon 
kehittymiseen ja yhdenvertaisuuden toteutumiseen — voidaan tehokkaasti vai- 
kuttaa moninaisuuden huomioivalla johtamisella. Tärkeää onkin, että koko 
organisaatio sitoutuu kulttuurisesti monimuotoistuvan toimintaympäristön 
vaatimiin kehittämistoimiin, ja että niillä on johdon vankka tuki. 

Karhulan sairaalaan perustetussa kehittämisryhmässä oli mukana neljä 
työyhteisön edustajaa, joista yksi oli lääkäri ja muut sairaalan eri tason johta- 
jia, ja se kokoontui MULTI-TRAIN-hankkeen tutkijoiden kanssa kuusi kertaa. 
Haastattelut toteutettiin keväällä ja kesällä 2014. Niihin osallistui yhteensä 
viisitoista työntekijää, joista neljällä oli ulkomaalaistausta'. Haastatteluja täy- 
dennettiin yhdellä avaininformantin haastattelulla. 

Kehittämisryhmän jäsenten ja tutkijoiden välisissä keskusteluissa kävi 
ilmi, ettei Karhulan sairaalassa ollut juurikaan tarkasteltu johtamista ja toi- 
mintatapoja kulttuurisen monimuotoisuuden näkökulmasta. Lähtökohtana 
oli ollut kaikkien työntekijöiden kohteleminen samalla tavalla riippumatta 
heidän taustoistaan. Tällainen käytäntö miellettiin tasa-arvoiseksi huolimat- 
ta siitä, millainen työntekijä oli kyseessä. Osastonhoitaja kuvasi tasa-arvoisen 
kohtelun ajatusta seuraavalla tavalla: 

Ihan samat [vaatimukset], joo. Mä en ole ikinä ajatellutkaan, että mun pi- 

täisi miettiä niitä eri tavalla. Se on ihan luontevaa, että kun ne tulee nyt 

vaikka lähihoitajaksi tänne, niin samat kaikille. Se on sitä tasa-arvoa, että 


mulla on kaksikymmentäkaksi hoitajaa omalla osastolla mun itseni lisäksi, 
niin siellä on pakko semmoiset tietyt, säännöt, rajat, se tasa-arvo ja jousta- 


1 Haastatteluja tehtiin yhteensä 13, joista kaksi oli parihaastatteluja. Haastateltavina oli 
. J . Y . ee 3:) . oe Pe . oe - me e n 
osaston- ja apulaisosastonhoitajia, sairaanhoitajia, lähihoitajia ja lääkäri. 

vuus, että tuota porukkaa pystyy pyörittää, kun ne on naisia sillee, että ne 

pärjää keskenään. 
Työyhteisössä oli kuitenkin pohdittu, miten asiakaskunnan monimuotois- 
tuminen kannattaisi ottaa huomioon. Hoitajat olivat motivoituneita kehit- 
tämään työtään niin, että eritaustaiset potilaat saivat hoitoa, joka oli heidän 
omasta mielestään kunnioittavaa. Haastateltavat ajattelivat, että työyhteisön 
monimuotoisuus auttaisi tarjoamaan kaikille hyvää hoitoa. Eräs hoitaja kertoi, 
että henkilöstön moninaisista kansallisista taustoista oli hoitotyössä hyötyä, 
koska potilaatkin olivat usein muualta: 

Kyllä mun mielestä, koska nythän täällä hoidetaan erikulttuurisia, että 

saattaisi sattuu, että on... On kuitenkin burmalaisia täällä ja sitten tietysti 

nämä kielen puolesta on, kun on venäläisiä ja virolaisia. 
Haastattelujen perusteella lähijohtaminen toimi työyhteisössä melko hyvin. 
Haastateltavat kertoivat olevansa osastonhoitajaansa tyytyväisiä erityisesti 
siksi, että hänen kanssaan oli helppo keskustella ja että hän antoi työstä palau- 
tetta. Ulkomaalaistaustaiset työntekijät olivat lähijohtamiseen vielä tyytyväi- 
sempiä kuin muut. Myös osastonhoitajat kehuivat ulkomaalaistaustaisia hoi- 
tajiaan. Kysyttäessä tiesikö ulkomaalaistaustainen hoitaja, kuka hänen lähin 
esimiehensä oli, hän vastasi: 

Kyllä [tiedän]. Mun mielestä meillä on erittäin hyvä esimies. Hän antaa pa- 

lautetta ja kertoo, mitä vielä pitää kehittää. Hän ymmärtää ulkomaalaisia, 

puhuu hitaasti ja osaa selittää. 
Suurin osa työntekijöistä tiesi työtehtävänsä ja sen, miten heidän odotettiin 
työyhteisössä toimivan. Haastatteluissa tuli kuitenkin esiin useita tapauksia, 
joissa uusi työntekijä tai harjoittelija ei ollut tunnistanut työyhteisön käytän- 
töjä tai sitä, millaisia rooleja työyhteisössä voi ottaa. Esimerkiksi sukupuolen 
tai hierarkian merkityksestä työssä oli esiintynyt vaihtelevia näkemyksiä. 
Vaikutti siltä, että tällaisissa tapauksissa työntekijät olivat kyvyttömiä selvit- 
tämään tilannetta ja luomaan yhteisiä tapoja toimia. Vaikka monet olivat tie- 
toisia erilaisten toimintakulttuurien olemassa olosta, useimmille oli vaikeaa 
tuoda esiin hiljaista ja tilannesidonnaista tietoa ja keskustella siitä. Hiljaisen 


tiedon tiedostaminen, esiin tuominen, jakaminen ja yhdessä pohtiminen on 

vaativaa (Tikkamäki 2006, 206-207), mutta se on edellytys vuorovaikutuksen 
onnistumiselle kulttuurien välisissä tilanteissa (Friedman & Antal 2005, 70). 
Haastateltavat olivat yhtä mieltä siitä, että työyhteisö oli onnistunut 
rekrytoimaan ammattitaitoista henkilöstöä. Esimerkiksi espanjalaiset hoita- 
jat kuvattiin poikkeuksetta jopa teknisesti taitavammiksi kuin suomalaiset. 
Useimmat kokivat kuitenkin, että kaikkien työntekijöiden suomen kielen 
taito ei ollut riittävä käytännön työtehtävien hoitamiseen eikä se välttämättä 
kehittynyt työvuosien myötä, vaan saattoi jopa taantua. Monet haastateltavat 
kertoivat, että joidenkin lääkärien ja hoitajien heikon suomen kielen taidon 
vuoksi suomalaistaustaiset hoitajat joutuivat ottamaan vastuuta, joka ei heille 
kuulunut. Kysyttäessä millainen suomen kielen taito on riittävä hoitotyössä, 
haastateltavat eivät kuitenkaan osanneet määritellä sitä kovin tarkkaan: 
Sellainen, että se olisi just se sujuva, että siinä olisi (...) kun he [sihteerit] pur- 
kaa noita saneluita, niin se on joskus ihan mahdotonta sellaista sekamelskaa, 
mitä sieltä tulee. Sieltä puuttuu pilkut, pisteet, lauseesta ei saa selvää, sanoja 
aprikoidaan ja sama se on välillä sitten kierrolla, niin hoitaja pyrkii arvaa- 
maan, että mitähän se lääkäri tarkoitti ja joudutaan toistamaan asioita, että 
mitä sinä sanoit ja onko se nyt näin ja sellaista. Hoitajien työ tuplaantuu 


tietyllä tavalla joissain vaiheissa. Ja kyllähän se turvattomuutta tuo, että me- 
nikö tämä nyt niin kun me luultiin tai hän luuli. 


Suomen kielellä työskenteleminen ja erityisesti kirjaaminen ja puhelimes- 
sa puhuminen oli ulkomaalaistaustaisten haastateltavien mielestä toisinaan 
vaikeaa, mutta he kokivat silti selviytyvänsä työstään. Jotkut ulkomaalais- 
taustaiset haastateltavat kuitenkin kertoivat, että he eivät aina ymmärtäneet 
raportteja riittävän hyvin ja siksi tarkistivat tiedot muualta. Useimmat suo- 
malaistaustaiset ja paremmin suomea puhuvat ulkomaalaistaustaiset haasta- 
teltavat olivat sitä mieltä, että heikommin suomea puhuvien pitäisi kehittää 
suomen kielen taitojaan vapaa-ajallaan. Silti he ottivat vuorovaikutustilan- 
teessa työtoverin kielitaidon huomioon esimerkiksi puhumalla suomea mah- 
dollisimman yksinkertaisesti ja kehittelemällä tapoja ottaa selvää, ymmärsikö 
toinen viestin niin kuin se on tarkoitettu. Haastateltu osastonhoitaja kuvasi 


hoitajien viestintää seuraavalla tavalla: 

Oon seurannut meidän hoitajiakin, he hidastaa puhetta ja toistaa ja sitten 

he alkaa näyttää ja sit sitä asiaa käydään niin kauan läpi, että se lähtee su- 

jumaan. 
Potilaiden suhtautuminen ulkomaalaistaustaisiin hoitajiin oli haastattelujen 
mukaan yleensä myönteistä. Varauksellisemmin potilaat suhtautuivat ulko- 
maalaistaustaisiin lääkäreihin, koska heidän antamiaan ohjeita ei aina ym- 
märretty. Hoitajat olivatkin usein joutuneet tulkitsemaan lääkärien ohjeita 
potilaille. 

Työskentelyn lisäksi myös suomen kielellä kouluttautuminen oli muuta- 
man ulkomaalaistaustaisen työntekijän mielestä ollut vaikeaa. Heikosti suo- 
men kieltä hallitseva ei välttämättä ymmärrä koulutuksessa kaikkea, minkä 
vuoksi perehdytyksen merkitys korostuu. Haastateltavien mielestä perehdytys 
oli kuitenkin pääosin liian lyhyt kaikille, lukuun ottamatta espanjalaishoita- 
jia, jotka pitivät omaa perehdytystään riittävänä. Haastateltavat kertoivat, että 
oli vaikea tietää, mitä kaikkea uudelle tulijalle pitäisi kertoa. Esimerkiksi työn- 
kuvaan ja työtehtäviin liittyvien erilaisten odotusten puheeksi ottaminen ja 
käsitteleminen ei aina ollut onnistunut. Perehdytys näyttäytyi haastateltaville 
prosessina, jossa uusi tulija oppii työyhteisön tavat. Haastateltavat eivät juuri 
viitanneet kahdensuuntaiseen perehdytykseen eli siihen, kuinka työyhteisö 
voisi sopeutua tulijaan ja käyttää hänen osaamistaan hyväkseen kehittääkseen 
toimintaansa. Eräs hoitaja oli vähän harmistunutkin siitä, että uuden työnte- 
kijän osaamista ei ole osattu tuoda esiin: 

Kun mä olen niin paljon hänen kanssa nyt siinä alkuvaiheessakin ollut ja 

ollut ohjaajana ja opettajana, niin ne varmaan tavallaan siinä kohtaa ehkä 

karsiutukin jo pois sellaiset (...) Ehkä ne tavallaan, että hän ei päässyt tie- 
tyissä asioissa ehkä niitä omia tyylejä ja tapoja edes näyttämäänkään, kun 
saman tien opetettiin näit meidän... 
Lähtökohtaisesti uusi työntekijä sai Karhulan sairaalassa samanlaisen pereh- 
dytyksen riippumatta siitä, oliko hän suomalais- vai ulkomaalaistaustainen. 
Perehdytysmateriaalissakaan ei ollut huomioitu ulkomaalaistaustaisia työnte- 
kijöitä sisällöllisesti tai kielellisesti. Ulkomaalaistaustaisten hoitajien odotet- 
tiin siis pääsevän työyhteisöön ja sen toimintaan sisään ilman erityistä tukea. 


Organisaatiossa oli kuitenkin kokemusta myös toisenlaisesta perehdytyksestä: 

Espanjasta rekrytoitujen hoitajien tuloon työyhteisö oli valmistautunut ennal- 


ta. 


Espanjalaisten hoitajien saapumiseen oli valmistauduttu 


Vuonna 2012 Karhulan sairaalaan rekrytoitiin kolme sairaanhoitajaa Es- 
panjasta. Heidän perehdytysprosessinsa alkoi viisi kuukautta kestävänä läh- 
tömaakoulutuksena. 200 tunnin kokonaisuudessa käsiteltiin suomalaista 
julkista ja yksityistä terveydenhoitojärjestelmää, suomalaisen ja espanjalaisen 
hoitokulttuurin eroja, lähihoitajan ja sairaanhoitajien työnkuvaa Suomessa 
sekä suomalaista sosiaaliturvajärjestelmää. Koulutukseen sisältyi myös arki- ja 
työelämässä tarvittavan suomen kielen perusteita sekä terveydenhuollon dia- 
logiharjoituksia. Suomen kielen opinnot ja ammatilliset opinnot jatkuivat 
Suomessa. (Leppänen 2013, 2—3.) Espanjalaisten hoitajien perehdytys vaihteli 
töiden alettua osastokohtaisesti ja sitä räätälöitiin yksilöllisesti uuden työnte- 
kijän tarpeiden mukaan. 

Espanjalaisille hoitajille järjestettiin sairaalassa myös mentorointia, jonka 
tarkoitus oli täydentää perehdytystä. Mentorit saivat kulttuurien välisen vuo- 
rovaikutuksen koulutusta, joka sisälsi tietoa ulkomaalaistaustaisten ihmisten 
kohtaamisesta ja selkosuomen käyttämisestä. Sairaalan työntekijöille annet- 
tiin osastotunneilla lisäksi tietoa ja mahdollisuus keskustella espanjalaisten 
hoitajien tulosta. Useimmat työyhteisökoulutuksessa olleet haastateltavat ei- 
vät kuitenkaan pitäneet koulutusta hyödyllisenä. 

Monet haastateltavista ajattelivat, että espanjalaisten hoitajien rekrytoin- 
tiin ja työyhteisön valmistautumiseen oli laitettu liian paljon resursseja. Jot- 
kut myös kokivat epäoikeudenmukaisena, että espanjalaiset hoitajat saivat heti 
vakituisen sairaanhoitajan paikan, vaikka yleensä hoitajat työskentelivät ensin 
määräaikaisena — espanjalaisilla hoitajilla oli tosin normaali neljän kuukau- 
den koeaika. Keskustelua herätti myös se, että espanjalaiset hoitajat saivat yhtä 
paljon palkkaa kuin muut sairaanhoitajat, vaikka eivät pystyneet kantamaan 
samalla tavalla vastuuta. Useimmat haastateltavista ajattelivat siis, että ihmi- 
siä kohdellaan eriarvoisesti, jos heitä kohdellaan eri tavalla. Kysyttäessä vaadi- 


taanko ulkomaalaistaustaisilta työntekijöiltä liikaa, nousi esiin kritiikkiä: 

Haastateltavat A ja B: Ei mun mielestä. 


Haastateltava B: Että jos me sama palkka nyt saadaan tai minä saan ainakin 
hänen kanssa saman palkan, niin tuntuu välillä, että miksi se näin on, mut- 
ta... Jos tänne on töihin tullut, niin pitäisi sinänsä kyllä... 


Haastattelija: Tuntuuko siltä, että heiltä vaaditaan liian vähän sitten? 


Haasteltava B: Kyllä minusta alkaa pikkuhiljaa [tuntua], että voisi vähän 
enempikin jo alkaa vaatia. 


Espanjalaisten hoitajien saavuttua nousivat esiin erot maiden hoitokulttuu- 
reissa. Espanjassa sairaanhoitajat koulutetaan yliopistoissa, mikä saattaa osit- 
tain selittää suhtautumista eri työtehtäviin. Suomessa sairaanhoitajat tekevät 
enemmän perushoitoon liittyvää työtä. Espanjalaiset sairaanhoitajat kokivat 
ainakin aluksi, että he joutuivat toimimaan totuttua alempiarvoisissa tehtä- 
vissä. He myös pitivät työtehtäviään ennakoitavuudessaan tylsinä. He kokivat, 
että suomalaisessa sairaalassa oli hyvin rajatut mahdollisuudet työskennellä 
omalla tavalla: 
Saamme varmasti tehdä [työtä] omalla tavalla, mutta normaalisti meillä on 
ihan tylsä työ. Tiedämme mitä pitää tehdä. Haavanhoitoasiat on normaa- 
listi kirjoitettu, miten hoitaa yksi haava ja lääkejako (...). Ei, et voi mennä 
ulos sen rajoista. 
Eräs suomalaistaustainen haasteltava oli tosin sitä mieltä, että espanjalaisten 
hoitajien korkealaatuista osaamista ei ollut työyhteisössä osattu tarpeeksi ar- 
vostaa ja käyttää hyväksi: 
Mun mielestä ne ihan nämä kädentaidot on tosi hyvät ja sitten se ajatuksen- 
kulku eli kun sitten tarvitsee loogisesti miettiä, että mitä seuraavaksi ja hyvin 
paljon semmoista ihan samanlaista, ettei siinä ole eroa, ei mitenkään vaan 
päinvastoin ehkä nyt, ainakin mulla on ihan semmoinen käsitys, että just 


nämä espanjalaiset on erittäin älykkäitä ja tietysti ajattelee, että vielä se, että 
niitten työtä ei arvosteta, niin miltä se voi tuntuu. 


Haastattelijan vielä varmistaessa tarkoittiko haastateltava, että espanjalaisten 
hoitajien työtä ei arvostettu tarpeeksi, haastateltava jatkoi: 
Joo. Se heijastuu siinä, että sen kielellisen [osaamisen puutteen] takia täytyy 
jättää, että ei pääse mihinkään vastuulliseen, eikä voida luottaa, että pärjää 


yksin jossain semmoisessa, mitä nyt sairaanhoitaja pärjäisi esimerkiksi muu- 
ten. 

Monet haastateltavat olivat pettyneitä espanjalaisten hoitajien suomen kielen 
taidon lähtötasoon ja kehittymiseen. He olivat sitä mieltä, että sairaanhoita- 
jan vastuun ottaminen osaston toiminnasta edellytti parempaa suomen kielen 
taitoa kuin mitä espanjalaisilla oli. Eräs hoitaja kuvasi tilannetta seuraavalla 
tavalla: 
He ovat lääketieteellisesti ja teknisesti lahjakkaita ja osaavat ihan vaikka sil- 
mät ummessa kaikki kanyloinnit ja lääkkeitten laittamiset ja potilaan ha- 
vainnoinnin ja akuuttitilanteet. Ei niissä ole mitään ongelmaa, sen osaavat 
ihan. Takuuvarmasti. Mutta sitten on se kommunikaatiotaso, joka sitten 
aiheuttaa kompastuskiviä. 
Kuitenkin jo muutaman kuukauden työskentelyn jälkeen espanjalaiset hoi- 
tajat olivat pystyneet työskentelemään suomen kielellä, jos työtoverit olivat 
ottaneet heidät huomioon puhumalla selkeästi ja riittävän hitaasti. Kolme 
kuukautta maassa oltuaan yhdellä espanjalaisella hoitajalla oli ollut niin hyvä 
suomen kielen taito, että hän oli kyennyt toimimaan iltavuoron vastaavana 
hoitajana, mutta ei aamuvuoron, jonka katsottiin vaativan enemmän vuoro- 
vaikutustaitoja. Yksittäinen suomalaistaustainen hoitaja kertoikin olevansa 
iloisesti yllättynyt siitä, kuinka paljon suomen kieltä voi muutamassa kuukau- 
dessa oppia. Potilailta espanjalaiset hoitajat samoin kuin muutkin ulkomaa- 


laistaustaiset hoitajat olivat saaneet pääosin hyvää palautetta. 


Kulttuurien välisissä vuorovaikutustaidoissa parantamista 


Haastateltavien suhtautuminen työyhteisön kulttuuriseen monimuotoisuu- 
teen vaihteli heidän asemansa mukaan niin, että osastonhoitajat puhuivat mo- 
nimuotoisuuden hyödyistä, kun taas hoitajat toivat enemmän esiin ongelmia, 
jotka liittyivät erityisesti puutteelliseen suomen kielen taitoon. Monet kertoi- 
vat, että ihmisen kotimaalla tai ihonvärillä ei ollut merkitystä, kunhan hän 
teki työnsä hyvin. Suomalaistaustaiset haastateltavat huomauttivat kuitenkin 
herkästi sellaisista ajattelu- ja toimintatavoista, joiden he näkivät jollain lailla 
poikkeavan suomalaisiksi mielletyistä tavoista. Haastateltavat myös käyttivät 
toisistaan sekä potilaista ja heidän omaisistaan kansalliseen, etniseen ja uskon- 
nolliseen taustaan sekä rodullistettuihin piirteisiin viittaavia ilmauksia kuten 


”venäläiset”, ”suomalaiset”, ”romanit”, ”muslimit” ja ”mustat”. Suomalaistaus- 

taiset haastateltavat nakivat monikulttuurisuuden usein ulkomaalaistaustais- 
ten työntekijöiden piirteenä, minkä epäiltiin heikentävän heidän työsuori- 
tustaan ja siten vaikeuttavan yhteistyötä. Seuraavassa sitaatissa hoitaja kertoo, 
kuinka monikulttuurisuus hänen mielestään näkyi työyhteisössä: 
Se [monikulttuurisuus] varmaan näkyy positiivisesti sekä negatiivisesti. (...) 
Ehkä siis, jos tällaista negatiivista, niin saattaa siinä työn jäljessä näkyä, että 
jää monta asiaa heiltä sitten tekemättä, kun sitten taas suomalaiset työkave- 


rit, joka tekee kyllä kaikki, yleensä. 


Haastateltavat olivat eri mieltä siitä, kuinka avoin työyhteisö oli erilaisille nä- 
kemyksille ja työskentelyn tavoille. Joidenkin mielestä työtä sai tehdä omalla 
tavallaan, kun taas toiset kertoivat, että liikkumatilaa oli vain vähän. Kuten 
monissa muissakin sote-alan työyhteisössä, vähäistä liikkumatilaa selitettiin 
lain vaatimuksilla tai työn sujumisella (ks. Hammar-Suutari 2009, 225—226). 

Haastateltavien asennoituminen työskentelyyn monikulttuurisessa työ- 
yhteisössä oli pääosin myönteinen. Haastatteluista kävi kuitenkin ilmi, että 
varsinkin uupuessaan ja kiireisinä paremmin suomea puhuvat työntekijät al- 
koivat helposti ajatella, että vuorovaikutus heikommin suomea puhuvien työ- 
toverien kanssa oli kohtuuttoman vaativaa. Kuvatessaan kulttuurien välisiä 
vuorovaikutustilanteita haastateltavat kertoivat sellaisista tunteista kuin tur- 
hautuminen, ärsyyntyminen, suuttuminen ja suru (ks. Keisala 2016, 289). Jot- 
kut haastateltavat epäilivät, että heidän ulkomaalaistaustainen työtoverinsa 
osallistui vain harvoin suomenkieliseen vuorovaikutukseen siksi, että ei edes 
halunnut olla osa työyhteisöä. 

Haastatteluja analysoitaessa etsittiin viitteitä työntekijöiden kyvyistä tark- 
kailla kognitiivisia prosessejaan eli omia oletuksiaan ja odotuksiaan sekä ta- 
pojaan havainnoida, päätellä, tuntea ja toimia. Näitä löytyi niukasti. Vaikka 
suomalaisen, venäläisen, virolaisen ja espanjalaisen kulttuurin nähtiin vai- 
kuttavan ihmisten käyttäytymiseen, haastateltavat eivät lähteneet tarkemmin 
pohtimaan, miten heidän omat taustansa ja asemansa vaikuttivat heidän ta- 
paansa havainnoida, päätellä, tuntea, käyttäytyä ja viestiä. Haastateltavat ei- 
vät liioin arvioineet omia ennakkoluulojaan tai niitä mahdollisia työyhteisön 


käytäntöjä, jotka asettivat työntekijöitä eriarvoiseen asemaan. 

Haastateltavat osasivat vain harvoin kertoa, millaisia käyttäytymiseen liit- 
tyviä vuorovaikutustaitoja heillä oli, mutta he kuvailivat tilanteita, joissa olivat 
rakentaneet yhteisymmärrystä ja selvittäneet epäselvyyksiä esimerkiksi opas- 
tamalla, piirtämällä tai kysymällä yhä uudestaan. Kyky tarkkailla ja arvioida 
omia kognitiivisia prosesseja mahdollistaisi oman osaamisen tiedostamisen, 
mitä kautta osaamisen edelleen kehittäminen olisi kuitenkin helpompaa (Tik- 
kamäki 2006, 214). Eräs haastateltava kertoi puutteellisen suomen kielen tai- 
don näkyvän vuorovaikutustilanteissa seuraavasti: 

Joskus on toisteltu useammat kerrat, otettu kädet avuksi, piirretty, joskus jon- 

kun englantilaisen sanan voi heittää semmoiseksi välikommentiksi. 
Haastattelijan kysyessä, ajatteliko suomalaistaustainen haastateltava, että 
ulkomaalaistaustaiset työntoverit ymmärsivät hänen viestintäänsä helposti, 
haastateltava jatkoi: 

Ei se helppoa ole, ei ollenkaan, mutta taas sama juttu, minä puhun hiljem- 

min, piirretään, käytetään käsiä, metaforia erilaisia, niin kyllä se asia tulee 

ymmärretyksi. 

Hoitajat pitivät siitä, että saivat esimiehiltä työstään palautetta, mutta useim- 
mat heistä eivät olleet ajatelleet, että palautetta voisi antaa myös työtoverille. 
He mielsivät työtoverille annetun palautteen toisen yläpuolelle asettumisena, 
minkä vuoksi myönteisenkin palautteen antaminen tuntui usein hankalalta, 
kielteisestä palautteesta puhumattakaan. Palautteen antaminen ja saaminen 
on silti olennaista oppimiselle ja yhteisten toimintatapojen kehittämiselle. Pa- 
lautteen saaminen auttaa ihmistä tulemaan tietoiseksi omista toimintatavois- 
taan ja niissä esiintyvistä mahdollisista kehittämisen kohteista (Tikkamäki 
2006, 217). 


Tavoitteena sujuva monikulttuurinen arki 


Kehittämistoiminnan suunnitteleminen yhdessä 


Tutkijat ja työyhteisön edustajat keskustelivat haastattelutuloksista kehittä- 
misryhmässä sekä sairaalan lähiesimiehille suunnatussa tiedotustilaisuudessa. 
Kehittämisryhmän tapaamisiin osallistui tutkijoiden ja kehittamisryhman jä- 


senten lisäksi toisinaan sairaalan ylilääkäri ja useampia MULTI-TRAIN-hank- 

keen tutkijoita. Keskusteluissa haastatteluvastaukset voitiin sijoittaa laajem- 
paan yhteyteen, mikä auttoi tutkijoita täsmentämään haastattelutulosten 
perusteella syntyneitä käsityksiä. Keskustelujen kautta syntyi yhteisymmärrys 


tilanteesta ja mahdollisista kehittämistoimista. 


Taulukko 3. Karhulan sairaalan kehittämistarpeet ja toteutuneet kehittämistoimet 


Kehittämistarpeet 


Kehittää monimuotoisuuden johtamista ja 
edistää yhdenvertaisuuden periaatteen 
tuntemusta kaikilla johtamisen tasoilla ja 
työntekijöiden joukossa 


Kehittämistoimet 


Keskustelut kehittämisryhmän kokouksissa ja 
muissa sairaalan tilaisuuksissa 
MULTI-TRAIN-hankkeen tutkijoiden, Karhulan 
sairaalan kehittämisryhmän jäsenten ja 
Kotkan kaupungin hyvinvointipalvelujen 
johtoryhmän tapaaminen 

Työpaja kaupungin ja sairaalan eri tason 
johtajille monimuotoisuuden johtamisesta 


Määritellä työhön riittävää suomen kielen 
taitoa ja luoda tapoja, joilla sitä voidaan 
rekrytointivaiheessa arvioida 


Oppia tukemaan suomen kielen omaksumista 
työssä sekä käyttämään suomen kieltä luotet- 
tavammin tilanteissa, joissa kaikki osapuolet 
eivät puhu suomea äidinkielenään 


Suomen kielen työpaja, jossa hoitajat opet- 

telivat käyttämään selkeää suomen kieltä ja 
tukemaan heikommin suomen kieltä osaavia 
pärjäämään työyhteisössä 


Parantaa etenkin maahanmuuttajataustaisten 
uusien työntekijöiden perehdytystä sekä 
perehdytysmateriaaleja 


Mentorien koulutus, mentorointimateriaalin 
kirjoittaminen sekä mentorijärjestelmän 
suunnittelu ja toteuttaminen 

Kulttuurien välisen vuorovaikutuksen koulutus 
hoitajille 


Kehittää henkilöstön kulttuurien välisen 
vuorovaikutuksen taitoja sekä parempia 
vuorovaikutuskäytäntöjä 


Kulttuurien välisen vuorovaikutuksen koulutus 
hoitajille 


Edellä olevassa taulukossa 3 on lueteltu kehittämistarpeet ja toteutuneet ke- 
hittämistoimet. Kehittämistoimet liittyivät monimuotoisuuden johtamiseen, 
suomen kielen yhteisenä kielenä käyttämisen tukemiseen, mentorointijärjes- 
telmän perustamiseen sekä kulttuurien välisen vuorovaikutuksen koulutuk- 
seen. Seuraavaksi esitellään kuvaus kehittämistoiminnasta suunnitelmista to- 


teutukseen sekä millaisia havaintoja tutkijat kehittämistoimista tekivät. 

Kohti monimuotoisuutta tukevaa johtamista 


Koska sairaalan johtamista ei ollut tarkasteltu monimuotoisuuden näkökul- 
masta, johtajia haluttiin tukea ottamaan kulttuurinen monimuotoisuus pa- 
remmin huomioon. Kehittämisryhmän jäsenet ja tutkijat arvioivat, että mo- 
nimuotoisuutta tukevalla johtamisella voitaisiin puuttua haastatteluissa esiin 
tulleisiin työyhteisön ongelmiin. 

Monimuotoisuutta tukevasta johtamisesta ja toimivista käytännöistä kes- 
kusteltiin kehittämisryhmän kokouksissa ja muissa tilaisuuksissa, joissa tut- 
kijat tapasivat sairaalan henkilöstöä. Tärkeäksi nähtiin, että myös kaupungin 
ylemmän tason johtajia eli kuntapäättäjiä sitoutetaan monimuotoisuutta tu- 
kevan johtamisen kehittämiseen. MULTI-TRAIN-hankkeen tutkijoiden ja Kar- 
hulan sairaalan kehittämisryhmän jäsenten tapaamisessa Kotkan kaupungin 
hyvinvointipalvelujen johtoryhmän kanssa tuli esiin, että kaupunki piti kult- 
tuurista monimuotoisuutta toimintansa lähtökohtana ja että sen kunnioitta- 
minen oli myös kirjattu henkilöstöstrategiaan. Tässä strategiassa toiminta- 
periaatteiksi oli mainittu muun muassa oikeudenmukaisuus, yhdenvertaisuus, 
avoimuus ja arvostus, jonka tarkennettiin viittaavan erilaisuuden sallimiseen 
ja hyväksymiseen (Kotkan kaupunki 2013). 

Käytännössä strategioihin tehdyt kirjaukset ja käytäntö eivät aina kohdan- 
neet, koska johtamista ja esimiestyötä ei ollut kehitetty monimuotoisuuden 
näkökulmasta. Edellä mainitun tapaamisen puheenvuoroissa myös ilmeni, 
että vaikka kaupunki oli valmistautunut monimuotoisen asukas- ja asiakas- 
kunnan tarvitsemien palvelujen järjestämiseen, ei huomiota ollut juuri kiin- 
nitetty työntekijöiden mahdolliseen monimuotoisuuteen. Eri palveluiden 
johtajien puheenvuorojen perusteella vaikutti siltä, että lääkäreitä lukuun ot- 
tamatta ulkomaalaistaustaiset henkilöt eivät olleet kovin vahvasti edustettui- 
na kaupungin työntekijöissä. 

Hyvinvointipalvelujen johtoryhmän tapaamisen jälkeen näytti siltä, että 
Karhulan sairaalan suhtautuminen kulttuuriseen monimuotoisuuteen nou- 
datti Kotkan kaupungin linjaa. Ensinnäkin kulttuurinen monimuotoisuus 
oli otettu huomioon nimenomaan palveluja järjestettäessä, ei niinkään joh- 
tamisessa ja työskentelyn käytännöissä. Toiseksi ulkomaalaistaustaisten hen- 


kilöiden erilaisuutta suhteessa valtaväestöön korostettiin ja heidän miellettiin 

tarvitsevan valtaväestön hyväksyntää, tukea ja huolenpitoa. Ilman johtamisen 
ja toimintatapojen kehittämistä tuen antaminen jäi kuitenkin yksittäisten 
työntekijöiden vastuulle, mikä saattoi selittää monien haastateltavien kuor- 
mittumisen tunteita. 

Johtamisen osalta kehittämisryhmän jäsenet ja tutkijat pitivät tärkeänä, 
että sairaalan ja koko kaupungin eri hallinnonalojen johtajille tarjottaisiin 
tukea monimuotoisuuden huomioimisessa sekä strategisessa suunnittelussa 
että käytännön työssä. Kaupungin johtajille ja sairaalan johtamistyötä teke- 
ville järjestettiinkin MULTI-TRAIN-hankkeen johtamisen asiantuntijan vetä- 
mä työpaja monimuotoisuuden johtamisesta. Tilaisuuteen osallistuivat muun 
muassa Karhulan sairaalan ylihoitaja, ylilääkäri ja osastonhoitajia sekä Kotkan 
kaupungin kahden eri hallintokunnan edustajat. Työpajassa mietittiin, mitä 
hyötyä monimuotoisuutta tukevasta johtamisesta on, mikä sitä edisti tai esti, 
millaisia monimuotoisuuteen liittyviä strategioita, politiikkoja ja toimintata- 


poja oli olemassa sekä kuka vastasi strategioista ja niiden toimeenpanosta. 


Selkeän suomen kielen opettelua 


Haastattelut osoittivat, että ulkomaalaistaustaisilla työntekijöillä esiintyi 
puutteita suomen kielessä sekä kirjoitetussa että suullisessa ilmaisussa. Kehit- 
tämisryhmässä käydyissä keskusteluissa todettiin, että kyse ei ollut pelkästään 
yksittäisten työntekijöiden kielitaidosta. Haastetta toi pikemminkin se, että 
työyhteisössä ei ollut laajemmin mietitty suomen kielen hallinnan merkitystä 
suhteessa työstä suoriutumiseen. Todettiin, että tarvitaan yhteistä ymmärrys- 
tä siitä, millaista kielitaitoa käytännön työssä tarvitaan, miten sitä voidaan ar- 
vioida, kuinka heikommin suomea puhuvia voidaan työyhteisössä tukea kie- 
len oppimisessa sekä miten vuorovaikutusta ja yhteisymmärryksen syntymistä 
voidaan ylipäätään edistää. 

Kehittämisryhmän ja tutkijoiden mielestä sairaala hyötyisi suomen kielen 
taidon arvioinnin ja edistämisen kehittämisestä. Koska sairaala oli mukana 
toisessa suomen kielen arvioinnin ja osaamisen edistämistä koskevassa han- 
kehakemuksessa, sovittiin, että asiaa ei viedä eteenpäin MULTI-TRAIN-hank- 


keen puitteissa”. Päätettiin kuitenkin, että hankkeen suomen kielen asiantun- 


E Kyseinen hanke ei toteutunut. 

tijaa voidaan hyödyntää kulttuurien välisen vuorovaikutuksen koulutuksessa. 
Tämä toteutuikin koulutukseen integroidun suomen kielen työpajan muo- 
dossa, jossa hoitajat opettelivat käyttämään selkeää suomen kieltä ja tukemaan 
heikommin suomen kieltä osaavia pärjäämään työyhteisössä. Suomen kielen 
tason määrittelyyn, arviointiin ja oppimisen tukemiseen liittyvää koulutusta 
suunniteltiin myös osastonhoitajille ja muille johtajille, mutta tämä peruuntui 
sairaalan aikatauluongelmien vuoksi. Kehittämisryhmässä pohdittiin myös, 
voisiko sairaalassa toteuttaa säännöllisin väliajoin suomen kielen arviointia, 
jonka pohjalta oppimista voitaisiin tukea. Tätä ei kuitenkaan hankkeen aika- 


na lähdetty edistämään. 


Perehdytyksen täydentäminen mentoroinnilla 


Muutama ulkomaalaistaustainen työntekijä kertoi haastattelussa, että heikko 
suomen kielen taito oli rajoittanut ymmärtämistä ammattiin valmistavassa 
koulutuksessa. Tämä sai kehittämisryhmän ja tutkijat pohtimaan, miten voi- 
taisiin varmistaa, että jokainen saa riittävän perehdytyksen. Kehittämistyö- 
hön käytettävissä olevat resurssit olivat rajallisia, joten perehdytystä tyydyttiin 
tehostamaan muun muassa hoitajien vuorovaikutustaitojen vahvistamisen 
kautta. Erityisesti metakognitiivisten taitojen? lisääntyminen auttaisi avaa- 
maan sitä, millaisille oletuksille ja odotuksille työ sairaalassa perustuu. Tä- 
män ymmärtäminen puolestaan helpottaisi sen kartoittamista, mistä kaikesta 
uusien tulijoiden kanssa tulisi keskustella. 

Tutkijat huomasivat osastokohtaisiin perehdytysmateriaaleihin tutustues- 
saan, että ne olivat melko monimutkaisesti kirjoitettuja. Varsinkin heikom- 
min suomea puhuvien saattoi siksi olla vaikea ymmärtää niitä. Kehittämisryh- 
mä oli yhtä mieltä siitä, että koko sairaalan yhteisen ja selkeällä suomen kielellä 
kirjoitetun perehdytysmateriaalin luominen olisi hyödyllistä, mutta siihen ei 
nähty olevan resursseja. 

Perehdytystä päätettiin täydentää luomalla mentorijärjestelmä ja koulut- 
tamalla suomalais- ja ulkomaalaistaustaisia työntekijöitä mentoreiksi. Mento- 


3 Metakognitio viittaa siihen, että ihminen on tietoinen tavoistaan havainnoida, ajatel- 


la, päätellä, tuntea, oppia ja ratkaista ongelmia ja osaa käyttää hyväksi tätä tietoa kehit- 
tääkseen yhä tehokkaampia tapoja (Ireson 2008, 19). 

rien tehtävänä ei kuitenkaan olisi perehdytys, vaan uusien työntekijöiden 
tukeminen niin, että he oppivat itse ottamaan selvää työyhteisön toiminta- 
tavoista ja osallistumaan vuorovaikutukseen. Näin he pääsisivät paremmin 
sisään työyhteisöön sen tasavertaisina jäseninä. Mentorijärjestelmä palvelisi 
ensin uusia ulkomaalaistaustaisia hoitajia ja lääkäreitä ja myöhemmin kaikkia 
uusia työntekijöitä. Sen toivottiin hyödyttävän koko työyhteisöä lisäämällä 
vuorovaikutusta ja oppimista, tuottamalla sitoutuneita ja pysyviä työntekijöitä 
sekä parantamalla potilasturvallisuutta ja työhyvinvointia. (Ks. Washington, 
Ericsson & Ditomassi 2004, 167, 169; Kupias & Salo 2014, 68—69.) 

Kehittämisryhmän ja tutkijoiden mielestä oli tärkeää rakentaa mento- 
rointi selkeäksi kokonaisuudeksi niin, että mentori ja toiminnasta hyötyvä 
aktori eli mentoroitava tietävät, miten mentorointiprosessi etenee, mitkä ovat 
mentorin ja aktorin vastuut ja oikeudet sekä mitä prosessilta voi ylipäätään 
odottaa. Kehittämisryhmässä päätettiin, että MULTI-TRAIN-hanke suunnit- 
telee mentorointiprosessin, toimittaa mentorointimateriaalin? sekä kouluttaa 
mentorit. Sairaala puolestaan etsii mentoroinnista vastaavan koordinaattorin 
sekä jokaiselta osastolta mentoriksi haluavan hoitajan, yhden sihteerien edus- 
tajan ja yhden lääkärin. Tavoitteena oli löytää mentoroinnin koordinaattoriksi 
ja mentoreiksi ihmisiä, joiden työnkuvaan mentorointi ja monikulttuurisen 
työyhteisön kehittäminen sopi pysyvästi. Mentorointikoordinaattori osallis- 
tui mentorikoulutukseen ja keskusteli roolistaan tutkijoiden kanssa. 


Mentorikoulutus sisälsi seuraavat teemat: 

e Mitä mentorointi on ja millaisia tavoitteita ja hyötyjä sillä voi olla 
e Mentorin ja aktorin roolit ja velvollisuudet 

* Mentorointiprosessin eteneminen 

e Mentorointimateriaalin käyttäminen 

e Kulttuurien välinen vuorovaikutus ja ohjaaminen 


Koulutukseen osallistui mentorikoordinaattorin lisäksi yksi suomalais- tai 
ulkomaalaistaustainen hoitaja jokaiselta osastolta sekä sihteerien edustaja. 
Koulutukseen ei kuitenkaan osallistunut yhtään lääkäriä, joten lääkäritaus- 
taisen mentorin saaminen uusille lääkäreille ei toteutunut. Hoitajataustaiset 


* Mentorointimateriaalin kirjoittivat MULTI-TRAIN-hankkeen tutkijat Kaisa Niiranen 


ja Katja Keisala. Materiaali pohjautui ESR-rahoitteisen WorkPlace Pirkanmaa -hankkeen 
mentorointimateriaaleihin. 

mentorit olivat kuitenkin valmiita mentoroimaan myös lääkäreitä. Koulutuk- 
seen osallistuneet olivat asiasta innostuneita, vaikka jotkut kokivatkin mento- 
roinnin vaatimukset suuremmiksi kuin olivat ennen koulutusta olettaneet. 
Mentorointijärjestelmää selvitettiin myös osastonhoitajille ja samalla keskus- 
teltiin yhteisistä toimintamalleista, eli muun muassa siitä, ketkä voivat mento- 


rointia käyttää ja kuinka paljon mentorointi saa viedä työaikaa. 


Kulttuurien välisten vuorovaikutustaitojen vahvistaminen 


Haastattelujen perusteella kielitaitoon liittyvät hankaluudet heijastuivat haas- 
tateltavien asenteisiin ulkomaalaistaustaisia työtovereita kohtaan. Erityisesti 
suomalaistaustaisten hoitajien ja venäläistaustaisten lääkärien välisessä yhteis- 
työssä oli kehittämistä. Kehittämisryhmässä pohdittiin, kuinka tukea vuoro- 
vaikutusta puolin ja toisin. Osastoilla oli jo pyritty vahvistamaan ammattialoja 
ylittävää yhteistyötä ottamalla lääkärit mukaan osastojen kehittämispalaverei- 
hin, joihin he eivät olleet aikaisemmin osallistuneet. Lisäksi nähtiin tärkeäksi, 
että lääkärit aloittaisivat henkilökohtaiset kehityskeskustelut, joissa olisi mah- 
dollista nostaa esiin myös vuorovaikutukseen ja suomen kielen oppimiseen 
liittyviä asioita. Lääkärit aloittivatkin kehityskeskustelut hankkeen aikana. 
Hoitajien vuorovaikutustaitojen vahvistamiseksi päätettiin tarjota heille 
kulttuurien välisen vuorovaikutuksen koulutusta. Tavoitteena oli, että osal- 
listujat saavat metakognitiivisia taitojaan vahvistamalla lisää välineitä, jotka 
auttavat tiedostamaan ja tuomaan esiin ajattelua ja toimintaa ohjaavaa kult- 
tuurisidonnaista ja hiljaista tietoa sekä keskustelemaan siitä. Lähtöajatukse- 
na oli, että kulttuurien välisen vuorovaikutuksessa tarvittavia taitoja voidaan 
vahvistaa kriittisen reflektion ja itsereflektion avulla. Kriittisessa reflektiossa 
ihminen tutkii uskomuksiaan ja erityisesti sitä, pitävätkö ne paikkansa, mistä 
ne ovat lähtöisin ja mitä seurauksia niillä on (Gray 2007, 497-498). Kriittisen 
itsereflektion tavoitteena on tulla lisäksi tietoiseksi omasta näkökulmastaan 
sekä tavastaan havaita, olettaa ja toimia (Cunliffe 2004, 407). Hoitajille tar- 
jottu koulutus rakennettiin niin, että se eteni niin sanotun ohjatun reflektoin- 
nin varassa eli osanottajia ohjattiin tarkastelemaan omaa näkökulmaansa ja 
uskomuksiaan. Sen jälkeen pohdittiin yhdessä työyhteisön toimintaa ohjaavia 
odotuksia ja oletuksia. Yhteinen reflektointi on työyhteisössä merkityksellis- 

ta, koska se antaa mahdollisuuden rakentaa jaettua asiantuntijuutta. Samalla 
se luo yhteistä tapaa työskennellä sekä vahvistaa työidentiteettiä ja kehittää 
ylipäätään työyhteisön toimintaa (Tikkamäki 2006, 213-217). Lisäksi koulu- 
tusta suunniteltaessa nähtiin tärkeäksi, että se purkaisi kulttuureihin ja eroi- 
hin liittyviä puhetapoja eikä vahvistaisi niitä entisestään (ks. Keisala 2012, 
24-25, 222—225). Kriittisen reflektion prosessit johtavatkin parhaimmillaan 
valtasuhteiden merkityksen, omien etuoikeuksien sekä syrjivien näkemysten 
ja toimintatapojen oivaltamiseen (Collier 2015, 10; Kramsch 2002, 283; Piller 
2011, 173). 

Kulttuurien välisen vuorovaikutuksen koulutuksen tavoitteisiin sisältyi 
oman kulttuurisen taustan ja sen vaikutusten ymmärtämisen lisäksi muun 
muassa yhteisymmärryksen luomisen vahvistaminen, palautteen antaminen 
ja vastaanottaminen sekä vuorovaikutustaitojen parantaminen. Koulutusta 
tarjottiin lähi- ja sairaanhoitajille ja se toteutettiin pienryhmässä syksyn 2015 
aikana”. 

Kulttuurien välisen vuorovaikutuksen koulutus sisälsi seuraavat teemat: 

* kulttuurin ja monikulttuurisuuden käsitteet ja ilmeneminen työyhtei- 

sössä 

e yhdenvertaisuuden edistäminen 

* kulttuurien välinen vuorovaikutus työyhteisössä 


e suomen kielen tukeminen työyhteisössä, jonka kaikki jäsenet eivät 
puhu suomea äidinkielenään 


Koulutuksen alussa ilmeni, että osastoilla oli keskusteltu hankkeen haas- 
tattelujen johtopäätöksistä ja erityisesti siitä, että niissä oli epäilty hoitajien 
kielteisten asenteiden vaikeuttavan kulttuurien välistä työtä. Koulutukseen 
osallistujat kielsivät heti alussa ulkomaalaisvastaisten asenteiden ilmenemi- 
sen työyhteisössä. Eräs osallistuja kertoi, että he tulivat koulutukseen ”karvat 
pystyssä” odottaen, että ”mitähän sieltä on tulossa”. Keskustelun jälkeen moni 
osallistuja kuitenkin uskoi, että asenteet saattoivat tiedostamatta vaikuttaa 
ulkomaalaistaustaisten työtovereiden kohteluun. Moni osallistuja jatkoikin 


5 Koulutukselle varatusta 15 tunnista toteutui 12, koska viimeistä kertaa ei onnistuttu 


sairaalan aikatauluongelmien vuoksi järjestämään. Koulutukseen osallistui yhteensä seit- 
semän henkilöä: yksi henkilö joka osastolta sekä sihteerien edustaja. Kaikki eivät päässeet 
osallistumaan jokaiselle koulutuskerralle. 

keskustelua asenteista hankkeen toisen kierroksen haastatteluissa. Alun va- 
rautuneisuuden jälkeen koulutuksessa vallitsi rento ja avoin ilmapiiri, jossa oli 
helppo keskustella ja arvioida myös omaa toimintaa. Monet osallistujat kertoi- 


vat olevansa yllättyneitä siinä, kuinka paljon koulutus ”avasi silmiä”. 


Yksilöiden taidot vahvistuivat, mutta opitun 
vieminen käytäntöihin oli vaikeaa 


Koulutuspalautteet ja haastattelut osoittivat 
vuorovaikutustaitojen vahvistuneen 


Kulttuurien välisen vuorovaikutuksen koulutuksesta ja mentorikoulutuksesta 
pyydettiin osallistujilta suullista ja kirjallista palautetta. Hankkeen onnistu- 
mista arvioitiin myös haastattelemalla kehittämistoiminnan jälkeen kymmen- 
tä työntekijää, joista neljää oli haastateltu myös ensimmäisellä kierroksella, 
yhdeksän oli osallistunut johonkin koulutukseen ja kolmella oli ulkomaalais- 
tausta". 

Jo kulttuurien välisen vuorovaikutuksen koulutuksen aikana koulutettavat 
kertoivat muutoksista ajattelussaan. He olivat omien sanojensa mukaan ym- 
märtäneet, miten heidän omat oletuksensa vaikuttivat heidän ajatteluunsa ja 
toimintaansa ja miten he olivat pitäneet omaa kulttuurista taustaansa työsken- 
telyn itsestään selvänä lähtökohtana. Lisäksi he olivat havainneet, että jokaisen 
ihmisen kulttuuriset taustat olivat moninaiset ja erilaisia kulttuureita ilmeni 
myös suomalaistaustaisen väestön keskuudessa, mistä seurasi, että työtoverista 
ei voinut tietää juuri mitään sen perusteella mihin ryhmään itse arveli hänen 
kuuluvan. Koulutettavat myös kertoivat pystyvänsä paremmin tarkkailemaan 
omaa toimintaansa, tiedostamaan kirjoittamattomien sääntöjen merkitystä 
työyhteisössä sekä avaamaan hiljaista tietoa. 

Kirjallisten palautteiden mukaan koulutus oli hyödyllistä, koska se avasi 
omaa ajatusmaailmaa ja auttoi huomaamaan, että omassa asenteessa oli paran- 
tamisen varaa. Kirjallisen palautteen antajat arvioivat, että osasivat koulutuk- 


sen jälkeen ymmärtää paremmin toisia ja toimia taitavammin ulkomaalais- 


é Haastattelut tehtiin vuoden 2016 alussa ja haastateltavien joukossa oli osaston- ja apu- 


laisosastonhoitajia, sairaanhoitajia ja lähihoitajia sekä yksi muu henkilöstön edustaja. 

taustaisten työtoverien kanssa. Tämän he olettivat lisäävän työn sujuvuutta 
ja ehkäisevän syrjivien asenteiden syntymistä. Haastatteluissa koulutukseen 


osallistujat kuvailivat koulutuksen hyötyjä muun muassa seuraavalla tavalla: 


Ehkä se on kanssa sitä sellaista oman ajatusmaailman avaamista ja sellaista 


jotenkin... jäänyt mieleen niitä asioita ja ehkä ajattelee avoimemmin ja jo- 
tenkin herättänyt ajatuksia (...) Niin sillä tavalla on herättänyt kyllä ajatuk- 
sia ja löytänyt itsestään ehkä sellaisia kohteita, mitä vielä vois vähän enempi 
avartaa. 
Myös mentorikoulutuksen osanottajat pitivät kirjallisen palautteen perus- 
teella koulutustaan hyödyllisenä. He kokivat, että se auttoi tutkimaan omia 
kulttuurisia taustoja, ymmärtämään kulttuuritaustojen moninaisuutta sekä 
ohjaamaan aktorin kehittymistä. Koulutuksen jälkeen mentorit pitivät 
mentoroinnissa tärkeänä muun muassa omien asenteiden tunnistamista, toi- 
sen kunnioittamista ja ymmärtämistä, omiin tietoihin ja taitoihin luottamis- 
ta sekä avoimuutta ja ammatillisuutta. Koulutukseen osallistujien mielestä 
mentorointiaineisto oli hyödyllinen ja joku mainitsi hyödyntävänsä sitä yri- 
tyksissään tutustua paremmin työtovereihinsa — hän nimitti tätä ”piilomento- 
roinniksi”. Eräs mentorikoulutukseen osallistunut kertoi koulutuksen annista 
seuraavalla tavalla: 
Kyllä se ainakin siinä materiaalissa ja siellä koulutuksessa tuli käytännön 
vinkkejä ja vähän uutta näkökulmaa, että jos tulee uusi työntekijä vaikka 
meidänkin osastolle, että mitä siinä vois ottaa huomioon muuta kuin ne 
ihan perusjutut ja siis sellaiset, että... Ja ihan hyvää muistutusta ehkä siitä, 
että mitä itse pitää itsestäänselvyytenä, niin ei välttämättä ole sitä muualta 
tulleelle, kun tavat on erilaisia, on sitten suomalainen tai ulkomaalaistaus- 
tainen tai ihan mitä vaan, niin siis ihan hyvä paketti se, mikä jäikin, niin 
siitä saisi ehkä niitä vinkkejä, että jos tosiaan uusi tulee, niin vähän avaa sitä 
hommaa. 
Vaikka koulutuksissa oli keskusteltu yhdenvertaisuudesta, käsitys siitä ei juuri 
ollut muuttunut ensimmäisistä haastatteluista. Koulutuksissa oli painotettu 
tulkintaa, jonka mukaan yhdenvertaisuus ei merkitse samanlaista kohtelua, 
vaan sitä, että jollain tavalla epäedullisemmassa asemassa olevan henkilön ase- 
maa parannetaan, jotta hän saa muiden kanssa tasavertaiset mahdollisuudet 


menestyä työssään (Salmenkangas 2005, 19). Moni haastateltava kertoi muis- 

tavansa, mitä koulutuksessa puhuttiin, mutta sanoi silti olevansa sitä mieltä, 
että kaikkia oli kohdeltava samalla tavalla, kaikille annettava samat edut ja 
kaikilta vaadittava sama työpanos. Yleinen käsitys haastateltavien keskuudessa 
oli, että jos samojen töiden, saman palkan ja saman ajan periaate ei toteutunut, 
kyseessä oli (yleensä suomalaistaustaisen suomalaisen) epäoikeudenmukainen 
kohtelu. Näin eräs haastateltavista asian tiivisti: 

On se siis ihan kuka vaan, vaikka ihan kantasuomalainen ihminen, mutta 

jos hän tekee samalla palkalla kuin minä vähemmän töitä, niin sen mä koen, 


että se on väärin, että jos ne kaatuu ne työt tavallaan minulle sitten, että 
minä teen sen heiltä puuttuvan osan, niin se ei ole mun mielestä oikein. 


Yhdenvertaisuuden nimissä esimiehen odotettiin kohtelevan kaikkia työn- 
tekijöitä samalla tavalla riippumatta siitä, millaiset taustat työntekijällä oli. 
Haastateltavat sallivat kuitenkin poikkeuksia samanlaiseen kohteluun, mutta 
eivät mieltäneet niitä mahdollisuuksiksi edistää yhdenvertaisuutta, vaan pu- 
huivat yksilöllisestä huomioimisesta. Eräs haastateltavista puhui yksilöllisyy- 
den soveltamisesta yhdenvertaisuuteen: 
Meillä on ne yhteiset säännöt ja yhdenvertaisuus on sitä, että esimies sitten 
kohtelee kaikkia samalla tavalla huolimatta siitä, että mikä tausta on. Toki 
sitten, että sit taas siihen pitää muistaa se, että yhden vertaisuuteen aina pi- 
tää kyllä sitten soveltaa myös yksilöllisyyttä, että ei voi sillee ajatella, että 
kaikkien kohdalla aivan samalla tavalla toimittaisi. 
Myöskään haastateltavien ajatukset johtamisesta ja rekrytoinnista eivät ol- 
leet hankkeen aikana juuri muuttuneet. Kokemukset kansainvälisestä rekry- 
toinnista ja etenkin espanjalaisten sairaanhoitajien lähteminen työyhteisöstä 
vähensivät halukkuutta rekrytoida suoraan ulkomailta. Koulutuksissa olleet 
olivat muita useammin sitä mieltä, että ulkomaalaistaustaisia palkattaessa 
olisi hyödyllistä tietää paremmin, minkä tasoinen kielitaito uudella tulijalla 
on. Haastateltavat olivat pääosin yhä tyytymättömiä joidenkin ulkomaalais- 
taustaisten lääkärien heikkoon suomen kielen taitoon, josta oli haastateltavien 
mukaan seurannut väärinymmärryksiä, ristiriitoja, vastuun kasautumista hoi- 
tajille ja potilasturvallisuuden heikkenemistä. Eräs hoitaja kuvasi ulkomaalai- 


sen lääkärin kanssa työskentelyä seuraavalla tavalla: 

Meillä on ulkomaalainen lääkäri osastolla ... Mutta hänen kanssa on kyllä 
aika haasteellista työskentely, kun hänen suomen kielen taito on niin puut- 
teellinen, että ... Hoitajat ei ymmärrä, potilaat ei ymmärrä, hänen määräyk- 
set on sellaisia, että niitä ei ymmärrä ... Että siinä sairaanhoitajan ammat- 
titaito tulee kyllä vahvasti nyt esille siinä, koska me usein kyseenalaistetaan 
hänen määräyksiä, kun ne on niin epäselviä. 


Jotkut koulutuksiin osallistuneet haastateltavat kertoivat kuitenkin osaavansa 
helpottaa yhteisymmärryksen syntymistä esimerkiksi puhumalla selkeää suo- 
mea, käyttämällä lyhyitä lauseita ja käymällä läpi lääkärin määräyksiä yhdessä 
lääkärin kanssa. Eräs koulutuksessa mukana ollut haastateltava oli sitä mieltä, 
että työntekijöiden suhtautuminen erityisesti venäläistaustaisiin lääkäreihin 
kärjisti heikosta suomen kielen taidosta johtuvia ongelmia: ”Pitäs auttaa eikä 
häiritä lisää”. Jotkut haastateltavat kertoivat koulutuksen aikana ymmärtä- 
neensä, että oma ja muiden asenne ulkomaalaistaustaisia työtovereita kohtaan 
ei ollut niin myönteinen mitä he olivat aikaisemmin luulleet: 
Mun mielestä tämä koulutusasia oli hirveän hyvä siinä, että jos tätä saisi 
laajemmalti, että herättelisi ihmisten mielipiteet, koska meillä on kuitenkin 
aika jyrkkää se. Sen tavallaan näki vasta siinä, kun rupesi itse ajattelemaan 
sitä, että kuinka meillä on se tavallaan ... ei nyt voi sanoa, että ahdasmieli- 


nen, mutta hirveän jotenkin ... vähän semmoinen ahdas ajattelumaailma 
ollut, niin mun mielestä koulutus tekisi siinäkin hyvää. 


Koulutuksen jälkeen useat suomalaistaustaiset haastateltavat näkivät kulttuu- 

risen moninaisuuden koskevan myös itseään. Käsitys monikulttuurisuudesta 

oli laajentunut sisältämään myös erilaisia perhetaustoja, toimintakulttuureja 

ja ammatillisia kulttuureja, kuten seuraava sitaatti osoittaa: 
Lähtökohtaisesti sitä, että tullaan eri taustoista ja tuodaan sitä omaa kult- 
tuuria siihen, oli se sit työyhteisössä tai vapaa-ajalla, mutta... Ehkä sellaista, 
että ihmiset tulee eri taustoista, eri kulttuuri-, uskonto-, kaikista taustoista ja 
tavallaan se, että miten me sitten yhdessä toimitaan niistä, miten saadaan 
toimiva kokonaisuus vapaa-ajalla, työelämässä niistä eri taustoista .... että 
vaikka ollaan eri taustoja, niin saadaan toimiva paketti niistä ylipäätänsä 
tässä maailmassa. 

Silti rinnakkain eli yhä käsitys kulttuurista ikään kuin maantieteellisenä 

paikkana, josta voi lähteä ja johon voi tulla. Puhuessaan ulkomaalaistaustais- 


ta työtovereistaan monet haastateltavat kertoivatkin heidän lähteneen jostain 

kulttuurista ja tulleen toiseen kulttuuriin. Myös koulutuksessa mukana ol- 
leet liittivät yhä erilaisuuden helposti johonkin toiseen kulttuuriin ja niiden 
(yleensä tummaihoisiin) edustajiin, jotka usein nähtiin stereotypioiden kaut- 
ta. 

Monet koulutuksiin osallistuneet haastateltavat olivat alkaneet mieltää 
monikulttuurisuuden mahdollisuutena oppia ja saada lisää tietoa ja taitoja. 
Jotkut olivat arvioineet asenteitaan ja taitojaan ja tulleet siihen johtopäätök- 
seen, että ”paljon on vielä oppimista”. Muutama oli selvitellyt mahdollisuuk- 
sia opiskella erityisesti venäläistä kulttuuria ja eräs pohti mahdollisuuksiaan 
lähteä kansainväliseen hoitajavaihtoon. Useat kertoivat kyselevänsä enemmän 
sekä suomalais- että ulkomaalaistaustaisten työtoverien ajattelusta ja toimin- 
tatavoista. He olivat huomanneet, että heille itsestään selvät asiat eivät välttä- 
mättä olleet selviä muille, minkä vuoksi heistä oli entistä tärkeämpää selittää 
omia näkemyksiään ja kysellä muiden näkemyksistä. Näin eräs koulutukseen 
osallistunut hoitaja kuvasi oppimistaan: 

Itse asiassa se on aika semmoinen pitkä prosessi ollut ja siihen on vaikuttanut, 

mitä muutakin oon nyt lukenut tähän aikaan, ei mitään tutkimuksia, mut- 

ta muuten, että tavallaan syventyy aina siihen henkilöön, kuka se on, on se 

sitten eritaustainen tai samataustainen... Aina, että mitä siellä takana vois 

olla, että näkee vähän pintaa syvemmälle asioita. 
Koulutuksissa mukana olleet haastateltavat olivat myös aiempaa halukkaam- 
pia tarkastelemaan omaa toimintaansa toisen ihmisen näkökulmasta. Lisäksi 
jotkut mainitsivat, että hankkeen aikana oli tullut mahdolliseksi puhua asiois- 
ta, joista ennen vaiettiin. Jo haastatteluihin osallistumisen nähtiin herättävän 
ajatuksia ja tahtoa keskustella. Eräs suomalaistaustainen hoitaja kertoi lisään- 
tyneestä keskustelusta osastolla näin: 

Sitä ehkä vähän vielä lisää, että just kun x:ltakin [ulkomaalaistaustainen 

työkaveri] vähän enemmän kysellään, vaikka hän aika avoimesti kaikkea 


puhuukin, mutta ihan enemmän halutaan sitä (...) Tai ehkä maailmanti- 
lanteita ja kaikkia seurailee toisella tavalla. 


Useimmat koulutuksiin osallistuneet kokivat saaneensa lisää taitoja toimia ul- 
komaalaistaustaisen työtoverin kanssa. He pitivät keskustelun lisääntymistä 


tärkeänä väärinkäsitysten ratkaisemiselle ja painottivat jokaisen näkemysten 

ja niiden takana olevien oletusten selvittämistä. He kertoivat olevansa karsi- 
vällisempiä suomea heikommin puhuvien kanssa, antavansa heille enemmän 
aikaa muodostaa lauseita, puhuvansa suomea selkeämmin ja hitaammin sekä 
kiinnittävänsä useammin huomiota siihen, onko yhteinen ymmärrys varmasti 
saavutettu. 

Haastateltavien mukaan osastoilla oli keskusteltu enemmän siitä, miten 
uudet tulijat ja erityisesti ulkomaalaistaustaiset uudet työntekijät kokivat työ- 
yhteisöön saapumisen ja miten he voisivat paremmin päästä sisään työhön ja 
työyhteisöön. Perehdytystä pidettiin yleisesti yhä liian lyhyenä ja riittämättö- 
mänä ja perehdytysaineistoa toisinaan vaikeasti haltuun otettavana. Mento- 
roinnin nähtiin olevan hyödyllinen lisä perehdytykseen, mutta siitä ei ollut 
vielä kokemuksia, koska se ei ollut lähtenyt kunnolla käyntiin toisen haastat- 
telukierroksen aikaan. Haastateltavat toivoivat enemmän aikaa perehdyttää 
uusia tulijoita ja perehdytyksen suunnittelemista niin, että siihen olisi mah- 
dollisuus keskittyä. Kysyttäessä miten työnantaja voisi tukea työyhteisöä, eräs 
hoitaja otti heti puheeksi perehdytyksen: 

Työnantaja voisi tukea sitä, että antaisi sitä perehdyttämisaikaa, että ihan 

oikeasti siihen olisi ... Että se olisi jonkun aikaa se ihminen, joka tulee siihen 

uuteen työpaikkaan ylimääräisenä, mutta kun kaikki on niin tarkkaan mi- 

toituksellisesti laskettu ja ei saa palkata ylimääräisiä henkilöitä ihan noin 

vaan, niin se on se mun mielestä, millä tähän pääsisi käsiksi tähän ongel- 
maan, että ei ole sitä perehdytysaikaa ja ei ole suomalaisille ja sitten ne, ketkä 


kaipaisi vielä kipeämmin, ulkomaalaistaustaiset, niin niille ei myöskään ole 
sitä aikaa. 


Koulutuksessa mukana olleet toivoivat myös, että koko työyhteisölle tarjot- 
taisiin mahdollisuutta kulttuurien välisen vuorovaikutuksen koulutukseen 
sekä tilaisuuksia keskustella kulttuurisesta monimuotoisuudesta ja siitä, mitä 
se työyhteisölle merkitsee. Haastateltavien mielestä koulutukseen ei kannat- 
taisi ottaa vain yhtä ihmistä osastolta, sillä hänen on vaikea levittää osastolla 
uusia tietoja ja taitoja niin, että sillä olisi osaston toimintaan vaikutuksia. He 
myös ajattelivat, että yhteiset tapahtumat lisäisivät mahdollisuuksia tutustua 
paremmin työtovereihin, mikä puolestaan helpottaisi vuorovaikutusta ja yh- 


dessä työskentelyä. 

Vaikka haastateltavat kertoivat koulutusten lisänneen sekä yleistä keskus- 
telua että taitojaan toimia monikulttuurisessa työyhteisössä, he arvioivat yksi- 
mielisesti, että hanke ei ollut johtanut muutoksiin osastojen tai koko työyhtei- 
sön toiminnassa. Esimerkiksi seuraavassa sitaatissa hoitaja miettii hankkeen 
vaikutuksia osastonsa toimintaan: 

Onhan tämä [hanke] herättänyt keskusteluja ja me ollaan näitten koulutus- 

päivien jälkeen monesti vielä juteltu sen ryhmän kanssa tai ketä mun osas- 

tolta nyt siinä oli, niin juteltu näistä ja herättänyt sillä tavalla ajatuksia. En 


mä tiedä, onko ne käytännön tekoihin kauheasti, mutta ajatuksen tasolla ja 
keskusteluissa on ollut. 


Kehittämisryhmä toivoi strategisen johtamisen kehittämistä 
Arvioidessaan hankkeen toteutumista ja vaikutuksia kehittämisryhmän jäse- 
net ja tutkijat totesivat, että Karhulan sairaalassa ja Kotkan terveydenhuollon 
järjestämisessä tapahtuneet muutokset ja uudelleen organisoinnit vaikuttivat 
hankkeen etenemiseen muun muassa vaikeuttamalla koulutusten järjestämis- 
tä. Vaikka hanke oli lisännyt kiirettä ja aikataulupaineita, siinä mukana olemi- 
nen oli kuitenkin ollut kehittämisryhmän jäsenille pääosin myönteinen koke- 
mus. Jäsenet pitivät arvokkaana sitä, että kehittämisryhmässä oli mahdollista 
pohtia työyhteisön asioita monesta eri näkökulmasta, mikä oli mahdollistanut 
henkilökohtaisen oppimisen sekä tarkentanut kuvaa siitä, miten työyhteisöä 
kannattaa kokonaisuudessaan kehittää. 

Hankkeen aikana huomattiin, että työntekijöitä rekrytoitaessa on sel- 
vitettävä entistä paremmin heidän kieli- ja ammattitaitonsa ja pohdittava 
tarkkaan, kuinka paljon työyhteisö kestää niihin liittyvää riittämättömyyttä. 
Todettiin, että mitä pienempi työyksikkö on, sitä osaavampi työntekijän pitää 
olla — isompi työyksikkö pystyy paremmin kannattelemaan työntekijän osaa- 
miseen kehittymistä. Tämä sairaalan työntekijän toteamus sai tutkijat poh- 
timaan, oliko käsitys ulkomaalaistaustaisten työntekijöiden ammattitaidosta 
muuttunut hankkeen aikana joltain osin jopa kielteisempään suuntaan. 

Työntekijöiden välinen vuorovaikutus näyttäytyi työyhteisössä erityisen 
haastavana silloin, kun työntekijät edustivat eri ammattiryhmiä. Tähän saattoi 
vaikuttaa se, että osastoilla työskentelevillä hoitajilla oli enemmän mahdolli- 


suuksia selvittää keskinäisiä epäselvyyksiä kuin mitä hoitajalla ja osastolta toi- 

selle liikkuvalla lääkärillä oli. Vaikka koulutukseen osallistuneet työntekijät 
yleisesti ottaen kokivat vuorovaikutustaitojensa parantuneen, kehittämisryh- 
män jäsenet eivät olleet havainneet toimintatapojen osastoilla muuttuneen. 
Toisaalta muutos vie aikaa. Kuitenkin myös koulutuksiin osallistuneet toivat 
haastatteluissa esiin, että opittua oli ollut vaikea viedä osastojen käytäntöihin. 
Kehittämisryhmä toivoi, että sairaalaan perustettu kiertävä resurssitiimi ky- 
kenisi avaamaan hiljaista tietoa ja levittämään toimivia käytäntöjä työyhteisön 
sisällä. 

Hankkeessa tehdyn kehittämistyön jatkuminen riippuu Karhulan sairaa- 
lan ja Kotkan terveydenhuollon laajemmista muutoksista. Esimerkiksi mento- 
rijärjestelmän sisään ajaminen alkoi hitaasti, koska uusia rekrytointeja ei työ- 
yhteisössä tehty. 

Kehittämisryhmän jäsenten ja tutkijoiden mielestä monikulttuurisuus oli- 
si hyvä saada vahvemmin mukaan Kotkan kaupungin strategioihin ja toimin- 
tasuunnitelmiin, sillä se suuntaisi ja tukisi myös Karhulan sairaalan työyhtei- 
sön kehittämistä. Jotta koulutus voisi vaikuttaa työyhteisön toimintatapoihin, 
sitä tulisi tarjota koko työyhteisölle ja kaupungin johdolle. Vaikka kaupungin 
henkilöstöstrategiassa tuotiin esiin muun muassa yhdenvertaisuuden edistä- 
minen, tämä ei kehittämisryhmän mielestä ollut johtanut johtamisen ja esi- 
miestyön kehittämiseen. Henkilöstöstrategian tapa korostaa erilaisuutta ja 
sen hyväksymistä on tutkimusten mukaan joka tapauksessa melko kyseenalai- 
nen keino edistää yhdenvertaisuutta ja eritaustaisten henkilöiden välistä vuo- 
rovaikutusta: ulkomaalaistaustaisten työntekijöiden mieltäminen erilaisiksi 
verrattuna suomalaisille ”varattuun” normaaliuteen saattaa jopa edistää syrji- 
vien asenteiden syntymistä eikä se myöskään auta kehittämään kaikille sopivia 
toimintatapoja (Lehtonen & Löytty 2003, 12; Bairoh & Trux 2010, 204-214). 
Lisäksi kehittämisryhmän jäsenten ja tutkijoiden mielestä henkilöstöstrate- 
gian toteutumista pitäisi kaupungissa seurata, jotta käytännöt muuttuisivat. 

MULTI-TRAIN-hankkeen vaikutuksia arvioitaessa ilmeni, että Kotkan 
kaupunki oli laatinut tasa-arvo- ja yhdenvertaisuussuunnitelman (Kotkan 
kaupunki 2014b), josta Karhulan sairaalan edustajat ja hankeen tutkijoiden 
tapaamat kaupungin johtajat eivät ilmeisesti olleet tietoisia — ainakaan sitä ei 


ollut kysyttäessäkään mainittu. Suunnitelman tavoitteena oli se, että kau- 

pungin kaikenlaisessa johtamisessa otetaan huomioon työpaikan henkilös- 
tön moninaisuus”. Yhdenvertaisuussuunnitelmassa käytiin läpi tapoja edistää 
työntekijöiden yhdenvertaisuutta, ja sen toimintasuositukset olivat monilta 
osin yhteneväisiä hankkeessa tehtyjen suositusten ja kehittämistoimien kans- 
sa. Yhdenvertaisuussuunnitelmaan oli muun muassa kirjattu, että yhdenver- 
taisuuden edistäminen oli sisällytettävä kaupungin strategisiin tavoitteisiin ja 
organisaation rakenteisiin. Lisäksi esimiehiä tuli kouluttaa moninaisuusjohta- 
misesta, erilaiset työntekijät perehdyttää työhön tehokkaasti ja monipuolisesti 
sekä henkilöstössä esiintyviä kielteisiä asenteita purkaa. Suunnitelman mu- 
kaan kaupungin henkilöstöpalvelujen oli tarkoitus tiedottaa yksiköille ja hen- 
kilöstölle suunnitelmasta ja järjestää yhdenvertaisuutta koskevia koulutus- ja 
tiedotustilaisuuksia sekä antaa neuvontaa. Tämä ei ilmeisesti ollut toteutunut 
riittävissä määrin. 

Arviointikeskustelussaan kehittämisryhmän jäsenet ja tutkijat olivat sitä 
mieltä, että työyhteisön tulee pyrkiä järjestämään tilaisuuksia, joissa koulu- 
tuksissa opituista asioista voidaan keskustella ja sen pohjalta miettiä, miten 
kehittää toimintaa niin, että kaikkien osaaminen tulee näkyviin ja käytetyksi. 
Käytännössä tilaisuuksien järjestämistä vaikeuttivat toiminnan uudelleen jär- 
jestelyt ja supistaminen, minkä vuoksi jopa osastotuntien pitäminen oli toi- 
sinaan koettu vaikeaksi. Kehittämisryhmässä nähtiin yhä, että työtovereihin 
tutustumiseen ja yhteiseen vapaamuotoiseen toimintaan kannattaa panostaa 
entistäkin enemmän. 

Kehittämisryhmän jäsenten ja tutkijoiden mukaan erityisesti perehdy- 
tyksen kehittäminen maksaisi itsensä nopeasti takaisin. Perehdytykseen ja 
sen kehittämiseen tarvittaisiin kuitenkin enemmän resursseja, joita oli vaikea 
saada siitäkin huolimatta, että kaupungin yhdenvertaisuussuunnitelma tuki 
perehdytyksen kehittämistä. Myös lääkärien mahdollista mukaan ottamista 
mentorointijärjestelmään pidettiin hyödyllisenä. Tutkijoiden näkökulmasta 
työn prosesseihin pitäisi kaiken kaikkiaan saada sisällytettyä yhdessä reflek- 
toimista, oli työ sitten arkista osastotyötä, perehdytystä tai johtamistyötä. 
Juuri yhteiseen keskusteluun ja pohdintaan haastateltavatkin kaipasivat lisää 


mahdollisuuksia. 

Kulttuurien välisen työn kehittäminen jatkuu 


Työ terveydenhuoltoalalla sujuu, jos vuorovaikutus toimii 


MULTI-TRAIN-hankkeen tulokset vahvistivat tietoa siitä, että sujuva työ ter- 
veydenhuoltoalalla edellyttää toimivaa vuorovaikutusta. Ajatus ei ole uusi ja 
siksi onkin yllättävää, että vuorovaikutuksen onnistumisen edellytyksiin oli 
tarkasteltavassa työyhteisössä kiinnitetty vain vähän huomiota. Yhteistä kes- 
kustelua ja pohdintaa — yhdessä tehtyä reflektointia — ei ollut riittävissä määrin 
sisällytetty työn prosesseihin. Tämän seurauksena vuorovaikutus jäi monin 
osin yksilöiden vuorovaikutustaitojen varaan. Esimerkiksi palautteen antami- 
seen kollegalle ei ollut olemassa selkeitä tilanteita tai käytäntöjä, mikä vaikeut- 
ti sekä palautteen antamista että vastaanottamista. Vuorovaikutukselle pitäisi 
siis antaa tilaa, aikaa ja luontevia paikkoja. Jos osastotunnit tarjoavat ainoat 
reflektion mahdollisuudet, ja nekin jätetään usein kiireen vuoksi väliin, koko 
työyhteisön oppimismahdollisuudet jäävät hyvin rajoittuneiksi. Mahdollisuus 
tarkastella porukalla kriittisesti olemassa olevia työkäytäntöjä auttaisi työyh- 
teisöä rakentamaan yhdessä sovittua tapaa yhteiseen työskentelyyn. Huomion 
kiinnittäminen käytössä oleviin käytäntöihin ja niiden tarkoituksenmukai- 
suuden huolellinen arvioiminen antaisi välineitä kehittää uusia, toimivampia 
työn suorittamisen tapoja (Tikkamäki 2006, 213-217). 

Edellä on esitetty, että kulttuurien välisen vuorovaikutuksen koulutuk- 
sella ja mentorikoulutuksella onnistuttiin parantamaan niihin osallistunei- 
den työntekijöiden vuorovaikutustaitoja. Mukana olleet osasivat tarkastella 
kriittisesti asenteitaan ja näkökulmiaan, ymmärsivät kulttuurisen taustan 
vaikuttavan tapaan tulkita tilanteet sekä kokivat osaavansa toimia taitavam- 
min eritaustaisten työtoverien kanssa. Taito avata työyhteisön hiljaista tietoa 
ja keskustella siitä sekä halu tarkastella tilanteita, esimerkiksi työhön tuloa, 
toisen näkökulmasta, tehostavat myös perehdytystä. Toisaalta kävi ilmi, että 
kiire, ja sen kokeminen työtä vahvasti määrittelevänä tekijänä, heijastui selväs- 
ti kulttuurien välisen vuorovaikutuksen omaksumisen mahdollisuuksiin. Sen 
lisäksi, että kiire rajoitti mahdollisuuksia keskustella työtoverien kanssa, se 
myös vaikutti halukkuuteen selvittää eteen tulevia haastavia tilanteita etenkin 


silloin, kun se vaati tavallista enemmän aikaa ja taitoa. On tärkeää huomata, 

että vaikka taidot olivatkin henkilökohtaisella tasolla karttuneet, ei vuorovai- 
kutuksen onnistumista tulisi jättää yksilöiden varaan. 

Vuorovaikutusta onkin tarkasteltava koko organisaation tasolla, koska sillä 
— kuten myös sote-alan yleisellä kehityksellä — on huomattava vaikutus myös 
yksilöiden edellytyksiin toteuttaa omaksuttuja oppeja käytännössä. Yksilön 
erinomaisetkin vuorovaikutustaidot eivät siis yksin riitä tuottamaan muu- 
tosta, vaan parhaimmillaankin niiden merkitys on hyvin rajallinen. Toisaalta 
vaikutti siltä, että jos työntekijöille annetaan aikaa ja keinoja kehittää yhteisiä 
toiminta- ja vuorovaikutustapoja, heidän asenteensa kulttuurien väliseen työ- 


hön ja eritaustaisiin työtovereihin muuttuu myönteisemmäksi. 


Kielitaidolla suuri merkitys arjen toiminnassa 


Suomen kielen taito nähtiin vahvasti edellytyksenä suoriutua työtehtävistä 
riittävän hyvin. Ulkomaalaistaustaisten työtovereiden kielitaidon merkityk- 
seen suhtauduttiin kuitenkin vaihtelevasti: kun yksi työntekijä pystyi mieles- 
tään helposti työskentelemään muuta kuin suomea äidinkielenään puhuvan 
työtoverin kanssa, oli toisen mielestä yhdessä työskentely suomen kielen hei- 
kon osaamisen vuoksi rasittavaa, tai kun monet pitivät espanjalaishoitajien 
suomen kielen taitoa suurena pettymyksenä, löytyi joukosta yksi työntekijä, 
jonka mielestä heidän kielitaitonsa oli yllättävän hyvä. Erot näkemyksissä saat- 
toivat johtua siitä, että joillakin haastateltavilla oli keskimääräistä parempi tai- 
to tukea toista ihmistä vuorovaikutuksessa. 

Muuta kuin suomea äidinkielenään puhuvien työssä pärjääminen ja työ- 
yhteisöön sisään pääseminen ei senkään pitäisi kuitenkaan olla yksittäisten 
työntekijöiden varassa, oli kyse sitten uudesta tai vanhasta työyhteisön jäsenes- 
tä. On syytä huomioida myös aineistosta esiin noussut käsitys, jonka mukaan 
suomen kielen oppiminen riippui vain kielen oppijan motivaatiosta: moni 
haastateltava ihmetteli, miten joillakin kauankin työyhteisössä olleilla työn- 
tekijöillä ei riittänyt motivaatiota suomen kielen opetteluun, mutta kukaan 
ei pohtinut, millaisessa työyhteisössä voi työskennellä vuosikausia työyhteisön 
yhteistä kieltä oppimatta. Työyhteisössä kannattaisikin pohtia syvällisemmin 
sitä, mistä muusta suomen kielen kehittymisen puute saattaa johtua kuin op- 


pijan motivaatiosta ja miten työskentelyä pitäisi muuttaa, jotta suomen kielen 

oppimista tapahtuisi, vaikka työntekijän motivaatio ei aina pysyisi kovin kor- 
keana. Kun kielitaitoa pidetään avainasiana työstä suoriutumisessa, tulee myös 


sen kehittämismahdollisuuksien tarjoamiseen kiinnittää erityistä huomiota. 


Monimuotoisuuden risteysalueilla erityisen tuen tarve 


Karhulan sairaalan tulokset osoittavat, että työyhteisön vuorovaikutuksen 
kehittämisessä erityistä huomiota kannattaa kiinnittää erilaisten taustojen ja 
käytäntöjen risteämiskohtiin. Vuorovaikutus vaatii sitä vahvempaa tukea mitä 
enemmän työntekijät edustavat monia kieli-, koulutus- ja ammattiympäristöjä 
sekä sukupolvia, -puolia ja kansallisuuksia. Toisinaan työntekijöiden erilaiset 
näkemykset elämän peruskysymyksistä, kuten kuolemisesta, vaikuttivat myös 
siihen, miten heidän mielestään potilaita piti hoitaa. Ainakin sairaalan työn- 
tekijät jossain määrin ajattelivat kansallisen taustan vaikuttavan suhtautumi- 
seen esimerkiksi elvyttämiseen. 

Myönteisenä voidaan nähdä se, että työntekijät olivat hyvin kiinnostuneita 
tilaisuuden tullen keskustelemaan erilaisista näkemyksistä. Keskusteluhaluja 
saattoi rajoittaa jonkin verran hierarkkisten erojen kokeminen eri asemassa 
olevien kanssakäymisen esteenä. Haastatteluissa kerrottiin tilanteista, joissa 
alemmissa asemissa olevat jättivät näkemyksensä kertomatta, kun ylemmissä 
asemissa olevia oli läsnä. Vaikka hierakkinen järjestäytyminen saattaa olla sai- 
raalassa välttämätöntä, toimiva vuorovaikutus perustuu silti vastavuoroisuu- 


teen ja yhtäläiseen oikeuteen tulla kuulluksi ja kertoa näkemyksensä. 


Yhdessä tehtyä, koettua ja opittua 


Kaikki toimintatutkimukseen — ja yleensä laajaan osallisuuteen perustu- 
vaan tutkimus- ja kehittämisprosessiin — osallistuvat ovat oppimassa. Myös 
MULTI-TRAIN-hankkeen aikana tutkijat joutuivat välillä kyseenalaistamaan 
oletuksiaan, jotka koskivat muun muassa suomalais- ja ulkomaalaistaustaisia 
ihmisiä. Esimerkiksi haastatteluissa kysyttiin, millaisen merkityksen haasta- 
teltava näki sukupuolella tai iällä olevan työyhteisössä. Ilmeisenä oletuksena 
oli, että juuri ulkomaalaistaustaisille työntekijöille saattoi olla merkitystä sillä, 
olivatko potilaat, työtoverit ja johtajat naisia vai miehiä ja minkä ikäisiä he oli- 


vat. Olikin yllättävää, miten painokkaasti kansallisen taustan, sukupuolen ja 

ian merkitys nousi nimenomaan suomalaistaustaisten työntekijöiden vastauk- 
sissa esiin. Sairaalan ulkomaalaistaustaista miespuolista työntekijää pidettiin 
toisinaan ”melkein omana poikana”, jota saattoi tulla vähän liikaakin ”hyysä- 
tyksi”. Toisaalta miespuolisten hoitajien ei uskottu tekevän aivan yhtä hyvää 
työtä kuin naiset tekevät. 

Analysoidessaan aineistoa tutkijat keskustelivat usein sanomisen tavoista 
ja siitä, mitä niistä voi päätellä. Hoitajien tapa kuvailla tilanteita vaikutti jos- 
kus hyvin suorasukaiselta ja kovaltakin ja tutkijoiden tehtäväksi jäi miettiä, 
kertoiko tämä jotain asenteista vai ei. Tulkintaa helpotti kuitenkin se, että 
tutkimusta tehtiin useita vuosia, joiden kuluessa tutkijoilla oli useampia mah- 
dollisuuksia keskustella työntekijöiden kanssa erilaisissa tilaisuuksissa ja kou- 
lutuksissa. Näin tutkijoiden tulkinnat kehittyivät tutkijoiden, työyhteisön 
johdon ja työntekijöiden välisessä vuorovaikutuksessa. 

Taaksepäin katsoessa voi sanoa, että kaiken kaikkiaan hanke muutti aina- 
kin kehittämistoiminnassa mukana olleiden asenteita sekä lisäsi tietoisuutta 
ja taitoja toimia yhdessä. On silti tulkinnanvaraista, ja se jäi vielä nähtäväksi, 
kuinka paljon hanke vaikutti koko työyhteisön toimintaan. Mentorijärjestel- 
män jatkuvuutta ei voitu raportin kirjoittamishetkellä arvioida. Lääkärit olivat 
aloittaneet kehityskeskustelut, mutta se ei välttämättä ollut hankkeen ansiota. 
Vaikka osastoilla keskusteltiin enemmän perehdytyksestä ja siitä, millaisek- 
si eritaustaiset työntekijät työskentelyn kokivat, tämä ei ollut hankkeen lop- 
puessa kääntynyt käytäntöjen uudistamiseksi. Toisaalta työyhteisön käytän- 
nöt muuttuvat usein hitaasti, joten arviointiin pitäisi ylipäätään olla pidempi 
aika. Vaikuttaa kuitenkin siltä, että työyhteisön käytännöt eivät muutu ilman 
järjestelmällistä toiminnan kehittämistä kaikilla tasoilla. Työn on lähdettävä 
moninaisuusjohtamisesta ja viime kädestä sieltä, missä resursseista päätetään. 
Hankkeen tutkijat painottivat koko organisaation sitoutumista ja johtamisen 
merkitystä aina tavattaessa kaupungin ja työyhteisön johtoa, mutta hankkeen 
loppuessa oli vaikea arvioida, oliko johtaminen muuttumassa ja mihin suun- 
taan — johtamisen paineita lisäsivät koko sote-alan kentän muuttuminen ja 
toiminnan uudelleen organisointiin liittyvät kysymykset. 

Karhulan sairaala voi jatkaa kulttuurien välisen työn valmiuksien kehittä- 


mistä seuraavin tavoin: 

Monimuotoisuus huomioidaan Kotkan kaupungin strategioissa ja toi- 
mintasuunnitelmissa. Seurataan, kuinka strategiat ja toimintasuunni- 
telmat toteutuvat käytännön tasolla. Eri tason johtajille tarjotaan mo- 
nimuotoisuuden johtamisen koulutusta. 

Tunnustetaan, että vuorovaikutus on työn olennainen osa ja että sille 
on siksi varattava aikaa. Järjestetään työ niin, että vuorovaikutukselle 
avautuu selkeitä paikkoja. Luodaan tilaisuuksia ja malleja palautteen 
antamiselle sekä työ- ja vuorovaikutustapojen yhdessä pohtimiselle. 
Selvitetään, kuinka työyhteisö voi tukea suomen kielen oppimista työs- 
sä. Järjestetään työ niin, että oppiminen mahdollistuu. 

Tarjotaan perehdytykseen riittävät resurssit. Annetaan perehtyjälle ja 
perehdyttäjälle riittävästi aikaa oppimiseen ja oppimisen tukemiseen 
sekä selkeät ja ajankohtaiset perehdytysmateriaalit. Varmistetaan, että 
perehdyttäjällä on taitoa ohjata myös itseensä nähden kulttuurisesti eri- 
taustaista uutta työntekijää. 

Jatketaan ja tuetaan mentorointijärjestelmän toimintaa. Laajennetaan 
mentorointi koskemaan myös lääkäreitä. 

Tarjotaan työntekijöille kulttuurien välisen vuorovaikutuksen koulu- 
tusta. Koulutus ei saa vahvistaa kulttuurien luokittelua, vaan antaa vä- 
lineitä toinen toisiltaan oppimiseen ja yhteisten tapojen kehittämiseen. 
Järjestetään yhteisiä tilaisuuksia, joissa työntekijät voivat oppia tunte- 
maan toisiaan. 

Vanhainkoti valmistautuu hoitoalan 

kulttuuriseen monimuotoistumiseen 
Koukkuniemen vanhainkoti on perustettu vuonna 1886, ja se on yksi Pohjois- 
maiden suurimpia vanhustenhuollon yksiköitä. Se on Tampereen kaupungin 
sosiaalihuollon toimintayksikkö, joka tarjoaa hoitoa, ylläpitoa ja kuntouttavaa 
toimintaa ikäihmisille, joiden hoitoa tai huolenpitoa ei voida järjestää tarkoi- 
tuksenmukaisesti omassa kodissa kotihoidon palveluiden kautta. Vuoden 2017 
alussa Koukkuniemen vanhainkodissa oli 433 asukaspaikkaa 20 osastolla. 

Koukkuniemen vanhainkodin henkilöstöön kuuluu lähihoitajia, sairaan- 
hoitajia, kotipalvelutyöntekijöitä, laitoshuoltajia, fysioterapeutteja, virike- ja 
askarteluohjaajia, ulkoiluttajia, hyvinvointiavustajia sekä tilapäistä avustavaa 
henkilökuntaa. Lisäksi vanhainkodissa työskenteli MULTI-TRAIN-hankkeen 
aikana lyhytaikaisissa työsuhteissa sijaisia, opiskelijoita ja työelämään tutus- 
tujia. 

Toimintaympäristössä tapahtuvat organisatoriset muutokset vaikuttivat 
MULTI-TRAIN-hankkeen toimintaan koko hankkeen keston ajan. Hankkeen 
alkaessa vuonna 2013 vanhainkodissa oli yhteensä 31 osastoa ja lääkäripalvelut 
tuotti Rauhaniemen sairaala. Tampereen kaupungin vanhainkoti- ja kotihoi- 
topalvelut yhdistettiin vuoden 2015 alussa yhteiseksi kotihoidon ja asumispal- 
veluiden tuotantoalueeksi’, ja vuodesta 2017 alkaen organisaatio kuului Tam- 
pereen kaupungin avo- ja asumispalveluihin. Muutosten seurauksena osastoja 
suljettiin samalla kun palveluasumisen yksiköitä valmistui. Suljettavien osas- 
tojen työntekijöiden kanssa sovittiin, mihin he tulisivat siirtymään ja pohdit- 
tiin uusia nimikkeitä ja työnkuvia. Lääkäripalvelut ulkoistettiin vuonna 2016. 


Konkreettisten organisaatiomuutosten lisäksi vanhainkodin arvoja ja toimin- 


1 Tampereen kaupungin kotihoidon ja asumispalveluiden toimintasuunnitelma 2015- 
P 8 J P 5 


2016. 

takäytäntöjä pyrittiin muuttamaan hankkeen keston aikana. Kotihoidon ja 
asumispalvelujen arvoiksi määriteltiin yksilöllisyys, inhimillisyys, yhteisölli- 
syys ja innovatiivisuus.” 

Organisaatiomuutosten vuoksi Koukkuniemen vanhainkotiin perustetun 
kehittämisryhmän kokoonpano muuttui useita kertoja. Siihen kuuluivat asu- 
mispalvelupäällikkö, osastonhoitaja, vastaava osastonhoitaja, hoitotyön asian- 
tuntija, kehittämispäällikkö ja palveluesimies. Kehittämisryhmä kokoontui 
muutaman kuukauden välein seuraamaan hankkeen edistymistä ja suunnitte- 
lemaan toimintaa. Yksi kehittämisryhmän jäsen edusti Koukkuniemen van- 
hainkotia MULTI-TRAINin valtakunnallisessa ohjausryhmässä. 

MULTI-TRAIN-hankkeen alkaessa Koukkuniemen vanhainkodissa ei ollut 
vielä kovin paljon ulkomaalaistaustaisia työntekijöitä, ja valtaosa asukkaista- 
kin oli suomalaistaustaisia. Vanhainkodin johto ei pitänyt monikulttuurisuut- 
ta erityisenä haasteena, sillä pinnalla olivat muut suuret organisatoriset muu- 
tokset. Tutkimuslupa myönnettiin kuitenkin sillä perusteella, että hoitoalan 
tulevaan monimuotoistumiseen haluttiin varautua selvittämällä mahdollisia 
ongelmakohtia, kehittämällä hyviä käytäntöjä ja oppimalla muiden hankkee- 
seen osallistuvien työyhteisöjen kokemuksista. 

Koukkuniemen vanhainkoti toivoi tutkimushankkeelta perehdytyksen 
kehittämistä niin, että perehdytettäessä osattaisiin ottaa paremmin huomioon 
uusien työntekijöiden erilaiset taustat ja lähtökohdat. Lisäksi haluttiin lisätä 
koko työyhteisön kulttuurien välistä osaamista sekä kehitellä toimintamalleja, 
joilla voitaisiin edistää ulkomaalaistaustaisten työntekijöiden sopeutumista.’ 

Kehittämisryhmä piti tärkeänä, että vanhainkodin työntekijöitä kuun- 
neltaisiin hankkeen jokaisessa vaiheessa ja heidän asiantuntemustaan oman 
työnsä suhteen pidettäisiin toiminnan lähtökohtana. Tähän tutkijoiden oli 
helppo yhtyä, sillä tutkimukseen osallistuvan organisaation työntekijöiden 
mahdollisimman laaja osallisuus kuuluu toimintatutkimuksen periaatteisiin 
(Kuula 1999, 124). Tutkimushankkeessa painotettiin alusta asti, että hanke 


ei kohdistunut vain työyhteisön ulkomaalaistaustaisiin työntekijöihin, vaan 


? Tampereen kaupungin kotihoidon ja asumispalveluiden toimintasuunnitelma 2015- 


2016. 


5 Lähi ja keskijohdon keskustelutilaisuus 12.2.2014. 

siinä tultaisiin tarkastelemaan koko Koukkuniemen vanhainkotia monimuo- 
toisena työyhteisönä. Organisaatiossa oli hankkeen aikana meneillään muita- 
kin kehittämishankkeita, joihin MULTI-TRAIN-toiminta pyrittiin nivomaan 


monikulttuurisuuteen liittyvien kysymysten osalta. 


Alkukartoituksessa kulttuurien merkitystä vähäteltiin 


Vuoden 2014 keväällä ja kesällä tehtiin yhteensä 26 haastattelua Koukkunie- 
men vanhainkodin kehittämistarpeiden selvittämiseksi“. Haastattelujen li- 
säksi alkukartoitus perustui kehittämisryhmän kokousmuistioihin sekä mui- 
hin tutkijoiden ja työyhteisön jäsenten välisiin keskusteluihin, muun muassa 
vanhainkodin lähijohtajille järjestettyihin keskustelutilaisuuksiin. 

Haastatteluaineistoa analysoitiin laadullisen teoriasidonnaisen sisällön- 
analyysin avulla. Analyysi alkoi aineiston järjestämisestä teemoihin ja eteni ai- 
neistopohjaisesti niin, että teorioista ja aikaisemmista tutkimuksista etsittiin 
selityksiä tulkintojen tueksi. Kehittämistoimia ohjaavat tulkinnat täsmentyi- 
vät kuitenkin vasta, kun niitä tarkasteltiin kriittisesti tutkijoiden, organisaati- 
oiden edustajien, ohjausryhmän jäsenten sekä teorioiden ja käsitteiden välises- 
sä vuorovaikutuksessa. 

Ensimmäisen haastattelukierroksen tulosten pohjalta näytti siltä, että 
työyhteisön kokemukset monikulttuurisuudesta olivat verraten myönteisiä. 
Työntekijöiden rekrytoinnin ja työyhteisöön sisään pääsemisen koettiin ole- 
van melko hyvällä tolalla. Ulkomaalaistaustaisten työntekijöiden ammattitai- 


toa ja hoidollista otetta pidettiin hyvänä. 


Samanlaista kohtelua pidettiin hyvänä johtamisena 


Lähijohtajat ja työntekijät olivat yksimielisiä siitä, että hyvä johtaja on reilu, 
tasapuolinen, helposti lähestyttävä ja kykenevä edistämään työn sujuvuutta. 
Työntekijöiden mielipiteet oman lähijohtajan toiminnasta saattoivat silti poi- 


keta paljon samallakin osastolla ja myös osastojen välillä oli eroja. 
4 Haasteltavien joukossa oli 4 lähijohdon edustajaa, 18 lähi- ja perushoitajaa sekä hoito- 
työssä toimivaa laitoshuoltajaa (nykyinen nimike kotipalvelutyöntekijä), 3 sairaanhoitajaa 
sekä askarteluohjaaja. Haastateltavista 5 oli ulkomaalaistaustaisia. Haastattelut tehtiin 
pääosin suomen kielellä, joissain haastatteluissa käytettiin muita kieliä ymmärtämisen 
tukena. 

Lahijohdon haastatteluista nousi esiin melko vahva kasitys siita, etta hy- 
vän johtamisen tulee olla samanlaista riippumatta työntekijän kulttuurisesta 
taustasta. Näkemys saattoi juontua osittain omien kulttuuristen käsitysten 
heikosta tunnistamisesta: jos ihminen ei tunnista omaa kulttuurista erityis- 
laatuisuuttaan, hän voi helposti ajatella, että kaikki muutkin toimivat samojen 
vuorovaikutus- ja toimintaperiaatteiden mukaisesti. Ilman tietoisuutta siitä, 
kuinka kulttuuriset käytännöt muovailevat työskentelyä, johtajan on myös 
vaikea nähdä syrjintää ja puuttua siihen. Johtajat tarvitsevat siksi koulutusta, 
jossa heillä on mahdollisuus kehittää kulttuurista herkkyyttään ja kykyjään 
johtaa monikulttuurista työyhteisöä (Armache 2012, 64-68; Canen & Canen 
2007, 16). 

Hieman paradoksaalisesti haastatellut lähijohtajat toivoivat silti kulttuu- 
rien välisen vuorovaikutuksen ja monimuotoisuuden johtamisen koulutusta. 
He perustelivat tarvetta sillä, että uskoivat ulkomaalaistaustaisten työntekijöi- 
den määrän lisääntyvän jatkossa. He näkivät, että erilaiset taustat vaikuttivat 
tapaan olla vuorovaikutuksessa ja siihen, mitä työntekijät odottivat johtami- 
selta ja lähijohtajalta. Haastatteluissa lähijohtajat kuvailivatkin usein työssä 
kohtaamiaan kulttuurien välisen vuorovaikutuksen pulmia. 

Vastauksista kävi myös ilmi, että organisaatiolla ei ollut selkeitä yhteisiä 
linjauksia liittyen työntekijöiden kulttuurisiin ja vakaumuksellisiin käytäntöi- 
hin. Vaikka joistain periaatteista oli vastaajien mukaan keskusteltu, jokainen 
lähijohtaja joutui lopulta ottamaan niihin kantaa itse: 

Ei oo tullu kyllä mitään ohjeistustakaan. Että kyllähän siihenkin olis sitten 

hyvä olla selkeet ohjeet, ettei jokainen toimi omalla laillansa. Tietenkin eri 


paikoissa voi olla eri mahdollisuuksia, mutta tällain nyt aattelen työnanta- 
jan näkökulmasta. 


Lähijohtajat toivoivatkin tilaisuuksia keskustella ja päättää yhteisistä käytän- 
nöistä. Työntekijöiden erilaisia kulttuurisia ja vakaumuksellisia periaatteita 
voitiin heidän mukaansa ottaa huomioon niin pitkälle kuin se ei haittaisi 
asukkaan hyvää hoitoa: 


Meidän asukkaathan tarvii jokaiselta tasasen hoidon. Me ei voida kieltäytyä 
tekemästä hoidollisia toimenpiteitä asukkaille. Meidän täytyy hoitaa, itse 

kunkin omista ajatuksista huolimatta, asukkaita niin kuin asukkaat toivoo, 
vaikka itte oisit ateisti tai jotakin. 


Yhteisymmärryksen varmistaminen huolestutti perehdytyksessä 


Koukkuniemen vanhainkodissa oli käytössä ”kaikki perehdyttää” -periaate. 
Jokaisella oli velvollisuus opastaa ja neuvoa uutta työntekijää tarpeen mukaan. 
Uudelle työntekijälle pyrittiin löytämään henkilökohtainen perehdyttäjä 
muutamaksi ensimmäiseksi päiväksi, mutta käytännössä tämä ei aina toteu- 
tunut. Useimmilla osastoilla oli käytössä perehdytyskortti sekä erilaisia muita 
perehdytysmateriaaleja, mutta niitä käytettiin vaihtelevasti. 

Sekä työntekijät että lähijohtajat painottivat, että perehdytystä tulisi kehit- 
tää. Monet tunsivat epävarmuutta perehdyttäessään etenkin ulkomaalaistaus- 
taisia työntekijöitä. He toivoivat saavansa perehdytykseen lisää tietoa, materi- 
aaleja, ohjausta ja ennen kaikkea aikaa. 

Tänne tullaan sitten töihin, ei sitä paljon semmosta kevyttä laskua tunneta, 

että sit tullaan ihan suoraan jonkun tilalle. Että se olis ihan ihana asia, että 


voisi muutaman päivän olla vähän ylimääräisenä sitten jonkun mukana, 
mutta eipä se nyt sitten ole mahdollista. 


Vastaajilla oli eri näkemyksiä siitä, pitäisikö ulkomaalaistaustaisille työnteki- 
jöille tarjota jollain tavoin erilaista perehdytystä kuin suomalaistaustaisille. 
Monet ajattelivat, että kaikille kuuluu samanlainen perehdytys, koska kaikkia 
on kohdeltava samalla tavalla ja kaikki tekevät samaa työtä. Jotkut huomautti- 
vat myös, että ulkomaalaistaustaiset eivät ole yhtenäinen ryhmä, vaan heidän- 
kin tarpeensa vaihtelevat. 

Miksi pitäisi olla [erilaiset perehdytysjärjestelmät]? Ehkä sitten sen kielen 


kanssa, jos siinä on hankaluuksia, niin sitten sitä apua, mutta en mä tiedä 
muuta. 


Toiset toivoivat silti, että suomea heikommin osaavalle tai kulttuuriselta taus- 
taltaan enemmistöön nähden hyvin erilaiselle työntekijälle annettaisiin ta- 
vallista enemmän aikaa perehtymiseen. Heidän arveltiin tarvitsevan nykyistä 
enemmän tietoa ammattisanastosta ja "suomalaisesta” työkulttuurista. 
Hoitajat arvelivat myös, että toisesta maasta tullut ja jo pidempään talossa 


ollut kollega olisi hyödyllinen mentori samantaustaiselle uudelle työntekijälle 

tai opiskelijalle. Tässä yhteydessä ei kuitenkaan tunnistettu tai ainakaan il- 
maistu sitä, että ulkomaalaistaustainen mentori voisi tukea myös suomalais- 
taustaisen uuden työntekijän sopeutumista monikulttuuriseen työyhteisöön. 
Organisaatioon palkattiin harvoin täysin ulkopuolisia vakituisiin työsuh- 
teisiin, mikä vaikutti perehdytykseen. Ulkomaalaistaustaiset työntekijät tuli- 
vat työyhteisöön ja työrooleihinsa samoja väyliä pitkin kuin suomalaistaustai- 
set kollegansa: useimmat työntekijät olivat ensin olleet osastolla opiskelijoina, 
sen jälkeen sijaisina ja sitten saaneet vakituisen paikan. Opiskelijoiden ohjaus 
eteni tarkan ohjaussuunnitelman mukaisesti, ja sitä tehtiin yhteistyössä oppi- 
laitosten kanssa. Hankkeen aikana ilmeni, että vain osa uusista työntekijöistä 
kävi läpi virallisen perehdytysprosessin kokonaisuudessaan. ”Vanhat tutut” ja 
lyhytaikaiset sijaiset jäivät kokonaan tai osittain muodollisen perehdytyksen 
ulkopuolelle. Vanhainkodissa työkokeilussa ja kieliharjoittelijoina toimivat 
henkilöt työskentelivät myös usein vaillinaisen perehdytyksen varassa ja oli 
epäselvää, kenelle heidän ohjaamisensa ensimmäisten päivien jälkeen kuului. 
Erillistä aikaresurssia esimerkiksi kieliharjoittelijan tukemiseen ei ollut varat- 


tu. 


Suomen kielen taidon oletettiin ratkaisevan vuorovaikutusongelmat 


Vakituisten ulkomaalaistaustaisten työntekijöiden suomen kielen taitoa pi- 
dettiin pääosin hyvänä. Vaikutti siltä, että suomen kielen osaaminen parani 
työskentelyn myötä, sillä uusien ulkomaalaistaustaisten työntekijöiden ja opis- 
kelijoiden kielitaito nähtiin usein riittämättömänä. Vaikka valtaosa vanhain- 
kodin ulkomaalaistaustaisesta henkilöstöstä oli kouluttautunut Suomessa ja 
suomen kielellä, monilla kerrottiin olevan työyhteisöön liittyessään ongelmia 
kirjaamisessa, selkeässä suullisessa ilmaisussa ja kuullun ymmärtämisessä. 
Jollakin [kirjaaminen] menee paremmin kun puhe. Mutta joillakin taas on, 
että voi kauhistus mitä täällä lukee. Puoliakaan ei ymmärrä, että se on aika 


heikkoo tavallaan, mutta sitten taas puhe menee ehkä paremmin, kun jollain 
toisella taas saattaa olla vähän vaikeeta. 


Erillisenä huolenaiheena nousi esiin se, että sairaanhoitajat työskentelivät 


hieman irrallaan muusta työyhteisöstä liikkuessaan osastojen välillä. Heidän 

tiedonsaantinsa oli muita enemmän kirjausten varassa ja väärinymmärrysten 
riski kasvoi, jos kirjauksissa käytetty suomen kieli ei ollut riittävän hyvää. 
Kun mäkin sairaanhoitajan roolissa kierrän aika paljon ja saattaa olla, että 
mä en ole asukasta tavannut paljon koskaan, eli en tunne, niin mä oon täysin 
tän hoitotyön kirjauksen varassa. Jos mä en saa mitään tolkkua siitä, niin se 
tökkää sillain vähän, että suurin piirtein siellä on asiat, mutta sitten on ihan 
asiavirheitäkin. 
Vaikka vastaajat pystyivät erittelemään suomen kielen taidon puutteista johtu- 
via ongelmia, seuraavassa sitaatissa ilmenee, kuinka he eivät yleensä osanneet 
määritellä työhön riittävää suomen kielen taitoa kovin tarkkaan: 
Se että ymmärtää ja tulee ymmärretyksi. Mä en nää mitään vikaa siinä että 
ei nyt puhu täydellistä suomee eikä kirjota, vaan se että se on ymmärrettä- 
vää... Että sä ymmärrät, mitä sä puhut ja mitä sä teet ja mitä sä kirjotat. 
Kun kuitenkin tää on kanssakäymistä työkavereitten kanssa ja asukkaitten 
kanssa. 
Yllä oleva sitaatti oli hyvin tyypillinen vastaus kysymykseen riittävästä kie- 
litaidosta. Haastateltavista vain harva tunnisti viestin vastaanottajan roolin 
ymmärryksen syntymisessä. He eivät tiedostaneet, että viestinnän onnistumi- 
nen riippuu jokaisen osapuolen valmiuksista rakentaa yhteisymmärrystä siinä- 
kin tapauksessa, että jonkun suomen kielen taito on puutteellinen. 
Lähijohtajat eivät tunnistaneet työntekijöiden painottamia kielitaito-on- 
gelmia samassa mittakaavassa. Kaikilla rekrytointia hoitavilla ei ollut tarkkaa 
käsitystä organisaation edellyttämästä, yleisillä kielitasotesteillä mitattavasta 
suomen kielen taitotasosta. Vanhainkodilla ei ollut myöskään omia amma- 
tillisen kielitaidon arviointikriteereitä, vaan kielitaidon arviointi jäi kunkin 
rekrytoijan oman päättelykyvyn varaan. Rekrytoinnista vastaavat johtajat ar- 
vioivat pystyvänsä hahmottamaan kielitaidon tasoa luotettavasti haastattelu- 


tilanteessa ilman erillisiä arviointimittareita tai testejä. 


Työntekijöiden kuormittuneisuus kärjisti vuorovaikutusongelmia 


Yleisesti ilmaistu käsitys työyhteisössä oli, että kaikki työntekijät olivat saman- 
arvoisia taustasta riippumatta. Useimmat haastatellut lähijohtajat ja työnteki- 
jät eivät halunneet nostaa ulkomaalaistaustaisia työntekijöitä esiin ryhmänä 


tai alkaa pohtia heidän erilaisuuttaan. Vastaajat painottivat, että työyhteisössä 

arvostettiin jokaisen työpanosta — jokaista tarvittiin. Työssä ja työyhteisössä 
pärjäämisen ei haluttu ajatella riippuvan työntekijän kulttuurisesta taustasta. 
Meillä oikeesti kun rekrytoidaan väkee, niin ei lähdetä siltä kannalta, että 
oletko sä suomalainen vai muunmaalainen. Se on oikeesti ihan sama [taus- 
ta], vaan sen haastattelun ja muun avulla katsotaan se soveltuvuus. 
Ulkomaalaistaustaisten työntekijöiden vuorovaikutustaitoja pidettiin hyvinä 
ja heidän suhtautumistaan asukkaisiin kunnioittavana ja lämpimänä, kuten 
eräs suomalaistaustainen vastaaja alla luonnehtii: 
Toki monella on ainakin tää tämmönen vanhusten kunnioittaminen ihan 
siinä kulttuurissa semmonen hieno asia, mikä aina nousee esille. Heillä on se 


että vanhempia ihmisiä kunnioitetaan ja arvostetaan, mikä ei välttämättä 
suomalaisilla ole enää niinkään. 


Näitä myönteisiä lausuntoja voidaan kuitenkin pitää viitteinä siitä, että ulko- 
maalaistaustaiset työntekijät nähtiin kaikesta vastaisesta puheesta huolimatta 
yhtenäisenä ryhmänä, jonka jäsenet kunnioittivat vanhempia ihmisiä enem- 
män kuin suomalaistaustaiset kollegansa. 

Työntekijöiden erilaisista kielitaustoista oli ollut työyhteisölle myös hyö- 
tyä. Vaikka suurin osa vanhainkodin asukkaista oli suomenkielisiä, joukkoon 
mahtui muutama, joka ei suomea osannut — näissä tilanteissa juuri ulkomaa- 
laistaustainen työntekijä oli puhunut asukkaan ja tämän omaisen kanssa sa- 
maa kieltä. Lisäksi yksittäiset vastaajat kertoivat oppineensa ammatillisesti 
uutta eri maissa kouluttautuneilta kollegoiltaan. 

Kaiken kaikkiaan erilaisten kulttuuristen ja kielellisten taustojen nähtiin 
rikastuttavan työyhteisöä, ainakin niin kauan, kun ne eivät häirinneet var- 
sinaista työntekoa. Vastauksista välittyikin voimakkaasti omaksuttu käsitys 
tietynlaisesta työkulttuurista, johon työntekijöiden erilaisine persoonineen ja 
tapoineen oli sovittauduttava. Perustelut liittyivät työn sujuvuuteen ja asuk- 
kaiden hyvän hoidon takaamiseen. 

Vaikka suomalaistaustaiset haastateltavat totesivat suhtautuvansa ulko- 
maalaistaustaisiin työtovereihinsa myönteisesti, monet ajattelivat samaan 
aikaan, että työyhteisön monimuotoistuminen lisäsi suomalaistaustaisten 
työntekijöiden vastuuta ja heikensi työssä jaksamista. Nämä vastaajat kuvai- 


livat, että asenteet saattoivat kärjistyä, jos kuormitusta oli muutenkin liikaa. 

Yleensä tämä lisääntynyt kokemus vastuusta liittyi yhteisymmärryksen luomi- 
seen ja varmistamiseen, mitä vaikeutti joidenkin työntekijöiden puutteellinen 
suomen kielen osaaminen. Seuraavassa sitaatissa hoitaja kuvaa, kuinka vaikeaa 
yhteisymmärryksen luominen saattoi olla. 

Jos hän tuo sen esille, että hän ei ymmärrä, niin mä yritän selvittää sitä pa- 

remmin että jos hän sitten ymmärtäisi. Mutta jos hän ei sitä kerro, niin en- 

hän mä sitten osaa edes siihen tarttua mitenkään. 
Haastatellut kokivat työn sujuvan, kun työntekijät arvostivat toisiaan. Ideaali- 
tilanteessa arvostusta osoitettiin työyhteisössä pyrkimällä yhteiseen tavoittee- 
seen, kuuntelemalla jokaista työntekijää, hyväksymällä erilaiset toimintatavat 
ja keskustelemalla niistä sekä huomioimalla jokaisen henkilökohtaisia vah- 
vuuksia. 

Kuormittaviksi tekijöiksi vastaajat nimesivät muun muassa asukkaiden 
kunnon heikkenemisen ja kiireen lisääntymisen sekä joitain organisaatiokäy- 
täntöjen muutoksia kuten sen, että lyhytaikaisia sijaisia ei saanut enää palkata. 
Henkilöstövajeen korvaaminen siirtelemällä työntekijöitä osastolta toiselle 
vaikeutti työskentelyä, koska osastojen käytännöt, asukkaat ja henkilöstö oli- 
vat erilaisia. 

Mutta onhan meitä hyppyytetty osastolta toiselle. Pitää koko talon hommat 

osata, periaatteessa. Joka osasto on erilainen ja joka osastolla on erilaiset käy- 

tännöt. Se on vähän kurjaa kun sä et tunne toisen osaston väkee, että kyllä 

siellä aika kädettömältä tuntuu. Siinä vaan täytyy koko ajan kysellä että mi- 

täs tän kanssa tehdään. 

Organisaatiomuutosten ja työntekijöiden ”hyppyyttämisen” nähtiinkin vai- 
keuttavan sekä koko työyhteisön yhteisen kulttuurin että osastokohtaisten 
periaatteiden ja käytäntöjen luomista. 

Kyllä se toistensa tunteminen [on tärkeää], tää alati vaihtuminen rikkoo 

semmosta. Ja sitä enemmän täällä on valitusta, sitä enemmän täällä kärsii 

kaikki. Tänne ei voi luoda sitä työkulttuuria, mitä nääkin [ulkomaalais- 
taustaiset] ansaitsis, ja vielä kielivaikeudet ja kaikkea. Mutta kun me vaih- 
detaan, kierretään ja väännetään joka puolella. Se ei ole se kokonaiskuva, 


täällä kärsii asukkaat ja työntekijät molemmat. Sä juokset siellä sun täällä 
ja menet [osasto] kulttuurista toiseen koko päivän. 

Monet vastaajat ajattelivat, että vuorovaikutusta ja yhdessä työskentelyä hel- 
pottaisi se, että työntekijät tuntisivat toisensa ja — jos oli pakko ”hypätä” osas- 
tolta toiselle — koko työyhteisössä olisi yhteisesti sovittuja käytäntöjä ja rutii- 
neja. Sekä haastatteluissa että myöhemmissä keskusteluissa työntekijöiden ja 
johdon kanssa kävi kuitenkin ilmi, että organisaatio pyrki eroon rutiinien 
noudattamisesta, sillä niiden nähtiin olevan ristiriidassa asukaslähtöisen hoi- 


tamisen kanssa. 


Vuorovaikutukseen kaivattiin lisää osaamista 


Alkukartoituksen perusteella vuorovaikutuksen sujuvuudessa oli suuria osas- 
tokohtaisia eroja. Joillakin osastoilla vuorovaikutus tuntui työntekijöistä vai- 
kealta, kun taas toisilla se sujui paljon paremmin. Myös osastoilla, joilla vuoro- 
vaikutus oli työntekijöiden mukaan helpompaa, esiintyi väärinymmärryksiä ja 
ristiriitoja, mutta niitä osattiin selvittää: 

Täällä on hirveen avoin työyhteisö, että tämmöset [ristiriidat] hyvin äkkiä 

käsitellään pois päiväjärjestyksestä. Se on se periaate, että asiat saa tapella 

joskus muttei ihmiset, että puhutaan ne hirveen helposti sitten. 
Osastoilla, joilla vuorovaikutuksen koettiin sujuvan hyvin, vastaajat kokivat 
hierarkian matalaksi. Kun jyrkät hierarkiarajat puuttuivat, kaikkien oli hel- 
pompi viestiä sujuvasti. Näissä vastauksissa painotettiin, että kaikki tekevät 
työtä asukkaiden hyväksi ja jokaisen panos on arvokas: 

Jokainen tietää tehtävänsä ja vastuualueensa. Mutta jokaista tarvitaan niin 

kriittisesti, että me ollaan yhdessä kahvilla ja yhdessä syömässä, oot sä sitten 

sairaanhoitaja tai laitoshuoltaja. Ja työparina ollaan ja työskennellään. 
Toisaalta haastatteluvastauksista oli yleisesti tunnistettavissa erilaisia viral- 
lisia ja epävirallisia hierarkiarakenteita ja epävirallista vallankäyttöä. Tätä ei 
kuitenkaan aina miellettyä kielteiseksi, sillä vastaajat tuntuivat arvostavan esi- 
merkiksi työtovereidensa suunnittelu-, organisointi- tai konfliktinratkaisutai- 
toja ja halua käyttää niitä työyhteisön hyväksi. Vaikutti siltä, että virallisessa 
tai epävirallisessa hierarkiassa korkeammalla olevat eivät välttämättä tunnis- 
taneet eriarvoistavia käytäntöjä samaan tapaan kuin he, jotka kokivat vaiku- 


tusmahdollisuutensa vähäisemmiksi. Hierarkian alemmalla portaalla olevat 

toivat eriarvoisuutta esiin hienovaraisesti, esimerkiksi käyttäen ilmaisuja ”noi 
oikeet hoitajat”, ”pidempään olleet”, ja ”nuo pomot tuolla”. 

Työntekijät toivoivat saavansa enemmän palautetta työstään sekä lähijoh- 
tajilta että kollegoiltaan. Palautteen antamista ja saamista vaikeutti se, että 
palautekäytäntöjä tai suunnitelmallisia palautteenantoväyliä ei osastoilla juuri 
ollut. Vastaajat raportoivat myös tiedonkulun ongelmista, etenkin siitä, että 
tieto jumittui ”tuonne jonnekin”. Johtajien näkökulmasta työntekijöille ei ol- 
lut välttämättä järkevää kertoa keskeneräistä tietoa organisaatiomuutoksista. 
Tiedottaminen näyttäytyi joskus vaikeana myös siksi, että työntekijät eivät 
seuranneet sähköpostejaan riittävän aktiivisesti. 

Haastatteluiden perusteella vaikutti siltä, että henkilöstön kulttuurien vä- 
lisen vuorovaikutuksen taidoissa oli parantamisen varaa. Suomalaistaustaiset 
vastaajat pitivät helposti omia kulttuurisia käsityksiään ja tapojaan universaa- 
leina, ja mielsivät kulttuurin ulkomaalaistaustaisten työntekijöiden ominai- 
suudeksi. Vastaajien joukossa oli vain muutama, joka osasi eritellä omaa kult- 
tuurista perintöään ja sen vaikutuksia ajattelu- ja toimintatapoihinsa. Jotkut 
vastaajat taustasta riippumatta osasivat kuvailla erilaisia keinoja luoda yhteis- 
ymmärrystä, mutta eivät silti tiedostaneet, että heillä olisi erityisiä vuorovai- 
kutustaitoja — kyvyttömyys tiedostaa omia vuorovaikutustaitojaan haittasi 
niiden edelleen kehittämistä ja käyttämistä koko työyhteisön hyväksi. Vuoro- 
vaikutustaitojen sijaan monet vastaajat puhuivat henkilökemioista, jotka joko 
sopivat yhteen tai sitten eivät. 

Vastaajilla tuntui olevan vain vähän keinoja ratkaista epäselviä tai vaikeita 
vuorovaikutustilanteita. Lisäksi vastaajat raportoivat suoranaisista kiusaamis- 
tilanteista ja eriarvoisesta kohtelusta ja toivoivat keinoja puuttua niihin. Mo- 
net kertoivat menneistä ja nykyisistä ristiriidoista, jotka vaikuttivat johtami- 
seen ja työilmapiiriin hankkeen aikana. 

Erityisesti ongelmia tuntui olevan siinä, kuinka tiedostaa ja tuoda esiin 
osaston hiljaista tietoa. Monet kertoivat, että eivät olleet varmoja, mitä uusille 
tulijoille tai osastoilta toiselle vaihtaville vanhoille työntekijöille pitäisi kertoa 
työstä ja osastolla toimimisesta. Hiljaiselle tiedolle on tyypillistä, että se on 
tilannekohtaista, käytännössä opittua ja vaikeasti sanallistettavissa (Nonaka 


& Takeuchi 1995, 20—21, 61—62; Kurtti 2012, 28). Usein on vaikea edes tietää, 

että toimintaa määrittelee tietäminen — ihmiset vain pitävät toimintatapaansa 
itsestään selvänä ja odottavat toisten toimivan yhtä itsestään selvästi samalla 
tavalla. Koukkuniemen vanhainkodin kaltaisessa moniammatillisessa työyh- 
teisössä hiljainen tieto kuitenkin määritteli voimakkaasti kaikkea toimintaa 
sekä myös asioiden ja tapahtumien ymmärtämistä, tulkitsemista ja ennakoi- 
mista (ks. Gabbay & Le May 2004, 1-5; Nurminen 2000, 110). Hiljaisen tie- 
don merkitys tulee esiin seuraavassa sitaatissa, jossa vastaaja kuvaa työskente- 
lyä osastolla: 
Kun täällä on vähän aikaa ollut, huomaa kuinka suurelta osin tämä pe- 
rustuu aika tiukkaan järjestykseen ja semmoseen, mitä tehdään missäkin ja 
koska ja kuka. Ja silloin kun kaikki toimii, niin silloin tää menee [hyvin]. 
Mutta se vaatii just sen, että kaikki tietää oman paikkansa, siis sillä tavalla 
että ”Mun tarvii tehdä nyt tota ja tota, ja mä oon nyt näitten asukkaitten 
kanssa ja toi toinen on tuolla. Mä tiedän missä se on ja mitä se tekee, se hoitaa 
lääkkeet siellä”. 
Suurin osa haastatelluista toivoi, että työyhteisölle tarjottaisiin jonkinlaista 
kulttuurien välisen vuorovaikutuksen koulutusta. Tämä varsin usein esitetty 
toive oli ristiriidassa sen yleisen väitteen kanssa, että työntekijöiden taustoil- 
la ei ollut työyhteisössä merkitystä. Saattaa olla, että työyhteisössä oli vallalla 
käytäntö, jonka mukaan erilaisista kulttuureista ja uskonnoista sekä niiden 
vaikutuksista ei ollut sopivaa keskustella kuin korkeintaan pinnallisella ta- 
solla. Moni epäröi puhua aiheesta haastattelussa, koska ei halunnut kritisoida 
työtovereitaan tai leimautua rasistiksi. Myös tällaiset käytännöt ovat osa hil- 
jaista tietoa, joka määrittää työyhteisössä toimimista. On huomattava, että hil- 
jainen tieto saattaa estää toimivampien käytäntöjen luomista, jos siihen liittyy 
työntekijöiden pinttyneitä asenteita ja oletuksia, joita ei tiedosteta ja tuoda tar- 


kasteltavaksi (Vaahtio 2004, 46-50; Biissing, Herbig & Ewert 2000, 291-296). 


Työyhteisö aktivoitui kehittämään toimintaansa 


Toimintaa suunniteltiin yhdessä 


Koukkuniemen vanhainkodin kehittämisryhmä ja tutkijat pohtivat alkukar- 


toituksen tulosten pohjalta, miten työn sujuvuutta voitaisiin parhaiten edistää 

ja esiin tulleita ongelmia ratkaista Tutkijat kävivät vanhainkodin eri tasojen 
johtajien ja työntekijöiden kanssa lukuisia keskusteluja, joista kerättiin ideoita 
kehittämistoimintaan. Henkilöstö pidettiin ajan tasalla hankkeen etenemi- 
sestä järjestämällä info- ja keskustelutilaisuuksia, joissa esiin tuotuja näkemyk- 
siä ja ehdotuksia otettiin huomioon toiminnan suunnittelussa. Esimerkiksi 
mentorointiohjelmaa alettiin suunnitella osin työntekijöiden toiveista. Seu- 
raavassa taulukossa on yksilöity alkukartoituksen paljastamia kehittämistar- 


peita, joiden perusteella toimintaa suunniteltiin. 


Taulukko 4. Koukkuniemen vanhainkodin kehittämistarpeet 


Osa-alue Kehittämistarve 


Strateginen taso: 
Monimuotoisuuden johtaminen ja yhdenvertaisuuden edistämi- 
nen strategiaan 


Lähijohtaminen: 

Monimuotoisen työyhteisön johtamisosaamisen lisääminen ja 
yhteisten käytäntöjen kehittäminen 

Suomen kielen oppimisen tukeminen 

Osastojen palaute- ja viestintäkäytäntöjen kehittäminen 


Monimuotoisuuden 
johtaminen 


Rekrytointiprosessi: 
Käytännön suomen kielen osaamisen arviointi rekrytoidessa 
Kulttuurien välisen osaamisen varmistaminen rekrytoidessa 


Perehdytys Perehdytysprosessin systematisointi 

Perehdytysmateriaalien käytännöllisyyden, ajantasaisuuden ja 
selkeäkielisyyden varmistaminen 

Perehdytyskäytäntöjen ja vuorovaikutuksellisen ohjaamisen 
kehittäminen 


Kulttuurien välinen Koulutusta kaikille henkilöstön jäsenille 

vuorovaikutus Metakognitiivisten taitojen kehittäminen 

Selkosuomen tai selkeän suomen käytön opettaminen työyhtei- 
sön viestinnässä 

Konfliktien ja hankalien tilanteiden ratkaiseminen 
Palautejärjestelmän ja -käytäntöjen kehittäminen 

Dialogisten vuorovaikutusmenetelmien tukeminen 


Alkukartoituksessa tuli lisäksi esiin työhyvinvointiin liittyviä kehittämis- 


tarpeita. Näitä olivat muun muassa rakenteisiin tai käytäntöihin liittyvien 


$ Kehittämisryhmän kokousmuistio 16.12.2014. 
y 

kuormittavien tekijöiden tunnistaminen sekä työnteon kuormitusta vahen- 
tävien keinojen etsiminen. Työhyvinvointi ei ollut MULTI-TRAIN-hankkeen 
teemana, mutta haastatteluvastaukset osoittivat, että työssä kuormittuminen 
oli vahvasti yhteydessä vuorovaikutuksen onnistumiseen etenkin niissä tilan- 


teissa, joissa rakenteet ja käytännöt eivät tukeneet vuorovaikutusta. 


Kulttuurien välisen vuorovaikutuksen näkökulma ohjasi toimintaa 


Kehittämistoimia suunniteltiin kulttuurien välisen vuorovaikutuksen näkö- 
kulmasta. Kulttuurien välistä vuorovaikutusta tarkasteltiin sekä yksilö- että 
työyhteisötasolla, jolloin huomiota kiinnitettiin työntekijöiden vuorovaiku- 
tustaitojen lisäksi myös työyhteisön rakenteisiin ja käytäntöihin. Vuorovai- 
kutusta tukevien käytäntöjen, kuten palautejärjestelmän tai perehdytyksen 
seurannan, puutteen vuoksi vastuu vuorovaikutuksen onnistumisesta jäi työ- 
yhteisössä yksilöiden taitojen varaan. Tämä paitsi heikensi vuorovaikutusta, 
myös vaikutti muun muassa johtamiseen, perehdytykseen ja uuden työnteki- 
jän ohjaukseen. 

Teoreettisesti kehittämistoiminnassa nojauduttiin ajatukseen siitä, että 
kulttuurin käsitteellä ei tarkoiteta vain eikä edes ensisijaisesti kansallisia 
kulttuureja, vaan kulttuurit voivat olla myös esimerkiksi alueellisia, kielelli- 
siä, etnisiä, organisatorisia ja ammatillisia (Ladegaard & Jenks 2015, 5). Kult- 
tuurien välinen vuorovaikutustilanne, silloin kun se on ylipäätään erotettava 
tavallisesta vuorovaikutuksesta, määritellään tilanteeksi, jossa osapuolten vä- 
liset eroavaisuudet ovat sen verran suuria, että heillä on erilaisia tulkintoja ja 
odotuksia siitä, millainen toiminta ja vuorovaikutus on tilanteeseen sopivaa 
(Spitzberg & Cupach 1993, 58). Koukkuniemen vanhainkodissa tällaisia eri- 
laisia tulkintoja ja odotuksia vaikutti ilmenevän joissain tilanteissa esimerkik- 
si sukupolvien ja ammattiryhmien välillä. 

Henkilö, jolla on hyvät kulttuurien väliset vuorovaikutustaidot, osaa viestiä 
sopivalla ja tehokkaalla tavalla itseensä nähden eritaustaisten ihmisten kanssa 
(Perry & Southwell 2011, 456). Nämä vuorovaikutustaidot jaetaan usein affek- 
tiivisiin, kognitiivisiin ja toiminnallisiin valmiuksiin (esim. Sue, Arredondo 
& McDavis 1992; Taylor 1994). Affektiiviset valmiudet ovat vuorovaikutusta 
tukevia asenteita ja tunteita kuten kunnioitus, avomielisyys ja empatia. Kogni- 

tiiviset valmiudet merkitsevät tietoisuutta siitä, että tilanteissa vaikuttaa eri- 
laisia tulkintoja, odotuksia, ennakkoluuloja ja eriarvoistavia toimintatapoja. 
Toiminnalliset valmiudet sisältävät erilaisia yhteistyötaitoja. (Bairoh & Trux 
2010, 218; Martin & Nakayama 2015, 17-18; Morgan & Dennehy 2004, 376.) 
Koukkuniemen vanhainkodin aineistoa tarkasteltaessa huomiota kiinnitet- 
tiin erityisesti siihen, olivatko työntekijät tietoisia tilanteessa vaikuttavasta 
kulttuurisidonnaisesta hiljaisesta tiedosta ja miten tätä tietoa osattiin nostaa 
esiin (ks. Friedman & Antal 2005, 70). Hiljaisen tiedon esiin nostamisen ja 
siitä neuvottelemisen ei kuitenkaan pitäisi tapahtua vain yksilöllisten vuoro- 
vaikutustaitojen varassa, vaan työyhteisöön kannattaa luoda rakenteita ja käy- 
täntöjä, jotka helpottavat hiljaisen tiedon jakamista. 

Työyhteisössä järjestettiin useita, jopa kuukausia kestäviä koulutuksia ja 
muuta kehittämistoimintaa, johon lähijohtajat ja työntekijät osallistuivat ak- 
tiivisesti. Kehittämistoimintaan osallistui henkilöstön edustajia myös muista 
Tampereen kaupungin asumispalveluiden yksiköistä. Toiminta on seuraavissa 
alaluvuissa jaoteltu monimuotoisuuden johtamisen, perehdytyksen, kulttuu- 
rien välisen vuorovaikutuksen ja suomen kielen käyttämisen kehittämiseen 


tähtäävään toimintaan. 


Monimuotoisuuden johtaminen läpileikkaavana teemana 


Kehittämisryhmällä oli useita syitä haluta tukea monimuotoisuuden joh- 
tamista. Ensiksi työyhteisön odotettiin jatkavan erityisesti kulttuurista ja 
kielellistä monimuotoistumistaan, minkä nähtiin korostavan johtamisosaa- 
misen tarvetta. Tutkimusten mukaan sosiaali- ja terveydenhuollon alalla on 
tärkeää kehittää johtamisen käytäntöjä ja henkilöstövoimavaroja niin, että ne 
turvaavat henkilöstön saatavuuden, edistävät työhön sitoutumista, kehittävät 
työyhteisön osaamista ja lisäävät työhyvinvointia tulevaisuudessa (Niiranen, 
Seppälä-Järvelä & Vartiainen 2010, 97). Toiseksi työyhteisö oli muuttumassa 
vanhainkotiyksiköstä asumispalveluyksiköksi, mikä edellytti toimintakult- 
tuurin, käytäntöjen ja hyvän hoidon kriteereiden kehittämistä. Kolmanneksi 
tutkijoiden haastattelemat lähijohtajat olivat toivoneet koulutusta monikult- 


tuurisen työyhteisön johtamiseen. 

Erityisen tärkeänä pidettiin myös, että johtajia tuettaisiin uuden yhden- 
vertaisuuslain (Laki 1325/2014) edellyttämien toimenpiteiden toteuttamisessa 
sekä yhteisten käytäntöjen luomisessa. Lisäksi vuorovaikutusta tukevien ra- 
kenteiden ja käytäntöjen kehittämisen uskottiin helpottavan myös johtamista. 

Monimuotoisuuden johtamista pidettiin läpileikkaavana teemana kaikissa 
hankkeen järjestämissä tilaisuuksissa ja koulutuksissa, joissa oli läsnä eri tason 
johdon edustajia. Sitä käsiteltiin myös työntekijöiden kanssa, sillä johtamisen 
tavat vaikuttavat ennen kaikkea työntekijöihin, ja tutkijat halusivat työnteki- 
jöiden olevan selvillä monimuotoisuuden johtamisen periaatteista. Seuraavas- 
sa taulukossa on eritelty monimuotoisuuden johtamisen toteutuneita tukitoi- 
mia. 

Monimuotoisuuden johtamisesta keskusteltiin toistuvasti kehittämisryh- 
män kokouksissa, eri yhteydessä järjestettyjen johtajien, tutkijoiden ja työnte- 
kijöiden välisissä tapaamisissa sekä lähijohtajien kulttuurien välisen vuorovai- 
kutuksen koulutuksessa. Kuten seuraavasta taulukosta ilmenee, keskusteluja 
käytiin myös Koukkuniemen vanhainkodin organisaation rajojen yli. Kesällä 
2015 kehittämisryhmän edustajat ja tutkijat tapasivat Tampereen kaupungin 
strategisen johdon ja asumispalveluiden johdon kanssa. Kokouksessa käsi- 
teltiin muun muassa henkilöstön monimuotoistumista ja sen huomioimista 
strategisessa suunnittelussa, perehdytyksen kehittämistarvetta, ulkomaalais- 
taustaisten hoitajien suomen kielen taidon edistämistä, oppilaitosyhteistyön 
tiivistämistä sekä sen merkitystä, että kaupungin koko henkilöstöllä olisi kult- 
tuurien välistä osaamista. Tässä yhteydessä kaupungin edustajat totesivat mo- 
nimuotoisuuden johtamisen ja kulttuurien välisen vuorovaikutuksen olevan 
teemoja, joiden olisi syytä olla jatkossa pysyvänä osana Tampereen kaupungin 


henkilöstöstrategiaa ja -koulutuksia.* 


é Muistio 15.6.2015. 

Taulukko 5. Monimuotoisuuden johtamisen tukitoimet 


Toiminta 
Keskustelutilaisuudet 


Kuvailu 


Kehittämisryhmän kokoukset 
Lähijohdon, tutkijoiden ja työntekijöiden väliset tapaamiset 


Lähijohtajien kulttuurien välisen 
vuorovaikutuksen koulutus 


Koulutuksen sisällöt: 

Monimuotoisuuden johtaminen 

Yhdenvertaisuus ja sen edistäminen 

Oman kulttuurisen taustan ja sen vaikutusten ymmärtä- 
minen 

Hiljaisen tiedon tiedostaminen ja esiin tuominen 

Taito neuvotella siitä, miten tilanteessa on sopivaa käyttäy- 
tyä ja viestiä 

Palautteen antaminen ja vastaanottaminen 

Ristiriitojen selvittäminen 


Tampereen kaupungin strate- 
gisen johdon, Koukkuniemen 
vanhainkodin ja kaupungin 
asumispalveluiden johdon sekä 
tutkimushankkeen kehittämis- 
ryhmän ja tutkijoiden välinen 
tapaaminen 


Keskustelun aiheita: 

Henkilöstön monimuotoistumisen huomiointi strategisessa 
suunnittelussa 

Perehdytyksen kehittämistarpeet 

Ulkomaalaistaustaisten hoitajien suomen kielen taidon 
edistämisen tukeminen 

Oppilaitosyhteistyön tiivistäminen 

Kaupungin henkilöstön kulttuurien välinen osaaminen 


Monikulttuurisen työyhteisön 
johtamisen osio Tampereen 
kaupungin tuotantoalueen esi- 
miesten johtamiskoulutuksessa 


Luennon sisältö: 

Monimuotoisuus työyhteisössä 
Yhdenvertaisuuslaki ja sen soveltaminen 
Kulttuurien välinen vuorovaikutus 


Tampereen kaupungin stra- 
tegisen johdon, Hatanpään 
sairaalan, Koukkuniemen 
vanhainkodin sekä tutkijoiden 
välinen tapaaminen 


Keskustelun aiheita: 

Hankkeen tulosten hyödyntäminen jatkossa 

Kaupungin monimuotoisuus- ja yhdenvertaisuusstrategioi- 
den kehittäminen 

Perehdytyksen ja mentoroinnin kehittäminen kaupungin eri 
yksiköissä 


Lisäksi helmikuussa 2016 pidettiin Tampereen kaupungin tuotantoalueen 
esimiehille johtamiskoulutuksen yhteydessä lyhyt koulutus monikulttuurisen 
työyhteisön johtamisesta. Koulutuksessa käsiteltiin monimuotoisuutta työyh- 
teisössä, yhdenvertaisuuden periaatteita sekä kulttuurien välistä vuorovaiku- 
tusta. Keskustelu- ja koulutustilaisuuksissa tutkijat korostivat toistuvasti, että 
monikulttuurisen työyhteisön onnistunut johtaminen perustuu henkilöstön 


moninaisuuden huomioimiseen (ks. Sippola 2007, 83) ja kohdennettujen tuki- 

toimien kayttamiseen silloin, kun ne tukevat yhdenvertaisuuden toteutumista 


(ks. Pitkänen 2011, 48-49). 


Ohjaustaitoja korostettiin osana perehdytystä 


Koska haasteltavat kritisoivat lähes poikkeuksetta perehdytystä, kehittämis- 
ryhmä pohti tutkijoiden kanssa perehdytyksen ongelmakohtia ja mahdollisia 
ratkaisuja niihin. Oli ilmeistä, että osastojen toimintaa ohjaavia kulttuurisi- 
donnaisia oletuksia ja hiljaista tietoa pitäisi pystyä tiedostamaan ja nostamaan 
keskusteluun entistä paremmin. Tämä auttaisi perehdytyksen lisäksi myös 
viestintäkäytäntöjen kehittämisessä. Hiljaisen tiedon jakamisen ongelma on 
työyhteisöissä usein se, ettei yksilö ole täysin tietoinen siitä, mitä tietää (Tasala 
2006, 94; Kurtti 2012, 13). Monimuotoisessa työyhteisössä saattaa vaikuttaa 
tavallista enemmän erilaista hiljaista tietoa, jonka näkyväksi tekemistä voi- 
daan edistää kehittämällä työyhteisön vuorovaikutuskulttuuria (ks. Gourlay 
2006; Nonaka & Takeuchi 1995; Kakabadse, Kouzmin & Kakabadse 2001). 

Lisäksi huomiota kiinnitettiin perehdytyksessä käytettyihin materiaalei- 
hin, joita haluttiin systematisoida ja täydentää monikulttuurisuuden näkökul- 
masta nousevilla kysymyksillä. Edelleen nähtiin tarpeelliseksi luoda tilaisuuk- 
sia keskustella siitä, mitä toimintaa ohjaavat periaatteet (kuten kinesteettinen 
työote ja asukaslähtöisyys) käytännössä tarkoittivat. 

Monilla osastoilla käytössä olleesta perehdytyskortista kävi ilmi perehdy- 
tyksen asiasisältö, mutta se ei ohjannut pohtimaan, miten uutta työntekijää 
kannattaisi ohjata, miten tietoa kannattaisi jakaa ja miten varmistaa, että uusi 
työntekijä oli omaksunut tarpeelliset asiat”. Kortti kattoi perehdytyksen ylei- 
sistä sisältöalueista toimintaympäristön rakenteiden selvittämisen sekä roo- 
lien ja toimenkuvien selventämisen, mutta esimerkiksi organisaatiokulttuu- 
rin avaaminen, viestintä- ja palautekäytäntöihin tutustuminen sekä etiikasta 
ja arvoista keskustelu jäi vähemmälle huomiolle (ks. Hartikainen 2016, 29). 
Vaikka vastaavia teemoja kuului opiskelijoiden ohjaukseen ja siitä pidettävään 


koulutukseen, tietoja ei sovellettu uuden työntekijän perehdytykseen. 
7 Kehittämisryhmän muistio 19.5.2015. Toinen vastaava tapaaminen järjestettiin 2017 
yhdessä Hatanpään sairaalan edustajien kanssa. Kokouksen tarkoituksena oli selvittää, 
mihin toimiin Tampereen kaupunki voisi ryhtyä monimuotoisuuden ja yhdenvertaisuu- 
den edistämiseksi ja perehdytysprosessien kehittämiseksi. Muistio 21.6.2017. 

Suurimmat puutteet perehdytyksessä liittyivät silti perehdytysprosessin 
vuorovaikutuksellisuuteen ja ohjaustaitoihin. Kehittämistyössä laitettiin eri- 
tyistä painoa pyrkimyksille kehittää tapoja ohjata uutta työntekijää niin, että 
hänellä olisi parhaat edellytykset oppia ja omaksua työskentelyn kannalta 
olennaiset asiat mahdollisimman tehokkaasti. 

Koska perehdytykseen ei ollut siirrettävissä enempää resursseja, kehittä- 
misryhmän mielestä tuli keskittyä siihen, kuinka uuden työntekijän ohjaami- 
sen käytäntöjä sekä perehdytyssisältöjä voitaisiin parantaa. Perehdytysta ha- 
luttiin kehittää tiiviissä yhteistyössä työntekijöiden kanssa, jotta sen tulokset 
olisivat työntekijän näkökulmasta hyödyllisiä ja myös helposti omaksuttavissa. 
Työ aloitettiin muodostamalla perehdytyksen kehittämisryhmä ja luomalla 
mentorointijärjestelmä tukemaan uuden työntekijän integroitumista työyh- 


teisöön. 


Mondo-ryhmä perustettiin kehittämään perehdytystä 

Perehdytyksen kehittämisryhmä sai nimekseen Mondo. Se koostui etnisesti, 
kielellisesti ja ammatillisesti eritaustaisista työntekijöistä, jotka olivat kiinnos- 
tuneita kehittämään perehdytystä omissa työyhteisössään ja koko organisaa- 
tiossa. Ryhmän toimintaan osallistui vaihtelevasti 10-20 henkilöä, jotka ko- 
koontuivat hankkeen tutkijoiden johdolla kuusi kertaa. Tämän jälkeen ryhmä 
päätti johdon suostumuksella jatkaa kokoontumisia 1-2 kertaa vuodessa. Tut- 
kijoiden luovuttua vetovastuusta Koukkuniemestä nimettiin ryhmälle uudet 
vetäjät. 

Mondon tehtävänä oli pohtia, millainen perehdytys tukee parhaiten moni- 
muotoisen työyhteisön toimintaa. Lähtökohdaksi otettiin, että perehdytys oli- 
si aloitettava välittömästi uuden työntekijän rekrytoinnista ja ensimmäisistä 
työpäivistä lähtien, ja sen tulisi kestää siihen asti, että uusi työntekijä olisi inte- 
groitunut työyhteisöön. Seuraavassa taulukossa ilmenee Mondossa esiin nous- 
seita perehdytyksen kehittämistarpeita. Ensinnäkin perehdytyksen suunnitte- 
lu ennen uuden työntekijän tuloa oli usein epäonnistunut, minkä seurauksena 
uusi työntekijä ei aina tuntenut olevansa tervetullut työyhteisöön eikä päässyt 
sujuvasti ja nopeasti kiinni työhön. Aiempien tutkimusten mukaan juuri huo- 


lellinen suunnittelu tukee työyhteisöön sisäänpääsyä sekä edistää työhyvin- 

vointia, potilasturvallisuutta ja työhön sitoutumista (Hartikainen 2016, 30; 
Brunero, Smith & Bates 2008). Myös perehdytyksen seuranta puuttui monilta 
osastoilta tai se oli liian sattumanvaraista taatakseen, ettei tarpeellisia tietoja ja 
taitoja jäänyt oppimatta. Lisäksi perehdytysaineisto oli ryhmän mielestä puut- 
teellista ja kieliasultaan hankalaa suomen kieltä vieraana kielenä puhuvalle. 


Paperista aineistoa ei ollut päivitetty ja intrasta oli vaikeaa löytää ohjeita. 


Taulukko 6. Mondossa esiin nousseet perehdytyksen kehittämistarpeet 


Kehittämistarve Kuvailu 
Uuden työntekijän Työyhteisö ei ollut valmistautunut uuteen tulijaan eikä tieto tulijasta 
vastaanotto ja perehdytystarpeista kulkenut vuorossa oleville työntekijöille 


Tulija ei tuntenut itseään tervetulleeksi työyhteisöön 
Työn omaksuminen hidastui 


Perehdytysmateriaalit Perehdytyskortti oli käytössä vaihtelevasti 
Osastokohtainen materiaali oli usein vanhentunutta 
Eri osastoilla oli erilaisia materiaaleja ja käytäntöjä 
Intranet koettiin laajaksi ja sekavaksi eikä uudella työntekijällä ollut 
aina aluksi tunnuksia sinne 
Materiaalien suomen kieli oli hankalaa 
Periaatteellisista ja tietoturvasyistä tukimateriaalien (muistilistat, 
ohjeet, aikataulut) käyttöä työpisteissä ei suosittu 


Perehdytyksen seuranta | Puuttui järjestelmällinen keino seurata, oliko tarpeelliset tiedot ja 
taidot opittu 
Keskustelu perehdytyksen onnistumisesta oli satunnaista 
Perehdyttäjän, uuden työntekijän ja lähijohtajan välistä palautekes- 
kustelua ei käyty 


Ongelmaksi koettiin ennen kaikkea, että perehdytystä ei ollut mietitty sii- 
tä näkökulmasta, kuinka ihminen oppii uusia asioita ja taitoja. Oppiminen 
sote-alan työyhteisössä sisältää monia osa-alueita. Siihen kuuluu työn opet- 
telun lisäksi kollegoiden välinen vuorovaikutus, asiakastyö, keinot selviytyä 
uusista tehtävistä ja haastavista tilanteista, työn vaikuttavuuden arviointi sekä 
ylipäätään ammatillisen koulutuksen hyödyntäminen (Hartikainen 2016, 26; 
Johnson, Hong, Groth & Parker 2011, 611). Näin ollen perehdytystä ei voi 
edes lähtökohtaisesti nähdä vain työn käytäntöjen esittelynä, vaan vuorovai- 
kutuksen ja reflektion merkitys korostuu. On tärkeää osata tiedostaa ja nostaa 


esiin keskusteltavaksi työyhteisön jaettua ja henkilökohtaista hiljaista tietoa, 

sillä oppiminen on sidoksissa siihen sosiaaliseen ja kulttuuriseen kontekstiin, 
jossa tiedot tai taidot on omaksuttu. Yleiseen ammattitaitoon kytkeytyy aina 
paljon osasto-, työyhteisö- ja jopa aluekohtaista kulttuurista tietoa, jonka tun- 
nistaminen ja jakaminen perehdytyksessä on tärkeää (Järvinen, Koivisto & 
Poikela 2000, 69—70; Hartikainen 2016, 26—30). 

Mondo-ryhmässä tutkijat ohjasivat osallistujia reflektoimaan ja jakamaan 
omaa hiljaista tietoaan dialogisessa prosessissa (ks. Nikkanen & Kantola 2007, 
78-91; Goffin, Koners, Baxter & Van der Hoven 2010, 39-51). Näissä dialo- 
gisissa prosesseissa syntyi materiaalia helpottamaan perehdyttäjän työtä ja pe- 


rehtyjän oppimista. Tällaisia materiaaleja olivat: 
+ Ohjeita selkeän suomen puhumiseen 
e Ohjeita uuden työntekijän ohjaajalle 
* Ohjeita uudelle työntekijälle perehtymiseen 
* Vinkkejä ulkomaalaistaustaisen työntekijän perehdytykseen 


Mondon toiminta tuki koko organisaation perehdytyksen kehittämistä, jota 
tehtiin liittyen Tampereen kaupungin kotihoidon ja asumispalvelujen yhdistä- 
misprosessiin. Tässä yhteydessä yhdistettiin kotihoidon ja asumispalveluiden 
perehdytysohjeita ja -materiaaleja sekä intranetin perehdytyssivustoa. Orga- 
nisaation perehdytyksestä vastaava työntekijä osallistui Mondon toimintaan, 
jolloin oli mahdollista keskustella hyödyllisiksi koetuista perehdytysohjeista 
ja -materiaaleista.* Samalla kun näitä ohjeita ja materiaaleja päivitettiin int- 
raan, sinne lisättiin edellä mainittuja Mondon perehdytyksen tueksi laatimia 
ohjeita. 

Mondon osanottajat tapasivat lähijohtoa kertoakseen ryhmän toiminnasta 
ja sen tuloksista. He myös antoivat suosituksia perehdytyksen kehittämiseksi 
ja korostivat, että oli tärkeää tehostaa perehdytyksen kehittämistyötä kaikilla 
osastoilla? Tutkijat ja Mondon jäsenet luonnostelivat yhdessä perehdytyksen 
kokonaismallin, mutta sitä ei otettu käyttöön, koska organisaation omat muu- 
tosprosessit olivat kesken. Perehdytyksen mallissa kiinnitettiin erityistä huo- 
miota suunnitteluun ja seurantaan sekä siihen, kuinka ja missä järjestyksessä 


perehdytyksen teemoja ja aiheita kannattaisi tuoda uudelle työntekijälle. 


8 Kehittämisryhmän muistio 17.2.2105. 


? Mondo-ryhmän ja lähijohtajien tapaamisen muistio 16.6.2015. 

Mentorointi toi sosialisaation näkökulman perehdytykseen 

Mentoroinnin tavoitteeksi asetettiin uusien työntekijöiden tukeminen siinä, 
että he pääsisivät sisään työyhteisöön sen tasavertaisina jäseninä. Mentori aut- 
taa uutta työntekijää oppimaan työyhteisön sääntöjä ja toimintatapoja sekä 
oppii myös itse erilaisia tapoja ajatella, työskennellä ja viestiä. Tutkimusten 
mukaan mentorointi edistää integroitumista työyhteisöön (Hartikainen 2016, 
27; Woodbridge & Bland 2010), ja sen tavoitteena on tyypillisesti sekä am- 
matillinen että henkilökohtainen kehittyminen (Cluttenbuck & Megginson 
2009, 218—236). 

Mentorointia oli tarkoitus tarjota etenkin työyhteisön uusille ulkomaa- 
laistaustaisille jäsenille tai muille työntekijöille, joiden oli syystä tai toisesta 
vaikeaa saavuttaa työyhteisön täysjäsenyyttä (ks. Nieminen 2011, 148, 158). 
Mentoroinnilla haluttiin myös tukea molemminpuolisen oppimisen proses- 
seja Koukkuniemen vanhainkodissa laajentamalla ymmärrystä siitä, että uusi 
työntekijä ei ole ainoa oppija, vaan koko työyhteisö käy läpi sopeutumis- ja 
oppimisprosesseja (ks. Brewis 2008, 66, 182-187). Mentorikoulutukseen osal- 
listui ja mentorina aloitti seitsemän työntekijää, jotka olivat motivoituneita 
auttamaan uusia työtovereitaan integroitumaan työyhteisöönsä. Mentorit 
olivat suomalaista tai ulkomaalaista syntyperää olevia työntekijöitä, joilla oli 
kokemusta kulttuurien välisestä työstä. 

Mentoroinnin onnistumisen kannalta on tärkeää, että mentori saa kou- 
lutuksen tehtäväänsä (Mills & Mullins 2008, 310-315). Koukkuniemen van- 
hainkodin kontekstissa painotettiin erityisesti kulttuurien välisen osaamisen 
ja dialogisten taitojen vahvistamista, jotta mentori pystyisi tukemaan uuden 
työntekijän vuorovaikutustaitojen ja reflektion kehittymistä (ks. Mäkinen 
2014). Mentorikoulutuksen tavoitteena oli auttaa mentoria ymmärtämään, 
mitä mentorointi on, mitä sillä tavoitellaan ja mitä hyötyjä siitä voi olla. Lisäksi 
käsiteltiin sitä, mitkä ovat mentorin ja aktorin roolit ja vastuut, miten mento- 
rointiprosessi etenee ja miten mentorointimateriaalia kannattaa käyttää (ks. 
Kupias & Salo 2014, 159; Washington, Erickson & Ditomassi 2004, 167—169). 
Koulutuksessa edistettiin mentorin valmiuksia ohjata aktoria ja vahvistettiin 
kulttuurien välisiä vuorovaikutustaitoja. Mentorointimateriaali kirjoitettiin 


suomeksi, sillä sen haluttiin tukevan työssä tarvittavan suomen kielen oppi- 

mista. Materiaalissa käytiin läpi jokainen mentorointikerta teemoineen, kes- 
kustelunaiheineen ja tehtävineen”. 

Koukkuniemen vanhainkodista nimettiin mentorointiohjelmalle oma 
koordinaattori, jonka tehtävänä oli tukea mentoriparia eli mentoria ja aktoria 
koko prosessin ajan. Koordinaattori osallistui mentorikoulutukseen ja kes- 
kusteli lisäksi roolistaan ja tehtävistään tutkijoiden kanssa. Tutkijat ja koordi- 
naattori myös tapasivat osastonhoitajia kertoakseen mentorointijärjestelmästä 
ja sopiakseen yhteisistä toimintamalleista. Käyttöön otettiin kaksi mentoroin- 
timallia lyhyt- ja pitkäaikaisia työsuhteita varten.!! Ensimmäiset mentoripa- 
rit aloittivat loppuvuodesta 2015. Mentorit, mentorikoordinaattori ja tutkijat 
kokoontuivat lokakuussa 2016 reflektoimaan ensimmäisiä mentorointikoke- 
muksia ja sopivat samalla, että koordinaattori jatkaa tapaamisia mentoreiden 


kanssa pari kertaa vuodessa. 


Kulttuurien välisen vuorovaikutuksen koulutus 
tähtäsi tietoisuuden lisäämiseen 
Alkukartoituksessa ilmeni, että haastateltavat eivät pääosin tunnistaneet 
omia kulttuurisia ajattelu- ja toimintatapojaan eivätkä myöskään olemassa 
olevia vuorovaikutustaitojaan. Siksi kehittämisryhmä päätti järjestää ensin 
lähijohtajille ja myöhemmin hoitohenkilöstölle kulttuurien välisen vuorovai- 
kutuksen koulutusta. Koulutusta järjestettiin vuoden 2015 aikana kolmelle 
ryhmälle, joista ensimmäiseen osallistuivat lähijohtajat ja muihin lähi- ja sai- 
raanhoitajat. Koulutuksen yhteiskesto oli 10 tuntia per ryhmä ja siihen osallis- 
tui säännöllisesti 22 lähijohtajaa ja työntekijää. 

Koulutuksen tavoitteeksi määriteltiin paitsi yksilöllisten vuorovaikutustai- 
tojen vahvistaminen, myös keskustelutilan tarjoaminen yhteisten näkemysten 
ja käytäntöjen luomiseksi. Yksilöllisten vuorovaikutustaitojen vahvistamisen 


tarkempia tavoitteita olivat: 


10 Mentorointimateriaalin kirjoittivat MULTI-TRAIN-hankkeen tutkijat Kaisa Niira- 


nen ja Katja Keisala. Materiaali pohjautui ESR-rahoitteisen WorkPlace Pirkanmaa -hank- 
keen mentorointimateriaaleihin. 


"1 Kehittämisryhmän muistio 30.3.2015. 

* Oman kulttuurisen taustan ja sen vaikutusten tunnistaminen 

e Hiljaisen ja kulttuurisidonnaisen tiedon tiedostaminen ja keskusteluun 

tuominen 

e Metakognitiivisten taitojen kehittäminen ja kulttuurien välisen tietoi- 

suuden lisääminen 

e Yhteisymmarryksen luomisen vahvistaminen 

e Vuorovaikutustaitojen parantaminen 
Koulutuksessa keskityttiin erityisesti metakognitiivisten taitojen kehittämi- 
seen. Metakognitiolla viitataan siihen, että ihminen on tietoinen tavoistaan 
havainnoida, ajatella, päätellä, tuntea, oppia ja ratkaista ongelmia sekä osaa 
käyttää hyväksi tätä tietoa kehittääkseen yhä tehokkaampia tapoja luoda yh- 
teisymmärrystä (Ireson 2008, 19). Metakognitiiviset taidot mahdollistavat 
kulttuurien välisen tietoisuuden kehittymisen. Tällöin ihminen alkaa tiedos- 
taa omia kulttuurisia ajattelu- ja toimintatapojaan ja ymmärtää paremmin 
myös muiden ajattelua ja toimintaa. Metakognitiivisia taitoja vahvistettiin 
koulutuksessa kriittisen reflektion prosesseissa, joissa tutkittiin omia usko- 
muksia ja niiden paikkansapitävyyttä sekä sitä, millaisia perusteita ja seurauk- 
sia uskomuksilla on (Cunliffe 2004, 407; Gray 2007, 497-498). 

Koulutuksessa käsiteltiin kulttuurista monimuotoisuutta, selkeän suomen 
kielen käyttämistä, yhteisymmärryksen luomista ja yhteisten toimintatapojen 
rakentamista. Lähijohdon koulutuksessa keskusteltiin lisäksi monimuotoi- 
suuden johtamiseen liittyvistä kysymyksistä ja johtamisen käytännöistä. Tau- 
lukossa 7 näkyvät koulutuksen tarkemmat sisällöt. 

Koulutuksissa osallistujia ohjattiin pohtimaan yksilöllisten ajattelu- ja 
toimintatapojensa lisäksi myös työyhteisön toimintaa ohjaavia odotuksia ja 
oletuksia. Juuri hiljaisen tiedon tiedostaminen ja tuominen keskusteluun 
mahdollistaa yhteisen toiminnan ja käytäntöjen arvioinnin ja kehittämisen 
(Tikkamäki 2006, 213-217). Koulutus eteni dialogin ja reflektion varassa, kos- 
ka se mahdollisti hiljaisen tiedon tutkimisen ja ilmaisemisen (ks. Kakabadse 
ym. 2001, 137—154). Kehittämisryhmä oli toivonut, että koko työorganisaa- 
tion ilmapiiriä ja käytäntöjä saataisiin kehitettyä sellaiseen suuntaan, että se 


tarjoaisi mahdollisuuksia epätietoisuuden tunnustamiseen, kysymiseen, avun 

pyytämiseen, palautteen antamiseen sekä oman näkemyksen esittämiseen.!? 


Tämä toive otettiin huomioon korostamalla dialogisuutta koulutuksissa. 


Taulukko 7. Kulttuurien välisen vuorovaikutuksen koulutuksen sisältö 


Koulutuskerta Aiheet 
1. Kulttuuri ja kulttuurinen Mitä on kulttuuri? 
monimuotoisuus Mitä on kulttuurinen monimuotoisuus? Miten se ilme- 
nee työyhteisössämme? 


Mitä tarkoittaa yhdenvertaisuus? Miten sitä voidaan 
edistää työyhteisössämme? 


2. Työpaja suomen kielen käytöstä | Millaista on selkosuomi ja selkeä suomen kieli? 

Miten suomen kieltä kannattaa käyttää työyhteisössä, 
jossa se ei ole kaikkien äidinkieli? 

Miten suomen kielen oppimista voi tukea työn ohessa? 


3. Yhteisymmärryksen luominen Miten tuoda vuorovaikutuksen osapuolten hiljaista tie- 
toa esiin ja neuvotella siitä, miten tilanteessa toimitaan? 
Miten voi luoda yhteisymmärrystä ja yhteisiä pelisään- 


töjä? 
4. Työpaja hankalilta tuntuvien Ratkaisujen kehittäminen työyhteisöstä tuttuihin hanka- 
vuorovaikutustilanteiden lalta tuntuviin vuorovaikutustilanteisiin 


ratkaisemisesta 


Selkeän suomen kielen käyttämistä tuettiin 
Kehittämisryhmä totesi alkukartoituksen jälkeen henkilöstön suomen kielen 
taidosta, että hyvälläkään arvosanalla läpäisty kielitesti ja opintojen suoritta- 
minen suomeksi ei välttämättä merkinnyt sitä, että työntekijä pärjäsi suomen- 
kielisessä ympäristössä, jossa käytettiin muun muassa ammattislangia, mur- 
teita, lyhenteitä ja osastojen omia käsitteitä. Kehittämisryhmän mielestä oli 
tarpeen määritellä tarkemmin työhön riittävän kielitaidon kriteerit, selvittää 
oppilaitosten kielikoulutusta ja tasovaatimuksia sekä pohtia, miten voitaisiin 
luotettavammin mitata käytännön kielitaitoa rekrytointitilanteessa ja tarvit- 
taessa tukea suomen kielen oppimista. 

Koulutusten tavoitteena oli auttaa osallistujia ymmärtämään, kuinka suo- 
men kieltä kannattaa käyttää sote-alan työyhteisössä, jossa monet työntekijät 


eivät puhu suomea äidinkielenään. Aihetta käsiteltiin perehdytyksen kehittä- 


12 Kehittamisryhman muistio 16.12.2014. 

misryhma Mondossa ja kulttuurien valisen vuorovaikutuksen koulutuksissa. 
Lisäksi lähijohtajille pidettiin työpaja siitä, kuinka suomen kielen taitoa voi 
arvioida rekrytoinnissa, ja kuinka uuden työntekijän suomen kielen oppimista 
voi edistää laatimalla kielenoppimissuunnitelma. 

Kehittämisryhmä järjesti elokuussa 2015 tapaamisen, jossa tutkijat, opetus- 
hoitajat, osastonhoitajat ja Tredun klinikkaopettaja keskustelivat ulkomaalais- 
taustaisten opiskelijoiden suomen kielen oppimisesta ja työelämävalmiuksista 
yleensä. Tavoitteena oli tukea suomen kielen käyttämistä työyhteisön jaettuna 
kielenä. Tapaamisessa pohdittiin sitä, kuinka edistää ammattiin valmistuvien 
hoitajien suomen kielen taitoa ja työelämävalmiuksia niin, että ne riittäisivät 
työn hoitamiseen ja työyhteisön liittymiseen. Aiemmissa tutkimuksissa on to- 
dettu, että laadukkaan hoidon takaamiseksi jo alan koulutuksessa on tärkeää 
vahvistaa kulttuurien välistä osaamista, mukaan lukien työyhteisössä käytet- 
tävän kielen taitamista. (Hartikainen 2016, 27; Jirwe, Kerrish & Emami 2010, 
436-444.) Tapaamisessa todettiin, että yhteistyötä kannattaa jatkossa tiivistää 
koko kaupungin tasolla, sillä asiaa ei voida ratkaista oppilaitosten omin voi- 


min tai työssäoppimisjaksojen aikana? 


Toiminnan tuloksena kulttuurien välinen tietoisuus lisääntyi 


Kehittämistoimien vaikutuksia arvioitiin koulutuksista ja työpajoista saa- 
dun suullisen ja kirjallisen palautteen sekä haastattelujen ja kehittämisryh- 
män oman arvioinnin perusteella. Suullista ja kirjallista palautetta saatiin 
kulttuurien välisen vuorovaikutuksen koulutusten ja mentorikoulutuksen 
osallistujilta sekä perehdytyksen kehittämisryhmä Mondon jäseniltä. Kehit- 
tämistoimien jälkeen haastateltiin 13 henkilöä!*, joista osa oli osallistunut 
kehittämistoimiin ja osa ei. Lisäksi kehittämisryhmä arvioi toimintaansa ja 


hankkeen vaikutuksia työyhteisön arkeen. 


13 Muistio 18.8.2015. 


14 Haastattelut tehtiin vuoden vaihteessa 2015—2016. Haastateltavien joukossa oli lähi- 
ja keskitason johtajia, lähi- ja sairaanhoitajia, lääkäri ja fysioterapeutti. 5 henkilöä oli ul- 
komaalaistaustaisia, 10 henkilöä oli osallistunut kehittämistoimiin ja 6 henkilöä oli haas- 
tateltu ensimmäisellä kierroksella. 

Oivallukset eivät konkretisoituneet muutoksiksi johtamisessa 
MULTI-TRAIN-hankkeeseen osallistuminen nähtiin sekä kehittämisryhmän 
arviointikeskustelussa” että osassa haastatteluja osoituksena siitä, että orga- 
nisaation johto vastasi lisääntyvän monimuotoisuuden luomiin tarpeisiin. 
Haastattelujen ja koulutuspalautteiden pohjalta vaikutti siltä, että tietoisuus 
Koukkuniemen vanhainkodin monimuotoisuudesta oli lisääntynyt. Tämä il- 
meni erityisesti ymmärryksenä siitä, että monimuotoisuuden johtamiseen oli 
kiinnitettävä enemmän huomiota. 

Lähijohtamista pidettiin alkukartoitukseen verraten entistä tärkeämpänä 
edellytyksenä monikulttuurisen työn sujumiselle. Työntekijät kokivat, että il- 
man lähijohtajan aktiivista tukea heillä oli hyvin rajoitetut mahdollisuudet ke- 
hittää työyhteisön toimintatapoja. Lähijohtajan merkitys vuorovaikutuksen 
mahdollistajana tai ehkäisijänä nousi esiin monenlaisissa tilanteissa. Työnteki- 
jät pitivät tärkeänä esimerkiksi sitä, että lähijohtajan tavoitti helposti, osasto- 
tunteja pidettiin säännöllisesti ja työntekijät saivat vaikuttaa niiden aiheisiin. 
Lähijohtajan tuen nähtiin ilmenevän myös siinä, millaisia keskustelu- ja palau- 
tekäytäntöjä hän loi osastolle sekä rohkaisiko hän työntekijöitä arvioimaan, 
kehittämään ja testaamaan erilaisia toimintatapoja. Edelleen työntekijöiden 
mielestä oli tärkeää, että työvuorojen suunnittelussa otettaisiin paremmin 
huomioon työntekijöiden suomen kielen taso ja perehdytettävien määrä. 

Lähijohtajat itse kuvailivat saaneensa hankkeesta tukea johtamiselle ja sen 
käytäntöjen kehittämiselle. He kertoivat hankkeen paitsi lisänneen tietoisuut- 
taan monimuotoisuuden johtamisesta ja kulttuurien välisestä vuorovaikutuk- 
sesta, myös tarjonneen tilaisuuksia keskustella, vaihtaa kokemuksia ja tuoda 
esiin kaikkia koskevia huolenaiheita ja ongelmia. Erään haastatellun mukaan 
hanke oli madaltanut kynnystä ottaa puheeksi tunteita ja aiheita, joista oli 
aiemmin vaiettu sen vuoksi, että ne koettiin vaikeiksi: 

Sitä [kulttuurista moninaisuutta] on turhan paljon mun mielestä yritetty 

häivyttää aiemmin. Ehkä juuri se mikä tässä nyt näkyy näille, jotka on aktii- 


visesti ollut mukana tässä hankkeessa, on se että...se näkyy paremmin. Kun 
sitä on yritetty häivyttää sillain että on vaiettu, niin nyt niistä [asioista] voi- 


5 Kehittämisryhmän muistio 21.3.2016. 


TAVOITTEENA SUJUVA ARKI 139 


Kaisa Niiranen ja Katja Keisala 


daan puhua. Vaikka ne oiskin semmosia että ollaan eri mieltä, pääasia että 

niistä puhutaan. 

Osa kulttuurien välisen vuorovaikutuksen koulutukseen osallistuneista lä- 
hijohtajista pohti, että koulutuksessa esiin tuoduista ajatuksista ja siellä kehi- 
tetyistä taidoista olisi hyötyä osaston ilmapiirin ja toiminnan kehittämisessä 
siinäkin tapauksessa, että henkilökunta koostuisi pelkästään suomalaistaus- 
taisista työntekijöistä. Moni kertoi oppineensa, miten kulttuurien välisen työn 
sujuvuutta voitaisiin edistää heti rekrytoinnista alkaen avaamalla enemmän 
työyhteisön toimintaan liittyviä asioita sekä kartoittamalla paremmin uuden 
työntekijän työkokemusta, kielitaitoa, vuorovaikutustaitoja ja osaamista. Hei- 
dän mielestään olisi hyödyllistä tehdä jo rekrytoidessa selväksi, että uusi työn- 
tekijä tulee työhön monikulttuuriseen työyhteisöön. 

Tutkimushankkeen kehittämistoimien aikana syntyneet oivallukset eivät 
kuitenkaan konkretisoituneet muutoksiksi lähijohtamisessa. Osastojen käy- 
täntöjen ja toimintatapojen suuri vaihtelu nousi esiin lähijohtajien keskuste- 
luissa ja haastatteluissa sekä työntekijöiden vastauksissa. Siitä huolimatta, että 
lähijohtajien välillä oli vanhainkodissa paljon vuorovaikutusta sekä hankkee- 
seen liittyen että muuten, lähijohtajat näyttivät yhä toimivan melko yksin tai 
vertaistuen varassa. Meneillään olevat monet organisatoriset muutokset veivät 
lähijohtajien resursseja osastojen työn kehittämiseltä, mikä saattoi heikentää 
mahdollisuuksia käyttää hyväksi tutkimushankkeen tarjoamaa tilaisuutta 
luoda yhteisiä johtamiskäytäntöjä. 

Kehittämisryhmän arviointikeskustelussa!* todettiinkin, että monimuo- 
toisuuden johtamisen kehittämistä oli syytä jatkaa kaikilla johtamisen tasoil- 
la. Erityistä huomiota haluttiin kiinnittää organisaation tarjoamaan tukeen 
lähijohtajille, lähijohtajien johtamistaitojen vahvistamiseen sekä viestintä- ja 
palautekäytäntöjen kehittämiseen. 

Oli myös selvää, että oli vielä tarpeellista käsitellä yhdenvertaisuutta työyh- 
teisössä. Ymmärrys siitä, mitä yhdenvertaisuus on ja miten sitä voitaisiin edis- 
tää, ei ollut toisen haastattelukierroksen perusteella juuri lisääntynyt. Moni 
haastateltava samasti yhdenvertaisuuden samanlaiseen kohteluun ja piti eri- 


laista kohtelua yhdenvertaisuuden vastaisena: 


16 Kehittämisryhmän muistio 21.3.2016. 

Yhdenvertaisuus, hmmm... Mä en osaa kuvata sitä kauheen hyvin. Mä ajat- 
telen niin, että meillä ei oo kellään mitään erivapauksia tai erioikeuksia teh- 
dä joitakin asioita tai olla tekemättä joitakin asioita. 
Seuraavassa sitaatissa toinen haastateltava kuvaa, mitä yhdenvertaisuus hänen 
mielestään on: 
No mä ajattelen siitä sillä lailla, että mikään asema ei saa arvottaa sitä, 
miten sä kohtelet ihmistä, vaan kaikkia kohdellaan samalla lailla. Ja sitten 


samanlaisista asioista... no jos puhutaan sanktioista, niin samasta virheestä 
täytyy olla kaikille sama sanktio ja... [Se on] tasavertanen kohtelu. 


Kohdennettujen tukitoimien miellettiin liittyvän työntekijän tilanteen yksi- 
lölliseen huomioimiseen esimerkiksi silloin, kun tämän fyysinen työkyky oli 
rajoittunut. Osa haastateltavista ajatteli kuitenkin, että positiivisia tukitoimia 
voitaisiin käyttää myös heikommin suomen kieltä puhuvien kohdalla, esi- 
merkiksi tukemalla suomen kielen oppimista tai mahdollistamalla tavallista 
pidempi perehdytysprosessi. Monet haastateltavat mainitsivatkin hankkeessa 
aloitetun mentoroinnin olevan ulkomaalaistaustaisille työntekijöille suun- 
nattu tukitoimi ja pitivät sitä esimerkkinä yhdenvertaisuuden kehittämisestä. 
Toisaalta työyhteisöissä oli tuotu esiin kantoja, joiden mukaan ulkomaalais- 
taustaisten uusien työntekijöiden mentorointi asetti suomalaistaustaiset työn- 
tekijät heikompaan asemaan — tämä siitäkin huolimatta, että tutkijat olivat 
korostaneet, että mentorointia voi käyttää myös suomalaistaustaisten työn- 
tekijöiden tukemiseen. Kaikille työntekijöille ei ollut muodostunut selvää 
käsitystä siitä, että mentoroinnin tavoitteena oli helpottaa koko työyhteisön 


toimintaa. 


Perehdytys hahmotettiin aktiivisena oppimisprosessina 


Koukkuniemen vanhainkoti kehitti perehdytystä sekä organisaation omana 
toimintana että käyttämällä hyväksi MULTI-TRAIN-hankkeen mahdollista- 
mia kehittämistoimia. Haastatteluissa mukana olleet työntekijät hahmottivat 
entistä paremmin, että perehdytys kannatti suunnitella yksilöllisesti ottaen 
huomioon uuden työntekijän aiemman työkokemuksen, osaamisen ja suomen 


kielen taidon. 

Ainahan pitäis huomioida se, että toinen lähtee vähän eri viivoilta kun toi- 
nen. Vois ajatella sillä tavalla, että heidän [uuden työntekijän] puolelta vois 
tulla sitä minkälaista he haluais sen perehdytyksen olevan. Että se lähtee hei- 
dän omista tarpeistaan, koska välttämättä täällä ei näy metsää puilta ollen- 
kaan. Että sitä vaan menee vanhan kaavan mukaan. 
Moni haastateltu, varsinkin perehdytyksen kehittämisryhmä Mondon toi- 
mintaan osallistuneet, näki aiempaa paremmin perehtymisen aktiivisena op- 
pimisprosessina, jota ympäristön ja työtovereiden tulisi tukea. Mondon työn 
jatkamiselle löytyi työyhteisöstä vankka tuki. Useimmat haastateltavista ker- 
toivat, että perehdytyksen käytännöt eivät olleet osastotasolla juuri muuttu- 
neet. He kokivat, että perehdytyksen kehittäminen osastoilla olisi vaatinut yh- 
teistä pohdintaa, mille oli ollut vaikea löytää aikaa. Monet tunsivatkin itsensä 
yhä epävarmaksi etenkin silloin, kun perehdytettävä koettiin taustaltaan tai 
kielitaidoltaan erilaiseksi. 

Perehdytysmateriaalien systematisointi ja kieliasun selkeyttäminen ei ollut 
myöskään edennyt. Lisäksi Mondo-ryhmän luomat monikulttuurisen pereh- 
dytyksen tukimateriaalit olivat jääneet laajalti käyttämättä, eikä moni edes 
tiennyt niiden löytyvän intrasta. 

Kehittämisryhmä piti perehtymisen kehittämisen jatkamista tärkeänä”. 
Myös tutkimustieto vahvistaa, että investoiminen perehdytykseen parantaa 
hoidon laatua, organisaation toimintaa ja työtyytyväisyyttä (Johnson ym. 
2011, 617). Kehittämisryhmä hahmotteli tutkimushankkeen ja organisaation 
oman perehdytystyön pohjalta kokonaisuutta, jonka osa-alueina olisivat kai- 
kille yhteinen perehdytyspohja, henkilökohtaisten tarpeiden pohjalta räätälöi- 
ty ohjaus, perehdytyksen seuranta ja tarvittaessa mentorointiohjelma. 

Vaikka mentorointiohjelman suuntaamista ensisijaisesti ulkomaalaistaus- 
taisille uusille työntekijöille kritisoitiin, haastateltavat pitivät mentorointia 
erittäin tarpeellisena, koska se täydensi perehtymistä hyvin. Mentoroinnin 
kuvattiin nopeuttavan työyhteisöön sosiaalistumista mahdollistamalla toi- 
mintakulttuuriin ja käytäntöihin liittyvien kysymysten käsittelyn. 

Mentoriparilla on aikaa keskustella. Perehtyminen on vain alussa, näyte- 

tään mitä pitäis tehdä ja sitten sä yrität pärjätä siellä. Mutta [mentorointi], 

se on viis tapaamista. Ja sitten siinä keskustellaan, mitä hän [aktori] voi ke- 
hittää, tai mitä osastokin voi kehittää, vähän [enemmän] vuorovaikutusta, 
kun hän on [ollut pidempään] täällä osastolla. Sitten hän näkee, mitä hän 
voi tehdä paremmin, mitä osasto ja muut työntekijätkin voi parantaa, se ei 
oo pelkästään perehtymistä. 


Työyhteisö otti vastuuta suomen kielellä työskentelemisen onnistumisesta 


MULTI-TRAIN-koulutukseen liitetty selkosuomen ja selkeän suomen koulu- 
tus auttoi osallistuneita hahmottamaan paremmin koko työyhteisöä suomen 
kielen oppimisen ja käyttämisen ympäristönä. Rekrytoinnista vastaavat lä- 
hijohtajat kertoivat ymmärtäneensä, että standardisoidut kielitasotestit eivät 
välttämättä kerro käytännön kielitaidosta, ja saaneensa välineitä kielitaidon 
arvioimiseen haastattelutilanteessa. Kielitaidosta ei silti haluttu tehdä kyn- 
nyskysymystä työhön pääsylle, mikäli hakija oli muuten tehtävään sopiva. 
Haastateltavat ajattelivat, että suomen kielen taito kehittyi parhaiten työtä 
tehdessä, mikäli yksilö oli motivoitunut oppimaan ja työympäristö tuki oppi- 
mista. Työn ohessa tapahtuvaa suomen kielen oppimisen tukemista pidettiin 
hyvänä.'* Myös pitkään työyhteisössä työskennelleet ulkomaalaistaustaiset 
haastateltavat, joilla oli jo hyvä suomen kielen taito, toivoivat lisätukea suomen 
kielen oppimiseen: 
Ammattikieli ehkä vähän puuttuu oireiden kuvaamiseen, että [ei] voi ihan 
[täsmällisesti] sanoo. Kyllä sen huomaa, että selitykset jää ehkä vähän {ly- 
hyiksi], mutta kyllä mä sitten osaan selittää, mikä oli se asia. Vaikka ei pidä 
pysäyttää, että vielä yrittää oppia uutta ja pysyy jotenkin ajan tasalla, se on 
tärkeää. 
Vaikka useimmat haastateltavat korostivat oppijan oman motivaation merki- 
tystä oppimiselle, he myös ajattelivat, että vuorovaikutustilanteessa on aina 
vähintään kaksi osapuolta ja vastuu yhteisymmärryksen syntymisestä on mo- 
lemmilla. Suomea äidinkielenään puhuvat olivat alkukartoituksen tapaan pit- 
kälti sitä mieltä, että olennaista ei ollut, puhuivatko kaikki täydellistä suomea. 


He korostivat, että tärkeää on osata selvittää väärinkäsitykset vaaratilanteiden 


18 Koukkuniemen vanhainkoti osallistui samaan aikaan MULTI-TRAIN-hankkeen 


kanssa myös ESR-rahoitteiseen Urareitti-hankkeeseen, jossa kehitettiin sairaanhoitajien 
suomen kielen taitoa työpaikoilla tapahtuvan henkilökohtaisen opetuksen kautta. Koke- 
mukset olivat positiivisia. 


TAVOITTEENA SUJUVA ARKI 143 


Kaisa Niiranen ja Katja Keisala 


välttämiseksi. Alkukartoituksesta hieman poiketen loppuhaastatteluissa huo- 
mioitiin enemmän sitä, että kielenoppijalle pitäisi antaa mahdollisuuksia ja ai- 
kaa kysyä ja hakea sanoja. Monet haastateltavat olivat alkaneet miettiä, miltä 
vuorovaikutustilanne vaikuttaa vieraskielisen näkökulmasta: 
Että miettis enemmän sitä, että ei se oo niin helppoo tulla ulkomaalaisena 
tammoseen sisäpiiriyhteisöön. Jossa on kumminkin vielä suurin osa suoma- 
laisia ja se kieli on vaikeeta, että sitä vois miettiä enemmän. Aika helposti 
ajattelee, että kyllä se nyt siinä pärjää ja onhan siitä nyt sanottu. Että sitä 
kohtelee kuin ketä tahansa suomalaistakin, mutta ei aina ymmärrä että valt- 


tämättä hän ei ymmärrä niin hyvin, kun se kieli on kuitenkin monelle tosi 
vaikee vielä. 


Kulttuurien välisen vuorovaikutuksen merkitys tunnistettiin 


Etenkin koulutuksiin osallistuneiden käsitys monikulttuurisuudesta oli 
hankkeen aikana muuttunut. Kysyttäessä mitä monikulttuurisuus vastaajan 
mielestä tarkoitti tai miten se näkyi työyhteisössä, sitä kuvailtiin erilaisten nä- 
kemysten arvostamiseksi ja eritaustaisten työntekijöiden sujuvaksi keskinäi- 
seksi vuorovaikutukseksi. Monikulttuurisuus tunnistettiin loppuhaastatte- 
luissa kansallista taustaa laajemmaksi ilmiöksi. Seuraavassa sitaatissa vastaaja 
pohtii, kuinka hänen käsityksensä monikulttuurisuudesta muuttui koulutuk- 
sen myötä. 
Sitähän [monikulttuurisuus] käsitetään yleensä hirveen suppeesti. Mutta 
kyllähän vaikka, jos ei ois yhtäkään maahanmuuttajataustaa, niin silti työ- 
yhteisö on monikulttuurinen. Minäkin olen itse ajatellut liian suppeasti sitä, 
eikä oo tullu ajateltua. Mutta sitten heti kun siitä puhuttiin [koulutuksessa], 
niin ajattelin että niinhän se nyt tietenkin onkin. Ja sitten, ehkä sekin kun 
sen ymmärtää, että mekin [suomalaiset] kannetaan jokainen eri kulttuuri- 


perintöä, niin eihän mekään toisiamme mitenkään arvoteta sen mukaisesti. 
i miksi sitten pitäisi sen kumme in | jos joku on jostai uualta]. 
Että miksi sitten pitä n k mmin [jos joku on jostain muualta 


Osa vastaajista arvioi, että koulutukset ja työyhteisön monimuotoistuminen 
muuttivat omaa ja kollegoiden suhtautumista monikulttuurisuuteen myön- 
teisemmäksi. Toisaalta loppuhaastatteluissa tuli esiin myös tapauksia, joissa 
lisääntyneet vuorovaikutusongelmat erityisesti kielitaidon puutteisiin liittyen 


olivat kiristäneet osaston ilmapiiriä. 

Koulutuksiin osallistuneet työntekijät kokivat kulttuurien välisen vuoro- 
vaikutuksen valmiuksiensa kehittyneen. Vaikutti siltä, että erityisesti meta- 
kognitiiviset taidot ja niiden myötä kulttuurien välinen tietoisuus vahvistui- 
vat hankkeen aikana. Vastaajat pystyivät aiempaa paremmin tunnistamaan 
omien kulttuuristen taustojensa vaikutuksen vuorovaikutustilanteissa sekä 
tiedostamaan ja kyseenalaistamaan omia ennakkoluulojaan ja stereotyyppisiä 
ajattelutapojaan. 

Ehkä siinä on tullu just enemmän tätä, että osaa ittekkin vielä kattoo laa- 

jemmin sen, että mitä se kulttuuri oikeesti on. Että siinä joutus ittekin vähän 

miettii, että minkä takia on tämmönen, että mitkä ne mun omat kulttuurit 

tavallaan siellä taustalla on. Että miks mää toimin miten toimin ja ajattelen 

miten ajattelen. 
Monet koulutukseen osallistuneet haastateltavat kuvailivat saaneensa moni- 
kulttuurisessa työyhteisössä työskentelyyn tarvittavia taitoja sekä keinoja yh- 
teisymmärryksen luomiseen. Ne vastaajat, jotka olivat itse kokeneet ulkopuo- 
lisuutta esimerkiksi kulttuurisen tai ammatillisen taustansa vuoksi, arvelivat 
osaavansa samaistua paremmin enemmistöön nähden eritaustaisen kollegan 
tilanteeseen ja hyödyntää kulttuurien välisen viestinnän taitoja yhteisymmär- 
ryksen saavuttamiseksi. Kehittämisryhmän mielestä hankkeen aikana lisään- 
tynyt kulttuurien välinen osaaminen edisti työyhteisön vuorovaikutusta riip- 
pumatta siitä, millaisesta monimuotoisuudesta oli kyse.” 

Koulutus oli tarjonnut käsitteellisiä välineitä ilmaista ajatuksiaan sekä ti- 
lan keskustella asioista, joista oli ollut aiemmin vaikea puhua. Kehittämisryh- 
män jäsenten mukaan keskustelua oli virinnyt sellaisistakin asioista, joiden ei 
aiemmin ollut ymmärretty vaikuttavan työskentelyyn. Hoitajien koulutus- 
ryhmien sisäinen monimuotoisuus tuki itsessään molemminpuolista oppimis- 
ta (ks. Brewis 2008, 182—187) samalla kun koulutuksen dialoginen etenemi- 
nen helpotti asioiden esiin tuomista. Osallistujat kuvailivat tyytyväisyyttä ja 
helpotustakin siitä, että monia mielessä olleita asioita ja hiljaisia ristiriitoja oli 
nostettu esiin ja käsitelty koulutuksissa rakentavasti ja dialogisesti. Koulutuk- 


siin osallistunut lähijohtaja kertoi tunnelmistaan seuraavasti: 


9 Kehittämisryhmän muistio 21.3.2016. 

Siellä on saanu todella avoimesti keskustella ja siellä on ehkä tullu mietittyä 
itekin vähän sillain että oonkohan mä nyt ennakkoluulonen vai enkö mä ole 
ennakkoluulonen. Ja mitä se nyt tarkottaa lopulta, kun mä aattelen näin. 
Koulutuksiin osallistumisen nähtiin mahdollistavan oppien ja taitojen so- 
veltamisen jatkossakin. Kaiken kaikkiaan haastateltavat ajattelivat, että 
monikulttuurisuudesta ja kulttuurien välisestä vuorovaikutuksesta pitäisi 
keskustella työyhteisössä enemmän. Koulutusten toivottiin jatkuvan ja niitä 
pidettiin hyödyllisinä kaikille organisaation työntekijäryhmille. Monet miet- 
tivät, miten saisivat koulutukseen osallistumattomatkin työyhteisön jäsenet 
kiinnostumaan vuorovaikutuksen kehittämisestä. Seuraavasta sitaatista ilme- 
nee, kuinka hankalaa vuorovaikutuksen kehittäminen kuitenkin on työyhtei- 
sössä, jossa kehittäminen jää yksittäisten työntekijöiden varaan. 
Tää koulutus olis hyvä olla laajempikin. Itellekin tuli sellanen [010] monessa 
kohden, että tämä tekis kyllä sille työkaverille hyvää tämä keskustelu. Mutta 
sitten taas tuntuu, että ehkä semmoset [kenelle] rää tekis hyvää, eivät var- 
masti lähde hirveen vapaaehtosilla ja positiivisilla mielin siihen asiaan pe- 
rehtyyn. Että millä sais potkastua liikkeelle. 
Kulttuurien välistä vuorovaikusta voidaan työyhteisössä vahvistaa ennen 
kaikkea kehittämällä vuorovaikutusta tukevia toimintatapoja ja käytäntö- 
jä. Hankkeen aikana joillakin osastoilla oli herännyt keskustelua siitä, mi- 
ten vuorovaikutus toimisi paremmin, mutta uusia käytäntöjä ei ollut otettu 
käyttöön millään osastolla. Olikin ilmeistä, että työyhteisössä oli tarve luoda 
sellaisia toimintatapoja, jotka edistävät yhteistä reflektointia, hiljaisen tiedon 
esiin tuomista sekä yhteisistä toimintatavoista neuvottelemista. Haastatelta- 
vat kokivat kuitenkin, että lisääntyvä kiire ja vähenevät resurssit heikensivät 
työyhteisön mahdollisuuksia vuorovaikutukseen ja sitä tukevien olosuhteiden 
kehittämiseen. Monimuotoisuuden lisääntyminen samaan aikaan resurssien 
vähenemisen kanssa on huolestuttava suuntaus. Monimuotoisessa työyhteisös- 
sä on tavallista tärkeämpää varata aikaa ryhmäytymiselle ja yhteisten käytän- 


töjen pohtimiselle (Adler 2002, 141-157). 

Monimuotoisen työyhteisön johdon on kehitettävä vuorovaikutusta 


Yhtenä MULTI-TRAIN-hankkeen tärkeimmistä vaikutuksista Koukkunie- 
men vanhainkodissa voidaan pitää sitä, että käsitys monikulttuurisesta työ- 
yhteisöstä muuttui hankkeen aikana. Hankkeen päättyessä organisaatiossa 
tiedostettiin kautta linjan, kuinka tärkeää on valmistautua työyhteisöjen mo- 
nimuotoistumiseen. Myös yhdenvertaisuuden kehittäminen nousi keskuste- 
lunaiheeksi entistä laajemmin erityisesti lähijohdon toimintaa tarkasteltaessa. 
Koukkuniemen vanhainkoti hyödynsi MULTI-TRAIN-hankkeen tarjoamia 
mahdollisuuksia aktiivisesti, minkä seurauksena hanke vaikutti monella ta- 
solla. Käytännön vaikutusten lisäksi tutkimushanke selvensi käsityksiä siitä, 
miten kulttuurien välisen vuorovaikutuksen puutteet näkyvät sosiaali- ja ter- 


veydenhuollon työyhteisössä sekä miten vuorovaikutusta voidaan kehittää. 


Muuttuvassa toimintaympäristössä tarvitaan aikaa keskustelulle 


Toimintaan osallistuneet työntekijät kokivat, että heidän kulttuurien välisen 
vuorovaikutuksen valmiutensa olivat parantuneet asenteiden, tietoisuuden ja 
taitojen osalta. He myös ymmärsivät entistä paremmin, kuinka onnistunut 
vuorovaikutus voi helpottaa työtä osastoilla monin tavoin. Koulutukseen 
osallistuminen auttoi tunnistamaan omia, jo olemassa olevia vuorovaikutus- 
taitoja, mikä helpotti niiden vahvistamista ja tietoisempaa hyväksi käyttämis- 
tä. Mitä enemmän vuorovaikutustaidot tulivat näkyviin opittavissa olevina 
taitoina sen sijaan, että niitä pidettiin yksilön ominaisuuksina, sitä enemmän 
koulutettavat vakuuttuivat koulutusten jatkamisen tarpeellisuudesta. Jo aiem- 
mat tutkimukset vahvistavat, että vuorovaikutustaidoilla ja niihin sidoksissa 
olevalla työyhteisöosaamisella on sosiaali- ja terveysalan työyhteisössä tärkeä 
rooli (esim. Silén-Lipponen 2005, 27-28; Paukkunen 2003, 97, 115-116). Kos- 
ka vuorovaikutustaidot ovat sote-alan työssä niin olennaisia, organisaatiossa 
tulisikin kiinnittää huomiota siihen, että niiden vahvistamiseen on edellytyk- 
siä työyhteisössä. 

Valmiuksien vahvistamisen lisäksi tutkimushanke tarjosi henkilöstölle 
uudenlaisia mahdollisuuksia tuoda ääntään kuuluviin, jakaa kokemuksiaan ja 
kehittää työyhteisöjensä toimintaa. Nämä mahdollisuudet henkilöstön jäse- 
net käyttivät hyväkseen osallistumalla aktiivisesti koulutuksiin, keskusteluti- 

laisuuksiin ja uusien toimintatapojen ja käytäntöjen ideointiin. Tämä kertoo 
paitsi oppimishaluisista työntekijöistä myös toimintatutkimuksesta menetel- 
mänä. Toimintatutkimus soveltui Koukkuniemen vanhainkotiin erityisen 
hyvin, sillä se antoi henkilöstölle selvästi kaivatun mahdollisuuden käyttää hy- 
väkseen asiantuntemustaan koko työyhteisön kehittämiseksi yli osastorajojen. 
Voidaankin arvioida, että tutkimushanke vahvisti osallisuuden kokemusta 
työyhteisössä. Se myös edisti osallisuuden kulttuurin rakentamisen kannalta 
olennaisia piirteitä, kuten tasa-arvoista vuorovaikutusta, erilaisten näkökul- 
mien ja toimintatapojen tiedostamista ja hyväksymistä sekä johtamismenetel- 
mien kehittämistä (ks. Pless & Maak 2004, 136—141). 

Koukkuniemen vanhainkodin henkilöstö kannatti laajasti tutkimushank- 
keen koulutuksissa ja muissa tilaisuuksissa esitettyä näkemystä siitä, että työ- 
yhteisössä pitäisi varata aikaa ja mahdollisuuksia keskusteluun, jossa tuodaan 
esiin erilaista tietoa, kyseenalaistetaan olemassa olevia ajattelu- ja toiminta- 
malleja sekä rakennetaan uutta tietoa ja yhteisiä toimintatapoja. On huomat- 
tavaa, että juuri yhteinen reflektointi ja tiedon luominen mahdollistaa koko or- 
ganisaation oppimisen (Nonaka & Konno 1998, 40-54). Varsinkin hankkeen 
toimintaan osallistuneet työntekijät olivat hyvin motivoituneita jatkamaan 
hankkeessa aloitettua työtä ja kehittämään toimintatapoja, jotka lisäisivät 
osastoilla kaikkien työntekijöiden osallisuuden kokemusta. Sekä lähijohtajat 
että työntekijät toivoivat järjestään, että voisivat hyödyntää hankkeen koulu- 
tuksia kertomalla ja keskustelemalla koulutusten sisällöstä ja siellä virinneistä 
kokemuksista osastotunneilla ja muissa mahdollisissa tilaisuuksissa. 

Varsinkin hankkeen loppupuolella nousi henkilöstön keskuudessa pintaan 
huoli ja turhautuminen siitä, jäävätkö hankkeessa opitut asiat ja tehty työ hyö- 
dyntämättä jatkossa. Organisaation johdon toivottiin varmistavan, että hyväk- 
si havaittuja toimintatapoja jatkettaisiin. Myös kehittämisryhmä piti erittäin 
tärkeänä, että MULTI-TRAIN-hankkeen toiminnan tulokset liitettäisiin osak- 
si organisaation pysyvää toimintaa”. Tutkimushankkeen työ jatkui ainakin 
monikulttuurisen perehdytyksen kehittämisryhmä Mondon ja mentoroinnin 


osalta. Tampereen kaupungin asumispalveluiden laajennetussa johtoryhmän 


* Kehittämisryhmän muistio 21.3.2016. 

kokouksessa” linjattiin, että Mondon toimintaa jatkettaisiin ja siinä luotuja 
malleja hyödynnettäisiin laajemmassa perehdytyksen uudistamisprosessissa. 
Lisäksi mentorointiohjelmaa päätettiin kehittää eteenpäin ja selvittää mah- 
dollisuuksia laajentaa se tarvittaessa koskemaan kaikkia uusia työntekijöitä. 

Koukkuniemen vanhainkodin johdon toiveesta tutkijat kokosivat suosi- 
tuksia henkilöstökoulutuksista, joita olisi tutkimuksen tulosten perusteella 
hyvä toteuttaa jatkossa. Koko koulutussuositus tarkkoine sisältöalueineen 
toimitettiin organisaation johdolle. Keskeiset kohdat on koottu alla olevaan 
taulukkoon 8. 


Taulukko 8. Koulutussuositukset 


Koulutuksen aihe Kohderyhmä Sisällöt 
Monimuotoisuuden Eri tason johtajat Monimuotoisuuden johtaminen 
johtaminen Yhdenvertaisuuden edistäminen 


Uuden työntekijän suomen kielen taidon 
arviointi ja kielenoppimissuunnitelman 


tekeminen 
Yhdenvertaisuus Kaikki työyhteisön Yhdenvertaisuuden periaatteet 
jäsenet Miten yhdenvertaisuutta voi tukea käytän- 
nön työssä 
Suomen kielen käytön | Kaikki työyhteisön Selkeän kielen ja selkosuomen käyttö 
tukeminen jäsenet työyhteisön viestinnässä 


Työpaikkasuomen koulutukset (suomea 
vieraana kielenä puhuville) 


Perehdytys ja Perehdyttäjät ja Perehdytys oppimisprosessin ja sosiali- 
mentorointi mentorit saation tukena 

Mondo-ryhmä 

Mentorikoulutus 


Kulttuurien välinen Kaikki työyhteisön Dialogisiin menetelmiin pohjautuvaa, kriit- 
vuorovaikutus jäsenet tistä reflektiota ja metakognitiivisia taitoja 
korostavaa kulttuurien välisen vuorovaiku- 
tuksen koulutusta eri kohderyhmille. 
Kansallisten kulttuurien stereotyypittelyyn 
nojautuvaa koulutusta tulee välttää. 


2 
2. 10.10.2016. 

Johdon tuki välttämätöntä työn sujumiselle 

Kuten muissakin MULTI-TRAIN-hankkeeseen osallistuneissa organisaatioissa, 
myös Koukkuniemessä suoritettu tutkimus toi esiin johtamisen merkityksen 
työyhteisön kulttuurien välisen vuorovaikutuksen ja oppimisen kehittämi- 
sessä. Jo henkilöstöä rekrytoidessa on tärkeää valita hakijoita, jotka kokevat 
monimuotoisen työyhteisön arvot omakseen ja ovat päteviä ja halukkaita toi- 
mimaan monikulttuurisessa ympäristössä (Pless & Maak 2004, 141). Hanke 
vahvistaa aiempien tutkimusten havaintoja siitä, että monimuotoisen työyh- 
teisön johdon tärkeimpiä tehtäviä on kehittää vuorovaikutusta ja luoda viestin- 
täkanavia, joiden kautta jokaisen on mahdollista saada äänensä kuuluviin sekä 
antaa ja ottaa vastaan palautetta (Canen & Canen 2007, 12; Fisher-Yoshida & 
Geller 2008, 48—49; Woerkom & Reuver 2013, 2023—2024). Vaikka kulttuu- 
rien välinen osaaminen paranisi yksilötasolla, muutokset toimintakulttuuris- 
sa edellyttävät aina rakenteellisiin tekijöihin puuttumista. Voidaan todeta, 
että vuorovaikutusta tukevat rakenteet ja käytännöt ovat sitä tärkeämpiä, mitä 
monimuotoisemmaksi työyhteisö muuttuu. 

Vaikka lähijohtajilla vaikutti olevan erityisen tärkeä rooli siinä, miten 
kulttuurien välisen vuorovaikutuksen käytännöt juurtuivat osastojen toimin- 
taan, kehittämisen on lähdettävä ylemmästä johdosta. Monimuotoisuuden ja 
yhdenvertaisuuden huomioiminen strategiatasolla antaa selkeän viestin or- 
ganisaation arvoista ja toimintatavoista sekä tukee lähijohtajien työtä. Kouk- 
kuniemen vanhainkodin kehittäminen toi kuitenkin esiin, kuinka julkisella 
sektorilla toimivan monimuotoisen työyhteisön kehittäminen on nähtävä vie- 
lä yksittäistä organisaatiotakin laajempana toimintana. MULTI-TRAIN-hank- 
keen vaikuttavuuden varmistamiseksi toimintaa laajennettiinkin useasti yli 
organisaation rajojen. Loppujen lopuksi hanke tarjosi koulutusta myös mui- 
den asumispalveluyksiköiden työntekijöille ja eri tason johtajille sekä keskus- 
teli muun muassa Tampereen kaupungin johdon ja hoitajia kouluttavan oppi- 
laitoksen edustajien kanssa. 

Toisaalta toimintaympäristössä tapahtuneet organisatoriset ja vanhuspal- 
velulain (Laki 980/2012) määräämät muutokset vaikuttivat sekä Koukkunie- 
men vanhainkodin työntekijöiden toimintaan ja työympäristöön että tutki- 


mushankkeen onnistumiseen. Hankkeen haastatteluiden ja koulutuksissa 

tavoitettujen työntekijöiden näkemysten perusteella henkilöstön työhyvin- 
vointiin ja mahdollisuuksiin suunnitella toimintaa uudelleen ei ollut kiinni- 
tetty riittävästi huomiota muutoksia toimeenpantaessa. Suuret ja jatkuvat or- 
ganisaatiomuutokset sekä päällekkäiset kehittämisprosessit veivät voimavaroja 
niin johtajilta kuin työntekijöiltä. Sekä haastatteluissa että kehittämisryhmän 
arviointikeskustelussa? toivottiin mahdollisuutta keskittyä yhteen asiaan ker- 
rallaan sekä aikaa tehdä työtään rauhassa. 

Henkilöstön kokemusten mukaan henkilöstö- ja aikaresurssit niukentui- 
vat tutkimushankkeen aikana. Tämä näkyi työyhteisössä muun muassa kii- 
reen tuntuna, kuormituksena ja stressinä, minkä vuoksi vuorovaikutukseen ja 
sen kehittämiseen oli vaikeampi keskittyä. Kuitenkin yhteistä keskustelua tar- 
vitaan eniten juuri silloin, kun muutokset työyhteisössä edellyttävät vanhojen 
rutiinien rikkomista (Kurtti 2012, 133), mikä puolestaan lisää resurssoinnin 
haasteita. 

MULTI-TRAIN-hankkeen onnistumiseen Koukkuniemen vanhainkodissa 
vaikutti se, että johto ja työntekijät ottivat tutkijat hyvin vastaan ja päästivät 
heidät sisään työyhteisöön. Lisäksi hankkeen toimintaa helpotti henkilöstön 
kiinnostus olla mukana kehittämistyössä sekä valmius käsitellä vaikeitakin ai- 
heita. Toimintaan osallistuneet kertoivat, että toimintatutkimus menetelmä- 
nä madalsi heidän kokemaansa rajaa hoitoalan ammattilaisten ja yliopistotut- 
kijoiden välillä sekä toi tällaisen yhteistyömuodon lähemmäs heitä.” Tutkijat 
pyrkivät lieventämään mahdollisesti koettua hierarkiaa muun muassa käyt- 
tämällä haastatteluissa haastateltaville tuttuja käsitteitä sekä tukemalla kou- 
lutuksissa ja muissa tilaisuuksissa dialogista vuorovaikutusta tutkijavetoisen 
opetuksen sijaan. Koukkuniemen vanhainkoti olikin tutkijoille myönteinen 
ja motivoiva toimintaympäristö, jossa myös tutkijan oli mahdollista oppia pal- 


jon uutta. 


23 Kehittämisryhmän muistio 21.3.2016. 

Johdanto 


Kansainvälinen ja monikulttuurinen KYS 

Kuopion yliopistollinen sairaala (KYs) vastaa Pohjois-Savon sairaanhoitopii- 
rin alueen erikoissairaanhoidosta ja lähes miljoonan itä- ja keskisuomalaisen 
erityistason erikoissairaanhoidosta. Monikulttuurisuus on ajankohtainen ja 
sisällöltään uusiutuva teema yliopistollisessa sairaalassa, vaikka siellä kansain- 
välisen tieteellisen tutkimuksen ja kliinisen työn kokemusten jakaminen ulot- 
tuukin ajallisesti vuosikymmenten taakse. Terveydenhuollossa yliopistolliset 
keskussairaalat organisaatioina ovat tehneet pisimpään kansainvälistä yhteis- 
työtä lääketieteellisen tutkimuksen ja tutkijavaihdon alueella. 

Kuopion yliopistollinen sairaala perustettiin vuonna 1972, jolloin Kuopion 
korkeakoulun lääketieteellinen tiedekunta (Kuopion yliopisto vuodesta 1984) 
aloitti toimintansa. Kuopion yliopistollisen sairaalan (KYs) asema yliopistosai- 
raalana on vahvistunut vuosikymmenten aikana ja yhteistyö nykyisen Itä-Suo- 
men yliopiston kanssa tiivistynyt. Sairaalan kansainvälisyyskehitystä ovat tu- 
keneet muun muassa tutkija-, opiskelija- ja työntekijävaihto-ohjelmat'. 

KYSin toimintaympäristö on kansainvälistynyt koko 2000- ja 2010-lukujen 
ajan. Kehitystä tuki vuosien 2013-2017 Kansainvälinen Itä-Suomi -maahan- 
muuttostrategia (Mattsson & Kivilä 2012). Sen tavoitteena oli lisätä kansain- 


1 Muun muassa Hope-vaihto-ohjelma ja Shanghai-yhteistyö. HOrE-vaihto-ohjelma 


(European Hospital and Healthcare Federation) on eurooppalainen terveydenhuollon 
hallinnon asiantuntijavaihto-ohjelma. Ohjelma on tarkoitettu keskussairaaloiden ja suur- 
ten terveyskeskusten ammattihenkilöille, jotka ovat toimineet vähintään kolme vuotta 
terveydenhuollon johtamistehtävissä tai ovat olleet muulla tavoin vastuussa toiminnan ja 
palvelujen kehittämisestä terveydenhuolto-organisaatiossa. Shanghai-yhteistyö on opis- 
kelija- ja työntekijävaihtoa. 

välistymisen kautta alueen hyvinvointia ja turvata osaavan työvoiman saata- 
vuutta. Vuoden 2016 lopussa vieraskielisten osuus Itä-Suomen väestöstä oli 17 
351 asukasta. Itä-Suomen alueella on kansalaisia sadasta eri maasta ja alueella 
on yli 80 eri kieliryhmää (Maahanmuuttajat Itä-Suomessa 2017). 2010-luvulla 
kulttuurista moninaisuutta on alueella lisännyt myös koko Eurooppaa kosket- 
tava pakolaistilanne ja alueelle sijoittuneet turvapaikanhakijat. 

Kuopion yliopistollisessa sairaalassa työskenteli tutkimushankkeen aikana 
noin 4 200 työntekijää, joista ennusteiden mukaan seuraavan kymmenen vuo- 
den aikana siirtyy eläkkeelle vuosittain yli sata henkilöä. Voidaan ennakoida, 
että monikulttuurisuus näkyy 2020-luvulla sosiaali- ja terveyspalvelujen käyt- 
täjien lisäksi myös ulkomaalaistaustaisen työvoiman osuuden kasvuna. 

KYSiin on rekrytoitu ulkomaalaisia lääkäreitä jo 1980-luvulta lähtien. Ul- 
komaalaistaustaista hoitohenkilökuntaa rekrytoitiin aktiivisesti 2010-luvun 
puolivälissä. KYsissä työskenteli tutkimushankkeen aikana noin 80 ulkomaa- 
laistaustaista, lähinnä Euroopan alueelta (muun muassa Puolasta, Virosta, 
Espanjasta ja Saksasta) sekä Venäjältä tullutta lääkäriä, lähihoitajaa ja sairaan- 
hoitajaa. Ulkomaalaistaustaiset muodostivat noin kaksi prosenttia hoitohen- 
kilökunnan kokonaismäärästä. Vuonna 2016 ulkomaalaisen lääkäri- ja hoito- 
henkilöstön määrä oli hieman aikaisempaa pienempi (rekrytointipäällikkö 
Marja Hietamäki 14.10.2016, suullinen tieto). 

Tutkimusajankohtana KYsissä työskennelleet ulkomaalaistaustaiset muo- 
dostivat heterogeenisen ryhmän. He olivat päätyneet Suomeen eri tavoin; osa 
oli rekrytoitunut omatoimisesti, osa opiskellut Suomessa ammattitutkinnon 
ja jäänyt sen jälkeen maahan, osa rekrytoitu suoraan ulkomailta ja osa tullut 
maahan ensisijaisesti muista syistä. Kansainvälisen rekrytoinnin käytäntö- 
jen kehittämiseksi ja tulevaisuuden rekrytointitarpeisiin varautumiseksi KYS 
oli mukana Euroopan sosiaalirahaston (ESR) rahoittamassa ja Pohjois-Savon 
ELY-keskuksen toteuttamassa Maahanmuuttajien osaaminen käyttöön -hank- 
keessa (MOK) vuosina 2011-2014. 

Potilaiden laajentuneet hoitopaikan valintaoikeudet sekä ulkomailta hoi- 
toon hakeutuvat potilaat (Laki rajat ylittävästä terveydenhuollosta 1201/2013a; 
Potilasdirektiivi 2011/24/EU) toivat uusia haasteita KYSin kansainvälisyyske- 


hitykselle. kys oli tutkimusajankohtana mukana kansainvälisessä terveysmat- 

kailuhankkeessa (Terveysmatkailu Finn Health 2015), jonka tavoitteena oli 
kehittää sairaalan kansallisen toiminnan rinnalle kansainvälinen toiminta- 
linja ja edistää kansainvälisen terveysmatkailun osaamiskeskittymää alueelle. 
Myös tämän toiminnan myötä syntyi tarvetta uudenlaisten erikoissairaanhoi- 
don palveluiden tuottamiseen ja henkilöstön kansainvälisyysosaamisen vah- 


vistamiseen (Kuopion yliopistollisen sairaalan strategia 2017—2022). 


Tavoitteena kansainvälisyyden ja monikulttuurisuuden jäsentäminen 


KYS osallistui MULTI-TRAIN-toimintatutkimukseen (2013—2017) ulkomaa- 
lais- ja suomalaistaustaisten työntekijöiden kulttuurien välisen vuorovaiku- 
tuksen kehittämiseksi. KYsissä tutkimukseen osallistuminen nähtiin muun 
muassa jatkumona MOK-hankkeelle, josta KYsissä oli saatu hyviä kokemuksia 
kansainvälisen rekrytoinnin kehittämisessä. Myös toimivien käytäntöjen tun- 
nistaminen ja kehittäminen monikulttuurisen työn arkeen nähtiin ajankoh- 
taisena kehittämisteemana ison sairaalaorganisaation työyhteisöissä. 

MULTI-TRAIN-tutkimuksen tavoitteena KYSin osalta oli tarkastella kan- 
sainvälisyyden ja monikulttuurisuuden tilaa työntekijä-, työyksikkö- ja orga- 
nisaatiotasolla. Monikulttuurisuus ilmiönä tuli tämän osahankkeen tarkaste- 
lukohteeksi koko hankkeen kysymyksenasettelujen pohjalta. Kansainvälisyys 
määrittyi toiseksi tarkastelukohteeksi ja tutkimuksessa käytetyksi käsitteeksi 
tutkittavan työyhteisön eli KYsin omista lähtökohdista käsin. Kehittämisryh- 
mä toivoi, että kansainvälisyys ja monikulttuurisuus organisaation tulevaisuu- 
den visioina ja arvoina saataisiin näkyvämmin esiin strategisissa asiakirjoissa ja 
julkilausuttuina toimintatavoitteina koko organisaation toiminnassa. 

MULTI-TRAIN-tutkimuksen yhteisiin tutkimuspainopisteisiin (monimuo- 
toisuuden johtaminen, rekrytointi ja kvalifikaatio, kulttuurien välinen vuo- 
rovaikutus ja kulttuurien välinen oppiminen) sekä inklusiivisen työyhteisön 
johtamisen viitekehykseen pohjautuen tutkimuskysymyksiksi KYSin osalta 
muotoutuivat seuraavat: 


1. Miten kansainvälisyys ja monikulttuurisuus ilmenevät työntekijöiden, 
työyksikön ja organisaation tasoilla? 

2. Millaisena kulttuurisesti monimuotoisen työyhteisön johtaminen ja 
vuorovaikutusosaaminen näyttäytyvät kansainvälistyvässä yliopisto- 
sairaalassa yksittäisten työntekijöiden ja koko organisaation osalta? 


3. Millaisilla toimintatavoilla, rakenteilla ja johtamiskäytännöillä voi- 
daan inklusiivisen työyhteisön kehittymistä tukea kansainvälistyvässä 
yliopistosairaalassa? 

Lähtöoletuksena oli, että kansainvälistymisen lisääntyminen ja ulkomaalais- 
taustaisen henkilöstön kasvava osuus työyhteisöissä edellyttävät laajempaa ja 
monipuolista kulttuurien välisen vuorovaikutuksen osaamista ja erilaisten 
kansallisten kulttuurien huomioimista ja ymmärtämistä. Organisaation pe- 
rustehtävän ja erilaisiin kansallisiin kulttuureihin kytkeytyvien toimintata- 
pojen ja työn piirteiden välinen suhde nähtiin tutkimuksessa kiinnostavana 
ja etenkin toimintatutkimuksessa huomioitavana piirteenä. Työtehtävät, työn 
sisällöt sekä eri ammattiryhmien väliset suhteet ja roolit vaikuttavat aina sii- 
hen, millaista vuorovaikutusta ja eri ammattiryhmien keskinäistä viestintää 
edellytetään työntekijöiltä ja organisaation eri tason johtajilta (Acyan, Kanugo 
& Mendonça 2014, 9-11). 


Näkökulmana inklusiivisen työyhteisön johtaminen 


KYSin osatutkimuksen kehittämistoiminnassa sekä tulosten analyysissa läh- 
tökohtana käytettiin monimuotoisuuden johtamisen ja inklusiivisen työyh- 
teisön johtamisen teoreettista viitekehystä. Kansainvälisyyden lisääntyminen 
on nostanut kulttuurisen monimuotoisuuden yhä näkyvämmäksi Kysssa sekä 
työntekijöiden että potilaiden osalta. Monimuotoisuutta ja monimuotoisuu- 
den johtamista tarkasteltiin MULTI-TRAIN-hankkeessa ensisijaisesti työyhtei- 
sön kulttuurisen monimuotoisuuden näkökulmasta. 
Inklusiivisuus-käsitteellä tarkoitetaan monimuotoisuuden johtamisen tut- 
kimuksessa erilaisten työntekijäryhmien osallisuutta ja yhteenkuuluvuutta 
työyhteisössään. Monimuotoisuudella puolestaan tarkoitetaan työntekijöiden 
eroavaisuuksien näkyviä (kuten sukupuoli, ikä, etninen tai kulttuurinen taus- 
ta) tai näkymättömiä (esimerkiksi koulutus, uskonto/vakaumus) demografisia 
tekijöitä. (Roberson 2006; Mor Barak 2015; Offerman & Basford 2014.) Aja- 


tuksena on, että inklusiivinen toimintakulttuuri edistää erilaisista taustoista 

tulevien ja eri tavoin ajattelevien työntekijöiden yhteistä työskentelyä ja työn 
tuloksellisuutta (Pless & Maak 2004, 130-131). 

Inklusiivisen työyhteisön keskeisiä periaatteita ovat monimuotoisuuden 
tunnustaminen ja hyödyntäminen, yhteisymmärryksen luominen sekä kaik- 
kien työyhteisön jäsenten kokema luottamus, arvostus, yhteenkuuluvuus ja 
osallisuus työyhteisössään (Pless & Maak 2004, 143; Ferdman 2014, 12-13, 
37-38). Monimuotoisuuden tunnustamisen ja arvostamisen lähtökohtana pi- 
detään yhdenvertaisuutta: jokaiselle työntekijälle taataan samojen oikeuksien 
toteutuminen ja jokaista työntekijää kannustetaan työyhteisön täysivaltaiseen 
jäsenyyteen, yksilöllisyyttä arvostaen ja huomioiden (Pless & Maak 2004, 132). 

Monimuotoisuuden johtamisen aiemmissa tutkimuksissa on tullut esille, 
että kehittämällä monimuotoisen työyhteisön johtamista ja työyhteisön toi- 
mivuutta voidaan edistää myös toiminnan tuloksellisuutta. Toisaalla on esi- 
tetty myös kriittisiä näkemyksiä siitä, johtavatko erilaiset monimuotoisen työ- 
yhteisön toimintatavat todelliseen muutokseen, tai onko muutoksen suunta 
aina myönteinen (esim. Ferdman & Deane 2014; Theodorakopoulos & Bud- 
har 2015; Pless & Maak 2004). 

Kulttuurisesti monimuotoisten työyhteisöjen osalta löytyy tutkimustu- 
loksia, joissa nousevat esille kulttuurisen monimuotoisuuden erilaiset, sekä 
myönteiset että kriittisemmät vaikutukset organisaation toiminnalle (Theo- 
dorakopoulos & Budhar 2015; Pless & Maak 2004; Thomas & Ely 1996). Mo- 
nimuotoisten työyhteisöjen tutkimuksen piirissä vallitsee kuitenkin tällä het- 
kellä yhteneväinen näkemys siitä, että edistämällä inklusiivisen työyhteisön 
toimintatapoja ja periaatteita voidaan saavuttaa hyviä tuloksia kulttuurisesti 
monimuotoisen työyhteisön toiminnassa (Ferdman & Deane 2015; Pless & 
Maak 2004). 

Sekä inklusiivisen työyhteisön johtamisen että monimuotoisuuden johta- 
misen aiemmissa tutkimuksissa on korostettu, että inkluusiota ja monimuo- 
toisuuden johtamista on hyvä tarkastella useammalla eri tasolla, kuten esi- 
merkiksi yksittäisten työntekijöiden, ryhmien (esimerkiksi työyksikköjen) ja 
koko organisaation tasolla. Näin voidaan tunnistaa ja ymmärtää kokonaisval- 
taisemmin monimuotoisuudesta johtuvia ilmiöitä työyhteisössä ja laajemmin 


inkluusioon vaikuttavia tekijöitä. Tämä auttaa myös kehittämään monimuo- 

toisen työyhteisön johtamisen käytäntöjä erilaisissa organisaatiokonteksteissa 


(Theodorakopoulos & Budhar 2015; Ferdman 2014). 


Kansainvälistyvän KYSin toiminnan kuvaus 


Kehittämisryhmän ja tutkimushankkeen vuorovaikutus 


KYsissä toimintatutkimus toteutettiin vuosina 2014-2016. Tutkimuksen ajal- 
linen prosessi on esitetty taulukossa 9. Lähtökohtaisesti kys halusi kehittyä 
kansainvälistyvänä erikoissairaanhoidon yksikkönä, jonka perustehtäviä oli- 
vat hoitaminen, tutkiminen ja kouluttaminen kansallisesti ja kansainvälisesti 


(Henkilöstöstrategia 2010-2013). 


Taulukko 9. Kysin toimintatutkimuksen vaiheet ja ajallinen kulku vuosina 2014-2016 


Tutkimuksen vaihe Ajankohta 
Alkukartoitus tammi-syyskuu 2014 
Toiminnan suunnittelu syys-joulukuu 2014 
Toiminta/ interventiot tammi-joulukuu 2015 
Toiminnan arviointi tammi-kesäkuu 2016 
Oppimisen erittely syys-joulukuu 2016 


KYSin tutkimusosuuden eteneminen, toiminnan suunnittelu, toteutus ja ar- 
viointi etenivät kiinteässä ja reflektiivisessä yhteistyössä kehittämisryhmän 
kanssa. Kehittämisryhmä kokoontui säännöllisesti hankkeen aikana yhteen- 
sä kymmenen kertaa vuosina 2014-2016. Kehittämisryhmän sitoutuminen 
hankkeeseen oli selkeää. Ryhmään kuului edustajia lääketieteen ja hoitotyön 
strategisesta johdosta, rekrytoinnista ja työsuojelusta. Mukana oli sekä henki- 
löstön että organisaatiotason edustus. 

Kehittämisryhmä piti hanketta tärkeänä Kysin kansainvälisyyttä koros- 
tavien toiminnan tavoitteille (esim. Terveysmatkailu — FinnHealth 2015). 
Yliopistosairaalana KYSin tavoitteena oli olla kaikilla organisaation tasoilla 
asenteellisesti, tiedollisesti ja toiminnallisesti valmistautunut tulevaisuuden 
kansainvälisyyskehitykseen. MULTI-TRAIN-hankkeen alkaessa Kysin kehit- 


tämisryhmässä tuotiin esiin konkreettisia tavoitteita, joilla voitaisiin edistää 

organisaation mahdollisuuksia tukea kansainvälisyys- ja monikulttuurisuus- 
kehitystä työyhteisöissä. Kehittämiskohteina olivat muun muassa seuraavat 
teemat: 
* kulttuuriin liittyvien asioiden käsittely työyhteisöissä, niin työntekijöi- 
den kesken kuin johtajienkin aloitteista 
* työyhteisöjen valmiudet avoimeen vuorovaikutukseen ja ristiriitojen 
käsittelyyn 


* rakentavan palautteen antaminen (erityisesti ulkomaalaistaustaisille 
työntekijöille) 


Kumuloituva aineistonkeruu 


KYSissä noudatettiin MULTI-TRAIN-toimintatutkimuksen prosessimaisuut- 
ta. Sen mukaisesti ymmärrys ja tulkinta tutkittavista ilmiöistä lisääntyivät 
vähitellen kumuloituvan aineistonkeruun edetessä, kun tutkimuksen tuot- 
tamaa tietoa käsiteltiin hankkeessa mukana olevissa työyksiköissä (Niiranen, 
Joensuu & Kerkkänen 2014, 24-25). Toimintatutkimukseen osallistui kaksi 
KYSin toimenpideyksikköä, joissa tehtiin tutkimuksen alkuvaiheessa yhteensä 
28 yksilöhaastattelua ulkomaalais- ja suomalaistaustaisille työntekijöille. Ul- 
komaalaistaustaisia haastateltavia oli yhteensä kymmenen, joista seitsemän oli 
lääkäriä ja kolme ammatiltaan sairaanhoitajia tai lähihoitajia. Suomalaistaus- 
taisista haastateltavista (yhteensä 18) kolme oli lääkäreitä ja loput 15 hoitajia. 
Haastatteluihin osallistuminen oli vapaaehtoista. Lisäksi toteutettiin kolme 
fokusryhmähaastattelua, joihin osallistuivat Pohjois-Savon sairaanhoitopiirin 
kuntayhtymän johtoryhmä (n=11), hankkeen kehittämisryhmä (n=7) ja orga- 
nisaation perehtymisen kehittämisryhmä (n=6). 

Toimintatutkimuksen interventioiden vaikuttavuutta arvioitiin lop- 
puhaastattelulla, johon osallistui yhteensä 24 hankkeeseen osallistunutta 
henkilöä organisaation eri tasoilta. Loppuhaastattelut tehtiin kuutena fo- 
kusryhmähaastatteluna. Loppuhaastatteluihin osallistuneista neljä oli ulko- 
maalaistaustaisia ja muut suomalaista syntyperää. 

KYsin osalta tutkimusaineistona olivat myös alla luetellut Pohjois-Savon 


sairaanhoitopiirin ja KYSin strategiadokumentit: 
e Pohjois-Savon sairaanhoitopiirin strategia 2009-2013 
e Henkilöstöstrategiat 2009-2013 

* Tasa-arvo- ja yhdenvertaisuusohjelma (Itä-Suomen yliopiston ja Kuopi- 
on yliopistollisen sairaalan yhteinen tasa-arvo- ja yhdenvertaisuusohjel- 
ma oli voimassa vuosina 2013—2015) 

e Arviointikertomukset 2013, 2014, 2015 

* Tuottavuusohjelmahankesuunnitelma 

* Henkilöstökertomus 2013, 2014 

e Henkilöstön koulutusohjelma 

e Pohjois-Savon sairaanhoitopiirin viestintästrategia 2014-2016 

* Terveysmatkailu Finn Health 2015-2017 

* Kys Taloussuunnitelma 2017-2019 


KYS oli tutkimuksessa kiinnostava, lähtökohtaisesti suuri tutkimuksen koh- 
deorganisaatio, jossa oli samaan aikaan meneillään lukuisa määrä sekä organi- 
saation omia että ulkopuolisten tutkijoiden toteuttamia tutkimushankkeita. 
MULTI-TRAIN-hanke sijoittui siten luontevasti erilaisten tutkimusprojektien 
ja hankkeiden joukkoon. 


Monikulttuurisuus näkyi eri tavoin työyhteisön eri tasoilla 


Strategiat ohjasivat päätöksentekoa ja johtamista 
Organisaation strategisen johdon haastatteluaineiston perusteella kansainvä- 
lisyyteen ja monikulttuurisuuteen liittyvä osaaminen nähtiin myönteisenä, ta- 
voiteltavana ja toiminnallista kilpailukykyä edistävänä tekijänä Kysissa. Tut- 
kimusta varten analysoiduissa, vuosien 2010—2015 strategiadokumenteissa oli 
melko vähän kansainvälisyyteen, ulkomaalaistaustaisen henkilöstön rekry- 
tointiin tai työelämään ja työyhteisöön integroitumiseen liittyviä linjauksia 
tai periaatepäätöksiä. Tätä alkuvaiheen analyysin tulosta selittää kuitenkin 
se, että KYSin keskeisiä strategia-asiakirjoja sekä tasa-arvo- ja yhdenvertaisuus- 
suunnitelmaa oltiin uudistamassa vuosien 2015—2016 aikana. Näistä uusista 
asiakirjoista osa tuli voimaan vuoden 2017 alusta. Myös organisaation johdon 
haastatteluissa tuli esille se, että strategioiden ja organisaation toiminnan vä- 
lillä oli meneillään ajallinen murroskohta. 

Voin tietysti kommentoida, kun olen niitä strategia-asiakirjoja tarkkaillut 


tässä viime aikoina ihan suurennuslasin kanssa, niin ei niissä sillä tavalla, 
täytyy ottaa huomioon, että ne on tehty eri ajassa ne meidän strategiat. Niitä 

ei ole nyt päivitetty, ei niissä ole otettu kantaa, siellä lähinnä puhutaan lin- 

jauksista. 
Kuntayhtymän johdon haastatteluissa keskeisinä teemoina nousivat esille 
työvoiman saatavuus, kansainvälinen rekrytointi ja tarvittava ammatillinen 
osaaminen. Linjauksia näistä aiheista ei kuitenkaan ollut kirjattuina vielä 
vuosille 2013—2016 hyväksytyissä strategisissa asiakirjoissa. KYSin tulevaisuu- 
den strategioihin toivottiinkin monikulttuurisuuden johtamisen näkökulmaa 
niin, että monikulttuurisen työyhteisön ja monikulttuurisen hoitotyön vaati- 
mukset olisivat läpinäkyviä. Henkilöstöstrategiaan toivottiin kansainvälisen 
rekrytoinnin ”pelisääntöjä”?, jotka loisivat organisaatiolle ja työntekijöille le- 
gitiimit toimintatavat. 

... jatkossa oltava strategiset linjausten sisällöt tälle monikulttuurisuudelle, 

sisältää asiakkaisiin liittyvät, henkilöstön koulutus ja johtaminen, linjaukset 

pitää tehdä... 
Strategisen tason johtajien haastatteluista nousi esiin näkemys, että kansain- 
välisyyteen liittyy kilpailuetua lisäävä mahdollisuus. Edellytyksenä kuitenkin 
pidettiin organisaation hyvän imagon ylläpitämistä muun muassa siten, että 
kiinnitetään huomiota erilaisen osaamisen hyödyntämiseen ja erilaisista kult- 
tuureista tulevien potilaiden hyvään hoitoon (muun muassa Finn Health -ter- 
veysmatkailuhanke 2015). 

..minusta se on ihan oikein, että KYS on lähtenyt mukaan tähän [kansainvä- 


iseen rekrytointiin], hakemaan näitä kokemuksia, että me sitten osaamme, 
V krytoint þak tä kokemuk tt tt 
jos sitä tarvii, milloin sitten tarviikaan laajentaa niin... 


Ja tää monikultturisuus sitten tässä venäläisten terveysmatkailuhankkeessa, 
niin sitten myöskin erityisosaaminen venäjänkielen taito katsotaan enem- 
män plussaksi kuin aikaisemmin. 
KYsissä oli varauduttu tulevaisuuden rekrytointiin ennakoivasti. Esimerkiksi 
maahanmuuttajien osaamisen käyttöönottoa tukeva MOK-hanke toi tietoa ja 
kokemusta ulkomaalaisten hoitotyöntekijöiden rekrytointiprosessista Espan- 
jassa ja Virossa. Työssä tarvittavan kielitaidon mittaamiseen ei kuitenkaan 


ollut systemaattista rakennetta. Tutkimushankkeen alkuvaiheessa KYSin stra- 


2 Tässäilmaisuna ”pelisäännöt” käytetään samaa käsitettä, jota haastateltavat käyttivät. 

tegiassa ei vielä ollut linjauksia aktiiviseen kansainväliseen rekrytointiin. Fo- 
kusryhmä- haastateltavat arvioivat rekrytointia seuraavasti: 
„täällähän on luotu isot järjestelmät näitä kansainvälisiä rekrytointeja var- 
ten. Ja niitten hyödyntäminen me on opittu. Samaten me on opittu tekemään 


haastattelut ja arvioimaan ulkomainen työvoima ja se osaaminen eli minkä- 
laista osaamista ulkomaisella työvoimalla on... 


..meillähän eläköityy ja poistuu työelämästä ihan täällä meidän sairaan- 
hoitopiirin alueella vuoteen 2020 mennessä 930 työntekijää, oli KELAn arvio, 
että ajatellaan, mitä se tarkoittaa vuositasolla. Että ihan väkisinkin meidän 
täytyy joka tapauksessa rekrytoida ja jos meillä on siellä hakijoina hyviä ul- 
komaalaistaustaisia, niin kyllä se minun käsitys on se, että nehän on samalla 
viivalla. Näin ainakin toivotaan. 


Työntekijät suhtautuivat kansainväliseen rekrytointiin pääsääntöisesti myön- 
teisesti, ja organisaation rekrytointitoiminta nähtiin rohkean innovatiivisena. 
Rekrytoinnin perusteista ei aina koettu saadun riittävästi tietoa, ja lisäksi ol- 
tiin huolestuneita suomalaisten hoitotyöntekijöiden työllistymisestä alueella. 
Lääkärien rekrytointia ohjasi KYsissä myös työvoimapula. Ulkomaalaisten 
määrän selvä nousu koko maassa vuonna 2015 vaikutti osaltaan kansainvälisen 
rekrytoinnin ilmapiiriin organisaatiossa. Eräs ryhmähaastatteluun osallistu- 
nut haastateltava kuvasi asennemuutosta seuraavasti: 

... tällä hetkellä aiheuttaa huolta paljon semmoinen negatiivinen asenne, on 

noussut ihan selkeesti, kun tää tilanne Suomessa on muuttunu hoitohenkilös- 

tön osalta on juuri tää ulkolaisten oleminen ja tavallaan... 
Yhdenvertaisuus ja tasa-arvo tulivat esille organisaation keskeisinä toiminta- 
periaatteina niin, että alkuvaiheen haastatteluissa korostettiin lakien noudat- 
tamista (yhdenvertaisuuslaki, tasa-arvolaki), kunta-alan työehtosopimusta ja 
organisaation ohjeita sekä samanlaisen kohtelun periaatetta. Kuitenkin myös 
positiivista erityiskohtelua tai yksilöllisen kohtelun mahdollisuutta pidettiin 
sallittuina asioina. Erään kehittämisryhmän jäsenen näkemyksessä tiivistyy 
se, miten yhdenvertaisuus ja tasa-arvo ymmärrettiin: 

Kyllähän se niin on (...) yksi keskeisimpiä asioita työelämässä on yhdenvertai- 

suus ja tasa-arvo ja siihen meidän pitää pyrkiä ja kaikkia kohdellaan samalla 


tavalla. Mutta sitten nimenomaan pitäähän ottaa huomioon se yksilö, että 
kyllähän sellainen positiivinen syrjintä on sallittua ja joskus ihan toivotta- 

vaa, että (...) se on ihan lain mukaista. Eihän se poissulje sitä, etteikö niitä 
voisi niin kun yksilökohtaisesti katsoa niitä asioita. Mutta kyllä ajattelisin 
näin, ja minä uskon, että myös meidän koko talon ylimmänkin johdon ajatus 
on se ja kaikkien meidän työehtosopimusten ja työsopimusten. Ja kaikki ne on 
tasa-arvoisesti laadittu ja niitä sovelletaan tasa-arvoisesti. 
Haastatteluissa tuotiin esille, että kaikkien työntekijöiden palkat ja etuudet 
määräytyivät yhdenmukaisesti koulutuksen ja kokemuksen perusteella. Luot- 
tamusmiesten ja työsuojeluviranomaisten mukaan ulkomaalaistaustaisilta 
työntekijöiltä ei ollut tullut näihin asioihin liittyviä yhteydenottoja. Osaltaan 
sen arveltiin johtuvan myös siitä, ettei luottamusmies- tai työsuojelutoiminta 
ollut välttämättä ulkomaalaistaustaisille tuttua. Organisaation työyhteisöky- 
selyssä vuodelta 2015 monikulttuurisuus tai toimiminen monikulttuurisessa 
työyhteisössä ei ollut noussut esiin työyhteisöissä huomioitavana asiana. Työn- 
tekijöiden positiivisesta erityiskohtelusta ei ollut strategiadokumenteissa eri- 
tyisiä linjauksia. 
Työyhteisön kokemuksia kansainvälisestä 
rekrytoinnista ja monikulttuurisuudesta 
Tutkimukseen osallistuneissa työyhteisöissä suhtauduttiin kansainväliseen 
rekrytointiin jonkin verran ristiriitaisesti. Yhtäältä koettiin, että ulkomaa- 
laiset työntekijät toivat myönteistä erilaisuutta ja osaamista työyhteisöihin, 
mutta toisaalta kannettiin huolta suomalaisen terveydenhuoltoalan ammat- 
tilaisten työllisyydestä. Lääkärien kohdalta ulkomaalaisten lääkärien näh- 
tiin tuovan helpotusta joidenkin erikoisalojen työvoimapulaan. KYSin suo- 
malaistaustaiset työntekijät eivät olleet osallistuneet rekrytointiprosesseihin 
eikä heillä ollut tarkkaa tietoa rekrytoinnin perusteista, rekrytointiprosessin 
kulusta tai ulkomaalaisten pätevöitymiseen liittyvistä asioista. He halusivat 
kuitenkin olla mukana omaan työyksikköönsä sijoittuvien ulkomaalaisten 
työntekijöiden rekrytoinnissa muun muassa siksi, että he tunsivat oman työn- 
sä vaatimukset parhaiten. 
Yksi varmaan on se avoimempi tiedottaminen asioista [rekrytointi ym.]. Mä 
en muista, ett näistä olis hirveesti tiedotettu, niistä on vaan ilmoitettu, että 


näin on ja tässä tämä. Nyt näistä tulevista espanjalaisista on ehkä ollu eniten 
tiedotusta. 

Tutkimuksen kohteena olleessa työyksikössä suomalais- tai ulkomaalaistaus- 
taiset eivät kokeneet työyhteisöään erityisen monikulttuurisena, vaikka eri 
maista tulleita eri alan ammattilaisia olikin työskennellyt työyksikössä jo 
kauan. Monikulttuurisuuden tai erilaisten työtapojen ei koettu erityisesti nä- 
kyvän tai korostuvan työyhteisön arjessa. Eri maista tulleiden työntekijöiden 
tuoma erilaisuus nähtiin kuitenkin myönteisenä asiana. Haastatellut toivoivat 
asenteiltaan ja toimintatavoiltaan avointa ja joustavaa työyhteisöä. Tilannetta 
työyksikössä kuvattiin muun muassa seuraavasti: 


... heitä ei ajattele ulkomaalaistaustaisina kollegoina, vaan he ovat kollegoja 
siinä kuin suomalaisetkin, että siinä ei 00 semmosta eroa enää... 


Ei se sillä tavalla muuten näy [kuin kielitaidossa] ... mut ei se silleen muuten 
mitenkään... 


... saman kansallisuuden omaavia potilaita, niin he ymmärtävät heitä... ja 
se tapa sieltä, mikä se on, he osaavat sitä selittää ja pystyvät sen kielen kans 
kommunikoimaan... 


Ulkomaalaistaustaiset työntekijät eivät saaneet osakseen erityiskohtelua, ei- 
vätkä he itse sitä myöskään halunneet. Alla erään hoitajan näkemys erityis- 
kohtelusta: 
... me ollaan ihan vapaaehtoisesti kaikki tänne tultu ja maassa maan tavalla. 
Pitää tulla toimeen, että mä en kyllä haluaisi, että minut otettais jotenkin 


toisenlaisesti vastaan. Pidettäisiin niinku kukkaa kämmenellä, että sä olet 
ulkomaalainen. 


Työyhteisön johtamisen koettiin pääsääntöisesti olevan tasapuolista ja johta- 
miseen oltiin tyytyväisiä. Monimuotoisuuden johtaminen nähtiin kuitenkin 
tulevaisuuden haasteena, jossa tarvitaan kokemusta ja näkemystä siitä, kuinka 
tasapainoilla erilaisten näkemysten ja käsitysten välillä. Sekä suomalais- että 
ulkomaalaistaustaiset työntekijät toivoivat saavansa esimiehiltään kollegoil- 
taan enemmän palautetta työstään. Fokusryhmähaastateltava kuvasi esimie- 
hen toimintaa seuraavasti: 

... esimies joutuu vähän niinku kannustamaan sitä työyhteisöä kestämään 


tilannetta vähän odotettua pidempään, jos se kielitaito on esimerkiksi huo- 
nompi kuin on oletettavaa... 


Työntekijät kuvasivat saamaansa palautetta työyhteisössä seuraavaan tapaan: 

Mun mielestä pitäisi antaa enemmän suoraa ja rehellistä palautetta, ei tom- 
mosta kauneuskehumista tarvii olla eikä myöskään tarvii mustamaalata, 
sanottaisiin ihan niinkuin miten koetaan olevan. 


... mulle palaute suomeksi tarkoittaa huonoa. Etkö ole huomannut. Jos anne- 
taan palautetta, se tarkottaa sitä, että joku asia on menny pieleen. 


Niin, kun ei sanota mittään, niin sehän on paras kiitos. 


Ulkomaalaistaustaisen henkilöstön uralla etenemiselle oli organisaatiossa yh- 
täläiset kriteerit. Hoitohenkilökunnassa asiantuntijahoitajaksi tai hoitotyön 
hallinnollisiin johtotehtäviin ei ollut edennyt yhtään ulkomaalaistaustaista 
sairaanhoitajaa. Lääkärit etenivät hallinnollisiin tehtäviin akateemisen ansioi- 
tumisen kautta. KYsissä oli ulkomaalaista syntyperää olevia asiantuntijalääkä- 
reitä, mutta ulkomaalaistaustaisia lääkäreitä ei ollut hallinnollisissa tehtävissä. 
Organisaatiossa ei ollut ulkomaalaistaustaisia johtajia strategisella eikä keski- 
tai lähijohdon tasolla. 

Kaikkien työntekijöiden perehtymistä seurattiin sähköisellä irsek-jarjes- 
telmällä ja työssä oppimisen henkilökohtaisella seurannalla. Lääkärien pereh- 
dytystä ei ollut organisoitu yhtä systemaattisesti kuin hoitohenkilökunnan. 
KYsissä ei ollut koettu tarpeelliseksi kehittää erillistä perehtymisen ohjelmaa 
ulkomaalaistaustaiselle henkilöstölle, joskin ulkomaalaistaustaisten työnte- 
kijöiden perehtymiseen oli varattu yksiköissä enemmän yksilöllistä perehty- 
misaikaa. KYSissä toimi perehtymisen kehittämisryhmä, joka kehitti ja ylläpiti 
kaikille työntekijöille, mukaan lukien ulkomaalaiset työntekijät, suunnattua 
ajanmukaista perehtymisohjelmaa. 

Haastateltujen mukaan ulkomaalaistaustaisten työntekijöiden perehdytys 
oli työyksiköissä hyvin organisoitua, ja ulkomaalaisille varattua pidempää pe- 
rehdytysaikaa pidettiin tarpeellisena. Toisaalta tuotiin esiin, että perehdytys- 
ajan jälkeen niin ulkomaalaistaustaisilta kuin suomalaistaustaisiltakin työnte- 
kijöiltä odotettiin vaadituista tehtävistä suoriutumista. Ulkomailta Suomeen 
muuttaneille kohdennetut omat perehdyttäjät ja mentorit koettiin hyödyllisi- 
nä perehtymisessä ja sopeutumisessa uuteen työyksikköön. 

Täällä voi olla pidempi perehdytysjakso kuin suomalaisilla, just sen kielen 


takia ... koko ajan toinen hoitaja ... kaksin- tai kolmikertainen ulkolaiselle, 
minimissään. 

Musta se on ihan sama perehdytys ett sitten vaan se, että pitää ottaa kom- 
munikaatiokieli huomioon, että ei voi samalla mallilla kaikille antaa sitä 
tietoo... 


Mun mielestä ei ollu virallista perehdyttäjää, että annetaan nimi, että hei, 
sinun pitäisi perehdyttää tämä kaveri, että hän osaa ja tietää, ei ollut näin. 


Kysissa oli koulutettu mentoreita systemaattisesti vuodesta 2013 lähtien, ja 
vuonna 2016 heitä oli yhteensä jo noin 100 henkilöä. Mentorit tukivat erityi- 
sesti ulkomaalaistaustaisten työntekijöiden perehtymisprosessissa työn oppi- 
mista ja työyhteisöön sopeutumista. Organisaatiossa oli erilaisia taitopajoja 
käytännön taitojen oppimiseksi ja kertaamiseksi. Työyksiköissä toivottiin sel- 
kokielen käyttämistä suomen kielen ymmärtämisen helpottamiseksi. 

KYsissä toimi kansainvälisyysyhdyshenkilöverkosto, jonka tavoitteena oli 
vahvistaa kansainvälisyysosaamista sekä edistää kansainvälisyysmyönteisyyt- 
tä. Tarkoituksena oli verkostoitua organisaatio- ja työyksikkötasolla sekä jakaa 
kaksi kertaa vuodessa pidettävissä kokoontumisissa kansainvälisyysasioihin 
liittyviä hyviä käytäntöjä ja kokemuksia. Verkostoon kuului tutkimusajankoh- 
tana yhteensä noin sata KYSin työntekijää eri työyksiköistä. Jotkut haastatelta- 
vat toivoivat, että verkoston jäsenet edistäisivät aktiivisemmin monikulttuuri- 
suuteen ja kansainvälisyyteen liittyviä teemoja työyksiköissä. 

... tämä on tavallaan niin lapsen kengissä tämä kansainvälisyysasia, että olis 

ihan semmosia kv-koordinaattoreita täällä työyhteisössä ja he sitten kävisivät 


ja bongailisivat, että milloin ja missä on tämmöstä juttua ja sitten kertois 
meille muille. 


Työntekijöiden näkemyksiä osaamisesta ja asenteista 

Haastatellut suomalaistaustaiset työntekijät näkivät tärkeimpinä rekrytoin- 
tiperusteina ammattitaidon ja työyksikössä tarvittavan erityisosaamisen. He 
toivoivat, että yksikössä tarvittava osaaminen ja työn vaatimukset huomioitai- 
siin jo rekrytointivaiheessa. Haastatellut pitivät merkittävänä sitä, että suoma- 
lais- ja ulkomaalaistaustaiset työntekijät suoriutuisivat työtehtävistään samal- 
la lailla tietyn perehtymisajan jälkeen. Uusien, myös ulkomailta muuttaneiden 
työntekijöiden erityisosaaminen tulisi kartoittaa ja hyödyntää työssä aiempaa 


paremmin. 

... tää on semmonen akuutimpi paikka... se kyllä vaatii sitten, että työkoke- 
musta pitäis olla... 


...jos osastonhoitaja kartoittais heidän osaamiset ja muut siinä tulotilantees- 

sa... me pidetään Suomea edistyksellisenä maana... voi olla, että joku tulija 

tänne on ollu paljon paremmassa yksikössä töissä, jossa on paljon paremmat, 

pitemmälle viety koulutus ja kaikki. 
Ulkomaalaistaustaiset haastateltavat kokivat, ettei heidän ammattitaitoonsa 
aina välttämättä luotettu työsuhteen alussa, ja että työyhteisössä saattoi tul- 
la hyväksytyksi vasta osoitettuaan oman osaamisensa. Omia näkemyksiä ja 
erilaisia työtapoja sai siis tuoda esiin vasta kun oli osoittanut pätevyytensä. 
Ulkomaalaistaustaiset haasteltavat kokivat, että sopeutuminen työyhteisöön 
riippui pitkälti omasta aktiivisuudesta oppia kieltä ja sopeutua suomalaiseen 
työyhteisöön. 

No kyllä, kun sen osaamisen on tavallaan näyttäny, niin kyllä sitä arvoste- 


taan. 


... siis varmaan on vähän ollu epaluottamusta...kollegoista tai muista lääkä- 
reistä ja potilaista kyllä ... epäluottamusta tai tämmöstä, onko se yhtä hyvä 
kuin se suomalainen lääkäri, varmaan ei. 


Mun mielestä [ulkomaalaistaustaisen] pitää joka tapauksessa ylisuorittaa 

sen takia, kun ollaan ulkomaalaisia. Katotaan vähän tarkemmin, kun olet 

tullut jostain toisesta maasta. 
Suomen kielen taidon tuli olla riittävä ammattikuntien väliseen tiedonvaih- 
toon työssä ja potilaiden kanssa tarvittavaan kanssakäymiseen. Potilasturvalli- 
suutta ei haluttu vaarantaa. Työyksikössä toivottiin puhuttavan pääsääntöises- 
ti suomea muualta tulleiden suomen kielen taidon edistämiseksi. Esimerkiksi 
englannin kieltä toivottiin käytettävän vain työsuhteen alussa helpottamaan 
käytännön työtä. Suomalaiset työntekijät toivoivat ulkomaalaistaustaisilta 
työtovereiltaan hyvää suomen kielen taitoa. 

... se kielitaito pitäs olla hyvä ennen kuin tulee tänne näin, pystyy keskustele- 


maan ihmisten kanssa, ottamaan vastaan tietyt määräykset ja itse toteutta- 
maan ne... 


... meillä hoidetaan paljon vaativampia potilaita ... ensin opettelevat kielen 
jossain muualla kun näin vaativassa paikassa. 

Lisäksi nähtiin, että riittämätön suomen kielen taito saattoi aiheuttaa ulko- 
maalaisille ulkopuolelle jäämisen tunteita, kun kaikkea työyksikköön tulevaa 
informaatiota ei ymmärretty. Toisaalta tuotiin esiin, etteivät kaikki suoma- 
laisetkaan työntekijät aina lukeneet kaikkea työntekijöille tulevaa kirjallista 
materiaalia. Edelleen kuvattiin, että työyksiköissä ei puhuttu aina kirjakieltä, 
vaan alueen omaa savolaista murretta, jonka ymmärtäminen saattoi olla haas- 
teellista. Koettiin, että ulkomaalaisten täysivaltaisuus ja osallisuus eivät aina 
toteutuneet työyksikössä. 


... en tiedä, että kaikki tai ymmärtävätkö kaikki, jos joku sähköposti tulee tai 
joku asia. Voihan se olla, että osastonhoitaja erikseen varmistaa. 


... uskallusta heiltäkin (ulkomaalaisilta) enemmän, silleen aika nöyrällä ja 
kiltillä asenteella on täällä ollu, että enemmän vaan... 


... mutta varmaan ovat silleen aika ulkopuolisia... että on hankala heidän 

kanssaan ruveta juttelemaan, kun he eivät osaa sitä suomen kieltä. 

KYS ei järjestänyt omaa kielikoulutusta ulkomaalaistaustaisille työntekijöille, 
vaan kielikoulutukseen sai käyttää työaikaa kaikille työntekijöille kuuluvien 
täydennyskoulutuspäivien puitteissa. Osa ulkomaalaistaustaisista haastatel- 
luista oli osallistunut työaikanaan kielikoulutuksiin, osalla kielitaito oli ke- 
hittynyt riittäväksi esimerkiksi Suomessa suoritettujen ammattiopintojen 
aikana. 

Suomalaistaustaiset haastateltavat suhtautuivat ulkomaalaista syntyperää 
oleviin kollegoihinsa pääosin myönteisesti: heidät nähtiin ahkerina, potilaita 
arvostavina ja ammattitaitoisina työntekijöinä. Ulkomaalaistaustaisia kolle- 
goja oltiin valmiita tarvittaessa auttamaan erityisesti kieliongelmien ratkai- 
semisessa. He olivat saaneet apua kirjaamisessa ja toimiessaan suomalaisten 
potilaiden kanssa. Toisaalta heistä oli ollut apua sellaisten potilaiden kanssa, 
joiden kieltä suomalaistaustainen henkilöstö ei ollut osannut. 


Kyllä heillä ammattitaito on tosi hyvä ... minusta heidän ammattitaito on 
tosi vahva. 


... aidosti empaattisia ja sen näkee heidän silmistään, että he tosi hyvin koh- 
telee potilasta ja kunnioituksella. 


Siinä joutuu tekemään enemmän kun oman osansa niistä töistä ja ottamaan 
vastuuta sellaisista potilaista, jotka ei sinänsä, voiko sanoo, kuuluis itselle. 

Jotkut vastaajat toivoivat, että kaikki suoriutuisivat töistään samalla tavalla, 
ettei tarvitse tehdä kollegan puolesta töitä. Ulkomaalaisten ammattitaidon ar- 
vostamisesta esitettiin myös kriittisiä arvioita. 
Ei arvosteta, ei, ei voi sannoo, että arvostetaan samalla tavalla kuin suoma- 
laisen kollegan. Se on suoraan suhteessa siihen, jos kielitaitokin on vielä huo- 
no kahden- kolmen vuoden päästä... 
Kaikki työntekijät kokivat osaavansa huomioida eri kansallisista kulttuureista 
tulevien potilaiden erilaiset tarpeet hyvin. Suomalaiset työntekijät kuitenkin 
kaipasivat koulutusta kulttuuriin liittyvistä asioista, kuten eri uskonnoista, 
kielistä ja kulttuurisista hoitotavoista. Työyhteisön asenneilmapiiriin ei aina 
oltu tyytyväisiä, ja työntekijät toivoivat avointa keskustelua suvaitsevaisuudes- 
ta, erilaisuudesta ja sen kohtaamisesta. 
... asennepuoli on vielä joissakin paikoissa, siinä on kehitettävää. Semmonen 


positiivinen asenne pitäis olla myös siihenkin asiaan [monikulttuurisuus]. 
Tänne tulee ihmisiä töihin myös muualta kun Suomesta. 


... se ei liity pelkästään siihen, että joku tulee ulkomailta, vaan ihan yleisesti- 
kin suvaitsevaisuutta vois meillä kehittää. 


Osa sekä ulkomaalaisista että suomalaisista työntekijöistä toivoi työajan ul- 
kopuolella tapahtuvaa epävirallista, vastavuoroista toimintaa kielen ja kult- 
tuurien oppimiseksi. Suomalaiset kollegat toivoivat tunne työkaverisi” 
-tilaisuuksia, joissa ulkomaalainen työntekijä voisi kertoa aiemmasta työkoke- 


muksestaan, osaamisestaan, erilaisista työtavoistaan ja omasta kulttuuristaan. 


... suomalaisten kanssa hyvin vähän [työajan ulkopuolista toimintaa], siirto- 
laisten kanssa enemmän. Itse asiassa kymmenen vuoden aikana kahdesti on 
suomalaiset kutsunu porukkaan silleen. 


Yhteisten hetkien viettäminen, koska silloin kun vietetään yhteisiä, mukavia 
hetkiä, niin tulee varmasti niitä siteitä... 


Koulutukset ja reflektio kehittämistoiminnan keskiössä KYSissä 


Koulutuksista tukea monikulttuurisuuden ymmärtämiseen 


MULTI-TRAIN-hankkeen interventiot suunniteltiin ja toteutettiin yhteistyös- 


sä KYSin toimijoiden kanssa. Hankkeen aikana järjestettiin tiedotus- ja kes- 


TAVOITTEENA SUJUVA ARKI 173 


Kirsti Sainola-Rodriguez, Krista Nuutinen ja Vuokko Niiranen 


kustelutilaisuuksia sekä koulutusta. Lisäksi kansainvälisyyden tilaa jäsennet- 
tiin käsitteellisellä mallinnuksella. KYsin osatutkimuksen tuloksia esiteltiin 
myös tieteellisissä konferensseissa (Niiranen ym. 2016). 

Alkuhaastatteluissa esiin tuodut kehittämisehdotukset käsiteltiin hank- 
keen kehittämisryhmän ja KYsin koulutussuunnittelijoiden kanssa. Kehittä- 
misehdotuksissa korostui monikulttuurisuuteen liittyvien koulutusten tarve, 
aihealueina esimerkiksi erilaisuus ja sen kohtaaminen työyhteisössä, avoimen 
ja suvaitsevaisen ilmapiirin edistäminen, erilaiset kulttuuriset käytännöt ja 
niiden huomioiminen monikulttuurisessa työyhteisössä. Tietoa toivottiin 
myös KYsin kansainvälisen rekrytoinnin linjauksista. 

Edellä mainittu dokumenttianalyysi osoitti, että tutkimusajankohtana 
KYSin voimassa olevissa, vuosien 2013—2016 strategia-asiakirjoissa oli niukasti 
kansainvälisyyteen, ulkomaalaisten rekrytointiin tai työelämään integroitu- 
miseen liittyviä linjauksia tai periaatepäätöksiä. Vuosille 2017—2022 hyväksy- 
tyissä strategia-asiakirjoissa sekä kansainvälisessä terveysmatkailuhankkeessa 
kansainvälisyyden korostaminen ja siihen liittyvät tavoitteet näkyivät jo sel- 
västi. Niihin liitettiin näkyvämmin myös kansainvälisen asiakaskunnan ja 
muun kansainvälisen toiminnan edellyttämät henkilökunnan osaamistavoit- 
teet (Kuopion yliopistollisen sairaalan strategia 2017-2022; Terveysmatkailu 
— Finn-Health 2015). 

Kehittamisehdotusten pohjalta suunniteltiin koulutusten tavoitteet, sisal- 
löt, koulutusmuodot, ajankohdat, kohderyhmät ja markkinointi. Koko henki- 
löstön koulutusten sisältö kohdentui monimuotoisuuden kohtaamiseen, kult- 
tuurien väliseen vuorovaikutukseen työyksiköissä ja selkosuomen käyttöön. 


Koulutuksen tavoitteiksi asetettiin: 
* antaa osallistujille valmiuksia ymmärtää omaa kulttuurista taustaansa 
ja sen vaikutusta ajatteluunsa ja vuorovaikutustapoihinsa 
* lisätä tietoa siitä, mitä kannattaa ottaa huomioon eritaustaisten ihmis- 
ten kanssa viestittäessä 
* kehittää taitoja, jotka helpottavat arkipäivän vuorovaikutusta eritaus- 
taisten henkilöiden kanssa 


Organisaation johdon koulutuksessa käsiteltiin kansainvälistyvän KYsin lin- 
jauksia organisaation strategioissa, monimuotoisuuden johtamista ja yhden- 


vertaisuutta työyhteisössä. Koulutuksen tavoitteiksi asetettiin: 

* tukea osallistujien kykyä tunnistaa Kysin kansainvälisyyden, strate- 
gioiden ja monikulttuurisen työyhteisön johtamisen yhtymäkohtia 

e lisätä tietoa ja valmiuksia ymmärtää monikulttuurisuutta ja sen johta- 
mista sosiaali- ja terveysalalla 


Luennoijina ja tilaisuuksien fasilitaattoreina toimivat MULTI-TRAIN-hank- 
keen tutkijat ja toimijat. 

Koulutusten osallistujamäärät olivat melko vähäisiä, jos niitä suhteutetaan 
koko organisaation henkilöstömäärään, mutta palautteiden perusteella koulu- 
tukset olivat merkityksellisiä. Kysin koulutusyksikkö markkinoi koulutuksia 
laajasti ja aktiivisesti. Niistä tiedotettiin KYsin henkilöstön sähköpostilistoilla 
ja KYXINEN-viikkotiedotteessa. Koulutuksiin osallistui eri ammattiryhmien 
ja toimenkuvien edustajia organisaation eri tasoilta. Koko henkilöstölle suun- 
nattuihin kolmeen koulutusiltapäivään osallistui yhteensä 77 henkilöä ja koko 
organisaation johdon koulutukseen 20 henkilöä. 

Koulutuksiin osallistuneet olivat palautteiden mukaan tyytyväisiä kou- 
lutusten antiin: aiheet nähtiin erityisen ajankohtaisina ja osallistujat kokivat 
saaneensa hyödyllistä tietoa ja ajattelemisen aiheita työhön ja työyhteisöihin- 
sä. Tärkeänä nähtiin ymmärtää kulttuurien välisyyden ja kulttuurisen moni- 
muotoisuuden näkyminen eri tason strategioissa, strategioiden keskinäinen 
johdonmukaisuus ja se, kuinka ne näkyivät työntekijöiden käytännön työssä. 
Koulutusmuotoina paneeli ja learning cafe -menetelmä koettiin oppimista 
edistävinä monikulttuurisuuteen perehdyttäessä. Eri maista tulevien työnte- 
kijöiden omia näkemyksiä ja kokemuksia toivottiin kuultavan enemmänkin, 
samoin kuin eri maista tulevien potilaiden näkökulmaa. Osallistujat näkivät 
monikulttuurisuuteen liittyvät teemat tärkeänä ja perustavanlaatuisena kou- 
lutuksena jokaiselle työntekijälle organisaatiossaan ja toivoivat jatkossakin 


monikulttuurisuuskoulutusta kaikille KYSin työntekijöille. 
Olennaista ei ollutkaan yksin tiedollinen anti, vaan se, mihin se viritti. 


Koulutus olisi syytä järjestää koko henkilöstölle. Asenteitaan ja osaamistaan 
olisi syytä jokaisen tarkistaa. 


Koulutuspalautteet käytiin läpi kehittämisryhmässä ja luovutettiin edelleen 


organisaation koulutusyksikölle jatkotoimenpiteitä varten. 

Tuloksia reflektoitiin työyhteisössä 

MULTI-TRAIN-hankkeesta ja sen tuloksista tiedotettiin ja niitä käsiteltiin 
muun muassa kehittämisryhmässä, tutkimusyksikössä, esimiesfoorumeissa ja 
lääkäritapaamisissa. Hanketta myös esiteltiin KYsin johdolle kuntayhtymän 
hallituksen kokouksissa. 

Hankkeeseen osallistumiseen suhtauduttiin myönteisesti. Tulosten näh- 
tiin ilmentävän organisaation monikulttuurisuuden tilaa niin työyksikkö- 
kuin strategiatasolla. Pääsääntöisesti KYSin kansainvälisyyskehitystä pidettiin 
myönteisenä, ja kansainvälisessä rekrytoinnissa nähtiin enemmän hyötyjä 
kuin haittoja. Organisaaton strategisella tasolla johtoryhmässä todettiin, että 
monikulttuurisuus ja kansainvälisyys edellyttivät jatkossa selkeitä linjauksia 
myös strategisissa asiakirjoissa. 

Työyhteisötasolla haluttiin korostaa, että KYS on organisaationa erityis- 
tason palveluyksikkö, jonka henkilöstöltä vaaditaan korkeatasoista professio- 
naalista osaamista ja hyvää kielitaitoa. Näitä edellytettiin sekä suomalais- että 
ulkomaalaistaustaisilta työntekijöiltä. Koettiin, että monikulttuurisuuteen 
liittyviä asioita olisi hyvä pitää esillä, puhua niistä ja edistää siten suvaitsevais- 
ta ilmapiiriä organisaation kaikilla tasoilla. Organisaation johdossa nähtiin 
tärkeänä linjata kansainvälistymiseen ja monikulttuurisuuteen liittyviä asioi- 
ta, joskaan monikulttuurisuutta ei nähty erityisesti korostettavana asiana tai 
erityisenä huolenaiheena sen enempää työyhteisötasolla kuin organisaation 
johdossa. 

MULTI-TRAIN-hankkeessa mallinnettiin teorialähtöisesti KYsin kansain- 
välisyyden nykytilaa, tulevaisuutta sekä kehittämiskohteita. Toimintatutki- 
muksen aikana kävi ilmi, että Kysin kansainvälisyyden mallintaminen olisi 
organisaatiolle hyödyksi, sillä kansainvälisyyttä ei ollut tarkasteltu KYsissä 
aiemmin kokonaisvaltaisesti. KYsin kansainvälisyyden mallintaminen tehtiin 
yhteistyössä kehittämisryhmän kanssa, ja se oli yksi toimintatutkimuksen in- 


tervention muoto KYSin osatutkimuksessa (Sainola-Rodriguez ym. 2017). 

Oppimistuloksena monikulttuurisuuden 
tunnistamista ja huomioimista 


Pohdintaa loppuarviointiin vaikuttavista tekijöistä 


Loppuhaastatteluissa (n=24) arvioitiin monimuotoisuuden johtamisen, 
rekrytoinnin, kulttuurien välisen vuorovaikutuksen ja kulttuurien välisen op- 
pimisen tiedollisia, taidollisia ja asenteellisia vaikutuksia ja kehittymistä sekä 
organisaation tasolla että tutkimusyksikön työntekijöiden kohdalla. 

Hankkeen vaikutuksia arvioitaessa on huomioitava, että sekä myönteiseen 
että kielteiseen kehitykseen vaikuttivat mahdollisesti monet muutkin saman- 
aikaiset organisaation sisäiset asiat ja ulkoiset kontekstitekijät. Ulkoisista teki- 
jöistä merkittävin oli turvapaikanhakijoiden huomattava kasvu vuoden 2016 
aikana ja sen myötä kiristynyt yleinen asenneilmapiiri ulkomaalaisia kohtaan 
sekä hoitoalan osittain huono työllisyystilanne maakunnassa. KYSin sisäisistä 
tekijöistä hankkeen tuloksiin saattoivat vaikuttaa tutkimukseen osallistunei- 
den yksiköiden sisäiset rakenteelliset ja toiminnalliset muutokset tutkimus- 
vuosien aikana. Tutkimuksessa mukana olleiden toimintayksiköiden henki- 
löstön kokoonpano muuttui tutkimuksen aikana. Hankkeen aikana KYsissä 
oli käynnissä myös tasa-arvo- ja yhdenvertaisuussuunnitelman päivittäminen. 
Tämän prosessin samanaikaisuus saattoi osaltaan heijastua siinä, että loppuar- 
vioinnissa yhdenvertaisuuden ja tasa-arvon ymmärtäminen näyttäytyi jossain 
määrin laajempana asiana kuin alkuvaiheen haastatteluissa. 

Taulukossa 10 on kuvattu prosessina tutkimushankkeen KYSin osatutki- 
muksen kehittämistoiminnan eri vaiheiden tavoitteet ja toiminnalliset sisäl- 


löt. 

Taulukko 10. mutTI-TRAIN-toimintatutkimuksen vaiheet, keskeiset 
kehittämistoiminnan sisällöt ja tutkimuksen tulokset kysissä 


Toimintatutkimuksen vaihe | Kehittämistoiminnan sisällöt ja tavoitteet 


Monikulttuurisuuteen ja kansainvälisyyteen liittyvän osaa- 
Alkukartoitus misen ja kehittymistarpeiden jäsentäminen organisaatio-, 
työyksikkö- ja työntekijätasolla 


Kehittämistoiminnan tavoitteet 

e koulutustarpeiden tunnistaminen: 
e erilaisuuden kohtaaminen työyhteisössä 
e avoimen ilmapiirin edistäminen 

e kansainvälisyys ja monikulttuurisuus näkyvämmiksi organi- 
saation toiminnassa ja strategioissa 


Toiminnan suunnittelu 


Oppimisen tukeminen/koulutukset 

e henkilöstö: moninaisuuden kohtaaminen ja kulttuurien 
välinen vuorovaikutus 

e esimiehet ja strateginen johto: monimuotoisuuden johta- 

Toiminta/interventiot minen 

Saadun tiedon jäsentäminen ja levittäminen 

e tiedotus- ja keskustelutilaisuudet 

e Kysin kansainvälisyyden mallintaminen 

* tulosten tieteellinen esittäminen 


kysin kansainvälisyyttä edistävät tekijät ja kehittämistarpeet 
(ks. taulukko 11) 


Havaitut muutokset ja oppiminen 

Henkilöstö/toimintatavat 

e monikulttuurisuuden tunnistaminen ja huomiointi 

Oppimisen erittely e monikulttuurisuus ja kansainvälisyys integroitu osaksi 
toimintaa 

Rakenteet 

+ kansainvälisyys teemana strategiatyöskentelyssä 


Arviointi 


Työntekijätaso — kohti monimuotoisuuden tunnistamista työyhteisössä 

Tutkimukseen osallistuneet työntekijät arvioivat, että hanke tuki organisaa- 
tion aiempaa kansainvälisyyskehitystä, ja että keskustelu monikulttuurisuu- 
desta oli lisääntynyt. Esimiesten myönteisyys hankkeelle oli viestinyt henki- 
lökunnalle aiheen tärkeyttä. Monimuotoisuuden johtamiseen ja rekrytointiin 
hanke oli vaikuttanut niin, että monimuotoisuuden johtamisen tarve ja sii- 
hen tarvittava erityisosaaminen ymmärrettiin paremmin. Hankkeen aikana 


työyhteisössä oli ryhdytty kiinnittämään enemmän huomiota ulkomaalais- 

taustaisten työntekijöiden tarpeisiin, liittyen esimerkiksi koulutukseen, pe- 
rehdytykseen, osaamiseen ja osallistumiseen. Hoitohenkilökunta suhtautui 
ulkomaalaistaustaisen henkilökunnan rekrytointiin hankkeen alkaessa hie- 
man varautuneesti, mutta hankkeen päättyessä ulkomaisen työvoiman rekry- 
toinnissa nähtiin myös hyötyjä. Lisäksi tiedostettiin paremmin yhdenvertai- 
suuden ja positiivisen erityiskohtelun käytännöt. Tutkituissa työyksiköissä 
nähtiin, että hankkeen vaikuttavuus olisi ollut parempi, jos työyksiköt eivät 
olisi olleet hankkeen aikana niin voimakkaasti organisaation omassa muutos- 
prosessissa hankkeen aikana. 

Haastateltavat kokivat, että esimiesten ja muiden johtoasemassa olevien 
henkilöiden kiinnostus ulkomaalaistaustaisia työntekijöitä kohtaan oli jon- 
kin verran lisääntynyt. Hankkeen toteuttaminen koettiin tärkeäksi aikana, 
jolloin turvapaikanhakijoiden määrät kasvoivat ja asenteet ulkomaalaisia koh- 
taan jyrkentyivät. 

Hankkeeseen liittyvät ja hankkeen aikana toteutetut koulutukset olivat 
lisänneet ymmärrystä monikulttuurisuudesta ja moninaisuudesta. Monikult- 
tuurisuuden ilmenemistä työyhteisössä osattiin nyt hankkeen loppuvaiheessa 
havainnoida ja tunnistaa aikaisempaa paremmin. Hankkeen koettiin tuke- 
neen valmentautumista lisääntyvään monikulttuurisuuteen työssä ja työyh- 
teisössä. Lisäksi tunnistettiin osaamisvajeita ja koulutustarpeita monikulttuu- 
risuusasioissa, ja hanke olikin herättänyt kiinnostusta monikulttuurisuutta ja 


kulttuurien välistä osaamista käsittelevään lisäkoulutukseen. 


Organisaation johto — kansainvälisyys ja monikulttuurisuus 

näkyväksi osaksi organisaation strategiaa 

Organisaation johdon tasolla arvioitiin laajemmin organisaation valmiuksia 
monikulttuurisena työyhteisönä ja todettiin, että hanke oli herättänyt tar- 
kastelemaan monikulttuurisuutta myös strategisella tasolla. Monikulttuu- 
risuuteen koulutuksen painoalueena olisi panostettava jatkossa enemmän 
esimerkiksi monimuotoisuuden johtamisen, monikulttuurisen hoidon ja mo- 
nikulttuurisen osaamisen alueilla. Näin hanke toi myös laajempaa näkökul- 


maa työyhteisön kehittämiseen. 

Kehittämisehdotuksia pyydettäessä henkilökunta toivoi organisaation 
johdolta selkeämpiä linjauksia kulttuuristen käytäntöjen huomioimiseen työs- 
sä. Tämä tavoite oli samansuuntainen kuin johdon näkemys strategiatason 
linjausten tarpeellisuudesta tulevissa strategia-asiakirjoissa. Hanke oli myös 
herättänyt tarkistamaan, olivatko rekrytointikäytännöt organisaation eri yk- 
siköissä yhtenäisiä ja yhdenvertaisuutta edistäviä. Erityisen merkityksellistä oli 
hankkeen ajankohta turvapaikanhakijoiden määrän lisääntyessä: hankkeen 
merkitys ja sen esille nostamien asioiden ajankohtaisuus korostuivat maahan- 
muuttotilanteen muuttumisen myötä. Hankkeen koulutukset ja keskustelut 
työyhteisöissä olivat myös lisänneet ymmärrystä monimuotoisuudesta. 

Loppuhaastattelujen tulosten perusteella voidaan todeta, että yhdenvertai- 
suuden ymmärtämistä osattiin KYsissä lähestyä myös työntekijöiden subjek- 
tiivisten eriarvoisuuden kokemusten kautta. Esimiesasemassa olevat tunnis- 
tivat entistä paremmin omaa vastuutaan yhdenvertaisuuden edistämisestä, ja 
korostivat herkkyyttä pystyä seuraamaan ja kuuntelemaan myös ulkomaalais- 
taustaisten työntekijöiden kokemuksia heidän saamastaan kohtelusta työyh- 
teisössä. Myös KYSin omaan vuonna 2016 tehtyyn yhdenvertaisuuskyselyyn 
viitattiin loppuhaastatteluissa. Yhdenvertaisuuskyselyn mukaan syntyperään 
tai uskonnolliseen vakaumukseen perustuvaa kielteistä kohtelua esiintyi hy- 
vin vähän (alle 1%). Sen sijaan yleisimpänä eriarvoisuuden kokemusten syynä 
nousi henkilön taustasta riippumatta esiin työn määrän epätasainen jakaan- 


tuminen (rekrytointipäällikkö Marja Hietamäki 14.10.2016, suullinen tieto). 


Kehittämisryhmän näkemykset toimintatutkimuksen vaikutuksista 


Kehittämisryhmässä toimintatutkimusta pidettiin hyvänä tutkimusmenetel- 
mänä silloin, kun organisaation ja työyhteisön toimintaa haluttiin kehittää ja 
tavoitteena oli kehittyä oppivana organisaationa. Hankkeen arvioitiin vaikut- 
taneen yksilö- ja organisaatiotasolla, koska se oli laajentanut työntekijöiden ja 
organisaation johdossa työskentelevien näkökulmia ja terävöittänyt kansain- 
välisyyden tärkeyttä koko KYSin organisaatiossa. MULTI-TRAIN-tutkimuksen 
alkaessa joissain KYSin työyhteisöissä oli esiintynyt myös hiukan varauksel- 
lista suhtautumista ulkomaalaisten rekrytointiin, mutta tutkimuksen koet- 


tiin vieneen keskustelua monimuotoisempaan suuntaan. Kansainvälisyyden 

näkyminen ja sen nostaminen esiin MULTI-TRAIN-hankkeessa oli heijastunut 
jossain määrin myös johdon strategiatyöskentelyyn, strategiatyön sisältöön ja 
linjauksiin. Kansainvälisyys nousee näkyvämmäksi myös 2010-luvun lopun 
ja 2020-luvun alun strategioissa (Kuopion yliopistollisen sairaalan strategia 
2017—2022). 

Toimintatutkimus vahvisti kansainvälisyysosaamista organisaatiossa, 
minkä arvioitiin lisäävän organisaation vetovoimaisuutta niin kansainvälisten 
potilaiden kuin henkilökunnankin osalta. Kansainvälisyysosaamista tarvi- 
taan KYSissä tulevaisuudessa vielä enemmän ja kulttuuriin liittyviä koulutuk- 
sia järjestetään jatkossa lisää. Kun kansainvälinen rekrytointi tulee uudelleen 
ajankohtaiseksi, KYSissä on myös organisaatiotasolla valmistauduttu siihen 
aiempaa paremmin. 

Kehittämisryhmä totesi, että hankkeen tutkijoiden ja työyhteisön yhteis- 
työ oli toiminut hyvin ja myös tutkijoiden oli koettu sitoutuneen hankkeen 
teemojen edistämiseen. Tutkijat olivat saaneet työyhteisöissä aikaan myönteis- 
tä kiinnostusta monikulttuurisuuden kysymyksiä kohtaan ja olivat kyenneet 
myös luomaan tutkimusyhteistyöhön luottamuksellisen ilmapiirin. Aineiston 
keruussa haasteena nähtiin se, että lääkäriammattikunnan edustajia oli ollut 
vaikea saada haasteltaviksi tiiviiden työaikataulujen vuoksi. Haastattelujen 
jälkeen palaute oli ollut myönteistä. Keskustelu työyhteisön ja työtapojen mo- 
nimuotoisuudesta koettiin tarpeelliseksi, minkä seurauksena työyhteisöissä 
oli paitsi keskusteltu toimintatavoista myös muutettu niitä. 

KYSin tulosten loppuarvioinnissa todettiin, että toimintatutkimuksessa 
mukana oleminen ei luonnollisestikaan voinut selittää kaikkia organisaatiois- 
sa tapahtuneita myönteisiä tai kielteisiä muutoksia kyseisenä aikana. Monet 
tutkimuksesta riippumattomat ulkoiset (äkillinen muuttoliike, alueellinen 
työllisyystilanne) tapahtumat ja organisaation sisäiset tekijät (organisaation 
rakenteelliset, toiminnalliset tai henkilöstöön liittyvät muutokset) vaikuttivat 
osaltaan KYsissä vallalla oleviin käsityksiin oman organisaation kansainvälis- 
tymisestä. 

Tutkimuksessa mukana olleissa KYSin työyksiköissä käytiin yhdessä tutki- 
joiden sekä henkilöstön, kehittämisryhmän ja johtoryhmän kanssa hankkeen 
työskentelytapaa, tuloksia ja työyksiköiden muutosprosesseja koskevia reflek- 

tiivisiä keskusteluja ja arviointeja. Näissä keskusteluissa nousi esille Kysin 
edustajien yhtenevä näkemys tutkijoiden esittämistä tutkimustuloksista ja 
johtopäätöksistä. Keskusteluissa arvioitiin tutkimustuloksia siitä näkökul- 
masta, miten niitä voitaisiin käyttää hyväksi organisaation ja työyhteisöjen 


kehittämisen suunnittelussa. 


Johtopäätökset — Kansainvälistyminen on jatkuva prosessi 


Strategian, kehittämishankkeiden ja toiminnan yhdenmukaisuus 


Henkilöstön kulttuurisesta monimuotoisuudesta ja sen ymmärtämisestä on 
tutkimusten mukaan hyötyä organisaation kaikilla tasoilla, jos monimuo- 
toisuutta johdetaan ja sitä käytetään organisaatiossa voimavarana (Ferdman 
2014, 5-6). Parhaimmillaan kulttuurinen erilaisuus näkyy työssä ja työkult- 
tuurissa eikä niinkään yksilöiden erilaisissa ominaisuuksissa tai vaatimuksissa 
työn suhteen (Thomas & Ely 1996, 80). 

MULTI-TRAIN-tutkimushankkeen tutkimusaineiston analyysin ja tulosten 
perusteella voidaan todeta, että KYsissä oli runsaasti sekä monikulttuurisuutta 
ja kansainvälisyyttä edistäviä tekijöitä että kehittämishaasteita (taulukko 11). 
KYsissä tiedostettiin muuttuvan toimintaympäristön ja oman kansainväli- 
syyttä korostavan toimintastrategian mukanaan tuomat tarpeet ja kehittämis- 
tavoitteet. Organisaatiossa haluttiin myös nähdä kansainvälistymisen etuja ja 
hyödyntää erilaista osaamista. Lisäksi kansainvälisyyden odotettiin tuovan 
myönteistä työnantajaimagoa sekä sitoutunutta ja osaavaa henkilöstöä, joiden 
palveluun ja hoitoon potilaat olisivat tyytyväisiä. Organisaation menestymi- 
seen ja kansainväliseen kilpailukykyyn liittyi vahvasti myös kyky ymmärtää 


monikulttuurisuuden organisaatiolle tuottama myönteinen merkitys. 

Taulukko 11. kysin kansainvälisyyttä edistävät tekijät ja kehittämiskohteet 


Kansainvälisyyttä edistävät tekijät Kansainvälisyyden kehittämiskohteet 


e proaktiivinen ja tulevaisuuden kansainväli- | perehtymisen ja mentoroinnin erityistarpei- 


nen rekrytointi (Mok-hanke) den huomiointi 

e tutkimusorientoitunut, uudistuva ja alan ke- | * kielitaidon ja ammatillisen osaamisen 
hityksen kärjessä oleva toimintaympäristö varmistaminen ja oppimisen edellytykset 

e terveysmatkailun kehittäminen e rekrytoinnin läpinäkyvyys 

e perehtymisen työryhmän toiminta * organisaation strategisten linjausten laati- 

e kv-yhdyshenkilöverkoston toiminta minen ja niiden läpinäkyvyys 

* mentoritoiminta * tasa-arvo- ja yhdenvertaisuussuunnitelman 

e tahto ja motivaatio kehittyä kansainvälisyy- laatiminen 
dessä organisaatio- ja työyksikkötasolla * monimuotoisuuden johtaminen (esimies- 
(hankkeet, monikulttuurisuusosaaminen) taidot) 


e henkilökunnan kansainvälisyysosaaminen 
* asenneilmapiiriin vaikuttaminen 


Kansainvälisyys ja monikulttuurisuus näkyivät ja vaikuttivat KYSin arjessa ja 
työyhteisöissä toiminnan eri tasoilla. Tämä tuli esille sekä johdon että työn- 
tekijöiden haastatteluaineistoissa. Samaan aikaan MULTI-TRAIN-tutkimuk- 
sen kanssa KYSin omassa strategisen tason päätöksenteossa ja johtamisessa 
käsiteltiin muutoinkin kansainvälisyyttä, ja monikulttuurisuutta työstettiin 
näkyvämmäksi myös strategioiden tasolla. KYsssä, kuten muissakin julkisen 
sektorin organisaatioissa, organisaation ylin johto vahvistaa strategiat toimi- 
kaudekseen. KYsin kohdalla tämän tekee sairaanhoitopiirin kuntayhtymän 
valtuusto neljän vuoden pituiseksi valtuustokaudeksi. Tämän hankkeen 
kestäessä strategiat oli hyväksytty vuosille 2013-2016 ja seuraavat vuosille 
2017—2022. Strategia-aika ja tapahtuma-aika eivät kuitenkaan välttämät- 
tä aina kohtaa, sillä hallintotasoinen ja työyksikkötasoinen toiminta etenee 
oman tapahtuma-aikansa ja toiminnallisten tarpeiden mukaisesti, joskus 
nopeammin kuin mitä strategiat kertovat. Tämä ilmiö näkyi myös KYsissä. 
MULTI-TRAIN-hankkeen päättyessä voitiin havaita, että tutkimustulokset 
kertoivat joiltain osin jopa näkyvämmin monikulttuurisuuden ja kulttuurien 
välisen osaamisen tunnistamisesta kuin mitä hankkeen kestäessä olleen toi- 
mintakauden strategioissa oli linjattu. 

Monikulttuurinen työyhteisö vahvistaa ja ylläpitää sekä henkilöstön että 


eri tason johtajien tietoon, motivaatioon ja käyttäytymiseen liittyvää kulttuu- 

rikompetenssia ja kulttuurien välistä osaamista (Borrego & Johnson III 2012, 
52-54). KYS on terveydenhuollon erikoisosaamisen organisaatio, jonka toi- 
minnassa kulttuurien välisyyteen liittyvä osaaminen, kuten reflektoivan vuo- 
rovaikutuksen tai kulttuuritietoisuuden taidot, näyttivät tutkimuksen perus- 
teella kuitenkin toisinaan jäävän professionaalisen osaamisen taustalle. Koska 
kyseessä on yliopistollinen sairaala, kansainvälinen yhteistyö ja vuorovaikutus 
ovat luonteva osa erityisesti lääkärikoulutuksen sisältöjä. Erikoissairaanhoi- 
don ja kliinisen työn arjessa oli havaittavissa jonkin verran yhdenmukaista 
työstä suoriutumisen vaatimusta, eikä siitä haluttu poiketa ulkomaalaisten 
eikä myöskään suomalaisten työntekijöiden kohdalla. Tullakseen hyväksytyk- 
si tai voidakseen hyödyntää erilaisia toimintatapoja työyhteisössään työnteki- 
jän tuli osoittaa työyksikössä tarvittava kliininen osaaminen. Yhdenmukaisen 
työssä suoriutumisen vaatimus voidaan kuitenkin nähdä ammatillisesti vaati- 
van työyksikön ehdottomana laatukriteerinä. Myös kielitaito- ja osaamisvaati- 
musten standardointiin on tarpeen kiinnittää huomiota vaativissa erikoissai- 
raanhoidon yksiköissä. 

Yhdenmukaisuutta edellyttävän toimintakulttuurin taustalla saattaa vai- 
kuttaa mukauttava, assimilaatioon pyrkivä monimuotoisuuden johtamistapa. 
Siinä pyritään yhdenmukaistavaan toimintakulttuuriin, jolloin erilaisuuden 
hyödyntämistä tai inklusiivista toimintakulttuuria ei välttämättä edistetä 
(Pless & Maak 2004, 129-130). Monimuotoisuuden johtaminen organisaati- 
oissa ymmärretään ehkä ensisijaisesti lainsäädäntöön pohjautuvaksi tasa-ar- 
von ja yhdenvertaisuuden edistämiseksi ja kaikkien työntekijöiden samanlai- 
seksi kohteluksi (Thomas & Ely 1996, 81-83). 

Monimuotoisuuden johtamisessa on tärkeää, että erilaisuuteen kannus- 
tetaan ja erilainen osaaminen ja erilaiset näkemykset hyväksytään. Työnte- 
kijöiden on voitava kokea olevansa hyväksyttyjä ja arvostettuja työyhteisönsä 
jäseniä. (Daya 2014, 300-301.) Tässä tutkimuksessa ulkomaalaistaustaisen 
henkilöstön perehdytys nousi keskeisenä esille työyhteisön jäsenyyden sekä 
työssä vaadittavan osaamisen saavuttamiseksi. Ulkomaalaisen työntekijän 
perehtymisessä tulisi käyttää yksilöllistä suunnittelua ja työssä suoriutumisen 
seurantaa palaute- ja kehityskeskusteluin (Sakko 2015, 111-115). Esimerkiksi 


kansainvälinen yhdyshenkilöverkosto ja mentorointitoiminta olivat KYSissa 

mekanismeja, joiden avulla tuettiin ulkomaalaistaustaisten työntekijöiden 
perehtymisprosessia. Ne olivat myös rakenteita, joilla voitiin rakentaa osallis- 
tavaa työyhteisöä ja tukea työntekijöiden organisaatiohierarkioista riippuma- 
tonta vuorovaikutusta. 

Koko organisaation osalta monimuotoisuuden johtamisen tavoitteiden, 
esimerkiksi monikulttuurisuuden tuomien etujen saavuttaminen edellyttää, 
että organisaation monikulttuurisuus on sekä kirjattu strategiaan että saatu 
siirtymään osaksi käytännön toimintaa (Kylänpää-Nieminen 2016, 19; Daya 
2014, 302). Tutkimusten mukaan monimuotoisuus ja inklusiivisen toiminta- 
kulttuurin tavoite on hyvä olla integroituna organisaation strategisen tason 
visioon (Pless & Maak 2004, 137—138). 

KYSin tulosten perusteella johtamiseen oltiin melko tyytyväisiä, joskin 
monimuotoisuuden johtamisessa nähtiin vielä kehitettävää. Monimuotoisten 
työyhteisöjen johtaminen saattaa näyttäytyä joskus vaativana, koska monet 
monimuotoisuuteen liitettävien asioiden katsotaan kuuluvan työntekijän yk- 
sityisyyden piiriin (yhdenvertaisuuslaki, henkilötietolaki). Tietyt monimuo- 
toisuuden kannalta merkittävät seikat saattavat jäädä toteutumatta, mikäli 
monimuotoisuutta tarkastellaan esimerkiksi vain suhteessa osaamiseen (Sil- 
taoja & Vartiainen 2010, 274). Suomalaisessa johtamistutkimuksessa on tuotu 
esiin, että johtajilta odotetaan tasapainoilua kulttuurisesti monimuotoisissa 
työyhteisöissä. Työntekijöiden työnkuvat, toimintatavat ja vastuut vaihtelevat 
eri maissa, mutta Suomessa terveydenhuollon toimintakäytännöt ovat melko 
pitkälle standardoituja ja joustaminen niistä voi olla vaikeaa. Mikäli eri tasoil- 
la työskenteleviltä johtajilta puuttuu yhtenäinen ohjeistus, tilanne jättää heille 
itselleen paljon vastuuta työyhteisöjen arjen johtamisessa. Pahimmillaan ul- 
komaalaistaustaisten terveydenhuollon ammattilaisten määrän kasvu yhdessä 
niukkenevien resurssien kanssa saattaa vaikeuttaa esimiesten mahdollisuuksia 
havaita ja hyödyntää monikulttuurisen työyhteisön etuja (Hietapakka ym. 
20132, 39—41; Hietapakka ym. 2013b, 272-284). 

Monimuotoisuuden edistämisessä koulutus ja uuden, työhön ja toimin- 
taympäristöön liittyvän tiedon saaminen on tärkeää. Esimerkiksi monimuo- 
toisuuteen liittyvän tiedon, asenteiden ja käyttäytymisen muutoksiin suuntaa- 
vaa koulutusta tulisi tarjota kaikille työntekijöille ja johtajille. Organisaation 

strateginen päätöksenteko, kehittämistarpeiden tunnistaminen ja toiminnan 
uudistaminen edellyttävät, että tietoa välitetään myös organisaation pää- 
töksentekijöille. Koko henkilöstölle kohdentuvan, jatkuvan ja osallistavan 
koulutuksen etuna on, että siinä voidaan samanaikaisesti lisätä kulttuurista 
tietoa sekä vaikuttaa asenteisiin, käyttäytymiseen ja organisaation toiminta- 
tapoihin. (Ks. Sippola 2008, 34.) Lisäksi usein esimerkiksi toiminnallisesta ja 
ammatillisesta johtamisesta vastaavat lähijohtajat ovat strategisen johtamisen 
ja asiakas- tai potilastyön rajapinnalla työskennellessään avainasemassa tun- 
nistamaan sen, millaisia ongelmia ja kehittämistarpeita liittyy sekä strategioi- 
den toimeenpanoon että asiakas- tai potilasrajapinnan ammatilliseen työhön 
sekä inklusiivisen toiminta- ja johtamiskulttuurin kehittymiseen (Offerman 
& Basford 2014, 246). 


Kansainvälistyvä työyhteisö kehittyy ja kehittää itseään edelleen 


KYSin uudessa, vuoden 2017 alusta voimaan tulleessa strategiassa korostetaan 
strategian merkitystä ja strategian mukaista toimintaa yliopistollisen sairaalan 
eri tasoilla. Tavoitteena on myös tutkimustiedon käyttäminen KYSin toimin- 
nassa ja päätöksenteossa aikaisempaa näkyvämmin. Tähän on hyvät mahdol- 
lisuudet, sillä yliopistollisen sairaalan toiminta perustuu lähtökohtaisesti sekä 
tutkimustiedon tuottamiseen että sen käyttämiseen. Kuopion yliopistollisen 
sairaalan strategiassa vuosille 2017—2022 korostetaan strategisten tavoittei- 
den kohdalla kansainvälisesti orientoituneen toimintaympäristön merkitystä 
menestystekijänä. Profiloituminen kansallisesti ja kansainvälisesti merkittä- 
vänä sairaalana nähdään vahvistavan KYSin roolia yliopistollisena sairaalana 
ja edesauttavan rekrytointia kansainvälisen ja sairaaloiden välisen kilpailun 
kovetessa. (Kuopion yliopistollinen sairaala 2017.) 

MULTI-TRAIN-hanke nosti esiin KYSin vahvuuksia, kuten mentoritoimin- 
nan ja kansainvälisen yhdyshenkilöverkoston. Niiden avulla voidaan vielä 
edelleen vahvistaa inklusiivista työyhteisöä ja toimintakulttuuria. Kuitenkin 
näihin olemassa oleviin rakenteisiin on hyvä ottaa jatkossa pohdittavaksi se, 
miten ulkomaalaistaustaiset työntekijät kokevat näiden rakenteiden tukevan 


heidän omaa integroitumistaan ja osallisuuttaan työyhteisöön. Edelleen on 

tarpeen huomioida, miten ulkomaista syntyperää olevien työntekijöiden osaa- 
minen tunnistetaan paremmin ja hyödynnetään systemaattisesti. 

KYsissä tuli tutkimuksen alku- ja loppuvaiheessa esille sekä työyhteisön 
yksittäisten jäsenten että ympäröivän yhteiskunnan asenteiden merkitys sille, 
millainen asenneilmapiiri KYsissä vallitsee. Asenteiden osalta on tärkeää, että 
inklusiivisen työyhteisön muodostumista tukevat toimintatavat ja rakenteet 
on saatu käytäntöön ja sitä kautta voidaan vaikuttaa myös KYsissä vallitsevaan 


asenneilmapiiriin. 

Tavoitteena asiakkaiden merkityksellinen arki 


Mainio Vire on yksityinen hoiva-alan yritys, joka kuuluu Mehiläinen kon- 
serniin. Konserni on Suomen suurin hoivapalveluyritys. Mainio Vire tarjoaa 
sosiaali- ja hoivapalveluja yksityiselle ja julkiselle sektorille yli 80 paikkakun- 
nalla eri puolilla Suomea tehden yhteistyötä muun muassa kuntien kanssa 
kaikilla liiketoiminta-alueillaan. Palvelutoiminta perustuu merkityksellisen 


arjen luontiin elämän loppuun asti. 


Tutkimukselta toivottiin konkreettisia tuloksia 


Mainio Vire työllisti tutkimusajankohtana lähes 1 400 sosiaali- ja terveysalan 
ammattilaista ja sen eri yksiköissä työskenteli sairaanhoitajia, lähihoitajia ja 
muuta henkilökuntaa. Omia lääkäreitä ei ollut, vaan esimerkiksi pääkaupun- 
kiseudulla kuntien lääkärit hoitivat asiakaskäynnit. Asiakkaat ja asukkaat oli- 
vat tutkimuksen teon aikana pääosin suomalaisia, ulkomaalaistaustaisia asuk- 
kaita sen sijaan oli hyvin vähän. Yrityksen työkielenä oli suomi. 

Ulkomaalaistaustaista henkilöstöä oli määrältään eniten pääkaupunkiseu- 
dun yksiköissä ja hoitajat ovat pääosin Suomesta rekrytoituja. Eri yksiköihin 
oli rekrytoitu sairaanhoitajia myös suoraan Espanjasta, Filippiineiltä, Krei- 
kasta ja Kiinasta. Tutkimuksen alkaessa palkattiin Espanjasta neljä sairaan- 
hoitajaa kahteen eri pääkaupunkiseudun yksikköön helmikuun 2014 alussa. 
Espanjalaishoitajat osallistuivat lähtömaakoulutukseen ja rekrytointia varten 
muun muassa materiaaleja käännettiin espanjaksi. 

Mainio Vireessä oli tunnistettu tarve MULTI-TRAIN-hankkeen kaltaiselle 


toimintatutkimukselle. Näin tutkimushankkeeseen saatiin mukaan yksityi- 

sen sektorin edustaja ja pääkaupunkiseudulla toimiva sosiaali- ja terveyden- 
huoltoalan yritys. Organisaatio piti tärkeänä, että hankkeen tavoitteena ei 
ollut vain tutkia nykyistä tilannetta monikulttuurisissa työyhteisöissä, vaan 
pyrkimyksenä oli, että kehittämistoimien tuloksena organisaatioille jäisi 


konkreettisia hyötyjä jatkoa ajatellen. 


Työyhteisöintegraatiota haluttiin edistää 


Tutkimusprosessi käynnistyi Mainio Vireessä maaliskuussa 2014 aloitusta- 
paamisella, johon osallistuivat Mainio Vireen johdon ja henkilöstöhallinnon 
edustajat, MULTI-TRAIN-tutkimushankkeen johtaja ja hankkeen tutkijoita. 
Tapaamisessa kartoitettiin tutkimuksen lähtötilannetta, ja keskusteltiin ke- 
hittämistarpeista ja tutkimuskohteista. Kehittämisen kohteiksi tunnistettiin 
suomen kielen taito, työyhteisön jäsenten keskinäiset suhteet ja ulkomaalais- 
taustaisten hoitajien pääsy sisään työyhteisöön ja työkulttuuriin sekä keski- 
näinen sopeutuminen. Todettiin, että tutkimuksen tulee tukea sekä Mainio 
Vireen tuloksellisuutta ja toimintaa kestävällä pohjalla että sen strategista pai- 
nopistettä ”asiakkaiden on hyvä tulla ja olla”. 

Tutkimuksen toimenpiteiden strategisiksi tavoitteiksi asetettiin ulkomaa- 
laistaustaisten hoitajien ammatti-identiteetin ja työyhteisöintegraation vah- 
vistaminen. Lisäksi pyrittäisiin vahvistamaan työyhteisön kykyä oppia hyö- 
dyntämään ulkomaalaistaustaisen henkilöstön mukanaan tuomaa sosiaalista 
ja kulttuurista pääomaa niin, että kaikki voivat hyvin. Operatiiviseksi tavoit- 
teeksi puolestaan nähtiin erityisesti monikulttuurisen työyhteisön esimies- 
työn ja johtamisen kehittäminen. Myös kulttuurien välistä vuorovaikutusta 
haluttiin kehittää, erityisesti perehdytykseen, kielitaitoon, ennakkoluuloihin 
ja palautteen antamiseen liittyen. 

Mainio Vireen kehittämisryhmään tuli mukaan johdon edustaja, henkilös- 
töhallinnon asiantuntija, kolmen yksikön johtajat sekä yksi ulkomaalaistaus- 
tainen lähihoitaja. Kehittämisryhmän tehtävänä oli käsitellä aika ajoin tutki- 
mukseen ja sen etenemiseen liittyviä asioita sekä sopia eri tutkimusvaiheiden 
toimenpiteet. Kaikki yksikköjen johtajat ja henkilöstöhallinnon asiantuntija 
vaihtuivat tutkimuksen aikana, ja lähihoitaja jäi äitiyslomalle. Kehittämisryh- 


mä kokoontui yhteensä 9 kertaa tutkimuksen aikana. 

Kehittämisryhmä valitsi tutkimuksen kohteiksi pääkaupunkiseudulta 
Mainio Vireen kaksi yksikköä, joissa toimii muistisairaiden palvelukoti ja 
jotka tarjoavat tehostettua palveluasumista. Alkuhaastattelujen jälkeen otet- 
tiin mukaan kolmas yksikkö. Kohteiksi haluttiin sellaisia yksiköitä, joissa oli 
runsaasti ulkomaalaistaustaista henkilöstöä. Valituissa yksiköissä noin puolet 
hoitohenkilöstöstä oli ulkomaalaistaustaisia, ja he olivat lähtöisin kolmesta eri 


maanosasta. 


Kulttuurista monimuotoisuutta tukevaa johtamista kehittämään 


Mainio Vireessä suoritetun tutkimuksen teoreettisena lähestymistapana ja 
analyysin pohjana olivat yhtäältä monimuotoisuuden johtaminen (Kandola 
& Fullerton 1998; Kirton & Greene 2016; Mor Barak 2005) ja toisaalta ti- 
lannesidonnaisen sosiokulttuurisen oppimisen teoriat (Alenius 2015; Fuller 
2007; Lave & Wenger 1991). Monimuotoisuusjohtamisen perimmäisenä tar- 
koituksena on luoda työyhteisöjä, joissa kaikilla on hyvä olla sekä työnteki- 
jöinä että asiakkaina. Henkilöstön kohdalla tämä tapahtuu kehittämällä toi- 
mintaympäristöjä ja johtamistapaa, joka osallistaa henkilöstöä ja ottaa ihmiset 
mukaan työyhteisöön omana itsenään siten, että jokaisen tietotaitoa, kyvyk- 
kyyttä ja osaamista arvostetaan ja hyödynnetään organisaation tuloksellisuu- 
den saavuttamiseksi (Janssens & Zanoni 2014; Kandola & Fullerton 1998). 
Pyrkimyksenä on luoda kaikille — niin vähemmistöille kuin enemmistölle — 
soveltuvaa johtamista, mikä mahdollistaa monien alakulttuurien tehokkaan 
yhteistyön ja on myös tehokkaampaa kuin erilliset vähemmistöille suunnatut 
johtamisohjelmat (Jansen, Otten & Van der Zee 2015). Tavoitteena on organi- 
saation jäsenten keskinäinen sopeutuminen, joka mahdollistaa kaikkien mu- 
kaanoton työyhteisön arkeen (Van der Zeen & Otten 2015). 
Monimuotoisuutta tukeva johtaminen on siten muutosjohtamista, jonka 
avulla pyritään paitsi yhdenvertaisuuden toteutumiseen myös tehokkaaseen 
toimintaan sekä toinen toisiltaan oppimiseen. Nämä yhdessä lisäävät luovuut- 
ta ja ongelmien ratkaisua, parantavat asiakaspalvelua, varmistavat osaajien 
riittävyyden sekä hyvinvoinnin ja lopulta parantavat mainetta, yrityskuvaa ja 
kilpailukykyä. (Catalyst 2014; Cox & Blake 1991; Ely & Thomas 2001.) Johta- 


misen tulisi tukea eri tavoin henkilöiden työhön pääsyä, työssä onnistumista 

ja kehittymistä. Sen ytimessä on eriarvoistavien politiikkojen ja toimintata- 
pojen poistaminen eri toiminnoissa, kuten henkilöstöjohtamisessa ja esimies- 
työssä, samoin kuin henkilöstön käyttäytymisessä ja asenteissa (Sippola 2007). 
Tavoitteena on moniarvoisuuden vakiinnuttaminen organisaation toiminta- 
kulttuuriin eli ”monimuotoisuuden integrointi” osaksi työyhteisön arkea (ks. 
Cox 1993). 

Työyhteisön jäseneksi pääseminen on pitkä sosialisaatioprosessi, joka al- 
kaa työnhakuvaiheesta ja alkuperehdytyksestä (Feldman 1981). Siihen vai- 
kuttavat työntekijän oman osaamisen ja koulutuksen ohella työpaikan toi- 
mintakulttuuri, käytännöt, roolit, arvot ja normit ja näiden erot työntekijän 
omaan koulutukseen ja arvomaailmaan nähden (Cox 1993; Nieminen 2010). 
Erot saattavat korostua ulkomaalaistaustaisten työntekijöiden kohdalla, kos- 
ka yhteenkuuluvuuden kokemus ja sitoutuminen voivat muodostua erilaisista 
asioista tai yksilöllisistä tarpeista kuin yhteisössä on totuttu (Silfver 2010). 

Tilannesidonnaisen sosiokulttuurisen oppimisen teoriat korostavat osallis- 
tumisen ja kokemusten jakamisen merkitystä yhteisöjen kehittämisessä (Lave 
& Wenger 1991; Wenger 1998). Etenkin teorian myöhemmässä kehittelyssä 
(esim. Contu & Willmott 2003; Fuller 2007) korostetaan kaksisuuntaista op- 
pimista yhteisöjen kehittymisessä. Oppimista voi ja tulee tapahtua koko yhtei- 
sössä, eivätkä oppiminen ja sopeutuminen ole vain tulijoiden tehtäviä (Fuller 
& Unwin 2004). Työyhteisöön sosiaalistumista voidaan tarkastella sellaisena 
monisuuntaisena oppimisprosessina, jossa sallitaan monenlaiset toiminta- tai 
vuorovaikutustavat (Vartiainen-Ora 2013). 

Lisääntyvä erilaisuus henkilöstössä tuo mukanaan sekä myönteisiä että 
kielteisiä vaikutuksia (Dass & Parker 1999; Thomas & Fly 1996). Kulttuurista 
monimuotoistumista voidaan myös vastustaa, koska työtoveriksi, työnteki- 
jäksi ja esimieheksi voi tulla itsestä ulkoisesti poikkeava henkilö tai henkilö, 
jolla on erilaiset tavat tehdä työtä ja ajatella asioita, mikä voi johtaa työyhtei- 
sön sisäisiin ja yksilöiden välisiin ristiriitoihin. Vaikeiksi koettuja asioita on 
tärkeää käsitellä yhdessä, jotta selviäisi mistä lähtökohdista työtoverit asioita 
tarkastelevat. Kukin työyhteisön jäsen arvioi uusia tilanteita omista lähtökoh- 
distaan tai organisaation vakiintuneista toimintatavoista ja toimintakulttuu- 


rista käsin. Arvot, (hiljaiset) säännöt, puhetapa, johtamistyyli tai rakenteet ja 

toimintatavat (nk. artefaktit) vaikuttavat näihin arviointeihin (esim. Schein 
1987, 24-33). 

Seuraavassa esitellään Mainio Vireen pääkaupunkiseudun kolmessa yk- 
sikössä toteutetun toimintatutkimuksen eri vaiheita ja haetaan vastauksia 
seuraaviin kysymyksiin: (1) Miten kulttuurista monimuotoisuutta tukevaa 
johtamista sekä kulttuurien välistä vuorovaikutusta ja oppimista voi kehittää 
osallistavasti? (2) Miten monimuotoisuuden johtaminen kehittyi tutkimuk- 
sen aikana? Johtamisen arviointiin käytettiin seuraavia kriteereitä, jotka ovat 
keskeisiä monimuotoisuutta ennakoivasti ja tavoitteellisesti, toisin sanoen 
proaktiivisesti, tukevalle strategiselle johtamiselle. Näitä ovat (Dass & Parker 
1999, 69; Thomas & Ely 1996): 


* monimuotoisuudesta saatavan etuuden ja lisäarvon hakeminen versus 
monimuotoisuuden näkeminen kustannuksena, 


* oikeudenmukaisuus ja yhdenvertainen kohtelu versus samanlainen ja 
tasapäistävä kohtelu, 


e henkilöstön osallisuus ja vaikutusmahdollisuus versus syrjäytyminen ja 
ulkopuolella jääminen, 


* organisaation muutoskyky ja -herkkyys versus muutosvastustus. 


Osallistava johtaminen ottaa työyhteisön vahvuudet käyttöön 


Tutkimusaineistoa kerättiin haastatteluilla ja työpajoissa 


Tutkimusaineistoa kerättiin vaiheittain. Vaikka aloitustapaaminen muistioi- 
neen oli jo osa tutkimuksen aineistoa, varsinainen alkukartoitus tehtiin haas- 
tattelemalla kahden yksikön henkilöstöä keväällä 2014. Alkuhaastatteluissa 
kartoitettiin työyhteisöjen arjen sujumista ja selvitettiin, mitä yksiköissä tulisi 
kehittää. Haastattelukielinä olivat suomi, englanti ja espanja (tulkin välityk- 
sellä). Haastattelut toteutettiin yksilö-, pari- ja kolmen henkilön teemahaas- 
tatteluina ja niihin osallistui yhteensä 29 henkilöä. Haastateltavista 16 oli 
ulkomaalaistaustaisia hoitajia, kuusi suomalaistaustaisia hoitajia, neljä esimie- 
sasemassa olevia henkilöitä ja kolme henkilöstöhallinnon asiantuntijoita. 
Muilta osin tutkimusaineisto koostui kehittämistoimintaan ja viiteen työ- 


pajaan osallistuneiden henkilöiden käymistä keskusteluista, ryhmätöiden tuo- 

toksista, loppuhaastatteluista sekä kehittämisryhmän arviointikeskustelusta 
tutkimuksen lopussa. Kaikista kokouksista ja työpajojen aikaisista keskuste- 


luista sekä ryhmätehtävien tuotoksista tehtiin muistiot. 
Alkukartoitus toi esiin useita kehittämiskohteita 


Rekrytoinnin ja kvalifikaatioiden uudelleen tarkastelua 

Rekrytointi koettiin pääosin onnistuneeksi ja sen prosessi oli samanlainen 
kaikille hakijoille. Työhönottohaastattelut ja hakulomakkeet olivat suomen- 
kielisiä, kielitaito arvioitiin haastattelujen avulla eikä erillistä kielitestiä käy- 
tetty, vaikka sen käyttö olisi henkilöstöhallinnon edustajien mukaan ollut 
mahdollista. Ulkomaalaistaustaisten työntekijöiden rekrytointikokemukset 
vaihtelivat. Kuten seuraava sitaatti osoittaa, parannuksia toivottiin muun 
muassa siihen, että tiedon saanti hakemusprosessin kulusta ja rekrytointipää- 
töksestä voisi olla nopeampaa. 

Rekrytointia voisi nopeuttaa alusta lähtien kun lähettää tiedustelun paikas- 

ta tai hakemuksen, että kertoisivat pian kutsutaanko sinut haastatteluun vai 

ei. 
Yrityksessä oli monia kanavia hoitajien rekrytointiin: suorarekrytointi koti- 
maasta ja ulkomailta, työharjoittelun kautta rekrytointi sekä oppisopimus- 
koulutus. Joistakin Euroopan maista ja Filippiineiltä oli rekrytoitu sairaanhoi- 
tajia, jotka toimivat ensin lähihoitajina tai hoiva-avustajina. EU/ETA-alueelta 
rekrytoidut suorittivat samalla täydentäviä opintoja sairaanhoitajan laillis- 
tusta varten, ja EU/ETA-maiden ulkopuolelta tulleet puolestaan lähihoitajan 
tutkintoa. EU/ETA-alueelta ja sen ulkopuolelta tulleiden sairaanhoitajien lail- 
listamisprosessien eroja kuvataan tarkemmin tämän kirjan Hatanpään sairaa- 
laa käsittelevässä luvussa (ks. myös Vartiainen, Alenius, Pitkänen & Koskela, 
2017). 

Ulkomailla sairaanhoitajan koulutuksen saaneet kokivat, että he eivät 
avustavissa tehtävissä pystyneet hyödyntämään sairaanhoitajan koulutustaan 
ja osaamistaan. Myös muut työyhteisön jäsenet ihmettelivät joskus, miksi sai- 
raanhoitajan koulutuksen saaneita palkataan alempiin tehtäviin. Koska tutki- 
tuissa yksiköissä henkilöstö vaihtui melko paljon, työntekijöiden pysyvyyden 


varmistaminen koettiin tärkeäksi. Tätä ajatellen erityisesti EU/ETA-alueen ul- 

kopuolelta tulleiden sairaanhoitajien työtyytyväisyyden ja sitoutumisen edis- 
tämiseksi heille olisi kehitettävä selkeät muuntokoulutuksen ehdot ja mielek- 
käitä kouluttautumisen polkuja (esim. Aalto ym. 2013). 

Ulkomaalaistaustaisten hoitajien ammattitaitoon oltiin pääosin hyvin 
tyytyväisiä. Asiakastyötä ja ihmisten kohtaamista pidettiin heidän vahvuute- 
naan. Myös asiakkailta ja omaisilta oli tullut myönteistä palautetta ulkomaa- 
laistaustaisten hoivataidoista ja ystävällisyydestä, mutta myös negatiivista pa- 
lautetta oli tullut hoitajien heikosta suomen kielen taidosta. 

Haastateltavat kokivat, että työtä voi tehdä omalla tyylillä ja hyviksi koe- 
tuilla tavoilla, mutta työtahtia kuvattiin kovaksi. Suomesta palkatut ulkomaa- 
laistaustaiset lähihoitajat kertoivat olevansa tyytyväisiä ja jopa kiitollisia siitä, 
että työnantaja oli kannustanut ammatissa kehittymiseen ja lisäopiskeluun, 


kuten esimerkiksi pätevöitymiseen lähihoitajaksi. 


Kulttuurien välisessä vuorovaikutuksessa on kaikilla kehitettävää 

Sekä kantaväestön edustajien että Suomeen aiemmin muuttaneiden mieles- 
tä ulkomaalaishoitajien suomen kielen heikkous oli suurin ongelma heidän 
työnteossaan. Toisaalta syntyperältään suomalaiset korostivat, että vuorovai- 
kutuksen onnistuminen ja työyhteisön sujuva toiminta eivät riipu vain kie- 
lestä, vaan niihin vaikuttavat monet muut yksilölliset ja kulttuuriset tekijät. 
Osa haastateltavista sanoi, että jos ulkomaalaistaustaisella on sairaanhoitajan 
taidot, hän voi aloittaa hoiva-avustajan työssä suomen kielen alkeistaidoilla, ja 
kielitaito kehittyy vähitellen työn tekemisen myötä. Tässä ajattelussa on on- 
gelmana, että kieltä heikosti osaava hoitaja voi jäädä pysyvästi koulutustaan 
vastaamattomiin tehtäviin, mistä on runsaasti viitteitä kansainvälisissä tutki- 
muksissa (esim. Pung & Goh 2016). 

Monet suomalaiset haastatellut toivat kuitenkin esiin, että ulkomaalais- 
taustaisten hoitajien taito kohdata asukas sekä hoivaava työote korvaavat puut- 
tuvaa kielitaitoa: 

Niin se kohtaaminen on hirveen lämmintä, niin siitähän on ihan hirveesti 

kyllä hyötyä. Vaikka niitä yhteisiä sanoja ei oo, mutta muistisairaat ei siinä 

tilanteessa, kun he on paniikissa tai paha olo, niin välttämättä ne sanat ei 


auta mitään, että se on se läsnäolo sitten, kun auttaa ja semmonen tietty, rau- 
hottava ote, mikä heillä on kyllä tosi hyvin hallussa. Ehdottomasti hyötyä. 

Johdon edustajan mukaan heikommin suomea osaavia hoitajia oli palkattu 
organisaatioon hallitusti. Kaikki haastatellut myös korostivat, että suomen 
kielen oppiminen on tärkeää. Jotkut esimiesasemassa olevat ja suomalaistaus- 
taiset työntekijät toivat esiin, että palvelun laatu kärsi heikon kielitaidon takia, 
kun kirjaaminen ja tiedon välittäminen eivät toimineet. Puhelimessa puhu- 
misen, omaisten kanssa keskustelun sekä kirjaamisen sanottiin olevan vaati- 
vimpia työtilanteita ulkomaalaistataustaisille (myös Kela & Komppa 2011; 
Vartiainen-Ora 2015). Suomenkieliset hoitajat puuttuivat myös siihen, että 
suomen kieltä osaavat joutuivat hoitamaan kirjaamiset, puhelinpalvelun tai 
omaiskontaktit muiden puolesta. 

Haastatteluissa tuotiin esiin, että mahdollisuus käyttää omaa hoitotyön 
osaamista lisää motivaatiota kielen oppimiseen. Toisaalta kielen oppimisen 
ymmärrettiin lisäävän mahdollisuutta näyttää hoitotyön osaamista. Tämä 
kokemus tukee sosiokulttuurisen oppimiskäsityksen näkemystä kielen oppi- 
misestä nimenomaan vuorovaikutuksessa: työyhteisössä kielen ja työtehtä- 
vien sekä yhteisön käytäntöjen oppiminen tukevat toisiaan (Minkkinen 2013; 
Seilonen & Suni 2015). Tässä yhden esimiesasemassa olevan pohdintaa kieli- 
taidon ja ammattitaidon suhteesta: 

Mun mielestä se on oikeesti tosi surullista, että he ei voi sitä ammattitaitoonsa 

satasella käyttää hyväkseen. Niin sen takia se ois tosi ihanaa, että he pystyis 


käyttään sitä kieltä mahdollisimman nopeesti monipuolisesti, ettei monen 
vuoden koulutus mene ihan hukkaan. 


Mainio Vire tarjosi suoraan ulkomailta rekrytoiduille vuoden mittaisen kie- 
likoulutuksen, jossa oli yksi lähiopetuskerta viikossa. Tutkituissa yksiköissä 
koulutukseen saivat osallistua myös muut työntekijät, vaikka periaatteessa he 
vastasivat itse kielen oppimisesta. Yksiköiden johtajat kertoivat, että jotkut 
suorarekrytoidut hoitajat olivat oppineet suomea niin hyvin, että heille voitiin 
antaa sairaanhoitajan vastuita jo reilun vuoden työskentelyn jälkeen. 
Ulkomaalaistaustaisten hoitajien ammattitaitoa arvostettiin ja nähtiin, 
että erityisesti aasialaiset hoitajat osasivat luoda ei-kielellisen, hoivaavan yhtey- 
den asiakkaisiin sujuvammin kuin muut (vrt. Vartiainen-Ora 2015). Tämän 
lisäksi Aasian ja Afrikan maista lähtöisin olevien hoitajien sanottiin olevan 


iloisia, avoimia, positiivisia ja hymyileviä. Näiden toimintatapojen koettiin so- 

pivan hyvin muistisairaiden hoitamiseen, joskin näkemyseroja oli siitä, onko 
aasialaisten hoitajien palveleva hoitokulttuuri asukkaalle hyväksi verrattuna 
suomalaiseen kuntouttavaan hoitokulttuuriin. Erityisesti esimiehet näkivät, 
että kaikki voisivat oppia ulkomaalaistaustaisten työntekijöiden tavasta tehdä 
hoivatyötä. Myös työtoverit mainitsivat muualta muuttaneiden hyvinä tapoi- 
na asioita, joista muutkin työyhteisössä olivat oppineet: 
Ehkä se että (ulkomaalaistaustainen hoitaja) yrittää tsempata aina sen työ- 
päivän, et jaksaa olla positiivinen, ilonen, nauravainen. |...) kohtelee asuk- 
kaita hellästi, varovasti ja on tosi pitkä pinna, et jaksaa olla kauheen kärsi- 
vällinen, koska tulee sieltä kulttuurista, missä on ollu jotain, niitten omassa 
maassa jotakin tämmöstä köyhyytiä tai sotaa tai kaikki. 
Kulttuurien välinen osaaminen koettiin käsitteellisesti vaikeaksi. Kun haas- 
tattelussa kysyttiin kulttuurien välisestä osaamisesta työyhteisössä, vastaajat 
pohtivat sen tarkoittavan, että jokaisen tulee sopeutua tai että toisia autetaan 
ja puhutaan asioista. Ulkomaalaistaustaisten työntekijöiden sanottiin oppivan 
työyhteisön tapoja kuuntelemalla. Toisaalta korostettiin, että kaikkien tulee 
antaa toimia ja näyttää osaamistaan. Ongelmaksi koettiin, että Suomessa odo- 
tetaan itseohjautuvuutta ja oletetaan, että kaikki tunnistavat työyhteisön hil- 
jaista tietoa. Eräs suomalainen lähihoitaja toi asian esiin seuraavaan tapaan. 
Kaikki tietää mitä pitää tehdä, on semmoisia hiljaisia sääntöjä, ohjeita, mitä 
vaan kaikki tietää, mutta niitä ei ole välttämättä ohjeistettu, et se sisältyy 
siihen suomalaiseen kulttuuriinkin. 
Erityisesti ulkomaalaistaustaiset korostivat, että monikulttuurisessa työyhtei- 
sössä toimimisessa on tärkeää kunnioittava asenne ja halu ymmärtää toinen 
toistaan. Usein korostettiin, että persoona ja osaaminen vaikuttavat enemmän 
kuin kansallinen tausta siihen, miten vuorovaikutus työyhteisössä sujuu. Suo- 
malaistaustainen lähihoitaja kuvasi monikulttuurisuutta työyhteisössä näin: 
Hyväksytään se ihminen, et kun se tulee jostain muualta, on ne tietyt tavat 
tai se tietty malli, et annetaan niinku sen, sama kun asukas tulee jostain hä- 
nellä on se tietty elämäntyyli. 
Työyhteisöjen ilmapiiriä kuvattiin haastatteluissa pääosin hyväksi, ja yhteisöä 
työntekijöineen ja asukkaineen saatettiin kutsua perheeksi. Työyhteisöjä ku- 


vattiin muun muassa seuraavin sanoin: ”hyvä ja avoin ilmapiiri”, ”keskustele- 


TAVOITTEENA SUJUVA ARKI 199 


Aulikki Sippola ja Päivi Vartiainen 


va kulttuuri”, vapaa tyéskentelyilmapiiri” ja erityisen hyvä lähijohtaminen”. 
Yleinen näkemys oli, että ulkomaalaistaustaiset ovat hyvin ahkeria ja avuliaita, 
jopa ahkerampia kuin suomalaiset. Toisaalta esimerkiksi seuraavassa siteerattu 
suomalainen haastateltava oli tunnistanut, että ulkomaalaistaustaisten voi olla 
vaikea päästä mukaan työyhteisöön, ja aivan erityisesti työyhteisön epäviralli- 
siin tilanteisiin: 
Ehkä sitten siinä sen maahanmuuttajataustaisen työkaverin mukaan otta- 
misessa olis opittavaa, koska se on kyllä aika rasittavaa välillä valita niitä 
sanoja sillä tavalla ja toistaa monta kertaa, kun on helpompi jonkun toisen 
kanssa juoda kahvia ja puhua nopeasti, mutta siinä ehkä semmosessa enem- 


män siihen yhteisöön ottamisessa (...) nimenomaan ne ruokatauot ja kahvi- 
tauot ja semmoset. 


Myös muunlaisia vuorovaikutuksen haasteita tuotin esiin. Eräässä yksikössä 
ilmeni, että suomenkielinen työntekijä voi arastella suhteen luomista ulko- 
maalaistaustaiseen, koska pelkää, että voi loukata jotain kulttuurista koo- 
dia tai asettaa toisen hankalaan asemaan kielen takia. Monien suomalaisten 
hoitajien mukaan ulkomaalaistaustaiset eivät yleensä ole vuorovaikutuksessa 
aloitteellisia, vaan seuraavat suomenkielisiä. Jotkut muualta muuttaneet taas 
pitivät suomalaisia ”kylminä”. Ilmeni myös, että suomalaistaustaiset hoitajat 
saattoivat tarkkailla työtoverien tekemisiä ja sääntöjen noudattamista, kuten 
esimerkiksi työaikoja. Eräässä yksikössä oli havaittavissa myös hienoista jakoa 
kielen perusteella yhtäältä suomalaisten ja virolaisten ja toisaalta muiden ul- 
komaalaisten ryhmiin. Tällaisista viitteistä etnisiin hierarkioihin (vrt. Näre 
2013; Vartiainen ym. 2017) saattoi olla seurauksena, että kaikki ulkomaalais- 
taustaiset eivät kokeneet olevansa työyhteisön täysivaltaisia jäseniä, vaan tun- 
sivat ulkopuolisuutta. 

Tutkimus osoitti, että kaikki osapuolet kaipaisivat rohkaisua toisiinsa tu- 
tustumiseen: eri kulttuurien toimintatapoja voisi tuoda paremmin esiin sekä 
keskustella avoimesti niiden hyvistä ja huonoista puolista ja pyrkiä siten vas- 
tavuoroiseen oppimiseen. Haastattelujen pohjalta näytti, että rohkaistumista 
sekä kielitaidon ja vuorovaikutuksen kehittämistä tukisi se, että kehittämis- 
toimissa käsiteltäisiin esimerkiksi tiimityön periaatteita, ryhmään mukaan 


pääsemistä, hierarkiaa ja pelkoja sekä hyvän hoiva- ja asiakastyön tapoja. 

Kulttuurien välinen oppiminen tuottaa parempaa 
hoivaa, mutta se ei tapahdu itsestään 


Perehdytys työhön ja työyhteisöön nousi haastatteluissa erittäin tärkeänä ke- 
hittämisen kohteena. Nykyinen perehdytysaika koettiin liian lyhyeksi kaikil- 
le, joskin haastateltavat näkivät, että ulkomaalaistaustaiset työntekijät tarvit- 
sisivat perehdytykseen enemmän aikaa kuin suomalaiset. Työhön sinänsä oli 
perehdytetty, mutta työyhteisöön tai työtovereihin perehtyminen oli jäänyt 
heikommaksi. Mallioppimista ja näyttämällä ohjaamista käytettiin yleisesti 
perehdytyksessä, ja ne koettiin toimiviksi tavoiksi. Perehdytyksen kehittami- 
sellä katsottiin voitavan parantaa yhteistyötä ja vähentää vaihtuvuutta. Eräs 
ulkomailta suoraan työhön tullut hoitaja kuvasi perehdytystään näin: 
Ekan päivän aikana kuljin tän toisen työkaverin kanssa, ja käytiin vähän 
läpi ja sitten aloin tekemään, mutta että oisin kaivannu sellaista, että olis 
ollu joku lista siitä, että mitä mä saan tehdä ja mitä mä en saa tehdä. (...) 
Kun mä olen alkanut tekemään jotakin niin sit joku tulee sanomaan, et ei 
saakaan tehdä. Tosiaan täällä pitää itse osata kysyä, että kukaan ei sinulle 
selitä, et sun pitää osata kysyä asioita. Että oli se sit Suomesta tai ulkomailta 
niin vähän sen tilanteen mukaan se perehdytys. 
Alkuperehdytykseen kaivattiin yhtenäisiä uusia materiaaleja ja menetelmiä, 
jotka sopisivat niin ulkomaalaistaustaisille kuin suomalaistaustaisille. Jos- 
sain yksikössä toivottiin myös materiaalia työntekijöiden omilla äidinkielil- 
lä. Haastateltavat pohtivat, olisiko ulkomaalaistaustaisilla työntekijöillä hyvä 
olla nimetyt mentorit. Toisaalta mietittiin, että jos työhön opastus katsotaan 
osaksi kaikkien työnkuvaa, se voi motivoida ohjaamaan ja vaihtamaan tieto- 
taitoa. Heräsi myös kysymys, että jos kaikki auttavat toisiaan osana normaalia 
työnkuvaa niin miten se huomioidaan ajankäytössä tai palkassa. Tällaiset ha- 
vainnot antavat viitteitä siitä, ettei ulkomaalaistaustaisten hoitajien tarpeita 
otettu tarpeeksi huomioon, eikä heitä osattu aina tukea työyhteisön arkeen 
mukaan pääsemisessä. Samalla kuitenkin selvästi tiedostettiin, että kaikilla 
olisi ulkomaalaistaustaisilta hoitajilta opittavaakin. 
Moni ulkomaalaistaustainen työntekijä kertoi jättäneensä pois omia työ- 
tapojaan, koska oli kokenut, etteivät suomalaiset työtoverit hyväksy niitä. 
Esimerkkinä mainittiin asukkaiden halaaminen. Eräs ulkomaalaistaustainen 


kertoi neuvoneensa myös muille ulkomaalaistaustaisille työntekijöille, mitä 

hänen mielestään Suomessa sopi tehdä, mitä taas ei. Esimerkiksi eräs virolai- 
nen lähihoitaja korosti haastattelussa sääntöjen ja siisteyden noudattamisen 
tärkeyttä Suomessa. Toisaalta jotkut haastateltavat sanoivat, että uuden tulijan 
on vaikea tuoda hoitoalan työyhteisöihin toisenlaista tekemisen tapaa, olipa 
tulijan tausta mikä tahansa. Eräs yli kaksikymmentä vuotta hoitoalalla työs- 
kennellyt kuvasi ilmiötä näin: 

Mun mielestä se on ihan kaikkien hoitoalan työpaikkojen aivan yleinen sään- 

tö, että aina, kun menet uuteen paikkaan, niin kaikki edellinen osaaminen 

katoo, et mitään osaa enää. |...) Se on ihan yleistä, että suomalaisessa hoito- 

kulttuurissa, vaikkakin se monimuotoistuu, se on aina se talon tapa se ainoo 

oikee tapa, ikävä kyllä. 
Toisaalta jotkut ulkomaalaistaustaiset ilmaisivat, että heillä olisi osaamista uu- 
siin hoivatapoihin liittyen ja ideoita asukkaiden viriketoimintaan, esimerkiksi 
erilaisiin kulttuureihin tutustumista. Erityisesti uudet hoitajat kuitenkin pel- 
käsivät kertoa ideoistaan ja osaamisestaan. Ajan puute ja työvoiman vähyys 
mainittiin syiksi siihen, miksi uusia ideoita ei ollut toteutettu. Joissain yksi- 
köissä oli pidetty eri maiden teematilaisuuksia, joissa oli esitelty esimerkiksi 
eri maiden ruokia ja musiikkia. Henkilöstöhallinnon asiantuntija suositteli 
tällaisten tilaisuuksien järjestämistä laajemminkin, koska niiden avulla voi ke- 
hittää myönteistä suhtautumista eri kulttuureihin ja saada niistä tietoa. 

Uusia työntekijöitä ohjasivat ja auttoivat esimiesten ja nimettyjen ohjaajien 
lisäksi usein vuorossa olevat muut hoitajat. Tähän ei lähtömaassa oltu yleensä 
totuttu. Haastatteluissa ilmeni, että ulkomaalaistaustaiset eivät aina tienneet, 
keneltä voi pyytää apua. Etenkin kiireisissä tilanteissa avun pyytämistä työto- 
vereilta arasteltiin. Vaikka monet suomen kieltä osaavat kertoivat haluavansa 
tukea tulijoita, muutamat muualta muuttaneet kokivat hankalaksi sen, että 
suomalaiset työtoverit eivät auttaneet pyytämättä. Ulkomaalaiset saattoivat 
pitää suomalaisia kylminä, koska he eivät aloittaneet keskustelua tai tarjon- 
neet apua. Suomalaiset puolestaan saattoivat turhautua, ärtyä tai tuntea riittä- 
mättömyyttä siksi, että etenkään aasialaistaustaiset eivät tuoneet esiin kieltei- 
siä kokemuksiaan tai kriittisiä mielipiteitään (vrt. Vartiainen-Ora 2015). Eräs 


työpaikkaohjaajana toiminut kuvasi turhautumistaan näin: 

En saa palautetta ulkomaalaistaustaisilta. Kun itekin haluan kehittyä siinä 
ohjaamisessa, niin välillä tuntuu sellaselta, että tämä ei aina voi olla näin 
hyvin, ja miten mä voisin, se riittämättömyyden tunne, että miten mä voisin 
heitä nyt auttaa enemmän. 


Osa haastatelluista toivoi tietoa eri kulttuureista ja näki, että kulttuuritieto 
auttaisi entistä monimuotoisempaan asiakaskuntaan valmistautumisessa. 
Kulttuurisen tiedon tarve ei kuitenkaan noussut alkuhaastatteluissa tärkeäksi. 
Kulttuurikoulutusta toivottiin pikemmin ulkomaalaistaustaisille kuin kanta- 
väestölle. Koettiin myös, ettei monikulttuurisessa työyhteisössä toimimisesta 
voi antaa ohjeistusta, vaan sitä opitaan työtä tehdessä: 

Se on niin sellanen varovainen alue, että siitä ei saa mitään ohjeita eikä mi- 

tään sellasia papereita kirjottaa, tehä.... Se on vähän sellasta tunnustelua, 

että... Se on...elämä opettaa. 

Ulkomaalaistaustaisille suomen kielen oppiminen oli luonnollisesti tärkeä 
asia, kun mietittiin työpaikalla tapahtuvaa oppimista. Motivaatio kielen opis- 
keluun vaihteli, ja osa haastateltavista ilmaisi turhautuneensa edes pyrkimään 
samalle kielitaidon tasolle kuin syntyperäiset suomalaiset. Muutamat sanoivat 
tyytyvänsä omaan tasoonsa, jolla kokivat selviävänsä työssään. Työpaikoilla 
oli sallittua käyttää englantia ja muita kieliä, mikä helpotti viestintää, mut- 
ta saattoi heikentää suomen oppimisen motivaatiota. Asiakkaiden (omaiset, 
asukkaat) kanssa ja asiakkaiden aikana tuli puhua suomea. 

Vaikka muu osaaminen voi korvata vaillinaista suomen kielen taitoa, suo- 
men kielen puutteet hidastavat osaamisen käyttöön ottamista ja työyhteisön 
täysivaltaiseksi jäseneksi pääsemistä (Duff, Wong & Early 2002; Suni 2011). 
Muutamat suomalaistaustaiset haastateltavat korostivat myös, kuinka tärkeää 
äidinkielisten on käyttää selkeää ja ymmärrettävää kieltä. He itse halusivat 
kehittyä selkeän kielen käyttäjinä. Kielitaitoon liittyvinä kehittämisideoina 
vastaajat esittivät työhön kytkettyä suomen kielen oppimista, verkko-opiske- 
lua ja kielitestausta rekrytoinnin yhteydessä. Näitä ajatuksia otettiin käyttöön 
MULTI-TRAIN-hankkeen aikana, kun organisaatio aloitti oman suomen kie- 
len verkkokoulutuksen ja kielitaidon testauksen rekrytointien yhteydessä. 

Monimuotoisuutta tukevaan johtamiseen löydettiin keinoja 

Rekrytoinnin ja perehdytyksen lisäksi myös muissa henkilöstöjohtamisen 
toiminnoissa, kuten koulutuksessa ja kehittämisessä, palkitsemisessa ja työn 
suoritusarvioinnissa havaittiin parannettavaa (Sippola 2007). Monille muual- 
ta muuttaneille oli epäselvää esimerkiksi se, mitä on kehityskeskustelu, mitkä 
ovat koulutuspäiville pääsyn perusteet tai työsuorituksen arvioinnin ja pal- 
kitsemisen perusteet tai millaisia ovat henkilöstö- ja työsuhteen edut. Osa 
haastateltavista ei tiennyt, mitä pitäisi tehdä kiusaamistapauksissa, jos sellaisia 
ilmenisi. Tulospalkkioista ja tiimikilpailuista mainitsi vain yksi suomalainen 
haastateltava, ja totesi, että monet eivät tiedä niiden perusteista. Työn suori- 
tusarviointi, eli se mitä työssä arvioidaan tai miten arvioidaan, ei ollut juuri 
kenellekään hoitajalle täysin selvää. 

Joillakin työntekijöillä oli omia vastuualueita, esimerkiksi toimiminen laa- 
tuvastaavana tai virikevastaavana, ja vastuut koettiin motivoiviksi. Vastuita oli 
myös muilla kuin suomenkielisillä. Ulkomaalaistaustaisten kohdalla tehtäviä 
ja työn vaativuutta räätälöitiin yleensä kielitaidon kehityksen mukaan, esimer- 
kiksi eteneminen hoiva-avustajasta lähihoitajaksi ja edelleen omahoitajaksi. 
Sen sijaan ”keikkalaisten” eli lyhytaikaisten sijaisten käyttöä pidettiin osittain 
työn laatua heikentävänä tekijänä. 

Johtajat saivat tunnustusta hyvästä johtamisesta, heitä oli helppo lähestyä 
ja heidän koettiin tuovan työyhteisöön turvallisuutta. Johtajat itse näkivät, 
että oma esimerkki ja läsnäolo ovat tärkeitä. He uskoivat, että ulkomaalais- 
taustaisilla hoitajilla oli paljon tietotaitoa, ja heidän osallisuuttaan työyhtei- 
sössä pitää kehittää. He myös kokivat johtavansa tasapuolisesti, ja työntekijät 
olivat asiasta samaa mieltä. Näin toimien oli pystytty luomaan kaikkia huo- 
mioivaa johtamistapaa (ks. Jansen ym. 2015). Vuorojen suunnitteluun koettiin 
monikulttuurisuuden tuovan lisätyötä sikäli, että jokaiseen vuoroon oli var- 
mistettava riittävä suomen kielen taito. Eräs johtaja kertoi esimiehen osaami- 
sesta, taidoista ja monikulttuurisen työyhteisön johtamisesta seuraavasti: 

Kyllä se vaatii ainakin kärsivällisyyttä ja pitkää pinnaa et sä jaksat monta 

kertaa selittää asian, varmistaa vielä sen päälle että tuliko ihan varmasti 


ymmärrettyä ja sitten just mikä se on, että huomioon pitää ottaa kaikessa 
niin kuin työvuorosuunnittelussa, ihan kaikessa mitä siellä yksikössä tapah- 

tuu, hei et kuka on parina. Se vaikuttaa kaikkeen. (...) Sitä yrittää ainakin 
ajatella, että kaikkien kannalta, olipa se sitten minkämaalainen, mistä tul- 
lut tahansa mies tai nainen, niin asioita mitä sinne vie tai jotain mitä heiltä 
odottaa tai vaatii, et se olis kaikille, et löytäs semmonen hyvä ratkaisu kai- 


kille. 

Kotoutumisen ja työn ulkopuolisen elämän vaikutus työntekoon tiedostet- 
tiin, ja erityisesti henkilöstöhallinnon asiantuntijat näkivät, että esimiehillä 
on tärkeä rooli suoraan ulkomailta rekrytoitujen henkilöiden kotouttamises- 
sa. Suoraan ulkomailta työhön tulleita autettiin muun muassa asuntoasioissa 
ja perheen asettautumisessa Suomeen. Kaiken kaikkiaan sekä työntekijät että 
esimiesasemassa olevat sanoivat, että yhdenvertainen kohtelu toteutuu työyh- 
teisöissä. Häirintää tai epäasiallista kohtelua ei pääsääntöisesti ollut. Asiak- 
kaat saattoivat nimitellä, mutta nimittelyyn suhtauduttiin ammattimaisesti 
muistisairauteen kuuluvana ilmiönä. Joskus epäasiallista kieltä käyttävälle 
asukkaalle saatettiin nimetä toinen hoitaja. 

Muiden kuin suomenkielisten epäiltiin jäävän syrjään tiedonkulussa. 
Henkilöstökokoukset pidettiin suomen kielellä ja monet suomenkieliset oli- 
vat huolestuneita siitä, että kaikki eivät ymmärrä, mitä kokouksissa puhutaan. 
Osa ulkomaalaistaustaisista hoitajista vahvisti, etteivät he aina tienneet mitä 
asioita kokouksissa käsiteltiin. Suomea hyvin osaavat ilmaisivat huolenaan 
myös, etteivät kaikki uskaltaneet kysyä epäselviksi jääviä asioita. Suuri osa 
muun kielisistä sen sijaan itse kuvasi osallistumistaan niin, että vaikka he eivät 
aina ymmärtäneet suomenkielistä puhetta, he osallistuivat ja kysyivät. 

Monimuotoisuuden johtamisen kehittämisen teemoina nousivat alkukar- 
toituksessa esille henkilöstöjohtamisen prosessien ja käytäntöjen läpikäynti 
siten, että niiden sopivuus kaikille voitaisiin kartoittaa. Haluttiin myös selvit- 
tää, miten prosesseissa otetaan huomioon kunkin yksilölliset tarpeet. Tiedon 
saantia koulutus- ja kehittymismahdollisuuksista sekä kehityskeskustelujen 
tarkoituksesta tulisi lisätä, samoin kuin hyvien käytäntöjen vaihtoa yksiköi- 
den välillä. Myös tietoa työn arvioinnin ja palkitsemisen perusteista sekä siitä, 
miten toimitaan kiusaamis- ja häirintätapauksissa tulisi lisätä. Lähijohtamisen 
ja esimiestyön osalta tuli esille, että esimiehet voisivat jakaa keskenään hyvää 
johtamisosaamistaan. Jakamisen arvoiseksi osaamiseksi tunnistettiin esi- 


merkiksi palautteen antaminen, työsuorituksen onnistumisen tukeminen ja 

työntekijän kulttuuritaustan huomioon ottaminen. Kulttuurien välinen joh- 
tamiskompetenssi voitaisiin ottaa mukaan esimieskoulutukseen, ja esimiehen 


roolista kotoutumisen tukena voitaisiin keskustella. 


Toiminnassa korostui koko organisaation kehittäminen 


Kehittämiskohteeksi kaksisuuntainen perehdytys sosialisaatioprosessina 


Seuraavassa vaiheessa kehittämisryhmässä päätettiin kehittämisen kohteista 
ja kehittämistoimien toteutuksesta. Tärkeimmäksi kehittämiskohteeksi nousi 
perehdytyksen kehittäminen sosialisaatioprosessina. Perehdytys laajeni siten 
tarkasteltavaksi sekä työsuhteen alkuvaiheen näkökulmasta että pidemmän 
aikavälin työssä onnistumisen ja työyhteisön jäsenyyteen pääsemisen näkö- 
kulmasta (esim. Feldman 1981; Xu 2008, 199-200). 

Kehittämisprosessin tavoitteena oli tuottaa materiaalia, joka edistää kaik- 
kien mukaanottoa ja työyhteisöön sisään pääsyä sekä kaikkien osaamisen 
hyödyntämistä työsuhteen alusta lähtien. Prosessi haluttiin toteuttaa työn- 
tekijälähtöisellä, henkilöstöä osallistavalla työskentelytavalla, haastattelujen 
tuloksia hyödyntäen. Näin toimien kehittämistapa tukisi yrityksen tavoitetta 
kehittää yhdessä työntekijöiden kanssa sellaista Mainio Virettä, jossa kaikilla 
on hyvä olla. Samalla osallistava prosessi itsessään vastaisi kahteen muuhun 
kehittämistarpeeseen: työyhteisön vuorovaikutuksen ja yhdessä toimisen ja 
johtamisen kehittämiseen sekä kokemusten jakamiseen eri yksiköiden kesken. 


Ulkomaalaistaustaisten hoitajien ääni haluttiin erityisesti saada kuuluviin. 


Monisuuntainen oppiminen tapahtui työpajoissa 


Kehittämisprosessiin osallistui kolmen yksikön hoitajia ja esimiesasemassa 
olevia henkilöitä. Alkuhaastatteluihin osallistuneiden kahden yksikön lisäksi 
mukaan päätettiin ottaa kolmas yksikkö, jossa oli paljon ulkomaalaistaustais- 
ta henkilöstöä. 

Tutkijoiden tekemä toimintasuunnitelma hyväksyttiin kehittämisryhmäs- 
sä ja toteutustavaksi tuli työryhmätyöskentely viidessä työpajassa. Työpajojen 
toiminta (ks. taulukko 12) perustui dialogiseen ja konstruktivistiseen oppi- 


miskäsitykseen ja osallistavien oppimismenetelmien käyttöön (Kupias 2008; 


206 PIRKKO PITKÄNEN, KATJA KEISALA JA VUOKKO NIIRANEN (TOIM.) 


Vastavuoroista oppimista ja johtamisen kehittämistä Mainio Vireessä 


Tynjälä 1999). Tavoitteena oli, että kehittämisprosessin teemoja käsitellään ja 
välitehtäviä tehdään työpajojen välissä kussakin yksikössä esimiehen johdolla. 
Näin voitiin ottaa huomioon yksikkökohtaiset tarpeet ja osallistaa yksiköiden 


koko henkilöstö. 


Taulukko 12. Työpajojen sisältö ja tuotokset 


Työpajojen sisältö Tuotos 
I: Uuden työntekijän vastaanottaminen, 1. Perehdytyssuunnitelmaan/korttiin uutta 
alkuperehdytyksen sisällön kehittäminen sisältöehdotusta 


2. Alkuperehdytyksen sisältöön, työyhteisöön 
tutustumiseen uusia tapoja 

3. Muistilista uuden työntekijän vastaanotta- 
miseksi, työyhteisökeskustelut 


II: ”Meidän yksikkö ja työyhteisö”: 4. Hyvät toimintatavat, käytännöt ja vuorovai- 
Keitä me olemme ja miten toimimme? kutus yksikön arjen sujuvuuden varmista- 
miseksi 


III: Yksilön ja organisaation valmiudet (asen- | 5. Osaaminen ja käyttäytyminen, jäsenenä ja 
ne, taidot, tieto) toimia monikulttuurisessa esimiehenä monikulttuurisessa työyhtei- 
työyhteisössä sössä ja tiimissä 
Mainio Vireen johtamisen periaatteet: 
toiveet ja odotukset johtamiselta 


IV: ”Suomalaisuus” työyhteisössä, valmiuk- 6. ”Suomalaisuus” työyhteisössä, edut ja 
sien jatkokäsittely haitat, asenteet ja stereotypiat 

V: Rakentava vuorovaikutus, johtamisen 7. Mainio Vireen johtamisen periaatteet 
periaatteiden jatkokäsittely käytännön tasolla 

VI: Suomen kielen käytön koulutus/pilotti 8. Suomen kielen käyttö monikielisessä 
yhden yksikön henkilökunnalle työyhteisössä 


Mainio Vireessä oli vuonna 2015 valmisteilla uudet johtamisen kymmenen pe- 
riaatetta, jotka perustuivat yrityksen arvoihin. Ne annettiin myös työryhmän 
käyttöön monikulttuurisen työyhteisön johtamisen käsittelemiseen. Prosessin 
toivottiin tuovan ideoita ja materiaaleja tai toimintatapaehdotuksia kulttuu- 
rien välisen työn kehittämiseen koko organisaatiossa. Kehittämisryhmä piti 
tärkeänä, että tutkijat pitävät kehittämisryhmää ja yrityksen koulutuksia 
suunnittelevia henkilöitä ajan tasalla työpajojen kulusta ja tuotoksista, sillä 
syntyneitä ideoita haluttiin ottaa konkreettisesti käyttöön. Johtoa edustava 
kehittämisryhmän jäsen myös toivoi, että yritys saa MULTI-TRAIN-hankkeen 

myötä myönteistä huomiota, koska organisaatiolla oli aito halu kehittää kult- 
tuurien välisyyttä työntekijälähtöisesti. 

Työpajatyöskentely toteutettiin monikulttuurisessa ja moniammatilli- 
sessa työryhmässä, jossa oli lähihoitajia, sairaanhoitajia, esimiehiä ja johtajia 
kolmesta eri yksiköstä. Työpajoja pidettiin vuoden 2015 aikana yhteensä viisi 
kappaletta ja niiden kesto oli kaksi ja puoli tuntia. Kuudenteen, suomen kieltä 
käsittelevään työpajaan osallistui sovitusti vain yhden yksikön henkilökuntaa. 
Johtajien vaihdosten myötä heidän roolinsa väheni, eikä johdon osallistumi- 
nen kehittämistyöhön toteutunut täysin suunnitellusti. 

Työpajoissa käsiteltiin sovittuja kehittämisaiheita osallistavasti ryhmätöi- 
nä ja yhteisesti keskustellen. Tutkijat pohjustivat ryhmätyöskentelyä lyhyillä 
teoria-alustuksilla ja alkuhaastatteluaineiston esimerkeillä ja antamalla väli- 
tehtäviä tehtäväksi yksiköissä koko henkilöstön kanssa. Käsitellyt asiat ja työ- 
pajojen väliset kehitystehtävät dokumentoitiin ja lähetettiin kehittämisryh- 
mälle ja henkilöstöhallinnon edustajille. 


Kehittämistoiminta avasi uusia näkökulmia sekä 
yksilöiden että organisaation toimintatapoihin 


Työpajatyöskentelyä seurasi kehittämistoimenpiteitä arvioiva vaihe, kokemus- 
ten vaihto ja oppimisen yhteenveto. Tulosten voidaan sanoa osaltaan heijasta- 
van sekä mukana olleiden henkilöiden että koko organisaation muutosherk- 


kyyttä ja muutoskykyä. 


Loppuhaastattelut kertoivat sujuvan arjen onnistumisesta 


Loppuhaastattelut pidettiin kohdeyksiköistä kootuissa ammattiryhmissä 
yksilö- ja parihaastatteluina. Haastatteluihin osallistui yhteensä 12 vastaa- 
jaa, joista seitsemän oli ulkomaalaistaustaisia hoitajia ja viisi esimiesasemassa 
olevia henkilöitä. Kolme vastaajaa oli osallistunut kaikkiin viiteen työpajaan, 
joskin vain yksi heistä oli ollut mukana alkuhaastatteluissa. Ryhmien koontia 
vaikeuttivat vaihtuvuus, sairastumiset ja lomat. Kaikki eivät myöskään halun- 
neet osallistua haastatteluihin. Haastattelujen tulokset esitetään seuraavassa 
haastatteluteemojen mukaisesti: (1) Monikulttuurisessa työssä tarvittavat val- 


miudet ja niiden kehittyminen hankkeen aikaa yksilötasolla, (2) Monikult- 

tuurisessa työssä tarvittavat valmiudet ja niiden kehittyminen hankkeen aikaa 


työyhteisötasolla ja (3) Organisaation oppiminen. 


Toisin toimimista opittiin ymmärtämään 

Yksilötasolla tapahtuneita muutoksia voitiin arvioida hyvin vain kolmen sel- 
laisen henkilön kohdalla, jotka olivat olleet mukana kehittämistyössä alusta 
lähtien ja osallistuivat kaikkiin työpajoihin. Yksilötason tulokset antoivat 
siten vain suuntaa siitä, millainen vaikuttavuus MULTI-TRAINin kaltaisella 
kehittämistoiminnalla voisi olla. Yleisesti ottaen kehittämistoimiin osallistu- 
neet olivat hyvin tyytyväisiä. He kokivat toimintaan osallistumisen vaikutta- 
neen heihin henkilökohtaisella tasolla. Muutama osallistuja koki antaneensa 
omaa kokemustaan ja näkemyksiään työyhteisönsä hyväksi sekä koko orga- 
nisaation kehittämiseen. Haastateltavat halusivat kehittää monikulttuurista 
työyhteisöä edelleen ja olla myös edelläkävijöitä. 

Työpajoihin osallistuneet olivat alkaneet miettiä vuorovaikutusta ja työ- 
tovereiden kohtaamista siitä näkökulmasta, miten kulttuuritausta tai kielitai- 
don taso voivat vaikuttaa kohtaamisissa. Muutama vastaaja koki oppineensa 
uuden tiedon myötä ymmärtämään toisin toimimista ja hyväksymään erilaisia 
yksilöllisiä ja kulttuurisia tapoja. Eräs haastateltava kuvasi tulleensa jousta- 
vammaksi, toinen taas kertoi haluavansa oppia lisää kärsivällisyyttä. Osa haas- 
tatelluista koki saaneensa uusia ajattelutapoja siitä, mitä hyvä hoito voi olla. 
Eräs haastateltava pohti erilaisia käsityksiä näin: 

Mietin, että hyvä hoitaminen on sitä että on syötetty, kuivitettu, puettu näin. 

Mutta toisissa on se, et sä istut alas sen asukkaan kanssa, annat sille aikaa, 

juttelet, luet lehteä. |...) että toisten mielestä se on vaan tehokasta kun sä teet 
näin, näin, näin, ja sitten kun toiset vaan istuu, ne on sen vanhuksen kanssa 
siellä ja antaa sillä tavalla aikaa. 
Muutama haastateltava totesi oppineensa kohtaamaan ja ohjaamaan parem- 
min uusia ulkomaalaistaustaisia työntekijöitä. Esimerkkeinä työpajoissa opi- 
tusta mainittiin muun muassa, että nyt osaa kiinnittää huomiota, miten pu- 
huu ja miten antaa ohjeita. Joillakin oli vahvistunut käsitys, että tehtäviä tulee 
antaa hieman eri tavalla riippuen työntekijän lähtökulttuurista ja kielitaidosta. 
Useimmat esimiehet eivät kuitenkaan kokeneet kehittämistyöllä olleen 


juurikaan vaikutusta itseensä. He perustelivat näkemystään sillä, että heillä 

oli pitkä kokemus esimiehinä, monikulttuurisuus oli arkipäivää eikä työyh- 
teisössä esiintynyt ongelmia. Esimiehet myönsivät, että heidän työnsä oli 
monikulttuurisessa ympäristössä haasteellisempaa. Esille tuli muun muassa, 
että johtamistaitoa oli kyky olla päästämättä ketään työntekijää liian lähelle. 
Toisaalta eräs esimies kertoi kokemuksistaan ulkomaalaistaustaisten hoitajien 
kanssa seuraavasti: 
Mä oon ainakin itse kokenut silleen, että muualta muuttaneet ihmiset niin 
ne tulee paljon enemmän iholle ja liki ja ne tulee ihmiseksi. Kun taas suoma- 
lainen työntekijä siin on siis selkee se oma reviiri ja alue. Mutta se tekee sen, 
että se esimiehenä toimiminen ulkomaalaisten kanssa on erilaista, siinä on 


semmosta erilaista herkkyyttä ja siinä on koko persoona ja perhe ja kaikki se 
tausta ja kaikki on läsnä. 


Yleisesti ottaen esimiehet kertoivat johtamisestaan, että kaikkia kohdellaan 
samanvertaisina, ja että työntekijän tausta ei vaikuta työnjakoon tai työvuo- 
rolistoihin. Nämä periaatteet tukevat monimuotoisuusjohtamisen tavoittei- 
ta, jos ne sisältävät työntekijän yksilöllisen kohtelun ja yksilöllisten tarpeiden 


huomioon ottamisen (Janssens & Zanoni 2014). 


Monikulttuurisessa työssä kannattaa hyödyntää 
erilaisia vuorovaikutus- ja työtapoja 
Kehittämistoimien vaikutukset koettiin työyhteisötasolla eri yksiköissä eri ta- 
voin. Yhdessä yksikössä työpajoissa käsiteltyjä asioita oli käsitelty yhdessä koko 
työyhteisön kanssa. Eräs haastateltava kuvasi erilaisten tapojen käsittelyn syn- 
nyttäneen oivalluksia ja yhteenkuuluvuuden tunnetta työyhteisössä: 
Ihan semmoiseen erilaiseen fiilikseen täällä päästiin näitten ihmisten kans- 
sa, kun juteltiin. (...) Et tämähän on ollut ihan mukava ja sitten tässä on 


kuitenkin tämän asian äärelle aina pysähdytty ja mietitty et kyllä siitä on 
väkisinkin saanutkin näistä. 


Työpajoissa ideoituja toimintatapoja oli otettu vaihtelevasti käyttöön. Yhdessä 
yksikössä oli alettu toimia uudella tavalla niin, että vieraskielisille uusille työn- 
tekijöille pyrittiin järjestämään perehdyttäjä, joka osaa tulijan hallitsemaa 
kieltä. Toisessa yksikössä oli otettu käyttöön työpajoissa ideoitua perehdytyk- 


sen materiaalia. 

Yhteistyön rakentaminen monikulttuurisessa työyhteisössä koettiin tär- 
keäksi, mutta aikaa vaativaksi prosessiksi. Esimerkiksi suomalaisiksi mielletty- 
jä vuorovaikutustapoja oli alettu pohtia hankkeen työpajojen pohjalta entistä 
kriittisemmin. Suomalaisiksi tavoiksi miellettyä suorituskeskeisyyttä ja tekni- 
syyttä ei pidetty välttämättä tavoiteltavina tai säilyttämisen arvoisina. Yleinen 
näkemys oli, että kantasuomalaiset voisivat oppia ulkomaalaistaustaisilta hoi- 
tajilta vuorovaikutustaitona esimerkiksi vanhusten ystävällistä ja arvostavaa 
kohtaamista. Työpajojen antia kuvattiin muun muassa näin: 

Mä oon oppinu esimerkiksi, miten mä voin työskennellä mun työkaverin 

kanssa. Ja sitten, jos joku tulee ulkomaalaistaustainen, mitä mä voin tehdä, 


kun hän tulee, ja mitä mä odotan ja miten mä voin ottaa häntä töihin heti 
ja auttaa. 


Me tarvitaan työntekijöitä täällä Suomessa, ja ei sillä nyt ole merkitystä mis- 
tä ne ihmiset tulevat, mutta sillä on merkitystä, että me opitaan elämään 
tässä meidän kulttuurissa yhdessä ja se on se tärkee juttu että opitaan ymmär- 
tämään toisiaan puolin ja toisin, kunnioittamaan toisiamme. 


Myös työtaitojen oppimista toinen toisiltaan voisi vastaajien mukaan kehit- 
tää. Jotkut suomalaista syntyperää olevat haastateltavat huomauttivat, että 
suomalaisen sosiaali- ja terveysjärjestelmän tuntemus oli monilla ulkomailla 
kouluttautuneilla alussa olematon, ja siksi heidän itsensä tulisi panostaa sii- 
hen. Suomalaishoitaja totesi, ettei perehdytyksessä ole aikaa käydä järjestelmiä 
perusteellisesti läpi ja kuvasi tilannetta toteamalla: ”Kyllähän se kuormittaa 
meitä. (...) Jos sä hakeudut paikkaan esimerkiksi sairaanhoitajaksi, niin kyllä sen 
[oppimisen] aika omaehtoista minun mielestä pitäisi olla.” 

Kehittämistoimien päätyttyä niissä mukana olleet toivoivat koko työyh- 
teisölle lisää tietoa monikulttuurisuudesta, eri kulttuureista ja muiden mai- 
den toimintatavoista. Vastaava tarve ei tullut esille alkuhaastatteluissa, joten 
voi olettaa, että kehittämistoimien aikana tuli esille asioita, joiden koettiin 
lisänneen tiedollista valmiutta toimia monikulttuurisessa työyhteisössä. Eräs 
ulkomaalaistaustainen hoitaja totesi, että tieto on tarpeellista, ettei ”turhaan 
suututa tai ärsyynnytä”. Ehdotettiin myös, että työyhteisön jokainen jäsen voi- 
si kertoa omasta kulttuuristaan ja omasta tavastaan toimia. Nähtiin siis, että 


toinen toisiltaan oppiminen ja tieto toisenlaisista työympäristöistä vaikuttavat 

ajatteluun ja käyttäytymiseen. Toinen ulkomaalaistaustainen hoitaja ilmaisi 
asian näin: 
Että minusta olisi kiva, kun muutkin, kaikki saisi tietoja vähän laajemmin, 
että miten muualla toimitaan. Ja että onko tämmöistä yhteisymmärrystä ja 
että se työ sujuisi paremmin. 
Työyhteisöjen ilmapiiriä kuvattiin yleisesti ottaen hyväksi jo ennestään. Or- 
ganisaatiossa oli myös tapahtunut MULTI-TRAIN-hankkeen aikana muutok- 
sia, jotka tukivat hankkeen kehittämistavoitteiden saavuttamista. Näitä oli- 
vat muun muassa suomen kielen verkkokoulutuksen aloittaminen ja kaikille 
työntekijöille avoimen harrastuskerhon perustaminen. Uusia toimintatapoja 
olivat myös eri yksiköiden vastaavien hoitajien tapaamiset, tiedonvaihto ja kes- 


kinäinen verkostoituminen. 


Organisaation oppimista tarvitaan yhteistyön 
ja yhdenvertaisuuden edistämiseen 
Haastatteluissa tuli esille useita henkilöstön johtamiseen liittyviä kehittämis- 
ideoita ja -tarpeita, jotka tiedostamalla Mainio Vire voisi tukea henkilöstön 
jäseniä ja edistää yhteenkuuluvuutta, yhdenvertaisuutta ja yhteistyötä. 
Suhtautuminen toiseen työntekijään ja erityisesti ulkomaalaistaustaisen 
työntekijän jäsenyyteen työyhteisössä näyttivät riippuvan paitsi henkilöistä 
itsestään, myös työn kuormittavuudesta, kielitaidosta ja koetusta yhdenver- 
taisuudesta. Eräs esimiesasemassa oleva vastaaja totesi, että eroja kantasuo- 
malaisiin nähden löytyy työyhteisöön sisään pääsyssä, koska työyhteisössä 
voi olla kulttuurisia vastakkainasetteluja ja ennakkoluuloja (esim. virolaiset, 
venäläiset ja puolalaiset keskenään). Monien haastateltujen mielestä ulkomaa- 
laistaustaiset tuntuivat arvostavan työpaikkaansa enemmän kuin suomalaiset, 
minkä sanottiin näkyvän työhön sitoutumisena, tunnollisuutena, asukkaan 
kunnioittamisena ja toisinaan liiankin ”kovana työntekona”. Osa ulkomaalai- 
sista hoitajista kuvasi olevansa ahkeria, kärsivällisiä ja pääosin sopeutuneensa 
hyvin. Esille tuli, että, etenkin nuorten suomalaisten oli ulkomailta tulleita 
helpompi vaihtaa työpaikkaa, jolloin myös vaihtuvuus kasvoi. Eräs ulkomaa- 
laistaustainen haastateltava toivoikin, että yrityksessä pidettäisiin huolta hy- 


vistä työntekijöistä, kun heihin on myös panostettu: 

Että hyvät työntekijät ei lipsahda kilpailijalle, että joskus pitää pientä joustoa 
antaa, kun on hyvä työntekijä. (...) pitää miettiä sitä, mitä me olemme sil- 
le hyvälle työntekijälle antaneet, että se perehdytys, koulutukset, me olemme 
pistäneet paljon aikaa likoon siihen, että me saamme hänestä. 


Vastaajat toivoivat myös monikulttuurisuuden parempaa hyödyntämistä työs- 
sä ja ylipäänsä hyvän hoidon sisällön tarkentamista. Hyvää hoitoa pohdittiin 
erilaisista näkökulmista: onko se tehokkuutta, aikaa vai läsnäoloa? Työyh- 
teisöissä mietittiin, mikä on sallittua ja toivottua tapaa hoivata. Erityisesti 
ulkomaalaistaustaiset painottivat oikeaa työasennetta sekä asukkaiden hy- 
vinvointia ja toivat esille, miten työkuorma voi vaikuttaa hoidon laatuun ja 
myös kiristää ilmapiiriä. Eräs ulkomaalaistaustainen hoitaja koki vallitsevan 
toimintatavan näin: 

Just, että me palvelemme suomalaisia, että vaikka meillä onkin jotain omaa 

mukana, niin silti me teemme niin kuin Suomessa on tapana, ja säännöt ja 

laki ja kaikki tehtävät. 
Usean haastatellun mukaan yhteistyötä parantaisi, jos tehtävien sisältöä ja vas- 
tuiden jakoa selvennettäisiin. Erityisesti ulkomaista syntyperää olevat sairaan- 
hoitajat kritisoivat sitä, että kaikki tekevät samoja töitä. Lähihoitajat taas näki- 
vät, että osa heidän tehtävistään vei aikaa varsinaiseksi ”oikeaksi hoitotyöksi? 
koetusta työstä. Suomalaistaustaisten hoitajien mielestä taas monet vastuut, 
kuten omaiskontaktit kasaantuivat kielitaidon takia heille. Esimiesasemassa 
olevat puolestaan katsoivat, että yhdenvertaisuus vastuissa ja työtehtävissä li- 
sääntyi kielitaidon myötä. 

Yhdenvertaisuudesta keskusteltaessa eräs ulkomaalaistaustainen hoitaja 
totesi, että on tärkeää tiedostaa ihmisten olevan erilaisia erityisesti silloin, kun 
verrataan syntyperäisiä suomalaisia ulkomaalaistaustaisiin. Hän arveli ero- 
ja olevan esimerkiksi siinä, miten asioita opitaan. Toinen ulkomaalaishoitaja 
sanoi yhdenvertaisuutta lisäävän sen, että jokainen saa kertoa ja esittää omia 
mielipiteitä. 

Etta kaikki saisivat puhua ja uskaltaisivat puhua. (...) Mä hirveesti haluai- 

sin, että kaikki saisivat, sanoo, koska meillä on niin mielettömästi kaiken nä- 


kösiä ideoita, energioita sisällä, mitä voisi avata. Siitä tulisi tosi hyvä, kun 
kaikki vaan puhuisivat. 

Erään esimiesasemassa olevan haastateltavan mukaan ulkomaalaistaustaisten 
hoitajien arvostuksen olisi hyvä näkyä enemmän organisaation sisällä, koska 
se edistäisi yhteistyötä ja organisaatioon sitoutumista. Monikulttuurisuudesta 
voisi myös muiden vastaajien mielestä viestittää paremmin ulospäin. Tuotiin 
myös esiin, että myönteinen suhtautuminen monikulttuurisuuteen saattaisi 
houkutella organisaatioon uusia hyviä työntekijöitä. 

Osa ulkomaalaisista työntekijöistä kuvasi ulkomaalaisten olevan ihmisinä 
avoimia, minkä vuoksi heidän oli helpompi tulla toimeen keskenään kuin suo- 
malaisten kanssa. Yhteenkuuluvuutta ja yhteisöllisyyden vahvistumista voisi- 
kin usean haastatellun mukaan parantaa, jos lisättäisiin vapaampaa vuorovai- 
kutusta ja kaikkien mukaan ottamista esimerkiksi yhteisen tekemisen kautta 
työajalla tai vapaa-ajalla. Silloin opittaisiin tuntemaan työtoverit sellaisina 
kuin he ”oikeasti? ovat. Eräs ulkomaalaistaustainen totesi tämän sanomalla: 
”Voi olla, että siinä heistä tulee joistakin kavereita ja tutustuvat paljon parem- 
min, työssä ei kerkeä”. 

Ulkomaalaistaustaisten määrästä keskusteltaessa yleinen mielipide oli, että 
määrällä ei ole väliä, kunhan kielitaito on kohdallaan. Esimiesasemassa olevien 
mukaan sopivin henkilö otetaan taustasta riippumatta. Jokaisen mukaanotto 
työyhteisöön alkaa välittömästi, kun uusi työntekijä tulee, minkä eräs esimies 
ilmaisi seuraavasti: 

Kun ihminen tulee, et hän ei jää sinne nurkkaan seisomaan, et hänet otetaan 

mukaan siihen yhteisöön, kun on se rinki täällä näin työntekijät, niin että 

hänet imastaan siihen mukaan, että hän kokee olevansa yhteisön jäsen. (...) 

Etta se (on) kiinnittymisen tarve siihen yhteisöön ja et hänet otetaan mukaan 


niin siitä lähtee perehdytys mun mielestä, et hän kokee olevansa tervetullut ja 
hänet otetaan siihen yhteisön jäseneksi. 


Arjen johtaminen sujui esimiesasemassa olevan vastaajan mukaan kokonai- 


suudessaan hyvin ongelmista huolimatta: 


Se arki tuolla itse työ, niin sehän on paljon helpompaa silloin kun on ulko- 
maalaisia. Sehän vähän jammailee, rokkaa se koko päivä, se on semmosta. 
(...) Et se on paljon, yleensä se on ihan semmosta lepposta. Mut ongelmat tu- 
lee just jostain semmosesta kirjaamiset on vähän väärin, ei ole ymmärretty 
asiaa, se ei ole hoidettu jos on kieliongelmia tai omaiset, jotain tämmöstä.. 
Mut itse se elämä on ihan ok. 

Tutkimus on tehnyt tehtävänsä, pallo on heitetty 

Työpajojen toimintaa, tuloksia ja tuotoksia käsiteltiin kehittämisryhmässä 
jo prosessin aikana toukokuussa ja joulukuussa 2015. Kehittämisryhmän ar- 
viointikeskustelu pidettiin sen jälkeen, kun loppuhaastattelut oli alustavasti 
analysoitu ja esitelty ryhmälle. 

Arviointikeskustelu osoitti, että toimintatutkimus koettiin sopivana ta- 
pana kehittää toimintatapoja useasta syystä. Hoitoalalla ihmiset haluavat itse 
olla mukana tekemässä asioita, ja siksi esimerkiksi luentotyyppinen etenemi- 
nen ei olisi toiminut. Hoivatyössä vuorovaikutus on osa työtä, ja siksi osallista- 
va toimintatapa oli luonteva. Kehittämisryhmän mukaan käsiteltyjä asioita oli 
sopiva määrä, ja kokonaisuuden hallinnan tunne säilyi. Kehittämisryhmät jä- 
senet kokivat hyvänä sekä oman että pääosin myös oman yksikkönsä henkilös- 
tön sitoutumisen hankkeeseen, työpajoihin ja kehittävään tutkimusotteeseen. 

Ulkomaalaistaustaisille hoitajille tutkimustapa toi hyvää nostetta ja arvos- 
tuksen tunnetta. Kehittämisryhmässä kerrottiin, että loppuhaastatteluihin 
lähteneet olivat innoissaan siitä, että tulivat kuulluiksi. Tutkimuksen aikana 
korostui, että on tärkeää nähdä kaikki ihmiset yksilöinä, ei kulttuurin edusta- 
jana. "Olen ylpeä kaikista, jotka olivat mukana, vaikka oli vaihtuvuutta”, joh- 
don edustaja totesi. Vaihtuvuus kuitenkin hankaloitti kaikkien osallistumista 
hankkeeseen ja vaikutti jossain määrin tutkimuksen tekoon. Johtajien vaih- 
dosten vuoksi heidän roolinsa ja osallistumisensa kehittämistyöhön ei täysin 
toteutunut. 

Kaiken kaikkiaan työpajatyöskentelyn koettiin onnistuneen hyvin. Ke- 
hittämistoiminta oli onnistuttu nivomaan olemassa olevaan johtamiseen ja 
periaatteisiin, mikä helpotti muutosten toteuttamista käytännössä. Prosessin 
aikana oli ehditty käsitellä ne asiat, jotka oli kirjattu toimintasuunnitelmaan, 
mutta myös uusia asioita oli noussut käsittelyyn toiminnan edetessä. Kehittä- 
mistoimien tavoitteeksi asetetut uudet toimintatavat, periaatteet ja materiaali 
monikulttuurisen työyhteisön sosialisaatioprosessin tueksi toteutuivat. 

Lopuksi käytiin keskustelua siitä, miten aikaansaannosten pysyvyys voi- 
taisiin varmistaa ja juurruttaa osaksi työyhteisön arkea. Keinoina mainittiin 


hankkeen tulosten hyödyntäminen koko konsernin perehdytystä kehitettäes- 

sä sekä uusien toimintatapojen monistaminen eri yksiköiden käyttöön. Kehit- 
täminen etenee vähitellen. 
Tutkimuksen kehittämistavoitteiden saavuttaminen tiivistelmänä: 
* Syntyi uusia toimintatapoja ja ehdotuksia perehdytykseen ja siihen, mi- 
ten uusi työntekijä saadaan työyhteisön jäseneksi. 


e Hiottiin sujuvan arjen, kulttuurien välisen työn sekä johtamisen peri- 
aatteita ja toimintatapoja. 


* Yhdessä kehiteltyja johtamisen periaatteita sekä niistä käytyä keskuste- 
lua voidaan hyödyntää jatkossa esimerkiksi esimieskoulutuksessa. 

e Uusia toimintatapoja ja työvälineitä otettiin käyttöön jo tutkimuksen 
aikana ja ne näkyivät esimerkiksi rekrytointikäytännöissä. 


* Tuloksia vietiin johdon tietoon. 


e Jatkotoimenpiteitä on suunnitteilla. Näitä ovat mm. hakijoiden työ- 
asenteen varmistus, tilanteiden luonti joissa puhutaan ja opitaan 
luonnollisessa ympäristössä suomea, uudet toimintatavat omaisten ja 
asukkaiden kanssa, työyhteisön yhteisten tapaamisten lisääminen sekä 
hyvien toimintatapojen ’ideapankki’. 

Johdon edustajan mukaan tutkimus oli kokonaisuudessaan muuttanut ajatte- 
lua, minkä hän ilmaisi näin: 

Mukana olleet ovat tunteneet, että tutkimus oli meidän juttu. Nyt te olette 


pöyhineet ja tehneet alkutyön, nyt pallo on meillä. Jatkoa varten tutkimus on 
tehnyt tehtävänsä. 


Uusia ajatuksia monisuuntaisesta sopeutumisesta 
ja johtamiskäytännöistä 


Tässä tutkimuksessa haettiin vastauksia seuraaviin kysymyksiin: (1) Miten 
kulttuurista monimuotoisuutta tukevaa johtamista, kulttuurien välistä vuo- 
rovaikutusta ja oppimista voi kehittää osallistavasti? (2) Miten monimuotoi- 


suuden johtaminen kehittyi tutkimuksen aikana? 


Osallistavat työpajat edistivät monisuuntaisen oppimisen kulttuuria 


Kulttuurisen monimuotoisuuden teemojen käsitteleminen ja osallistava työ- 


tapa työpajoissa vaikuttivat osallistujien näkemyksiin kulttuurien välisestä 

oppimisesta ja vuorovaikutuksesta. Monin tavoin taustoiltaan erilaiset ja eri 
ammattinimikkeillä työskentelevät kehittivät työpajoissa yhdessä omaa vuo- 
rovaikutustaan ja yhteistyötään. Työpajoissa tarkasteltiin työyhteisön jäse- 
neksi pääsemistä vastavuoroisena oppimisena (Fuller 2007; Fuller & Unwin 
2004). Sosialisaation näkökulma oli vahvasti läsnä kehittämisessä ja koko työ- 
pajaprosessia voidaan pitää monisuuntaisena oppimisprosessina. 

Kaksisuuntaisen oppimisen kulttuuria ei ollut kohdeyksiköissä ennen 
juuri ollut, vaan ulkomaalaistaustaisia hoitajia oli neuvottu, miten Suomessa 
tehdään työtä. Työpajaprosessi toi yhteisöihin uusia ajatuksia muun muassa 
perehtymisestä kaksisuuntaisena oppimisprosessina. Osallistujat huomasivat, 
että myös suomalaisilla on opittavaa monikulttuurisessa työyhteisössä. Vasta- 
vuoroisen oppimisen ja keskinäisen sopeutumisen näkökulma on kansainvä- 
lisenkin tutkimuksen mukaan (esim. Alexis 2015; Xiao, Willis & Jeffers 2013) 
sosiaali- ja terveydenhuollon työyhteisöissä valitettavan harvinainen. 

Työpajoissa tuotiin arvostavasti esiin toinen tai erilainen tapa toimia. Aja- 
tusten vaihdon seurauksena työyhteisössä oli havaittu ulkomaalaistaustaisten 
rohkaistumista esimerkiksi omien tapojen esille tuomisessa ja opiskelijoiden 
ohjaajiksi lähtemisessä. 

Osallistavan oppimisprosessin aikana kävi selväksi myös, että vaikka kielen 
oppiminen on ensisijaisesti jokaisen uuden ulkomaalaistaustaisen työntekijän 
tehtävä, se on myös osa työyhteisöön sopeutumisen prosessia. Prosessi edellyt- 
tää kulttuurien välistä vuorovaikutusosaamista ja neuvottelutaitoa koko yhtei- 
söltä: kieltä opitaan yhteisössä ja yhteisön tuella (Duff, Wong & Early 2002; 


Suni 2011). 
Johtamiskäytäntöjä opittiin kyseenalaistamaan 


Tulosten valossa monimuotoisuutta tukevan johtamisen kehittyminen Mai- 
nio Vireessä näyttäytyi seuraavasti. Tutkimuksen alkutilannetta voidaan ku- 
vata niin, että yrityksen monikulttuuristuminen oli tapahtunut ajan mittaan 
vain ulkomaalaistaustaisten hoitajien lukumäärän kasvulla. Ulkomaalaistaus- 
taisia rekrytoitiin ja johdettiin kuten muitakin samanlaisen kohtelun periaat- 
teella ja heiltä odotettiin samoja suoritteita, mikä on tyypillistä monimuotoi- 


suuteen reagoimattomalle, niin sanotulle reaktiiviselle johtamiselle (Dass & 

Parker 1999). On merkille pantavaa, ettei vähäinen kielitaito ollut este työn 
tekoon. Puheessa painottuivat yleisesti ottaen yhdenvertainen kohtelu samoin 
kuin ”suomalaisuus”, ja se miten Suomessa tehdään hoitotyötä. 

Kun MULTI-TRAIN-hankkeessa oli toteutettu kehittämistoimia, huomat- 
tiin, että asioita ja toimintatapoja voi tarkastella eri näkökulmista eikä vain va- 
kiintuneiden toimintatottumusten mukaan. Seuraavassa johtamisessa tapah- 
tunutta muutosta arvioidaan neljän kriteerin kautta, jotka ovat tunnusomaisia 
monimuotoisuuden proaktiiviselle johtamiselle. Kriteerit ovat: 1) lisäarvo — 
kustannus, (2) oikeudenmukaisuus — eriarvoisuus, (3) osallisuus — ulkopuoli- 
suus ja (4) muutoskyky — vastustus (Thomas & Ely 1996; Dass & Parker 1999). 

Ensiksi, hankkeen aikana tuli selkeästi esille, että monikulttuurisen työ- 
yhteisön hyödyt lisäarvona oli tunnistettu (Cox & Blake 1991). Oli havaittu, 
että ulkomaalaistaustaisten työntekijöiden erilaista osaamista ja hoivan tapoja 
voisi paremmin huomioida ja saada kaikkien kyvyt ja osaaminen käyttöön. 
Toiseksi, yhdenvertaisuus nähtiin alkutilanteessa samanlaisena kohteluna, 
jolloin myös työntekoa ja sen tuloksia tarkasteltiin pääosin ”suomalaisuuden? 
normien kautta (Schein 1987). Hankkeen aikana lisääntyi tietoisuus siitä, että 
samanlainen kohtelu voi tuottaa eriarvoisuutta ja että oikeudenmukaisuutta 
on kaikkien yksilöinä kohtelu sekä kunkin omien taitojen käyttäminen (Ely & 
Thomas 2001; Janssens & Zanoni 2014). Kolmanneksi, kaikkien osallistumi- 
sen toiminnan kehittämiseen sanottiin olevan mahdollista. Kuitenkin osal- 
listaminen, osallisuus ja vaikuttaminen olivat osalla ulkomaalaistaustaisista 
hoitajista vielä vähäistä ja haastatteluissa tuli esille myös heidän ulkopuolisuu- 
den tuntemuksiaan ja turhautumista (vrt. Nieminen 2010). Tämä näkyi siten, 
että hoitajat joutuivat muuttamaan omia työtapojaan ja käyttäytymistään sil- 
loinkin, kun suomalaisiksi koetut toimintatavat eivät olleet kaikille luontevia. 
Neljänneksi, organisaation muutoskyky tuli selkeästi esille siinä, että uusia 
toimintatapoja haluttiin oppia ja ottaa käytäntöön niin henkilöstön johta- 
misessa kuin palvelutuotannossa ja palveluissa (Sippola 2007). Kehittämistoi- 
mien aikana esiin tulleet tarpeet ja toiveet otettiin myös kehittämisryhmässä 
avoimesti vastaan. Nykykäytäntöjä saatettiin kyseenalaistaa ja vaihtoehtoiset 


toimintatavat tulivat hankkeen myötä tarkasteluun. Hankkeessa mukana ol- 

leet näkivät myös, että monikulttuurisuus tuo lisäarvoa. Se on vahvuus ja me- 
nestystekijä, jota voitaisiin tuoda esille myös yrityksen markkinoinnissa. 

Tutkimuksen päättyessä olikin johtamisen näkökulmasta tapahtunut sel- 
vä muutos. Uusia toimintatapoja olivat muun muassa rekrytointiin sisällytetty 
suomen kielen testi ja panostus suomen kielen verkkokoulutukseen. Lisäksi 
perehdytystä alettiin uudistaa ja työpajojen tuotoksia aiottiin hyödyntää laa- 
jemminkin, jotta ulkomaalaistaustaisten hoitajien tarpeet saataisiin kaikkeen 
kehittämiseen mukaan. Alussa oli nähty tarpeellisena vain ulkomaalaistaus- 
taisten hoitajien integraatio, mutta hankkeen aikana oli omaksuttu keski- 
näisen integraation ajatus (Van der Zeen & Otten 2015). Näin tietoisesti toi- 
mien yritys oli noussut monimuotoisuutta proaktiivisesti tukevan johtamisen 
tasolle (Dass & Parker 1999), mihin myös viittaavat johdon taholta ilmaistu 
tahtotila sekä tarve käsitellä tutkimuksen tuloksia ja työryhmässä työstettyjä 
muutosehdotuksia niiden viemiseksi käytäntöön. 

Monimuotoisuutta tukevat panostukset ja tarvittavat yksilötason ja or- 
ganisatoriset muutokset voidaan nähdä kustannuksia tuovina erinä, minkä 
vuoksi niitä usein vastustetaan. Sen sijaan tämän kehittämishankkeen aika- 
na keskustelut kääntyivät usein siihen, mitä hyötyjä monikulttuurisuudesta 
voidaan saada ja mitä niiden saavuttamiseksi voidaan tehdä. Nähtiin, että oli 
tärkeää saada kaikkien osaaminen ja kyvykkyydet esille, näkyviksi ja käyttöön 
hyväksymällä myös erilaiset tavat tehdä työtä. Monimuotoisuuden johtamisen 
ydintä koskeva kysymys yksilöiden osaamisen yhdenvertaisesta arvostuksesta 
nousi kehittämisryhmän loppuarvioinnissa esille ja se ilmaistiin niin, että kyse 
on lopulta ihmisyyden ja yksilön arvon tunnustamisesta, ja että henkilö on 
hyväksytty omana itsenään (Janssens & Zanoni 2014; Nussbaum & Sen 1995). 

Kun tuloksia suhteutetaan laajemmin monimuotoisuuden johtamisen 
periaatteisiin, joiden mukaan johtamisen keskeisenä tarkoituksena on luo- 
da tuottavia työyhteisöjä ja joissa kaikilla on hyvä olla, voidaan sanoa, että 
MULTI-TRAIN-hanke tuki tutkimuskohteessa juuri sellaisten kaikille sopivien 
toimintatapojen luomista, jotka lisäävät yhteenkuuluvuutta, kulttuurien vä- 
listä vuorovaikutusta ja hyvinvointia. Kehittämistoimien tuloksiin ja onnistu- 


miseen vaikutti paljon se, että johto oli sitoutunut aihealueen kehittämiseen ja 

hankkeelle oli annettu sekä aikaa että henkilöresurssia. Toiseksi työpajoissa ja 


työryhmissä oli avoin ja osallistava ilmapiiri. 


Kehittäminen jatkuu, työpajojen tuotoksia viedään käytäntöön 
Kehittämistoimien tuotoksia nähtiin voitavan hyödyntää jatkossa yrityksen 
toiminnan kehittämisessä, koulutusmateriaaleissa ja esimieskoulutuksessa. 
Jotta uudet yhdenvertaisuutta edistävät ajattelu- ja toimintamallit sekä kehit- 
tämisehdotukset voidaan soveltuvin osin saada pysyviksi, ne olisi hyvä viedä 
koko konsernia koskeviin liiketoiminta- ja henkilöstöjohtamisen strategiaan, 
strategiseen henkilöstöjohtamiseen sekä operatiivisiin henkilöstöjohtami- 
sen prosesseihin ja käytäntöihin (Sippola 2007). Yksi jatkotoimenpide tähän 
suuntaan oli, että tulokset saatettiin johdon tietoon ja esiteltiin henkilöstöjoh- 
tajalle. Hanke oli myös henkilöstöjohtajan mukaan laajentanut näkökulmaa 
siitä, kuinka työyhteisön toimintaan vaikuttavat kaikkien jäsenten keskinäi- 
nen sopeutuminen ja organisaation tuki. Näin voidaan vahvistaa sekä moni- 
kulttuurisuuden huomioon ottoa että liiketoimintaa. 

Työpajoissa esiin nousseista kehittämisehdotuksista löytyi useita yhtymä- 
kohtia yrityksessä tekeillä oleviin koulutuksiin, muun muassa tulokaskurssiin. 
Yrityksen sisäiseen verkkoon oli viety samanaikaisesti suomen kielen sekä 
kulttuuritiedon verkko-oppimateriaaleja. Henkilöstöhallinnossa aiottiin 
miettiä kehitystyön annin pohjalta, miten monikulttuurisuus otetaan huo- 
mioon uudessa verkkopohjaisessa perehdytyspaketissa, ja miten perehdytys- 
kortteihin viedään mukaan monikulttuurisuuden näkökulma. 

Erään yksikön johtaja oli siirtynyt kehittämisprosessin kuluessa toiseen 
yksikköön ja ottanut siellä käyttöön työpajoissa ideoidut yksilölliset tutustu- 
miskeskustelut ja työyhteisökeskustelut työyhteisöön tutustumisessa. Myös 
tulevissa esimiesvalmennuksissa ja työkykyjohtamisen koulutuspäivillä voi- 
daan hyödyntää työpajojen tuottamaa tietoa. Johdon edustaja painotti, että 
monikulttuurisuuden tulee olla mukana kaikessa henkilöstöön liittyvässä ke- 
hittämisessä. Tulee avata, mitä kaksisuuntainen perehdytys tarkoittaa ja miten 
kaksisuuntaisen perehdytyksen periaate näkyy yrityksen toiminnassa. 

Suoritetun tutkimuksen = perusteella voidaan sanoa, = että 
MULTI-TRAIN-hankkeen kaltainen toimintatutkimuksellinen kehittämista- 


220 PIRKKO PITKÄNEN, KATJA KEISALA JA VUOKKO NIIRANEN (TOIM.) 


Vastavuoroista oppimista ja johtamisen kehittämistä Mainio Vireessä 


pa sopii hyvin silloin, kun yrityksellä on aito tahto muuttaa toimintatapoja 
niin strategian kuin käytännön toimintojen osalta. Alkanutta yhteistyötä eri 
henkilöstöryhmien kanssa kannattaa myös jatkaa, koska hankkeen aikana il- 
meni voimakasta halua kehittää toimintatapoja ja lisätä yhteenkuuluvuutta. 
Tutkimuksen tuloksista ja jatkotoimenpiteistä viestiminen sisäisesti ja ulkoi- 
sesti ilmaisisi organisaation sitoutumista ja korostaisi monimuotoisuuden ja 


monikulttuurisuuden tärkeyttä ja strategista merkitystä. 

Kulttuurinen monimuotoisuus on lisääntynyt Suomen sosiaali- ja terveyden- 
huollon organisaatioissa paitsi asiakaskunnassa myös henkilöstön keskuu- 
dessa. Viimeksi kuluneiden kymmenen vuoden aikana alan ammattilaisia on 
rekrytoitu sekä Suomesta että ulkomailta. Kansainvälinen suorarekrytointi 
on Suomen oloissa kuitenkin verraten uutta ja vähäistä. Sote-alan organisaa- 
tioissa työskentelevä ulkomaalaistaustainen henkilöstö koostuukin pääosin 
muista kuin työvoimapoliittisista syistä Suomeen muuttaneista. Osa on hank- 
kinut koulutuksensa Suomessa ja osa maan rajojen ulkopuolella. 

Työn tekemisen arjessa kansallinen, kulttuurinen, kielellinen ja uskonnol- 
linen moninaisuus ilmenee valitettavan usein myös ongelmina. Vaikka tottu- 
minen monimuotoisuuteen on vaativa ja aikaa vielä prosessi, parhaimmillaan 
ulkomaalaistaustainen henkilöstö voi kuitenkin olla työyhteisöille voimavara 
ja myönteinen muutosvoima. MULTI-TRAIN-hankkeessa alan tutkijat tekivät 
koko hankkeen ajan yhteistyötä viiden sote-alan organisaation kanssa. Tavoit- 
teena oli auttaa työyhteisöjä puuttumaan kulttuurien välisen työn kitkateki- 
jöihin ja kääntämään ne kulttuurisen oppimisen prosesseiksi. 

Työyhteisöjen toimintatapoja ja käytäntöjä pyrittiin tekemään näkyviksi ja 
kehittämään niin, että ne tukisivat mahdollisimman hyvin sujuvaa kulttuuri- 
en välistä työtä. Tutkimus- ja kehittämistoimien kohteina olivat muun muassa 
rekrytointi, perehdytys, kulttuurien välinen oppiminen, kieli- ja viestintätai- 
dot ja monikulttuurisen organisaation johtaminen. Eri teemoihin keskittyvä 
kehittämistyö oli osittain päällekkäistä ja vaikutuksiltaan toisiaan tukevaa. 
Tavoitteena oli, että jokainen työyhteisön jäsen voisi käyttää taitojaan ja osaa- 


mistaan yhteisen työn edistämiseksi, onnistua työssään ja saavuttaa muiden 

työntekijöiden kanssa tasaveroisen aseman. Tavoitteen saavuttamiseksi työ- 
yhteisöjä autettiin kehittämään yksittäisten henkilöstön jäsenten kulttuurien 
välisen työn valmiuksia, työyhteisöjen käytäntöjä sekä organisaatioiden strate- 
gioita ja johtamista. 

Neljä vuotta kestänyt yhteistyö oli hyödyllinen oppimiskokemus sekä tut- 
kijoille että tutkimukseen osallistuneille työyhteisöille. Tutkimus myös antoi 
tietoa siitä, mitä monikulttuurisissa organisaatiossa olisi syytä tehdä, jotta 
kulttuurien välisen työn hankauksilta vältyttäisiin ja yhteistyö sujuisi entistä 
paremmin. Seuraavassa kootaan yhteen hankkeen keskeisiä tuloksia ja oppi- 
miskokemuksia käytännöistä ja toimintatavoista, joilla työyhteisön jäseneksi 


pääsemistä ja kulttuurien välisen työn sujuvuutta voidaan edistää. 


Työyhteisön jäseneksi pääseminen 

Sosiaali- ja terveydenhuollon ammateissa on monia universaaleiksi koettu- 
ja piirteitä, kuten ihminen fyysisenä olentona, hoitotyön perusteet ja potilas 
työn kohteena, jotka ylittävät kansalliset erot ja voivat potentiaalisesti auttaa 
ulkomailta Suomeen muuttaneiden hoiva- ja hoitotyön ammattilaisten kiin- 
nittymistä suomalaisiin sote-alan työyhteisöihin (Nieminen 2010, 167). Käy- 
tännössä kulttuurierot kuitenkin näkyvät työn tekemisen arjessa ja vaikeutta- 
vat ulkomailta Suomeen muuttaneiden työhön pääsyä ja työssä menestymistä. 
Niinpä ulkomaista syntyperää olevat sote-alan ammattilaiset ovat Suomessa 
usein joko työttöminä tai työssä, joka ei vastaa heidän koulutustaan ja/tai ai- 
empaa työkokemustaan. Esimerkiksi lähihoitajan ja hoiva-avustajan tehtävät 
ovat ulkomaalaistaustaisille sairaanhoitajille tyypillisiä ”sisääntuloammatte- 
ja”, joista heidän on vaikea edetä koulutustaan vastaaviin tehtäviin. (Forsander 
2000, 170; Lauren & Wrede 2010, 172-192.) 

Rekrytointi on ulkomaalaistaustaiselle ensimmäinen kriittinen vaihe Suo- 
men työmarkkinoille pääsyssä. Kaikkiin MULTI-TRAIN-hankkeeseen osal- 
listuneisiin organisaatioihin oli palkattu Suomeen muista syistä kuin työn 
vuoksi muuttaneita hoiva- ja hoitotyöntekijöitä. Ulkomaista syntyperää olevat 
työntekijät oli palkattu osana normaalia rekrytointitoimintaa: rekrytointipro- 
sessi oli samanlainen riippumatta siitä, oliko työnhakija suomalais- vai ulko- 


maalaistaustainen. Hakulomakkeet ja työhönottohaastattelut olivat suomen- 

kielisiä. Hakijoiden suomen kielen taidon uskottiin käyvän ilmi viimeistään 
haastatteluissa, eikä yhdessäkään työyhteisössä ollut käytetty erillistä kielitai- 
totestiä. Joissain tapauksissa rekrytoijat olivat epäonnistuneet kartoittamaan 
vieraskielisten työnhakijoiden mahdollisuuksia selviytyä työstään suomen 
kielellä, minkä seurauksena työyhteisöihin oli palkattu henkilöitä, joiden suo- 
men kielen taito ei ollut kaikilta osin riittävää työstä suoriutumiseen. 

Koukkuniemen vanhainkotia lukuun ottamatta kaikki organisaatiot oli- 
vat rekrytoineet henkilöstöä myös suoraan ulkomailta, eritoten sairaanhoita- 
jia Espanjasta ja Filippiineiltä. Kansainväliseen rekrytointiin liittyi tavallisesti 
vajaan puolen vuoden mittainen lähtömaakoulutus ennen Suomeen muuttoa. 
Haastatteluja tehtäessä havaittiin, että kansainvälisesti rekrytoituja hoitajia 
pidettiin yleisesti kliinisesti pätevinä ja hoitotyöhön hyvin soveltuvina, mut- 
ta suomen kielen puutteet vaikeuttivat päivittäisen työn tekemistä. Näin siitä 
huolimatta, että suomen kielen opiskelulla oli lähtömaakoulutuksessa keskei- 
nen rooli. Ulkomailta rekrytoiduille hoitajille oli myös järjestetty vastaanotta- 
vissa työyhteisöissä perusteellisempaa perehdytystä kuin muille työnsä aloitta- 
ville työntekijöille. 

Toimintatutkimuksen alkuvaiheessa suoritetut haastattelut nostivat esiin 
useita rekrytointi- ja perehdytyskäytäntöjen kehittämistarpeita. Varsinkin 
kansallisissa rekrytointiprosesseissa palkattujen ulkomaalaistaustaisten työn- 
tekijöiden oletettiin integroituvan työyhteisöihinsä ja pärjäävän työssään sa- 
moin ehdoin kuin suomalaistaustaisten. Niinpä uudet työntekijät saivat pää- 
osin samanlaisen perehdytyksen taustasta riippumatta, ainoastaan KYsissa oli 
ulkomailta tulleiden perehdytykseen varattu enemmän aikaa. Yleisesti ottaen 
voidaan sanoa, ettei työyhteisöissä nähty tarvetta erilaisten perehtymispol- 
kujen kehittämiseen suomalais- ja ulkomaalaistaustaisille, vaan tavoitteeksi 
asetettiin kaikkia mahdollisimman hyvin palvelevan perehdytyksen kehittä- 
minen. 

Poikkeuksen muodostivat kuitenkin suoraan ulkomailta rekrytoidut 
sairaanhoitajat, joille oli mahdollistettu tavanomaista pidempikestoinen pe- 
rehdytys ja mentorointi sekä Mainio Vireessä vuoden kestävä kielikoulutus. 
Tämä herätti joissain kollegoissa tyytymättömyyttä. Alkuvaiheen perehdytys- 


jakson jälkeen myöskään ulkomailta rekrytoitujen ei ajateltu tarvitsevan enää 

erityistä tukea. Pikemminkin työyhteisöissä pidettiin itsestään selvänä, että 
työntekijöiltä vaaditaan samanlaisia työsuorituksia samoin ehdoin. Kaikkia 
oli kohdeltava samalla tavalla. 

Työyhteisöjä ei myöskään hahmotettu kielen käyttämisen ja oppimisen 
ympäristöinä, vaan vastuu suomen kielellä selviytymisestä oli itsestään selvästi 
pelkästään vieraskielisillä. Käytännössä ulkomaista syntyperää olevien heikko 
suomen kielen taito johti usein vaikeuksiin päästä sisään työyhteisöön ja oman 
paikan ottamiseen työyhteisössä. Kaikille samanlainen, yleensä liian lyhyeksi, 
kiireiseksi ja heikosti suunnitelluksi koettu perehdytys ei pystynyt tukemaan 
riittävästi työn tekemisen tapojen ja käytäntöjen omaksumista. Uutta tulijaa 
ohjeistettiin kysymään, jos hän ei jotain asiaa tiennyt, mutta kiireisessä työn 
tekemisen arjessa oli toisinaan vaikea löytää sopivaa aikaa ja paikkaa asioiden 
selvittämiseen. 

Kehittämisryhmissä pohdittiin hankkeen aikana usein sitä, miten suomen 
kielen osaamista voitaisiin arvioida paremmin rekrytointitilanteissa. Kouk- 
kuniemen vanhainkodin lähijohtajat opettelivat uusia tapoja arvioida työn- 
hakijan suomen kielen taitoja ja Mainio Vireessä rekrytointiin sisällytettiin 
suomen kielen testi. Näin työyhteisöissä tiedettiin jo ennakolta, millaisiin 
tehtäviin uuden työntekijän suomen kielen taito riittäisi ja missä asioissa hän 
tarvitsisi tukea oppimiseen. Joissain hankkeeseen osallistuneissa organisaa- 
tioissa päädyttiin siihen, että myös puutteellisesti suomen kieltä osaava, mutta 
muuten sopiva ja pätevä työnhakija voidaan palkata, ja hänen kielen oppimis- 
taan tuettaisiin myöhemmin työn tekemisen ohessa. Hatanpään sairaalassa 
järjestettiin ulkomaalaistaustaisille amanuensseille ja erikoistuville lääkäreille 
räätälöityä kielikoulutusta, jota toteutti työparina ylilääkäri ja suomen kielen 
opettaja. Koulutus sai hyvää palautetta ja sitä aiottiin jatkaa. Koukkuniemessä 
saatiin hyviä kokemuksia Urareitti-hankkeesta, missä suomen kielen opettaja 
kävi työyhteisöissä tukemassa vieraskielisten sairaanhoitajien suomen kielen 
oppimista (ks. Urareitti n/d). 

Hankkeen tutkijat korostivat kehittämisryhmissä ja henkilöstökoulutuk- 
sissa, että monikulttuurisissa työyhteisöissä tarvitaan joustavuutta ja muutos- 
valmiutta koko henkilöstöltä. Koukkuniemen vanhainkoti ja Mainio Vire 


aikoivat huomioida tämän rekrytointitoimissaan tekemällä työnhakijoille sel- 

väksi, että he tulevat työhön monikulttuuriseen työyhteisöön. Näin voidaan 
olettaa, että ottamalla työpaikan vastaan uusi työntekijä hyväksyy työyhtei- 
sön moninaisuuden eritaustaisine työtovereineen. Koukkuniemessä haluttiin 
edistää kulttuurien välisen työn sujuvuutta kartoittamalla aiempaa paremmin 
uusien työntekijöiden työkokemusta, kielitaitoa, vuorovaikutustaitoja ja osaa- 
mista. Näin perehdytyksessä osattaisiin kiinnittää paremmin huomiota ke- 
hittämistä vaativiin osa-alueisiin. KYSissa todettiin, että MULTI-TRAIN-hank- 
keen myötä saatiin aikaisempaa enemmän näkyväksi sairaalassa käytössä 
olevaa mentorointia ja kansainvälistä yhteistyöverkostoa. Niiden aiempaa 
näkyvämpi käyttäminen yhdistettiin osaksi inklusiivisen työyhteisön kehit- 
tämistä ja ulkomaalaistaustaisten työntekijöiden kiinnittymistä työyhteisöön. 
Ulkomaalaistaustaisen henkilöstön perehdytystä käsiteltiin kaikissa kehit- 
tämisryhmissä. Keskusteluissa tuotiin esiin, että monikulttuurisissa työyhtei- 
söissä on tärkeää varmistaa, että perehdyttäjillä on taitoa ohjata myös itseensä 
nähden kulttuurisesti eritaustaisia työntekijöitä. Lisäksi on syytä varmistaa, 
että ohjaajilla ja perehtyjillä on riittävästi aikaa vuorovaikutukseen. Perehdy- 
tystä ja ulkomaalaistaustaisten työyhteisöintegraatiota tuettiin myös mento- 
rikoulutuksella. Mentorointijärjestelmä oli aiemmin toiminut vain KYsissa, 
mutta MULTI-TRAIN-hankkeen myötä se otettiin käyttöön myös Karhulan 
sairaalassa ja Koukkuniemen vanhainkodissa. Karhulan ja Koukkuniemen 
mentorikoulutuksien tavoitteena oli, että tulevat mentorit kehittävät omia 
kulttuurien välisen vuorovaikutuksen taitojaan ja oppivat ohjaamaan uusia 
tulijoita tavalla, joka auttaa heitä pääsemään mukaan työyhteisön toimintaan. 
Koulutukseen osallistuneiden mukaan koulutus auttoi heitä tutkiskelemaan 
omia kulttuurisia itsestäänselvyyksiään, ymmärtämään kulttuuritaustojen 
moninaisuutta ja ohjaamaan uusien työntekijöiden oppimisprosesseja. 
Mentoritoiminta jatkui KYsissa, Karhulan sairaalassa ja Koukkuniemen 
vanhainkodissa edelleen myös hankkeen päättymisen jälkeen. Toiminnan jat- 
kumisen kannalta oli oleellista, että työyhteisöistä tai organisaatioista löytyi 
siitä vastaava mentorointikoordinaattori, mentorit olivat koulutettuja tehtä- 
viinsä, mentoroinnin pelisäännöistä, esimerkiksi ajankäytöstä, oli sovittu, ja 


mentoreilla oli käytössään prosessia ohjaavaa mentorointimateriaalia. 

MULTI-TRAIN-hankkeen puitteissa järjestettiin myös työpajoja, joissa osal- 
listujat pohtivat, millaista on kaikille hyvä perehdytys ja oppivat taitoja ohjata 
eritaustaisia ja vieraskielisiä työntekijöitä. Hatanpäällä, Koukkuniemessä ja 
Mainio Vireessä järjestettyihin työpajoihin osallistuneet kertoivat oppineen- 
sa arvioimaan kriittisesti omia ajattelu-, vuorovaikutus- ja toimintatapojaan. 
Moni oli alkanut kyseenalaistaa työssä ja vuorovaikutuksessa aikaisemmin 
itsestään selvinä pitämiään asioita. Jotkut työpajatyöskentelyyn osallistuneet 
kertoivat alkaneensa ajatella arjen työtilanteita myös ulkomaalaistaustaisten 
näkökulmasta. Tämä oli johtanut esimerkiksi siihen, että he tarjosivat ulko- 
maalaiskollegoille apua myös pyytämättä. Moni kertoi myös oppineensa kiin- 
nittämään huomiota siihen, miten suomenkielinen voi edistää vuorovaiku- 
tusta muokkaamalla omaa puhettaan selkeämmäksi. Hatanpäällä osallistujat 
mainitsivat erityisesti ymmärtävänsä paremmin, ettei yhdenvertainen kohtelu 
tarkoita aina samanlaista kohtelua. 

Työpajatyöskentelyyn osallistuneet olivat havainneet, että myös suoma- 
laisilla oli opittavaa monikulttuurisessa työyhteisössä. Suomalaista syntype- 
rää olevien ajateltiin voivan oppia ulkomaalaistaustaisilta esimerkiksi asuk- 
kaiden ja potilaiden ystävällistä ja arvostavaa kohtaamista. Mainio Vireessä 
suorituskeskeisyyttä ja teknisyyttä ei pidetty enää välttämättä tavoiteltavina 
tai säilyttämisen arvoisina asioina, vaan siellä toivottiin hyvän hoidon sisäl- 
lön tarkentamista: onko hyvä hoito tehokkuutta, aikaa vai läsnäoloa? Kouk- 
kuniemen vanhainkodissa ja Mainio Vireessä syntyi uusia toimintatapoja, 
ehdotuksia ja aineistoja perehdytykseen ja uusien työntekijöiden saamiseen 
työyhteisöjen täysivaltaisiksi jäseniksi. Kummassakin organisaatiossa työpajo- 
jen työstämiä materiaaleja aiottiin hyödyntää ja perehdytyksen kehittämistä 
jatkaa myös hankkeen päättymisen jälkeen. 

Tutkimukseen osallistuneiden työyhteisöjen henkilöstö toivoi yksimieli- 
sesti, että perehtyjille ja perehdyttäjille tulisi antaa riittävästi aikaa oppimiseen 
ja oppimisen tukemiseen. Tämä olisi mahdollista suunnittelemalla perehdy- 
tystä paremmin ja suuntaamalla siihen lisää henkilöstöresursseja. Hyvänä, jos- 
kin harvinaisena perehdytyksen käytäntönä mainittiin, että uutta työntekijää 


ei heti laskettaisi henkilöstövahvuuteen. Tarvetta oli myös selkeille, ajantasai- 


230 PIRKKO PITKÄNEN, KATJA KEISALA JA VUOKKO NIIRANEN (TOIM.) 


Johtopäätökset 


sille, havainnollistaville ja toisinaan myös vieraskielisille perehdytysmateriaa- 
leille. 

Yksi MULTI-TRAIN-hankkeen opetuksista oli, että perehdytys kannattaa 
suunnitella kokonaisuudeksi, joka kattaa sekä työsuhteen alkuvaiheen että 
pidemmän aikavälin työssä onnistumisen ja työyhteisön jäsenyyteen pääsemi- 
sen (esim. Feldman 1981; Xu 2008, 199-200). Kun oppiminen ymmärretään 
jatkuvaksi prosessiksi, vähenevät paineet omaksua kaikki tieto heti työsuh- 
teen alussa. Toiminta myös opetti, että huomiota tulisi kiinnittää yksilöllisiin 
eroihin oppimistavoissa, koulutusmateriaaleihin, käytettävissä olevaan aikaan 
sekä perehdytyksen seurantaan ja arviointiin. 

Pidemmän aikavälin työyhteisöintegraation näkökulmasta on oleellista, 
nähdäänkö perehdytys työyhteisössä yksisuuntaisena vai kaksisuuntaisena 
prosessina. Perehdytys on yksisuuntaista silloin kun keskitytään pelkästään 
siihen, että uudet tulijat oppivat työyhteisön vakiintuneet toimintatavat mah- 
dollisimman nopeasti. Kaksisuuntaisessa pitkäaikaisessa sosialisaatioprosessis- 
sa myös työyhteisön ajatellaan sopeutuvan muutokseen ja käyttävän tulijoiden 
osaamista työyhteisön toimintatapojen kehittämiseen. MULTI-TRAIN-hank- 
keeseen osallistuneissa työyhteisöissä kaksisuuntaista perehdytystä pyrittiin 
edistämään korostamalla koko organisaation oppimisen ja kehittämisen tar- 


peita ja lisäämällä perehdytysprosessin dialogisuutta. 


Työyhteisöt kulttuurien välisen oppimisen ympäristöinä 
Alkukartoituksessa lähes kaikkien haastateltavien, niin työntekijöiden kuin 
esimiesasemassa olevien pohdinnoissa näkyi käsitys ihmisten samanlaisuuteen 
perustuvasta samanarvoisuudesta: ihmiset ovat samanlaisia ja siksi samanar- 
voisia. Ajatukseen että ihmiset, taustasta riippumatta, pitävät samoja asioita 
tavoiteltavina, liittyi odotus työntekijöiden samanlaisesta kohtelusta. Tätä 
perusteltiin sillä, että samanlainen kohtelu on oikeudenmukaista eikä herätä 
kateutta työtoverien keskuudessa. 

Samanlaisen kohtelun periaate voi olla toimiva suhteellisen homogeenisis- 
sa toimintaympäristöissä, mutta monikulttuurisissa organisaatioissa saman- 
lainen kohtelu voi johtaa siihen, että ulkomaalaistaustaiset työntekijät viihty- 


vät työssään huonosti eikä heidän asiantuntemustaan pystytä hyödyntämään 

täysipainoisesti. Koko henkilöstön työhyvinvoinnin ja toiminnan tulokselli- 
suuden edistämiseksi tarvitaan paitsi kulttuurisensitiivistä johtamista myös 
tietoista osallisuuden ja yhdenvertaisen kohtelun lisäämistä usein heikommas- 
sa asemassa oleville. Keskeistä tässä on henkilöstön monimuotoisuuden tun- 
nustaminen: ihmiset ovat erilaisia mutta samanarvoisia. Haasteena on tällöin 
sellaisen johtamis- ja toimintakulttuurin luominen, missä työntekijöitä ei 
kohdella samalla tavalla vaan pyritään siihen, että kunkin henkilöstön jäsenen 
potentiaalisia valmiuksia pystyttäisiin hyödyntämään parhaalla mahdollisella 
tavalla. (Cox 1993; Pitkänen 2006, 128—132; Sippola 2007.) 

Yhdenvertaisuuden tavoite on kirjattu jo Suomen lainsäädäntöön. Sekä 
perustuslaki, yhdenvertaisuuslaki, tasa-arvolaki että työsopimuslaki määrit- 
tävät yhdenvertaisuuden tavoitetta ja syrjinnän kieltoa. Käytännössä yhden- 
vertaisuus on kuitenkin vaikeasti toteutettava asia. Tämä kävi selvästi ilmi 
MULTI-TRAIN-hankkeen alkuhaastatteluissa. Ulkomailta Suomeen muutta- 
neille tarkoitetut erityisjärjestelyt ja tukitoimet herättivät toisinaan vastustus- 
ta työtoverien keskuudessa. Kritiikkiä aiheutti esimerkiksi se, että ulkomailta 
suoraan rekrytoidut hoitajat olivat etuoikeutetussa asemassa saadessaan apua 
työsuhdeasioiden hoitamiseen ja kieliopintojen järjestämiseen. Myös ulko- 
maalaistaustaiset itse saattoivat olla kiusaantuneita saamastaan erityiskohte- 
lusta ja kertoivat olevansa samanlaisen kohtelun kannalla. 

Osallisuutta lisääviä toimintatapoja, esimerkiksi kohdennettuja järjestely- 
jä, kuitenkin tarvitaan, jotta kaikille työyhteisön jäsenille voidaan luoda yh- 
denvertaiset edellytykset tulla kuulluksi, osallistua päätöksentekoon ja onnis- 
tua toiminnassaan (Saukkonen 2013, 115). MULTI-TRAIN-hankkeen edetessä 
vaikutti entistä selyvemmältä, että yksittäisten ongelmatilanteiden ratkomisen 
sijaan työyhteisöjä tulisi auttaa kehittämään käytäntöjä ja rakenteita sellaisiksi, 
että kaikilla henkilöstön jäsenillä, niin suomalais- kuin ulkomaalaistaustaisil- 
la, olisi yhtäläiset mahdollisuudet onnistua ja viihtyä työssään. Tämä asettaa 
monikulttuuriset työyhteisöt haasteellisen tehtävän eteen, sillä henkilöstön 
jäsenten taustat ja tarpeet voivat olla varsin erilaisia. 

Haasteena on myös muutokseen sopeutuminen. Niin sanotun kantahen- 


kilöstön voi olla vaikea hyväksyä sitä, että työyhteisössä ei toimitakaan enää 

tutuksi ja turvalliseksi koettujen toimintatapojen mukaan, vaan uudet työyh- 
teisön jäsenet voisivat osallistua toiminnan ja sen päämäärien määrittelyyn. 

Työyhteisön monimuotoistuminen saatetaan kokea harmilliseksi juuri sen 
tähden, että uudet tulokkaat jo pelkällä olemassa olollaan häiritsevät vakiin- 
tuneiden toimintatottumusten mukanaan tuomaa vaivattomuutta. Kun totu- 
tut varmuudet jarkkyvat, selviytymiskeinoksi voidaan valita vanhasta ja tur- 
vallisesta kiinni pitäminen (Lehtonen, Löytty & Ruuska 2004, 142, 175-176). 
Monikulttuurisen työyhteisön arjessa tällainen muutosvastarinta voi johtaa 
asenneilmapiirin kiristymiseen ja kehittymisen estymiseen. 

Hankkeen edetessä kävi selväksi, että jos kohdennettujen tukitoimien 
mieltä ei ymmärretä, ne aiheuttavat jännitteitä sekä työn tekemiseen että 
ryhmädynamiikkaan. Yhdenvertaisuus askarrutti erityisesti Hatanpään sai- 
raalassa, jossa ulkomailta suoraan rekrytoituihin sairaanhoitajiin kohdistetut 
tukitoimet oli ymmärretty työtoverin keskuudessa osin yhdenvertaisuuden 
vastaisina, ja siksi hankkeen tutkijoiden toivottiin käsittelevän aihealuetta 
henkilöstön keskuudessa. Yhdenvertaisuuskysymyksiin perehtynyt tutkimus- 
ryhmän jäsen piti koko Hatanpään henkilöstölle avoimen yhdenvertaisuus- 
koulutuksen. Toinen koulutus järjestettiin esimiehille, ja yhdenvertaisuuden 
teema oli vahvasti esillä myös perehdytystä koskevissa työpajoissa. 

Koulutustilaisuuksissa tutustuttiin yhdenvertaisuutta ohjaavaan lainsää- 
däntöön, erityisesti Yhdenvertaisuuslakiin (1325/2014), ja reflektoitiin yhden- 
vertaisuuden ymmärtämistä ja näkymistä käytännön toiminnassa. Koulutuk- 
sissa korostettiin, että arki tulisi sujuvammaksi ja kaikki voisivat paremmin, 
jos ymmärretään, että yhdenvertaisuus sisältää erilaisuuden arvostamisen ja 
erilaisen kohtelun hyväksymisen. 

Myös muissa toimintatutkimukseen osallistuneissa työyhteisöissä järjestet- 
tiin koko henkilöstölle suunnattuja koulutustilaisuuksia yhdenvertaisuudesta. 
Vaikka muutokset asenteiden tasolla ovat hitaita, yhdenvertaisuuden kehitty- 
misen osalta hankkeen tuloksiin voidaan olla tyytyväisiä. Loppuhaastattelut 
osoittivat, että moni koulutustilaisuuksiin osallistunut oli alkanut arvioida 
yhdenvertaisuuden toteutumista omassa työssään ja mietti, olivatko oma toi- 


minta ja työyhteisön toimintakäytänteet tosiasiallisesti vai vain näennäisesti 

yhdenvertaisia. Ainakin Hatanpäällä yhdenvertaisuuteen liittyvä koulutus 
jatkui myös hankkeen päättymisen jälkeen. 

Alkukartoitus antoi viitteitä siitä, ettei yksittäisen henkilöstön jäsenen 
kielteisiä asenteita ulkomaalaistaustaisia kohtaan ole aina syytä pitää yksilön 
henkilökohtaisena ongelmana vaan ne voivat olla myös merkki siitä, että hen- 
kilö tarvitsee apua ja tukea vuorovaikutukseen. Kulttuurien välisen vuorovai- 
kutuksen koulutusta järjestettiin kaikissa tutkimukseen osallistuneissa orga- 
nisaatioissa. Tavoitteena oli, että koulutus antaisi välineitä toinen toisiltaan 
oppimiseen ja yhteisten toimintatapojen kehittämiseen. Lisäksi pyrittiin sii- 
hen, että vuorovaikutus- ja kommunikaatiotaitojen parantuessa osallistujien 
asenteet muuttuisivat vuorovaikutusta suosivaan suuntaan. Saadut kokemuk- 
set osoittivat, että jos työntekijöille annetaan aikaa ja keinoja kehittää yhteisiä 
toiminta- ja vuorovaikutustapoja, suhtautuminen kulttuurien väliseen työhön 
ja eritaustaisiin työtovereihin voi muuttua myönteisemmäksi. 

Kulttuurien välisen vuorovaikutuksen onnistumiseen vaikuttavat monet 
tekijät, kuten asenteet ja tunteet, tietoisuus vuorovaikutustilanteessa vallit- 
sevista erilaisista odotuksista ja oletuksista sekä tilanteessa tarvittavat yhteis- 
työtaidot (Martin & Nakayama 2015, 17-18). Koulutustilaisuuksissa ja työpa- 
joissa käsiteltiin sitä, miten kulttuuriset vaikutteet muokkaavat yksilön tapoja 
havaita, päätellä, viestiä ja toimia sekä opittiin neuvottelemaan kaikille sopi- 
vista yhteisistä toimintatavoista. Tilaisuuksissa myös keskusteltiin siitä, miten 
yhteisten toimintatapojen löytämistä auttaa kyky tunnistaa oman kulttuuri- 
sen taustan vaikutuksia tavalle ajatella, viestiä ja toimia. Saadun palautteen 
perusteella osanottajat oppivatkin tarkastelemaan kriittisesti omia ennakko- 
asenteitaan ja näkökulmiaan. He ymmärsivät kulttuurisen taustan vaikutta- 
van tapoihin tulkita vuorovaikutustilanteita ja kokivat oppineensa toimimaan 
taitavammin itseensä nähden eritaustaisten työtoverien kanssa. 

Tärkein vuorovaikutuksen väline (tai este) on kuitenkin kieli. Kaikissa 
tutkimukseen osallistuneissa organisaatioissa yhteisenä kommunikaatiokiele- 
nä oli suomi. Alkuhaastattelut osoittivat, että suomen kielen oppiminen on 
haasteellista monelle ulkomailta Suomeen muuttaneelle. Sosiaali- ja tervey- 
denhuollon ammateissa vaaditaan kuitenkin hyvää suomen (tai ruotsin) kielen 


hallintaa. Hatanpään sairaalassa järjestettiin vieraskielisille amanuensseille ja 

erikoistuville lääkäreille kielenopetuskokeilu, jossa suomen kielen opettaja 
kävi yhdessä lääketieteen ammattilaisen kanssa osallistujien raportteja läpi jo- 
kaista henkilökohtaisesti auttaen. Kokeilu sai runsaasti myönteistä palautetta, 
ja toimintaa haluttiin jatkaa myös hankkeen päättymisen jälkeen. 

Monikulttuurisessa työyhteisössä myös suomea äidinkielenään puhuvalta 
henkilöstöltä vaaditaan uuden oppimista. Kulttuurien välisen vuorovaikutuk- 
sen taitoihin voidaan lukea taito puhua niin, että yhteisymmärryksen luomi- 
nen on mahdollista tilanteessa jossa kaikki eivät puhu suomea äidinkielenään. 
Hatanpään, Karhulan ja KYsin sairaaloiden sekä Koukkuniemen vanhainko- 
din ja Mainio Vireen työntekijöille tarjottiin sekä suomen- että vieraskielisille 
sopivaa koulutusta siitä, kuinka ulkomaalaistaustaisten kielen oppimista voi 
tukea ja kuinka suomen kieltä kannattaa käyttää tilanteissa, joissa on läsnä 
ulkomailta Suomeen muuttaneita. 

Mainio Vireessä suomen kielen oppimista edistettiin tutkimuksen aikana 
panostamalla suomen kielen verkkokoulutukseen, mistä ei kuitenkaan ehdit- 
ty saamaan tutkimushankkeen puitteissa palautetta. Kokemusten valossa kai- 
kissa tutkituissa organisaatioissa vaikutti kuitenkin siltä, että suomen kielen 
käyttäminen yhteisenä kielenä helpottui sitä mukaa mitä paremmin työnteki- 
jät osasivat hahmottaa koko työyhteisön suomen kielen oppimisen ja käyttä- 
misen ympäristönä. Näin vastuu onnistuneesta suomenkielisestä viestinnästä 
ei jäänyt pelkästään vieraskielisten oppimisen varaan. Suomen kielen oppimis- 
ta edistävänä käytäntönä voidaankin pitää sitä, että vastuu ulkomaalaistaus- 
taisten suomen kielen oppimisesta jakautuu koko työyhteisölle. 

Vaikka yksittäisten työntekijöiden vuorovaikutustaidot ovat tärkeitä 
kulttuurien välisen työn onnistumiselle, myös organisaation tasolla on tar- 
peen luoda vuorovaikutusta tukevia käytäntöjä ja rakenteita yhteistä työtä 
helpottamaan. Työn käytännön järjestelyjä olisikin syytä arvioida siltä kan- 
nalta, mahdollistavatko ne vuorovaikutukselle riittävästi aikaa ja tilaisuuksia. 
Kuormittumisen ja epäoikeudenmukaisuuden kokemusten lisääntyminen 
työyhteisössä saattaakin kieliä siitä, että toiminnan rakenteelliset puitteet 
eivät tue kulttuurien välistä työtä. Hyvin toimivat käytännöt eivät synny it- 
sestään, vaan niiden pohtimiselle ja käytäntöön viemiselle on varattava aikaa. 


Parasta olisi, jos työn prosesseihin voitaisiin jollain tapaa sisällyttää yhteistä 

reflektointia paitsi työn tekemiseen, myös vuorovaikutuksen tapoihin ja käy- 
täntöihin liittyen. 

Samoin kuin kulttuurien välistä työtä ja vuorovaikutusta myös suomen 
kielen käyttämistä voidaan edistää työn tekemisen arjessa. Käytännön järjeste- 
lyissä voidaan ottaa huomioon, onko työtä tehtäessä mahdollisuus oppia suo- 
men kieltä. Työtovereita voidaan ohjata tukemaan suomen kielen oppimista 
ja käyttämään selkeää kieltä kirjallisissa raporteissa ja suullisessa vuorovaiku- 
tuksessa. Työyhteisöissä vierailevien kielenopettajien, kielikurssien ja henkilö- 
kohtaisten oppimissuunnitelmien käyttäminen kielen oppimisen tukemisessa 
kannattaa selvittää. Mainio Vireessä joillain hoitajilla ollut käytäntö tehdä 
raportit yhdessä asukkaan kanssa saattaisi sopia useampaankin työyhteisöön 
suomen kielen oppimisen tueksi. 

Kaikki se minkä onnistuminen on merkittävää työn sujumisen, potilas- 
turvallisuuden ja työhyvinvoinnin kannalta, on hyvä varmistaa työyhteisö- tai 
organisaatiotasolla. Esimerkiksi suomen kieli on sosiaali- ja terveydenhuollon 
organisaatioissa niin olennainen taito, että sen oppimista ei tule jättää yksit- 
täisten vieraskielisten oman motivaation ja vapaa-ajalla tapahtuvan kehittä- 
misen varaan. Myös vieraskielisten riittävä tiedonsaanti oman työyhteisön 
asioista on liian tärkeä asia hoidettavaksi niin, että kaikille lähetetyn suomen- 
kielisen sähköpostin lukeminen ja ymmärtäminen jätetään ulkomaalaistaus- 
taisten työntekijöiden vastuulle. Mikäli työ ei suju vieraskielisten työntekijöi- 
den puutteellisen suomen kielen taidon takia, kielen oppimisen edellytyksiin 
on syytä kiinnittää huomiota työyhteisötasolla, sen sijaan että harmitellaan 


ulkomaalaistaustaisten heikkoa opiskelumotivaatiota. 


Johtaminen ja resurssit avainasemassa 


Tutkimuksessa nousi esille monia asioita, joiden odotettiin hoituvan yksi- 
lötasolla, mutta joiden parantamiseen tarvitaan erityisesti työyhteisöjen ja 
organisaatioiden panosta. Kulttuurien välisen työn käytännöt eivät muutu 
ilman järjestelmällistä toiminnan kehittämistä kaikilla tasoilla. Esimiestyö 
ja johtaminen ovat tässä keskeisessä roolissa. Muutoksen on lähdettävä stra- 
tegioista ja resursseja sekä henkilöstöpolitiikkaa koskevasta päätöksenteosta, 


sillä vain siten kehittämistavoitteiden toteutuminen organisaation kaikilla ta- 


236 PIRKKO PITKÄNEN, KATJA KEISALA JA VUOKKO NIIRANEN (TOIM.) 


Johtopäätökset 


soilla voidaan varmistaa. Siksi myös organisaatioiden ylin johto tulisi sitouttaa 
kulttuurien välisen työn kehittämiseen. Joissain tutkituissa organisaatioissa 
havaittiin, että lähijohtajat pyrkivät ratkomaan kulttuurien välisen työn on- 
gelmia yksin tai vailla organisaation johdon tukea. Työntekijöille ylempi johto 
näyttäytyi usein vain resurssien jakajana. 

Kaikkien tutkimukseen osallistuneiden organisaatioiden henkilöstöpo- 
litiikkaa voidaan luonnehtia tutkimuksen alussa assimilaatioon tähtääväksi 
kulttuurisen sulauttamisen ideologiaksi. Tasavertaisuuden nimissä kaikkien 
henkilöstön jäsenten odotettiin sopeutuvan olemassa olevaan toimintakult- 
tuuriin, joka yhtäältä miellettiin itsestään selväksi ja alaa määrittävien lakien 
mukaiseksi ja toisaalta suomalaiseksi tavaksi työskennellä, hoitaa ja viestiä. 
Henkilöstöstrategiaan liittyi lähes poikkeuksetta työntekijöiden samanlai- 
suuden odotus, jossa suomalainen työntekijä oli standardi. Ongelmallista tässä 
on, että jos suomalainen työntekijä on ”oikean mitta”, ulkomaalaistaustasta 
tulee väistämättä vaje. 

Monimuotoisuuden ei ajateltu vaikuttavan henkilöstöjohtamiseen, vaan 
johtamisen ajateltiin olevan tasapuolista ja hyvää silloin kun kaikkia kohdel- 
tiin samalla tavalla. Olemassa oleviin käytäntöihin sopeutumisen uskottiin 
olevan edullista myös ulkomaalaistaustaisille, sillä sen ajateltiin edistävän hei- 
dän integroitumistaan uuteen työympäristöön. Lyhyellä aikavälillä näin var- 
masti onkin, mutta vaarana on, että ulkomailta Suomeen muuttaneet voivat 
kokea työyhteisön käytännöt itselleen vieraiksi tai peräti syrjiviksi. 

Monimuotoisuutta tukevalla johtamisella pyritään paitsi yhdenvertaisuu- 
den toteutumiseen myös tehokkaaseen toimintaan. Henkilöstön monimuo- 
toisuudesta voi olla organisaatiolle hyötyä vasta kun monimuotoisuutta johde- 
taan ja sitä käytetään tietoisesti organisaatiossa voimavarana (Ferdman 2014, 
5-6). Moniarvoisen eli pluralistisen henkilöstöpolitiikan tavoitteena on, että 
myös vähemmistön edustajien ääntä kuullaan ja he osallistuvat työyhteisön 
yhteisten ”pelisääntöjen” määrittelyyn. Tämä ei tarkoita täydellistä suvaitse- 
vaisuutta tai ”kaikki käy” -mentaliteettia, vaan sitä että kaikkien työyhteisön 
jäsenten odotetaan osallistuvan toimintatapojen määrittelyyn ja sitoutuvan 


yhdessä sovittuihin pelisääntöihin. 

Assimilaatioon pyrkivä johtamistapa on monikulttuurisissa työyhteisöissä 
ongelmallista sikäli, että se ei hyödynnä erilaisuutta eikä edistä sitä, että kaik- 
kien työntekijöiden kyvyt ja osaaminen saataisiin käytettyä työyhteisön hy- 
väksi (Pless & Maak 2004, 129—130). MULTI-TRAIN-hankkeen alussa kaikissa 
tutkituissa organisaatioissa ilmennyt käsitys yhdenvertaisuudesta — jonka mu- 
kaan kaikille työyhteisön jäsenille kuuluivat samanlaiset oikeudet ja velvol- 
lisuudet taustoista ja lähtötilanteesta riippumatta — jätti osan työntekijöistä 
vaille tarvitsemaansa tukea. Ulkomaalaistaustaista henkilöstöä johdettiin 
kuten muitakin samanlaisen kohtelun periaatteella, mikä ei välttämättä edis- 
tänyt yhdenvertaisuutta ja kaikkien aktiivista toimijuutta (ks. Dass & Parker 
1999). 

Hankkeen tutkijat tarjosivat eri tason johtajille monimuotoisuusjohtami- 
sen koulutusta. Koulutusta järjestettiin erityisesti toiminnallisesta johtami- 
sesta vastaaville lähijohtajille. Koulutustilaisuuksissa lähijohtajat kehittivät 
vuorovaikutustaitojaan, osallistuivat perehdytyksen kehittämiseen, saivat tie- 
toa monimuotoisuuden johtamisesta ja yhdenvertaisuuden edistämisestä sekä 
oppivat arvioimaan rekrytointitilanteessa suomen kielen taitoa entistä parem- 
min ja laatimaan suomen kielen oppimissuunnitelmia. 

Mainio Vireessä keskusteltiin henkilöstöjohtamisen prosesseista ja käytän- 
nöistä, jotta niiden sopivuus kaikille henkilöstön jäsenille voitaisiin kartoit- 
taa. Työpajoissa myös konkretisoitiin olemassa olevia johtamisen periaatteita 
selvittäen, mitä niiden käytännössä toivottiin tarkoittavan ja sisältävän. Kouk- 
kuniemen vanhainkodissa nähtiin tarpeelliseksi kehittää yhteisiä johtamis- 
käytäntöjä sekä palaute- ja viestintäkäytäntöjä. Näin pyrittiin varmistamaan, 
että lähijohtajat eivät joutuisi yksinään miettimään sopivia toimintatapoja, 
vaan saisivat toiminnalleen tukea organisaation yhteisistä linjauksista. 

Hankkeen tutkijat myös kävivät työyhteisöissä puhumassa monimuotoi- 
suuden johtamisesta ja yhdenvertaisuudesta, ja niiden edistämisestä. Koulu- 
tustilaisuuksiin ja työpajoihin osallistuneita organisaatioiden eri toimintata- 
sojen johtajia ohjattiin pohtimaan, kuinka luoda johtamisen hyviä käytäntöjä 
monikulttuurisen työyhteisön arkeen. Tilaisuuksissa havaittiin, että esimer- 


kiksi lähijohtajat kaipasivat lisää vertaistukea ja mahdollisuutta keskustella 

muiden vastaavassa asemassa olevien kanssa eteen tulleista ongelmatilanteista 
ja niiden ratkaisumahdollisuuksista. 

Järjestetyissä tilaisuuksissa tuli esiin monia käytäntöjä, joilla kulttuurien 
välistä työtä voidaan tukea. Työn tekemistä helpottavia käytäntöjä ovat muun 
muassa selkeiden odotusten määrittely ja käyttäytymismallien luominen, vie- 
raskielisten suomen kielen oppimisen mahdollistaminen ja seuraaminen sekä 
työntekijöiden yhteisen reflektion mahdollistaminen työn tekemisen arjessa. 
Koukkuniemen vanhainkodissa haastatellut työntekijät nimesivät lähijohta- 
misen käytäntöjä, jotka helpottaisivat heidän työtään. Tällaisia olivat muun 
muassa lähijohtajan läsnäolo ja helppo tavoitettavuus työyhteisössä, säännöl- 
liset osastotunnit ja mahdollisuus vaikuttaa niiden aiheisiin, tasa-arvoisten 
keskustelu- ja palautekäytäntöjen luominen, rohkaiseminen kehittämään ja 
testaamaan uusia toimintatapoja sekä työvuorojen suunnittelu siten, että niis- 
sä otetaan huomioon suomenkielisten työntekijöiden riittävä määrä ja pereh- 
dytyksen asettamat vaatimukset. 

Palautteen antamiseen ja saamiseen liittyvät kysymykset nousivat usein 
esiin suomalais- ja ulkomaalaistaustaisten haastatteluissa ja henkilöstön kou- 
lutustilaisuuksissa. MULTI-TRAIN-tutkimuksen tulosten perusteella voidaan- 
kin sanoa, että monimuotoisissa työyhteisöissä on syytä kiinnittää erityishuo- 
miota palautteen antamisen käytäntöihin. Palautteen antamiseen kannattaa 
luoda selkeät mekanismit ja tehdä palautteen antaminen ja saaminen luonte- 
vaksi osaksi päivittäistä toimintaa. Useimmissa työyhteisöissä todettiin, että 
ulkomaalaistaustaiset työntekijät eivät koe saavansa riittävästi palautetta toi- 
minnastaan. Esimiesasemassa olevat puolestaan kokivat kielteisen palautteen 
antamisen ulkomaalaistaustaiselle vaikeaksi silloinkin, kun työntekijä toivoi 
mitä tahansa palautetta tietääkseen, mitä muut hänen työstään ajattelivat. 

Myös työyhteisön asioista tiedottamiseen kaivattiin uusia käytäntöjä. Esi- 
merkiksi tilanteessa jossa työyhteisön viestintä nojaa sähköpostien lähettämi- 
seen, niiden lukemiseen pitäisi varata työaikaa. Monessa työyhteisössä oletet- 
tiin, että vieraskieliset saivat tarpeeksi tietoa työyhteisönsä asioista, kun heille 
jaettiin sama suomenkielinen materiaali kuin muillekin. Vaikeudet yhteisen 
kielen käyttämisessä ja vuorovaikutuksessa johtivat toisinaan syrjäytymisen 


kokemuksiin ja epäluottamuksen ilmapiirin kasvuun. Monet suomalaistaus- 

taiset työntekijät tunsivat epävarmuutta vuorovaikutustilanteissa ulkomaa- 
laiskollegojen kanssa ja kokivat, että viestinnän ja vuorovaikutuksen onnistu- 
minen jäi yksinomaan heidän omien taitojensa varaan. Perehdyttäjät pohtivat 
usein yksinään, mitä ja miten työn tekemisen ja vuorovaikutuksen tavoista 
pitäisi ulkomailta muuttaneille kertoa, jotta yhteisymmärrys voitaisiin saavut- 
taa. 

Lähijohtajille ja muille johdon edustajille järjestettyjen koulutusten, luen- 
tojen, työpajojen ja muiden tilaisuuksien koettiin olevan hyödyllisiä paitsi 
yksilöllisten taitojen vahvistumisen myös tarjoutuneiden keskustelumahdolli- 
suuksien vuoksi. Eri toimintatason johtajat kaipasivat tilaisuuksia keskustella 
siitä, miten kulttuurien välinen työ sujuu, millaisia ongelmia siihen liittyy ja 
miten työntapoja, käytäntöjä ja rakenteita voisi muuttaa niin, että työ sujuisi 
entistä paremmin. 

Hankkeen aikana syntyneet oivallukset eivät kuitenkaan aina konkreti- 
soituneet käytännön toiminnaksi. Koukkuniemen vanhainkodissa kävi ilmi, 
että meneillään olevat organisatoriset muutokset veivät lähijohtajien resursseja 
osastojen työn kehittämiseltä, mikä saattoi heikentää mahdollisuuksia käyt- 
tää hyväksi tutkimushankkeen tarjoamia tilaisuuksia luoda yhteisiä johtamis- 
käytäntöjä. Johtamisen paineita lisäsivät muissakin työyhteisöissä sote-alan 
kentän monet suunnitteilla olevat uudistukset ja toiminnan mahdolliseen 
uudelleen organisointiin liittyvät kysymykset. Henkilöstö- ja aikaresurssien 
niukkeneminen näkyi työyhteisöissä muun muassa kiireen tuntuna, kuor- 
mituksena ja stressinä. Kiire rajoitti mahdollisuuksia keskustella työtoverien 
kanssa ja vähensi halukkuutta selvittää eteen tulevia haastavia tilanteita. Toi- 
saalta ulkomaalaistaustaiset lääkärit Hatanpään sairaalassa toivat esiin, kuin- 
ka Suomessa tyypillinen matala hierarkia edistää vuorovaikutusta ja työn su- 


jumista myös kiireen keskellä. 


Toimintatutkimus yhteisenä oppimiskokemuksena 
Kaiken kaikkiaan MULTI-TRAIN-hankkeen puitteissa toteutettu tutkimus- ja 
kehittämistoiminta oli merkittävä oppimiskokemus paitsi hankkeen tutkijoil- 
le, saadun palautteen perusteella myös tutkimukseen osallistuneille organisaa- 


tioille. 

Tutkijoille toimintatutkimus oli palkitseva kokemus; kehittämistoimiin 
osallistuminen tarjosi tilaisuuksia nähdä tutkimustyön konkreettisia tulok- 
sia. Tutkijoille oli myös palkitsevaa nähdä erilaisiin koulutuksiin, työpajoihin 
ja tilaisuuksiin osallistuneiden tyytyväisyys siitä, että he saivat kertoa näke- 
myksiään ja tulla kuulluiksi. Tunne kuulluksi tulemisesta oli työntekijöille 
merkittävä kokemus, ehkä jopa sitä merkittävämpi mitä marginaalisemmassa 
asemassa kyseinen henkilö koki olevansa. Osa ulkomaalaistaustaisista työnte- 
kijöistä toi esiin, että kiinnostus työyhteisön kulttuurista moninaisuutta koh- 
taan tuntui arvostavalta ja paransi työyhteisön ilmapiiriä. Johdon oletettiin 
hankkeeseen osallistumalla viestittävän tahdostaan kuunnella työntekijöiden 
kokemuksia ja tukea heidän selviytymistään toisinaan haastavassa arjessa. Tut- 
kimukseen osallistumisen nähtiin myös olevan todiste siitä, että organisaatio 
välitti työntekijöistään ja halusi edistää kulttuurien välisen työn sujuvuutta ja 
koko henkilöstön viihtymistä. 

Yksi MULTI-TRAIN-hankkeen opetuksista onkin, että toimintatutkimuk- 
sen avulla on mahdollista ratkoa kulttuurien välisen työn ongelmia yhdessä 
työyhteisöjen edustajien kanssa ja kehittää työn sujuvuutta lisääviä käytän- 
töjä. Tätä tarkoitusta varten on kuitenkin tärkeää saada organisaation johto 
sitoutumaan toimintaan. Tutkimuksessa mukana olevien organisaatioiden 
henkilöstö ja johto halusivat osallistua ja tulla kuulluksi. Niinpä osallistavat 
kehittämismenetelmät toimivat hyvin ja mahdollistivat sekä johdon että työn- 
tekijöiden osaamisen käyttämisen käytäntöjen kehittämiseen. 

Toisaalta toimintatutkimus oli tutkijoille haasteellinen, sillä tutkijoiden 
roolit olivat moninaiset. Tutkijat osallistuvat hankkeeseen paitsi tutkijan roo- 
lissa myös kehittämistoimien suunnittelijoina, kouluttajina, ohjaajina, kuun- 
telijoina, havainnoitsijoina, analysoijina ja raportoijina. Monenlaiset roolit ja 
luottamukselliset välit tutkittavien organisaatioiden edustajiin mahdollistivat 
sellaisen tiedon saamisen, jonka hankkiminen perinteisessä tutkijan roolissa 
olisi ollut vaikeaa. Asiat, joista organisaatioiden edustajien kanssa keskustel- 
tiin, saattoivat olla myös arkaluontoisia. Siksi tutkimushankkeessa painotet- 


tiin sensitiivisyyttä ja eettisten kysymysten huomioimista kaikessa toiminnas- 

sa. Erityistä huomiota kiinnitettiin sen varmistamiseen, että kehittämistoimet 
ja tutkimustulokset eivät vaikuta osallistujiin millään tavoin haitallisesti. 

Hankkeen tutkijat määrittelivät organisaatioiden edustajien kanssa ongel- 
mallisia tilanteita, rohkaisivat muutokseen ja edistivät reflektiivistä keskustelua 
työyhteisöissä. Työyhteisöjen edustajat oppivat tuomaan esiin näkemyksiään ja 
keskustelemaan niistä yhdessä. Toimintatutkimus auttoi myös havaitsemaan, 
että itsestään selvinä pidettyjä ajatus- ja toimintamalleja voidaan tarkastella 
kriittisesti ja että vakiintuneita toimintatottumuksia on mahdollista muuttaa. 

Pidemmällä aikavälillä edellytysten luominen onnistuneelle kulttuurien 
väliselle työlle edellyttää sitä, että organisaation johto ottaa vastuun muutos- 
prosesseista. Muutoksista tulee pysyviä vain siten, että monimuotoisuus huo- 
mioidaan organisaation strategioissa ja toimintasuunnitelmissa. Erityisesti 
Karhulan sairaalassa ja KYsissa nähtiin, että kulttuurinen monimuotoisuus 
tulee saada strategiatason linjauksiin, jotta toimintaa voidaan kehittää joh- 
donmukaisesti. KYSin tulevaisuuden strategioihin hyväksyttiinkin seuraa- 
valle toimintakaudelle monimuotoisuusjohtamisen näkökulma niin, että mo- 
nikulttuurisen työyhteisön ja monikulttuurisen sairaanhoidon ja hoitotyön 
vaatimukset tulevat näkyviin. 

Monimuotoisuuden kirjaaminen strategioihin ei kuitenkaan vielä riitä, 
vaan on myös seurattava, kuinka strategiat ja toimintasuunnitelmat toteutu- 
vat käytännössä. Oleellista on, että henkilöstöpolitiikassa ja käytännön toi- 
minnassa edistetään sellaista toimintakulttuuria, joka lisää sekä henkilöstön 
keskinäistä yhteenkuuluvuutta että monimuotoisuuden vakiintumista osaksi 
työyhteisön arkea (Cox 1993). 

Aidosti moniarvoisuuteen pyrkivässä organisaatiossa muutosvalmiutta 
tarvitaan sekä johdolta että henkilöstöltä: organisaation kokonaisuudessaan 
tulee sopeutua kulttuuriseen monimuotoisuuteen. Henkilöstökoulutus on 
tässä avainasemassa, mutta muutoksista tulee pysyviä vasta rakenteellisten 
muutosten avulla. Siksi monikulttuurisissa toimintaympäristöissä tarvitaan 
myös organisatorisia muutoksia. Monikulttuuriseen organisaatioon tulee luo- 


1 MULTITRAIN-hankkeessa noudatettiin Tampereen yliopiston ja Itä-Suomen yliopis- 


ton tutkimuseettisiä periaatteita sekä Tutkimuseettisen neuvottelukunnan (www.tenk.fi) 
ohjeita humanististen ja yhteiskuntatieteellisten alojen tutkimuksen etiikasta. 

da käytäntöjä ja rakenteita, jotka varmistavat kulttuurien välisen työn ja vuo- 
rovaikutuksen sujumisen. Tavoitteena tulee olla, että kaikki voivat osallistua 
vuorovaikutukseen, potilasturvallisuus ei vaarannu ja jokainen voi saavuttaa 
työyhteisön täysijäsenyyden. 

Tutkituissa organisaatioissa esiintyi jo valmiiksi monia kulttuurien välistä 
työtä ja vuorovaikutusta helpottavia käytäntöjä ja organisatorisia rakenteita. 
Esimerkiksi suomalaisten työyhteisöjen kansainvälisesti tarkasteluna matala 
hierarkia teki työntekijöille mahdolliseksi keskustella esimiehen kanssa vai- 
keistakin asioista ja kuulla, mitä esimies ajattelee ja miten hän voi asiassa aut- 
taa. Matala hierarkia onkin asia, josta ulkomaalaistaustaiset työntekijät usein 
omaa työyhteisöään ja sen johtoa kiittelivät. Toisaalta tutkimuksessa tuli esiin 
myös käytäntöjä ja rakenteita, jotka palvelivat työn sujuvuutta ja työviihty- 
vyyttä huonosti. 

MULTI-TRAIN-hankkeen toteutukseen ja tuloksiin vaikuttivat myös mo- 
net ulkoiset tekijät, joihin tutkimusryhmä ei voinut vaikuttaa. Tällaisia olivat 
esimerkiksi sote-alan muutokset, hankkeen aikana syventynyt taantuma ja 
humanitaarisen maahanmuuton kasvu. 

Sosiaali- ja terveydenhuollon alan meneillään olleisiin ja vuosikymmenen 
lopulle suunniteltuihin laajempiin muutoksiin liittyvät toiminnan uudelleen 
järjestelyt sekä joissain työyhteisöissä tehdyt toiminnan supistamiset vaikeut- 
tivat toisinaan MULTI-TRAIN-hankkeen koulutus- ja keskustelutilaisuuksien 
järjestämistä. Joskus jopa osastotuntien pitäminen koettiin näissä muutoksissa 
vaikeaksi. Jos osastotunnit tarjoavat ainoat reflektion mahdollisuudet, ja ne- 
kin jätetään kiireen vuoksi väliin, koko työyhteisön oppimismahdollisuudet 
jäävät hyvin rajalliseksi. 

Kulttuurien välisen työn organisoiminen vaatii resursseja, joita taloudelli- 
sen taantuman oloissa oli välillä vaikea järjestää. Hoitoalan osittain heikenty- 
nyt työtilanne sai työyhteisöjen edustajat suhtautumaan torjuvammin ulko- 
maalaistaustaisten työntekijöiden palkkaamiseen ja etenkin kansainväliseen 
rekrytointiin. Lisäksi aiemmin ulkomailta rekrytoitujen hoitajien lähteminen 
työyhteisöistään aiheutti henkilöstölle pettymyksen: ulkomailta rekrytoitujen 
hoitajien sopeutumiseen oli panostettu tavallista enemmän, mikä näyttäytyi 


hoitajien lähdettyä resurssien tuhlaamisena. Myös sote-alan organisaatioiden 

halukkuus rekrytoida ulkomailta väheni talouden taantuman oloissa. Hatan- 
pään ja Karhulan sairaaloilla ei ollut enää tarvetta sairaanhoitajien kansainvä- 
liseen rekrytointiin, sillä työvoimaa oli hyvin saatavilla myös kotimaasta. Sen 
sijaan Hatanpäällä oli pulaa erikoislääkäreistä. Hatanpään kehittämisryhmä 
katsoikin, että Suomen viranomaisten tulisi kyetä tarjoamaan etenkin EU/ 
ETA-maiden ulkopuolelta tuleville lääkäreille selvemmät reitit osaamisen tun- 
nistamiseen ja tutkintojen tunnustamiseen. 

Turvapaikanhakijoiden määrän huomattava kasvu vuosina 2015—2016 
kiristi asenteita ulkomaalaisia kohtaan paitsi suomalaisessa yhteiskunnassa 
myös tutkituissa organisaatiossa. Vaikka esimerkiksi Hatanpään ja Karhulan 
sairaaloissa ja Koukkuniemen vanhainkodissa työntekijät kertoivat työyhtei- 
sön asenneilmapiirin kiristyneen ulkomaalaistaustaisia työntekijöitä kohtaan, 
tutkimushankkeessa toteutetut kehittämistoimet lisäsivät kuitenkin halua 
edistää työyhteisön monimuotoisuutta ja kehittää kulttuurien välistä vuoro- 
vaikutusta. 

Kehittämistoimia voidaan pitää sikäli tuloksellisina, että tutkimukseen 
osallistuneissa organisaatioissa ryhdyttiin kiinnittämään aiempaa enemmän 
huomiota ulkomaalaistaustaisten työntekijöiden tarpeisiin, perehdytykseen, 
osaamiseen ja osallistamiseen. Viime kädessä tärkein onnistumisen mittari on 
kuitenkin se, mitä tapahtuu hankkeen päättymisen jälkeen. 

Hatanpään ja Karhulan sairaaloissa ja Koukkuniemen vanhainkodissa ha- 
luttiin suomen kielen oppimisessa saatuja kokemuksia hyödyntää jatkossakin. 
Organisaatioissa myös keskusteltiin siitä, ovatko perehdytykseen suunnatut 
resurssit riittäviä vai pitäisikö niitä lisätä. Hyvänä käytäntönä voidaan mainita 
KYSissa toimiva perehtymisen kehittämisryhmä, joka kehittää ja ylläpitää kai- 
kille työntekijöille suunnattua ajanmukaista perehtymisohjelmaa. Perehdy- 
tyksen kehittämisryhmä jäi toimimaan myös Koukkuniemen vanhainkodis- 
sa. Mainio Vireessä haluttiin vahvistaa monikulttuurisuuden huomioonottoa 
kaikessa kehittämisessä niin strategian kuin käytännön toimintojen kohdalla 
ja lisätä hyvien käytäntöjen vaihtoa yksikköjen välillä. 

Vielä lopuksi on syytä pohtia, missä määrin MULTI-TRAIN-hankkeen 
tulokset ovat hyödynnettävissä muissa sosiaali- ja terveydenhuollon alan or- 


ganisaatioissa ja myös eri tieteenalojen koulutusohjelmissa. Esimerkiksi so- 

siaalityössä kohdataan useita tämän tutkimuksenhankkeen esille nostamia 
kysymyksiä. Monet tässä kirjassa esitellyt kehittämistoimet ovat joko siirret- 
tävissä sellaisinaan tai sovellettavissa vastaavantyyppisissä organisaatioissa. 
Lisäksi toimintatutkimuksen tulokset ja tutkimuksen esille nostamat ilmiöt 
ovat käytettävissä ja sovellettavissa myös yleisemmällä tasolla opetuksessa, 
erilaisilla toimialoilla ja myös valtakunnallisessa päätöksenteossa. Tärkeintä 
on kuitenkin kohdeorganisaation tahtotila. Koulutus- ja kehittämistoimien 
avulla on mahdollista rakentaa sujuvan kulttuurien välisen työn edellytyksiä: 
sellaista työ- ja toimintakulttuuria, joka tarjoaa kaikille työyhteisön jäsenille 
onnistumisen ja oppimisen mahdollisuuksia. Tämä edellyttää kuitenkin yh- 
denvertaisuuden edistämistä. Yhdenvertaisuus toteutuu, kun eriarvoisuuteen 


puututaan ja muutetaan eriarvoisuutta synnyttäviä käytäntöjä ja rakenteita. 

